
GIORDANO BRUNO (1548-1600), filozof italian, năs¬ 
cut la Nola, în Regatul Neapolelui. Acuzat de erezie pe cînd 
era călugăr la mînăstirea dominicană San Domenico Maggiore, 
se exilează şi trăieşte succesiv la Geneva, Toulouse, Paris, 
Londra, precum şi în cîteva oraşe germane. Ţine prelegeri la 
Universităţile din Toulouse şi la Oxford, în care critică filo¬ 
zofia scolastică şi pe Aristotel, intrînd în dispute cu mulţi 
reprezentanţi ai doctrinelor oficiale ale cîtorva Biserici (ca¬ 
tolică, protestantă, anglicană). Revine în Italia, la Veneţia, un¬ 
de este acuzat de erezie de către Inchiziţie. Procesul său, început 
chiar la Veneţia şi continuat la Roma, se încheie cu condamnarea 
sa la ardere pe rug, dusă la îndeplinire în anul 1600 la Roma. 

OPERE; Dialoguri filozofice italiene (C/na din Miercurea 
Cenuşii, Despre cauză, principiu şi unu. Despre infinit, 
univers şi lumi. Alungarea bestiei triumfătoare. Cabala calului 
pegasian. Despre eroicele avînturi); comedia II Candelaio 
(Lumînărarul); Ars memoriae; Poeme filozofice latine {De 
triplici minimo. De monade. De imenso). 

NOTĂ ASUPRA EDIŢIEI INTEGRALE 
A OPERELOR ITALIENE ALE LUI 
GIORDANO BRUNO 


Prezenta ediţie îşi propune să ofere pentru prima 
dată cititorului român versiunea românească integrală a 
operelor italiene ale lui Giordano Bruno, ultimul şi 
probabil cel mai mare şi mai autentic filozof al Renaş¬ 
terii italiene. Seria va cuprinde, în volume distincte, 
cele şase dialoguri: Cina din Miercurea Cenuşii, Despre 
cauză, principiu şi unu. Despre infinit, univers şi lumi. 
Alungarea bestiei triumfătoare. Cabala calului pegasian. 
Despre eroicele avînturi, şi comedia Lumînărarul (ree¬ 
ditare a traducerii noastre apărute în anul 2000). 

Am dorit să introducem întreaga serie prin studiul com¬ 
plet, limpede şi înflăcărat al lui Edgar Papu, Giordano 
Bruno. Viaţa şi opera. Bucureşti, Fundaţia Regele Mihai I, 
1947, nu numai deoarece continuă să fie proaspăt şi cu¬ 
ceritor, dar şi pentru că, pe această cale şi prin el, vrem să 
aducem un omagiu acelor români, nu puţini, care au avut 
şi au o contribuţie inteligentă şi pasionată la studiile bru- 
niene şi care l-au făcut cunoscut pe Bruno în România. 
Intervenţia noastră asupra acestui text s-a redus la o adu¬ 
cere la zi a scriiturii, adică la armonizarea ortografiei, 
punctuaţiei, a cîtorva expresii şi a topicii, cu normele lim¬ 
bii române literare de astăzi. 

Dintre cele şase dialoguri italiene, unul singur a apă¬ 
rut pînă acum în traducere românească sub titlul Despre 

cauză, principiu şi unitate, în „Colecţia marilor gîndi- 
tori italieni", Bucureşti, Societatea Română de Filozofie, 
1941, în tălmăcirea şi sub îngrijirea Ioanei Anin. Din 
respect şi admiraţie pentru curajul acestei cercetătoare, 
ne propusesem ca în ediţia noastră să oferim reeditarea 
acestui dialog. Dar, spre deosebire de studiul lui Papu, 
această versiune a îmbătrînit nu numai ca limbă ci şi ca 
înţelegere şi interpretare, deoarece — trebuie să o spu¬ 
nem pentru a nu ştirbi meritul acestui pionierat — stu¬ 
diile dar mai ales ediţiile operelor bruniene au făcut în 
ultimele decenii uriaşe progrese. De aceea îi oferim ci¬ 
titorului o versiune nouă şi a acestui dialog, pe care o 
sperăm mai corectă şi mai apropiată de exegeza recentă. 
Respectul întreg pe care îl purtăm efortului Ioanei Anin 
se reflectă, dacă nu altminteri, în mărturisirea că am lu¬ 
crat noua versiune cu tălmăcirea ei dinainte, care nu de 
puţine ori ne-a făcut să reflectăm şi ne-a ajutat. 

Şi o ultimă mărturisire; operele italiene bruniene sînt 
socotite printre textele cel mai greu de tradus din cultu¬ 
ra italiană şi, ca atare, pentru orice traducător ele sînt o 
mare provocare: pentru că stilul său este bogat în regis¬ 
tre, de multe ori eliptic, şi, în pofida vechimii, extraordinar 
de tînăr şi de neconformist; pentru că Bruno împleteşte 
în el proza cu teatrul şi cu poezia, împănînd discuţiile 
cu numeroase poeme, proprii sau ale altora, în italiană 
sau în latină; pentru că, asemeni multor filozofi de 
dinaintea lui Newton, contopeşte, în mod tulburător, 
filozofia cu alte domenii ale cunoaşterii care pentru 
omul modern sînt distincte şi au metodologii şi termi¬ 
nologii proprii; pentru că gîndirea lui operează în egală 
măsură cu raţionamente, cu intuiţii şi cu dezlănţuiri ale 
imaginaţiei poetice. Am înfruntat această provocare cu 
patima pe care o merită. Sperăm ca ceva din ea să stră¬ 
bată pînă la cititor. 


S.B.E. 



GIORDANO BRUNO 
VIAŢA ŞI OPERA 


Viata 

f 

Giordano Bruno, ultimul şi cel mai de seamă filozof al 
Renaşterii, rămîne consacrat, printre altele, drept creato¬ 
rul panteismului modern, potrivit căruia materia univer¬ 
sală se află animată de un spirit ce sălăşluieşte chiar înlă- 
untrul ei şi se identifică cu ea. Deşi, mai tîrziu, panteismul 
a fost dezvoltat pe o altă cale, şi cu mai multă rigoare în 
raţionamente, de către Spinoza, numele cugetătorului ita¬ 
lian evocă iniţiativa genială a acestei vederi în filozofia ul¬ 
timelor veacuri. Dar nu numai ideea panteistă, ci şi alte 
elemente importante, care intră în patrimoniul cugetării 
europene de mai tîrziu, cum ar fi accepţia universului 
infinit şi închipuirea monadelor, îşi au începutul în mintea 
marelui gînditor din Renaştere. De aceea, a ne ocupa de 
principalele probleme în legătură cu activitatea filozofică 
a lui Giordano Bruno înseamnă a ne coborî la una din sur¬ 
sele cele mai importante ale gîndirii moderne. 

Pe adevăratul său nume Filippo Bruni, filozoful s-a năs¬ 
cut la Nola, mică localitate de lîngă Napoli. El aparţinea 
unei familii nobile, însă scăpătate, avînd ca părinţi pe 
Giovanni Bruno, om de arme, şi pe Frauliss Savolino. Do- 
vedindu-se de o natură inegală, înclinată către extreme, fiul 
lor se lasă dominat cînd de cel mai pasionat entuziasm, 
cînd de o totală deprimare. Cu asemenea fire, şi îndemnat 
numai de impulsul momentului, este firesc ca tînărul 
Filippo să fi fost ispitit la săvîrşirea anumitor acte, regre¬ 
tate la urmă, şi care i-au fost fatale pentru tot restul vieţii. 


7 



Probabil sub puterea unui atare entuziasm necugetat a 
intrat el, în vîrstă fiind numai de 16 ani, în mînăstirea San 
Domenico Maggiore de lîngă Napoli, care pe atunci era 
adevărata academie a filozofiei şi teologiei tomiste. Aici 
primeşte în locul numelui de Filippo pe acela călugăresc 
de Giordano, adoptat tot restul vieţii, şi cu care a rămas 
cunoscut posterităţii. Acest prim pas greşit, făcut fără să 
posede încă o deplină cunoaştere de sine, i-a adus o parte 
din restriştile ce l-au urmărit în tot cursul existenţei sale. 

Curînd, poate, după ce a îmbrăcat rasa albă a fraţilor 
dominicani, sufletul său tînăr şi neastîmpărat şi-a dat sea¬ 
ma că nu se află în locul care i se potriveşte. Disciplina se¬ 
veră a ordinului monastic decide ivirea primului ferment 
de afirmare a unei atitudini proprii. El ajunge, cu încetul, 
a se face suspect în mînăstire printr-o comportare care nu 
era în totul adecvată preceptelor instituţiei unde intrase. 
Printre altele, după cum mărturiseşte el singur mai tîrziu, 
ar fi îndepărtat din celula sa orice imagine sacră, nepăs- 
trînd decît un crucifix. Cum era firesc să se întîmple, fap¬ 
tul a atras asupră-i bănuiala unei eretice simpatii faţă de 
protestantism. Nu ne-a rămas nici un document intim 
privitor la transformările din conştiinţa lui Bruno în cursul 
anilor petrecuţi între zidurile mînăstirii San Domenico 
Maggiore. Ne putem, însă, închipui că bogata ei bibliote¬ 
că a atras curiozitatea pasionată a tînărului şi studiosului 
diacon şi n-a fost străină de acele transformări. Printre 
alte cărţi, biblioteca poseda lucrările lui Erasm, cunoscut 
pentru atitudinea sa de frondă împotriva dogmelor religi¬ 
oase. Deşi Bruno însuşi mărturiseşte că începutul conflic¬ 
tului ar fi pornit de la nişte scrieri datorate autorului men¬ 
ţionat, totuşi orientările spirituale ale învăţatului olandez 
nu sînt comune cu acelea pe care şi le-a însuşit mai tîrziu 
filozoful italian; însă nu ne e îngăduit să presupunem că 
adolescentul călugăr ar fi avut de pe atunci o preferinţă ide¬ 
ologică netă. De aceea putem deduce că, mal mult decît 
prin ideile sale, Erasm l-a atras prin temperamenml său. Ori¬ 
ginalitatea, ironia şi sarcasmul maestrului din Rotterdam au 
răsunat într-o conştiinţă încă neformată, dar care va 

dovedi mai tîrziu aceleaşi trăsături temperamentale. Pe 
lingă aceasta, este imposibil ca Bruno să nu fi găsit în acea 
bibliotecă şi alte cărţi, care i-au frămîntat conştiinţa şi i-au 
clătinat ignoranţa de tînăr. Astfel, n-ar fi greşit să afirmăm 
că mînăstirea ascundea chiar între pereţii săi primejdia 
care o va face să piardă pe noul adept. 

Dar se pare că nu numai cărţile au contribuit la germi¬ 
narea unei alte vieţi în conştiinţa lui Bruno. Condiţii tot 
atît de puternice se cuvin a fi căutate în propria-i natură. 
Senzualitatea sa meridională, cu care Bruno s-a luptat toa¬ 
tă viaţa, trebuie, deopotrivă, ţinută în seamă. în comedia sa 
de mai tîrziu, intitulată Candelaio, cruditatea expresiei şi a 
situaţiilor este atît de excesivă, încît ne reţine de la îndem¬ 
nul de a da exemple pentru a ne susţine afirmaţia. în orice 
caz, din lectura ei, sîntem cu totul departe de a bănui că 
autorul ar fi fost vreodată călugăr. Nu putem presupune 
că Bruno şi-ar fi ignorat această senzualitate în momentul 
deciziei de a păşi pragul mînăstirii. însă, în tinereţea sa en¬ 
tuziastă, s-a lăsat răpit un moment de avîntul generos al 
renunţării şi al dăruirii. Şi-a dat seama, apoi, că nu în felul 
ales îşi poate reprima pornirile fireşti, pe care le va com¬ 
bate, totuşi, prin mijloacele unei etici personale. 

în sfîrşit, oricare ar fi cauzele inadaptării sale la mediul 
monastic. Bruno părăseşte San Domenico Maggiore în 1576, 
deoarece bănuielile de erezie se înteţeau în jurul său. El fu¬ 
ge la Roma şi se ascunde tot într-o mînăstire dominicană. 
Dar fiindcă nu lipsea mult să i se dea de urmă. Bruno sca¬ 
pă şi de aci, îndreptîndu-se către nordul Italiei, după ce şi-a 
îepădat straiele de călugăr. îl găsim, astfel, la. Noii, lîngă 
Genova, unde conduce un institut de copii şi dă lecţii de 
astronomie cîtorva tineri nobili. Dar nu stă mult nici în a- 
ceastă localitate şi pleacă la Torino. Apoi deodată îşi schimbă 
traiectoria, care-1 mînă către exteriorul Italiei, şi îl întîlnim, 
de astă dată, la Veneţia. Informat, însă, că nu s-ar afla în 
siguranţă nici în acest oraş, el se decide să plece în Franţa. 
Abia ajuns pe pămîntul francez, la Chambery, i se aduce la 
cunoştinţă că n-ar fi oportun să-şi mai continue călătoria 
în acea ţară. Atunci îşi schimbă ruta, se îndreaptă către 

Elveţia şi se instalează, în sfîrşit, la Geneva. Acest popas 
genevez va însemna pentru viaţa sa stadiul unei decepţii 
mai amare decît cea încercată în mînăstire. 

Nu este inutil a înfăţişa atmosfera spirituală a Genevei, 
care pe acel timp era un fel de Romă a calvLnismului. Tre¬ 
cuseră numai puţine decenii de cînd fusese redactată acolo 
vestita Confession de la foy... (1536-1537), atribuită lui 
Farel şi Calvin, care decreta drept autoritate unică Cuvîn- 
tul Iui Dumnezeu. Această vedere a fost dezvoltată într-o 
a doua Confession de foy (1559), sancţionată mai tîrziu de 
un sinod ecumenic calvin. în ea se află şi articolul următor: 
„Întrucît cuvîntul lui Dumnezeu este regula oricărui ade¬ 
văr, conţinînd tot ceea ce este necesar pentru slujirea lui 
Dumnezeu şi a mîntuirii noastre, nu este permis oameni¬ 
lor, şi nici chiar îngerilor, de a-1 ajusta, de a-1 diminua sau 
de a-1 schimba. De unde urmează că nici vechimea, nici 
mulţimea, nici înţelepciunea omenească, nici judecăţile, 
nici deciziile, nici edictele, nici decretele, nici consiliile, nici 
viziunile, nici miracolele, nu trebuie să fie opuse Sfintei 
Scripturi." Vedem astfel, cum, pentru o minte avîntată ca 
aceea a lui Bruno, se înalţă, pe neaşteptate, o oprelişte în¬ 
tunecată şi sinistră. In vreme ce catolicismul, mai larg, ad¬ 
mitea şi interpretările patristice, considerate drept revela¬ 
ţii, rigidul fanatism calvin nu îngăduia nici cea mai îngustă 
contribuţie a minţii omeneşti. Totuşi, fapt ciudat, cu toată 
antipatia pe care viitorul filozof, după cum arată de atîtea 
ori mai tîrziu, trebuie s-o fi avut faţă de doctrina calvină, 
există dovezi sigure, că el a îmbrăţişat calvinismul. 

S-ar crede că acest act a fost dictat tot de unul din mo¬ 
mentele necugetate ale lui Bruno, ca şi decizia anterioară 
de a se face călugăr, fapt ce se explică deopotrivă prin ig¬ 
norarea confesiunii la care adera. Mai probabilă rămîne 
însă ipoteza unui simplu subterfugiu formal, necesar pen¬ 
tru a pătrunde în anumite cercuri ale oraşului. Deşi negată 
de el, trecerea lui Bruno la calvinism trebuie să se fi produs 
într-adevăr, fiindcă ea este confirmată de două fapte. în 
primul rînd rămîne cert amănuntul că el s-a înscris ca stu¬ 
dent la universitatea din Geneva. Dar încă din 1559 exista 

în acel oraş o Confession de foy des Escholiers, la care erau 
obligaţi să subscrie toţi profesorii şi studenţii Academiei 
geneveze. Intre altele, în acea „Mărturisire de credinţă a 
şcolarilor" se găsesc următoarele; „îndeobşte resping toate 
modalităţile care au fost introduse pentru slujirea lui Dum¬ 
nezeu fără autoritatea cuvîntului său, aşa cum sînt toate 
ceremoniile papalităţii". Prin urmare, orice student al ace¬ 
lei universităţi nu putea fi primit ca atare dacă, o dată cu 
abjurarea catolicismului, nu îmbrăţişa calvinismul. în al 
doilea rînd, se ştie că Bruno a fost excomunicat mai tîrziu 
de către autorităţile bisericii calvine, fapt care nu s-ar fi 
putut produce dacă el n-ar fi făcut parte efectiv din acea 
comunitate religioasă. După cîte ştim despre firea fostului 
călugăr, nu este greu să înţelegem că atmosfera îi devine tot 
mai apăsătoare, pînă în momentul cînd atacă în scris pe 
unul din profesorii săi, Anthoyne de la Faye. Legile aspre 
ale teocraţiei geneveze au recurs, pentru acel simplu fapt, 
la o sancţiune exemplară, aruncarea îndrăzneţului în tem¬ 
niţă. Deşi, în felul acesta, este constrîns să retracteze cele 
scrise. Bruno nu mai poate rămîne mult acolo şi părăseşte 
Geneya. Astfel, după trista experienţă încercată în cetatea 
calvină, îl-vedem iarăşi bătut de vîntul pribegiei. 

Bruno nu mai şovăie, de astă dată, să ia calea Franţei. El 
ajunge să se stabilească la Toulouse, unde predă cursuri la 
universitatea oraşului; acolo interpretează, timp de doi 
ani, texte din Aristotel. Totodată, după dezastruoasa în¬ 
cercare avută în Geneva calvină. Bruno caută să se apropie 
iarăşi de catolicism. Cercurile catolice sînt gata pentru o 
împăcare, dar numai cu condiţia ca el să reintre în mînă- 
stire. Tînărul magistru de filozofie nu se poate decide la 
aceasta, însă nu-şi pierde speranţa unei concilieri cu biseri¬ 
ca pe care o părăsise. El rămîne în Toulouse ceva mai mult 
de doi ani, în cursul cărora atmosfera cordială a oraşului, 
precum şi succesul său la prelegerile universitare, îl vin¬ 
decă întrucîtva de amărăciunea cu care îl lăsase Geneva, 
întărit sufleteşte, el devine sigur de începutul maturizării 
sale şi, în această stare de conştiinţă. Bruno se vede capa¬ 
bil să-şi încerce norocul chiar în capitala Franţei. 

Astfel, pe la 1582, Giordano Bruno se află instalat la 
Paris, unde în curînd reuşeşte să cîştige favoarea regelui 
Henric III, căruia îi dedică una dintre primele sale lucrări. 
De umbris idearum. încă dinainte de venirea sa aci el se pa¬ 
sionează de mnemotehnică sau ştiinţa memoriei, al cărui 
maestru fusese în Evul Mediu filozoful spaniol Raimundus 
Lullus (Ramon Lull). Deşi preocupările sale în legătură cu 
această disciplină, la modă pe atunci, n-au nici o legătură 
cu miezul adevăratei sale filozofii de mai tîrziu, ele au 
deşteptat, totuşi, un remarcabil interes la contemporanii 
săi. Ştiinţa memoriei se pare că ar fi fost o veche patimă a 
lui Bruno, încă de pe cînd se afla în mînăstire; după cum ni 
se relatează, într-o scurtă şedere la Roma din acea vreme el 
ar fi recitat în faţa papei Pius V un psalm în limba ebraică, 
memorizat prin mijloacele mnemotehnice pe care şi le în¬ 
suşise parţial încă de pe atunci. Lucrările sale de mnemo¬ 
tehnică sînt Ars memoriae şi, în directă legătură cu Lullus, 
De compendiosa arcbitectura et complemento Artis Lulli. 
Tot în acest timp scrie şi comedia intitulată Candelaio, de 
care am amintit la început. Activitatea tînărului filozof atra¬ 
ge interesul lui Henric III, ce-i arată multă simpatie şi chiar 
îl trimite cu nişte scrisori la ambasadorul său la Londra, 
marchizul Michel de Castelnau de Mauvissiere. 

Ajuns la Londra, Bruno are fericirea să găsească în mar¬ 
chizul de Castelnau un om de o vastă cultură şi de largă 
înţelegere umană. Ambasadorul francez nu întîrzie să-l in¬ 
troducă în cercurile elitei londoneze. Popasul lui Bruno la 
Londra este cel mai norocos din întreaga sa carieră filozo¬ 
fică, fiindcă aici redactează el scrierile sale capitale, cunos¬ 
cute sub numele de Dialoguri italiene. Aceste dialoguri, con¬ 
cepute în italieneşte, sînt următoarele; Cena de Ie ceneri; De 
la causa, principia et uno; De l’infinito, universo e mondi; 
Spaccio de Ia bestia trionfante; Cabala del cavallopegaseo 
şi De gli eroici furori. Renumele său ajunge pînă la vesti¬ 
ta universitate din Oxford, care îl cheamă să ţină prelegeri. 
El nu întîrzie să dea curs invitaţiei şi se duce să expună la 
acea universitate o parte din ideile sale psihologice şi astro¬ 
nomice. Dar în curînd Bruno se ciocneşte de vechea men- 

talitate medievală a profesorilor din Oxford, pe care filo¬ 
zoful îi priveşte ca pe nişte barbari. Invitat să ia parte la o 
dispută publică, ce se ţinea în capela universităţii, în cinstea 
prinţului polonez Laski, Bruno ajunge să indispună peste 
măsură corpul academic al acelei citadele universitare. După 
' cum ni se relatează, el reduce de paisprezece ori la tăcere pe 
adversarii săi. Din acel moment şederea la Oxford îi devine 
penibilă şi el trebuie să părăsească oraşul. Se reîntoarce la 
Londra, însă nu mai rămîne mult nici aci, luînd înapoi 
drumul Parisului. 

Cei doi ani şi jumătate petrecuţi în Anglia au fost de o 
fecunditate fără precedent. Pe lîngă menţionatele dialoguri 
italiene, el mai publică între timp şi unele lucrări mnemo¬ 
tehnice ca Triginta sigillorum explicaţia şi Sigillus sigillonim. 
Cu toată această excepţională producţie, care presupune o 
stare de linişte şi de mulţumire, se crede, după propriile sale 
mărturii, că filozoful nu s-a simţit bine în Anglia. Faptul ar 
părea cu atît mai surprinzător, cu cît, pe lîngă solicitudinea 
distinsului Castelnau, Bruno îşi atrăsese şi simpatia aristo¬ 
craţiei britanice. El leagă acolo prietenie cu unele din spiri¬ 
tele cele mai ilustre ale epocii, cum ar fi poetul Philip Sidney; 
ba ajunge chiar pînă în faţa tronului Elisabetei, pe care o ce¬ 
lebrează, într-o scriere a sa, sub numele de Amfitrite, regina 
mărilor. Explicarea apăsării sufleteşti, încercată de Bruno în 
Anglia, trebuie aflată mai întîi în propria-i fire, veşnic ne¬ 
mulţumită. Dar ea mai poate fi desluşită şi prin sensibilitatea 
sa de meridional cultivat, ce cutreierase în tinereţe oraşele 
Renaşterii italiene, faţă de care aspectele civilizaţiei engleze 
a timpului i se păreau prea reduse. 

Bruno se reîntoarce, aşadar, la Paris. Ca şi în timpul pri¬ 
mei sale şederi aici, el încearcă din nou o apropiere de ca¬ 
tolicism. Dar condiţia pusă — veşnic aceeaşi —, adică rein¬ 
trarea în mînăstire, nu poate fi acceptată şi dorinţa sa rămî¬ 
ne iarăşi în suspensie. Intre timp, în activitatea sa filozofică 
de la Londra, gîndirea i se precizează în tot ceea ce are ea 
mai de preţ. Această gîndire se situa într-un contrast ire¬ 
ductibil faţă de orientările cercurilor aristotelice din Paris, 
cu care el intră în conflict. Astfel, Bruno se vede pus în si- 


13 



tuaţia de a părăsi şi capitala Franţei. După ce experienţele 
sale spirituale în Elveţia, Franţa şi Anglia fuseseră consuma¬ 
te, îi mai rămînea filozofului o singură rezervă, Germania. 

Deşi gîndul împăcării cu catolicismul nu-1 părăsise încă, 
spera totuşi o mai largă posibilitate de dezvoltare a ideilor 
sale în mediul bonom şi liberal al protestantismului ger¬ 
man. Dar şi şederea sa în Germania începe în condiţii fur¬ 
tunoase, datorită, în mare parte, naturii sale independente 
şi violente. Astfel, la Marburg, fiindcă i se refuză dreptul 
de a ţine cursuri. Bruno are cu rectorul universităţii o al¬ 
tercaţie serioasă, după care trebuie să părăsească oraşul. 
La Wittenberg se simte mai bine şi poate chiar să rămînă 
doi ani,însă, spre nenorocul său, după acest interval, vine 
la putere, în fruntea oraşului, fracţiunea calvină, faţă de 
care el nutrea o adevărată repulsie; se decide deci să plece 
şi de aici. Mai înainte de a părăsi localitatea, într-o Oratio 
valedictoria — cuvîntare de rămas bun—Bruno face elogiul 
acelei culturi, din care ieşise un Cusanus, un Paracelsus şi 
un Copernic. în sfîrşit, după scurte popasuri la Fraga şi la 
Helmstedt, oraşe catolice, filozoful se opreşte la Frankfurt, 
unde se ocupă mai mult cu editarea manuscriselor sale. In 
cetatea de pe Main văd lumina tiparului operele care apar¬ 
ţin ultimei perioade din activitatea sa filozofică. Acestea 
sînt trei poeme filozofice latine: De triplici minimo. De 
monade şi Deimmenso^. Într-însele se află reluate diferite 
idei, pe care Bruno le expusese în Dialogurile italiene de 
la Londra. 

Tocmai cînd Bruno trăia asemenea momente de dispo¬ 
nibilitate la Frankfurt, nu se ştie din ce motive este nevoit 
să părăsească localitatea. După cît se cunoaşte, magis¬ 
tratura oraşului n-ar fi privit favorabil, încă de la început, 
şederea lui acolo. între timp primeşte şi fatala invitaţie a 
tînărului nobil Giovanni Mocenigo, de a se întoarce în 


' Adevăratele titluri, mai lungi, ale acestor lucrări sînt urmă¬ 
toarele: De triplici minimo et mensura; De monade, numero et 
figura şi De immenso et innumerabilibus. 

Italia, şi anume la Veneţia. Gîndul la ţara sa, adăugat spe¬ 
ranţei de împăcare cu catolicismul, îl îndeamnă să asculte 
ademenirea reintrării în patria îndelung părăsită. Nădăj¬ 
duind repaosul, de care avea nevoie. Bruno aleargă, fără să 
ştie, către flăcările rugului, ce-1 vor mistui. în drum spre 
Italia, mai face un scurt popas la Ziirich, care va însemna 
adevăratul rămas bun luat străinătăţii. 

Ajuns la Veneţia, el rămîne să-l iniţieze pe Giovanni 
Mocenigo în ştiinţa mnemotehnicii şi în alte idei ale sale. 
în acelaşi timp. Bruno începe să reflecteze tot mai serios 
la posibilitatea unei împăcări cu biserica romană. Plănu- 
ieşte să dedice o lucrare a sa Papei şi chiar să repudieze sau 
să amendeze o parte din scrierile sale, ce păreau a nu fi de 
acord cu catolicismul. Dar tocmai cînd gîndea la aceste lu¬ 
cruri, el se vede denunţat Inchiziţiei din Republica Sere- 
nissimă de însuşi Mocenigo, frămîntat între timp de scrupule 
religioase pentru ospitalitatea ce i-o oferise. Ba chiar mai 
mult, pînă cînd organele competente vor veni să-l areste¬ 
ze, tînărul sicofantîl ţine închis în propria sa casă pe nefe¬ 
ricitul filozof, care-şi dă deodată seama că azilul trădător 
îi devenise temniţă^. Motivele denunţului erau cuprinse 
atît în unele cuvinte privitoare la dogmă şi la religie, pe 
care Mocenigo pretinde că le-ar fi auzit din gura lui Bruno, 
cît şi în anumite idei expuse în textele publicate. în faţa tri¬ 
bunalului clerical, filozoful îşi mărturiseşte credinţa cato¬ 
lică, pe care totdeauna ar fi păstrat-o în adîncul conştiinţei. 
Totodată, cu destulă îndemînare, el arată că ideile sale n-ar 
contrazice întru nimic dogmele Bisericii şi că el ar fi ex¬ 
primat numai prin alte simboluri adevărurile fundamen¬ 
tale, ce sînt comune şi creştinismului. Deşi, la examen cri- 


^ După o depoziţie a lui Bruno în faţa tribunalului veneţian, 
se pare că Mocenigo, în realitate, ar fi exercitat un şantaj asupra 
sa, cu scopul ca filozoful să rămînă a-1 instrui mai mult decît le-a 
fost convenţia. Fiindcă Bruno, care trebuia să se întoarcă la 
Frankfurt pentru a-şi tipări acolo o nouă lucrare, n-a vrut să se 
lase exploatat, învăţăcelul, folosindu-se de unele afirmaţii ale 
maestrului, a recurs la actul său josnic. 


15 



tic mai atent, nu se ştie dacă apărarea lui Bruno rămînea în 
picioare, poate că pînă la urmă ar fi reuşit să se descurce, 
dacă nu se sesiza între timp Inchiziţia romană, care i-a ce¬ 
rut extrădarea. După o oarecare ezitare, guvernul vene- 
ţian se decide să-l predea pe captiv autorităţilor papale. 

Filozoful este transportat la Roma şi aici închis în tem¬ 
niţa Sfîntului Oficiu. In acea vestită închisoare romană se 
afla prizonier de mai multă vreme, tot pentru ideile sale, 
celălalt mare filozof italian al timpului, mai tînăr decît 
Bruno, Tommaso Campanella. Poate Campanella nu face 
aluzie numai la sine cînd, într-un frumos sonet al său, 
afirmă că după cum corpurile grele tind către centrul pă- 
mîntului şi după cum nevăstuica aleargă aproape singură 
în gura monstrului — a şarpelui ce o va devora — tot astfel 
orice iubitor de adevăr cade, în mod fatal, în întunericul de 
temniţă al Sfîntului Oficiu. Aici rămîne închis Bruno timp 
de opt ani, audiat de mai multe ori, în care interval i se tot 
amînă sentinţa. Amănunte nu prea se cunosc fiindcă ac¬ 
tele procesului de la Roma au dispărut, nu se ştie prin ce 
împrejurare, din arhivele pontificale. Judecătorii, printre 
care viitorul cardinal Bellarmino, s-au arătat cu mult mai 
severi decît cei de la tribunalul din Veneţia; dar şi intran¬ 
sigenţa lui Bruno a fost mai mare. 

Se ştie numai că i s-a cerut să retracteze opt puncte din 
scrierile sale, iar filozoful tot de atîtea ori a refuzat. La 
acuzaţia de erezie Bruno răspundea că eretică ar fi inter¬ 
pretarea pe care judecătorii o dau textelor sale. El şi-a re¬ 
dactat în mod special apărarea, ce voia s-o supună direct 
Papei. După cîte se ştie, această pledoarie proprie, deşi 
deschisă, n-a fost citită. în sfîrşit, dovedindu-se zadarnică 
orice nouă încercare de a-1 aduce pe filozof la pocăinţă, în 
ziua de 9 Februarie 1600 i se anunţa sentinţa. Bruno este 
predat autorităţilor civile, adică guvernatorului Romei, cu 
rugămintea ipocrită, cum se obişnuia în asemenea împre¬ 
jurări, de a fi tratat cu blîndeţe şi fără vărsare de sînge. La 
aceasta se spune că filozoful ar fi răspuns cu demnitate şi 
indignare: „Poate că vă temeţi mai mult voi, care daţi sen¬ 
tinţa, decît eu, care o primesc." în ziua de 17 Februarie 1600 

Giordano Bruno este ars pe rug în locul ce se numeşte şi 
astăzi Campo dei Fiori. După relatările martorilor, el şi-ar 
fi îndurat martiriul cu un curaj excepţional, sigur de ade¬ 
vărul din gîndul său, cu care murea. Astfel se încheie una 
dintre cele mai patetice şi mai frămîntate vieţi trăite vreo¬ 
dată de un filozof. 

Din portretul său fizic, care ne-a rămas, se vede chipul 
unui tînăr frumos dar întunecat. înclinarea capului destăi- 
nuieşte starea abătută a unei fiinţe consumată de gînduri. 
Ochii săi mari, obosiţi, melancolici, par a nu vedea nimic 
în faţa lor, fiind absorbiţi de universul lăuntric din cugetul 
său. Astfel se înfăţişa marele Giordano Bruno, al cărui tra¬ 
gic sfîrşit se afla scris în el însuşi. 


Introducere în studiul operei 

Bruno şi sincretismul 

Mai înainte de a interpreta ideile filozofice ale lui Bruno, 
este necesar să procedăm la o introducere în opera sa. Dar 
în prealabil se cuvine a fi studiate anumite puncte, prin 
cunoaşterea cărora sîntem abia în măsură să trecem la pre¬ 
liminarii. O asemenea introducere a introducerii alcătu¬ 
ieşte obiectul preocupărilor din capitolul de faţă. 

Revenind la primul proces al lui Bruno — cel veneţian —, 
de unde ne-au rămas documente cu mult mai bogate decît 
de la ultimul dintre ele, ne oprim la felul cum filozoful a în¬ 
ţeles să se apere acolo. La Veneţia Bruno a declarat că n-ar 
exista nici o disensiune între vederile sale şi catolicism, 
numai că el exprimă prin alte simboluri dogmele Bisericii. 
Aşa, bunăoară. Sufletul Lumii, considerat ca intrinsec Uni¬ 
versului — relaţie ce susţine universul animat al panteis¬ 
mului său — n-ar fi în fond decît ceea ce doctrina creştină 
numeşte Sfîntul Duh, adică tocmai acel aspect al Divini¬ 
tăţii, prin care ea se leagă de lumea creată. Mai tîrziu, la 
Roma, intransigenţa lui Bruno, declarînd că nu există ni¬ 
mic eretic în lucrările sale, pare a fi consecventă cu depo- 

ziţiile sale de la Veneţia. Nu putem şti dacă în gîndul acu¬ 
zatului această invocare a fost numai un pretext pentru a-şi 
salvgarda cu orice preţ construcţia de cugetare sau dacă 
filozoful era într-adevăr de bună-credinţă. In ultimul caz 
poate că s-ar cere să ne revizuim convingerea asupra deza¬ 
cordului dintre sistemul său de gîndire şi Biserică. Repe¬ 
tatele încercări făcute de el pentru a se apropia de catoli¬ 
cism vin să confirme această ipoteză. Faptul că nu era în¬ 
clinat către viaţa monastică nu presupune şi o separare 
generală de corpul catolicismului. Pe de altă parte însă, 
nucleul concepţiei sale infirmă ipoteza menţionată, fiind¬ 
că panteismul monist nu poate fi în nici un caz o doctrină 
agreată de dualismul teologic^. Rămîne, astfel, un semn de 
întrebare în legătură cu ceea ce s-a petrecut în cugetul fi¬ 
lozofului. 

Avem însă toate temeiurile să afirmăm că o parte, cel 
puţin, din apărarea lui Bruno era cu totul sinceră. Şi aici 
ne referim tocmai la identificarea, pe care o face el între 
Sufletul Lumii şi Sfîntul Duh. Afirmaţia nu se situează în 
dezacord cu înclinaţia sa predilectă către spiritul identi¬ 
ficărilor, atît de abundente în scrierile sale. 

O dată cu aceasta părăsim punctul de plecare al apărării 
procesului sau mai curînd al relaţiei sale cu catolicismul — 
amănunte ce vor fi studiate într-un capitol special, care 
tratează raporturile lui Bruno cu religia — şi păşim către o 
altă problemă. Ceea ce ne preocupă, în momentul de faţă, 
priveşte o trăsătură esenţială din felul de cugetare al filo¬ 
zofului, trăsătură aplicată, în cele din urmă, la discutarea 
originalităţii sale. Această problemă se leagă de factura 


^ Un filozof creştin din zilele noastre confirmă încă o dată 
atitudinea ireductibilă a catolicismului în această privinţă. El 
face următoarele afirmaţii deosebit de interesante: „Considerat 
din punct de vedere filozofic şi religios, orice panteism este ne¬ 
garea, dintr-o raţiune sau alta, a creştinismului. Şi orice negare 
a creştinismului se reduce, într-un fel sau altul, la panteism" 
(A.Carlini, S. Tommaso e il pensiero moderna în Giornale di 
mecafisica, A. II, Nr.l, Ianuarie 1947, p. 1). 

sincretică a gîndirii bruniene, care a mai fost luată pînă 
acum în consideraţie. Conflictul din cugetele filozofilor 
între înclinaţia către coordonatele gîndirii laice şi vechile 
dogme teologice nu este nou în cazul lui Bruno. El apar¬ 
ţine aproape întregii Renaşteri şi mai cu seamă celei itali¬ 
ene. Bruno se rînduieşte tocmai printre ultimii cugetători 
care au fost încercaţi de această frămîntare. 

La conflictul amintit s-au găsit două soluţii mai impor¬ 
tante. Una se datoreşte filozofului padovan Pomponazzi, 
rămas celebru printre aristotelicienii Renaşterii. El enunţă 
acea idee legată de o duplicitate cu privire la noţiunea de 
adevăr. Admiţîndu-se existenţa a două adevăruri, unul ră- 
mîne valabil pentru teolog, iar celălalt pentru filozof. Lipsa 
lor de acord dă naştere numai unei relaţii neutre de indife¬ 
renţă, deoarece ele acţionează în domenii separate, care nu 
se întîlnesc niciodată. Dar mai înainte de ideea lui Pom¬ 
ponazzi asupra duplicităţii adevărului. Renaşterea găsise 
o altă soluţie menită să împace divergenţa dintre orientările 
gîndirii laice şi dogmele teologice; aceasta este cunoscută 
sub numele de sincretism. Pluralităţii adevărurilor, postu¬ 
lată de filozoful din Padova, sincretismul îi opune plurali¬ 
tatea de forme a aceluiaşi unic adevăr. Această doctrină se 
luptă totdeauna să caute fondul comun a două sau mai 
multe concepţii deosebite. 

Sincretismul, dezoltat în veacul XV în cadrul Academi¬ 
ei platonice din Florenţa, se află ilustrat îndeosebi de Mar¬ 
silio Ficino şi de Giovanni Pico della Mirandola. Primul 
dintre ei, în lucrarea sa intitulată Theologia platonica, se 
străduieşte să arate miezul comun dintre concepţia lui 
Platon şi religia creştină. Intre platonism şi creştinism ar 
exista un acord perfect, de vreme ce filozoful grec este 
chiar precursorul lui Crist. Pico della Mirandola, la rîndul 
său, în lucrarea numită Heptaples, caută să interpreteze 
Biblia prin mijloacele Cabalei şi ale neo-platonismului, 
doctrina lui Plotin. După cum se vede, sincretismul a de¬ 
butat prin încercarea de conciliere a dogmelor creştine cu 
alte vederi religioase şi cu diferite filozofii laice. Insă une¬ 
ori s-a abătut de la punctul de plecare, excluzînd creştinis- 

mul din interesul identificărilor sale. Tot Pico della Mi- 
randola, bunăoară, într-o altă lucrare intitulată De ente et 
uno, caută să demonstreze fondul comun dintre filozofia 
platonică şi cea aristotelică, înglobînd laolaltă cu ele şi 
preceptele lui Moise. Dar exemplele amintite atrag, tot¬ 
odată, şi necesitatea de precizare a distincţiei care există 
între sincretism şi o altă metodă, cea eclectică. De aceea tre¬ 
buie precizat că, în vreme ce eclectismul adună elemente 
de la diferite construcţii de gîndire şi le combină între ele, 
sincretismul caută să extragă din ele latura lor comună. 
Cicero, bunăoară, este un eclectic, pe cînd Marsilio Ficino 
şi Pico della Mirandola sînt nişte filozofi sincretici. 

Sincretismul a avut un mare răsunet în tot timpul Re¬ 
naşterii, iar afirmaţia lui Bruno în faţa judecătorilor cleri¬ 
cali, că Sufletul Lumii ar fi tot una cu Sfîntul Duh, ne ră¬ 
sună acum, în lumina celor amintite, ca un ecou cunoscut. 
Dar mai înainte de a verifica acordul acestei idei cu factura 
generală a cugetării sale, trebuie să ne punem şi altă între¬ 
bare. Este sincretismul o simplă tehnică, însuşită de Bruno 
numai în virtutea momentului istoric pe care-1 trăia, sau 
alcătuieşte o trăsătură esenţială din constituţia gîndirii sale ? 
Pînă a afla răspunsul la o asemenea întrebare în analizarea 
textelor sale, ne pot da unele sugestii, în această privinţă, 
şi alte constatări mai generale. Momentul istoric al sincre¬ 
tismului se declară în Renaşterea florentină, însă el se re¬ 
petă deseori în cadrul cugetării italiene. Cu mult după 
epoca Renaşterii, şi în diverse vremuri, marii gînditori ita¬ 
lieni s-au folosit, în chip deosebit, de elemente sincretice 
în creaţiile lor. 

Bunăoară Giambattista Vico, cel mai de seamă filozof din 
veacul XVIII, găseşte că ar exista un fond spiritual comun la 
anumite manifestări istorice din locuri şi timpuri deosebite. 
Astfel, el descoperă, primul, identitatea de mobile care ani¬ 
mau atît pe profeţii biblici cît şi pe augurii păgînP. Mulţu- 


^ Pentru a fi mai exacţi, trebuie să precizăm că Vico este numai 
primul gînditor care valorifică această idee fără a fi propriu-zis 

mită acestor interpretări sincretice a putut Vico să gru¬ 
peze diferitele forme de manifestări istorice în tipuri şi să 
fundeze filozofia istoriei. în vremea noastră un Benedetto 
Croce reprezintă momentul de conciliere al idealismului 
cu pozitivismul, vechile curente rivale din veacul XIX. 
Activitatea lui Croce s-a manifestat îndeosebi pe planul 
esteticii, unde a găsit substratul comun ce uneşte punctul 
de vedere pozitivist al formei cu cel idealist al conţinutu¬ 
lui. Predilecţia generală către identificări din structura gîn- 
dirii crociene dezvăluie aceeaşi tendinţă specifică şi altor 
filozofi italieni. în sfîrşit, în mai mică măsură, un Giovanni 
Gentile descoperă apropierea dintre idealism şi intuiţio¬ 
nism sau Armando Carlini dintre idealismul gentilian şi 
realismul neo-tomist. Sincretismul apare, astfel, destul de 
frecvent în făgaşul gîndlrii italiene. Faptul nu ne îndritu- 
ieşte la concluzii dogmatice, dar el ne arată totuşi că meri¬ 
tă să reflectăm asupră-i. Aplicat în mod special la fenome¬ 
nul cugetării lui Bruno, nu este riscant să gîndim că sin¬ 
cretismul poate fi mai mult decît o simplă injoncţiune a 
momentului istoric trăit de filozof. 

Ca şi în cazul înaintaşilor din Academia platonică de la 
Florenţa, cît şi al filozofilor italieni mai noi, sincretismul 
brunian presupune o erudiţie dintre cele mai hrănite. în¬ 
deobşte orientarea sincretică pare să se rînduiască printre 
modalităţile marii erudiţii filozofice. Iată, bunăoară, cunoş¬ 
tinţele, pe care Dicson, personaj al dialogului De Ia causa, 
principio et uno, le are în legătură cu speculaţiile agnos¬ 
tice asupra infinitei substanţe divine: „Prin urmare, din 
substanţa divină, atît prin faptul că este infinită cît şi prin 
aceea că este foarte depărtată de efectele ce sînt ultimul 
termen din cursul facultăţii noastre discursive, nu putem 
cunoaşte nimic decît în chipul vestigiului, cum spun ag¬ 
nosticii, al efectului depărtat cum spun peripateticienii, al 


descoperitorul ei. Paternitatea ideii în discuţie se cuvine a fi atri¬ 
buită lui Spinoza (Tractatus Theologico-polkicus, §1: „Certum 
est, hoc nomen eciam in bonam sumi, et quos gentiJes solebant 
vocare auguros et divinos, veros fuise prophetas".) 


21 



învelişurilor cum spun cabaliştii, al spinărilor sau dosului 
cum spun talmudiştii, al oglinzii, umbrei şi enigmei cum 
spun apocalipticii."^ O asemenea pasiune de a surprinde, 
sub simboluri variate, fondul comun al diferitelor doctri¬ 
ne, întreprindere susţinută printr-un bogat aparat de eru¬ 
diţie, este foarte adesea raportată la propria sa concepţie. 
In felul acesta caută filozoful să afle multiplele avataruri 
ale ideilor sale de bază. Intelectul Universal, care la Bruno 
se confundă cu amintitul Suflet al Lumii, este descoperit 
acelaşi în diferitele-i apariţii din istoria cugetării. Discu¬ 
tarea lui atrage o măreaţă îmbrăţişare a gîndirii omeneşti: 
„Acesta este numit de către pitagoricieni motor sau mişcă¬ 
tor al universului... de către platonicieni faurul lumii... E 
numit de către magi prea rodnicul în seminţe sau semănă¬ 
torul... Orfeuîl numeşte ochiul lumii... De către Empedo- 
cle este chemat distingătorul... Plotin îi spune părinte sau 
zămislitor... De către noi e numit meşter lăuntric (artefice 
interno)"^. Mai lipsea să adauge ceea ce a afirmat în faţa 
tribunalului veneţian, adică faptul că acest meşter lăuntric ar 
fi tot una cu Sfîntul Duh al religiei creştine. Fiecare simbol 
menţionat se leagă de cîte o singură funcţiune a principiului 
lumii, care le presupune pe toate celelalte în mod latent. 

In sfîrşit, nu trebuie să trecem cu vederea o altă încer¬ 
care sincretică, aceea de a reduce la unitate politeismul cu 
monoteismul. Aici Bruno dovedeşte, ca atîţia oameni din 
Renaştere, că are cunoştinţă de acea străveche ştiinţă se¬ 
cretă sau iniţiatică — manifestată, printre altele, în mis¬ 
terele orfice şi în deosebite doctrine ale Orientului — ce s-a 
perpetuat subteran de-a lungul veacurilor, ieşind numai în 
răstimpuri la suprafaţă. Potrivit sugestiilor date de men¬ 
ţionata sursă, filozoful declară că zeităţile păgîne nu sînt în 
realitate multiple, ci ele se contopesc în una şi aceeaşi Divi¬ 
nitate; iar aceasta din urmă primeşte numai diferite nu¬ 
miri în acord cu variatele sale atribuţii: „Divinitatea în mare 


® De la causa, principia ed una în Opere italiane, I, (Dialoghi 
metafisicî). Ed. Giov. Gentile, II, Bari, Laterza, 1925, p. 176. 

* Idem, p. 179. 

a fost numită Neptun, în soare Apollo, pe pămînt Ceres, în 
deserturi Diana...“ Totodată, monoteismul ebraic n-ar fi 
original la Moise, fiind adoptat de acesta de la egipteni. 
Astfel, ideea Divinităţii unice exista şi în Egipt, dar avea un 
„nume inefabil"^, de unde se desprind apoi tot mai multe 
nume accesibile omului; urmînd anumite direcţii simbolice, 
zeităţile sporesc pînă la numărul infinit al speciilor. Ele, 
însă, se reduc la aceeaşi unică Divinitate originară. Aceas¬ 
tă identificare a politeismului cu monoteismul capătă o 
deosebită importanţă în lumina propriei sale concepţii, 
unde el caută să acorde viziunea universului multiplu cu 
fondul unităţii aflător în el. Teoria monadelor infinite, ce 
va fi considerată într-un capitol viitor, se reduce la princi¬ 
piul unei superioare şi unice monade a monadelor, care 
este însuşi Dumnezeu sau Universul. 

Plecînd de la modalitatea în care Bruno a înţeles să se 
apere în procesul de la Veneţia, trecînd apoi la omogenita¬ 
tea ce pare să lege unele aspecte ale cugetării italiene şi, în 
sfîrşit, la considerarea textului său, ne-am putut convinge 
că sincretismul nu prezintă la el efectul simplei contin¬ 
genţe, ci ţine de ţesătura intimă a cugetării sale. Dar aceas¬ 
tă constatare ne pune în faţa unei probleme grave, care se 
leagă de întrebarea privitoare la contribuţia creatoare adusă 
de filozoful italian în istoria gîndirii. Trebuie să precizăm 
din capul locului că sincretismul nu defineşte o atitudine 
de creaţie, ci numai una de hermeneutică sau interpretare 
filozofică. Un Marsilio Ficino, bunăoară, n-a avut pre¬ 
tenţia de construcţie a unui nou sistem de idei, ci s-a mul¬ 
ţumit să declare că el ar fi doar simplul comentator al lui 
Platon. într-adevăr, vechiul filozof florentin apare ca un 
interpret foarte personal, introducînd puncte de vedere 
inedite în tălmăcirea textelor platonice şi neo-platonice, 
însă nu s-ar putea afirma cert că el a pătruns în posteritate 
cu chipul creatorului original. Despre Vico — afirmaţia 


^ Giordano Bruno, Spaccio de la bestia trionfante în Opere 
italiane II (Dialogbi morali). Ed. Giov. Gentile, II, Bari, 
Gaterza, 1927, p. 191. 

fiind valabilă şi pentru alţi cugetători italieni — sîntem în 
măsură a preciza că, pe temelia operaţiilor sincretice ale 
gîndirii sale, el adaugă sinteze cu totul noi, care ne autori¬ 
zează să vorbim de contribuţia sa proprie în procesul de 
îmbogăţire a gîndirii filozofice. 

Rămîne să ne întrebăm dacă şi Bruno, la rîndul său, ac¬ 
ţionează ca simplu sincretist, aşa cum i-am văzut pe re¬ 
prezentanţii Academiei platonice din Florenţa, sau el este, 
în acelaşi timp, şi un creator original. Fără a mai rezerva 
nici o surpriză şi fără a mai ţine încordată curiozitatea, 
putem răspunde cu anticipaţie în favoarea ultimei alter¬ 
native. Rămîne deci a trece în cele ce urmează, de la consi¬ 
derarea gîndirii sale sincretice, la aspectele ce-i constituie 
adevărata originalitate. Dar pentru această operaţie tre¬ 
buie să prezentăm, în prealabil, linia mare a filozofiei din 
care face parte Bruno, precum şi ceea ce aduce el nou pe 
traiectul acelui fir de cugetare. Cu alte cuvinte, străduinţa 
noastră va fi acum să identificăm locul cugetătorului din 
Renaştere în etapele mai importante ale curentului ideo¬ 
logic în care se integrează. Această îndeletnicire va alcătui 
obiectul capitolului următor. 

De la Platon la Bruno 

Intre concepţiile filozofice culminante ale Greciei, adi¬ 
că între doctrina lui Platon şi cea a lui Aristotel, se înfrun¬ 
tă, desigur, deosebiri esenţiale, pe care mai multe veacuri, 
atît din Antichitate cît şi din epoca modernă, le-au pus în 
evidenţă. Totuşi, între ele există şi o vagă analogie formală 
— am spune o schiţă de asemănare. Apropierea dintre cele 
două vederi filozofice este mijlocită de către latura comu¬ 
nă a dualismului. Dar, o dată cu atingerea acestei noţiuni, 
nu putem dezvolta mai departe teza unei afinităţi între 
ele, deoarece chiar din perspectiva structurii lor dualiste 
se desfac peisagii cu totul diferite. 

Dualismul aristotelic se rezolvă în perechile de concepte 
materie-formă, virtualitate-act şi mişcător-mişcat. Con¬ 
cepţia dualistă a lui Platon priveşte pe de o parte lumea 
sensibilă iar pe de alta lumea supra-sensibilă sau a Ideilor. 

Dar numai în cugetarea lui Aristotel elementele duale sînt 
fiecare perfect consolidate în domeniul lor. La Platon nu 
seîntîmplă acest lucru, în vreme ce lumea sensibilă presu¬ 
pune numai o semi-existenţă sau chiar mai puţin decît 
atît. Ea este înţeleasă numai ca o întruchipare de reflexe 
palide a Ideilor din zona supra-sensibilă, singura imuabilă 
şi eternă. Numai atît cît sîntem autorizaţi să atribuim 
existenţă unor umbre, putem vorbi şi de realitatea lumii 
sensibile. Cu alte cuvinte, dualismul lui Platon implică în 
adîncurile sale un monism latent. 

Sub acest raport, diferenţa dintre concepţia platonică şi 
cea aristotelică se va transmite cu o notă distinctivă şi la 
aderenţii filozofilor respectivi. Elementele dualităţii din 
cugetarea lui Aristotel sînt atît de perfect determinate şi 
consolidate, încît urmaşii săi nu vor mai avea nimic de ex- 
plicitat. Influenţa exercitată de către acest filozof va fi de 
natură statică, sistematică şi clasificatorie, aşa cum apare, 
bunăoară, la Toma din Aquino. Este drept că s-au ivit în 
decursul timpului şi altfel de interpretări asupra lui Aris¬ 
totel — în sens naturalist şi panteist —, dintre care mai im¬ 
portante sînt cea a lui Alexandru din Afrodisia şi a filozo¬ 
fului arab Averroes. Ele par însă a fi mult depărtate de 
adevăratul spirit aristotelic, care se înfăţişează în esenţă 
dualist, aşa cum îl vede Toma din Aquino, filozof sistema¬ 
tic şi autor de clasificări statice. Dimpotrivă, cugetarea lui 
Platon deschide o zonă umbrită de sugestii ce se cer dez¬ 
voltate. Urmaşii vechiului filozof vor fi contaminaţi în 
sens dinamic de spiritul său, adică se vor strădui mereu să 
expliciteze acel nucleu monist, inclus în arhitectura dua¬ 
listă a gîndirii sale. Dar o asemenea operaţie va avea loc nu¬ 
mai gradual, prin cuceriri treptate. în cele ce urmează vom 
verifica această constatare, considerînd cîteva etape semni¬ 
ficative, dezvoltate din gîndirea filozofului academic. 

Prima etapă la care ne oprim este aceea a neo-platonis- 
mului, adică a lui Plotin. Doctrina acestui filozof implică 
o primă revendicare monistă în cadru platonic, însă nu în 
sensul strict al filozofiei lui Platon, deoarece gînditorul 
din Alexandria a fost solicitat şi de iniţiativele străine ale 

misticii orientale dinspre sfîrşitul Antichităţii. în linii largi 
păstrează şi Plotin dualismul maestrului său^, alcătuit din- 
tr-o lume sensibilă şi una supra-sensibilă. Insă, în fond, 
acest dualism se vede pulverizat într-o multiplicitate, care-1 
face aproape de nerecunoscut. într-adevăr la Plotin se 
pierde cu totul acea linie dură, despărţitoare între un do¬ 
meniu şi celălalt. Iar fiindcă multiplicarea unei limite nu 
este decît cel dintîi pas către propria ei anulare, vom recu¬ 
noaşte şi noi, în noua concepţie filozofică, primul demers 
pentru desfiinţarea dualismului platonic. 

Plotin caută să umple acest hiat, care există la Platon în¬ 
tre lumea supra-sensibilă şi cea sensibilă, printr-o sumă de 
degradări, ce ajung să se scufunde la urmă în beznele ne¬ 
fiinţei. Această operaţie alcătuieşte vestitul emanatism al 
filozofiei sale. Plecînd de la ideea că efectul este mai puţin 
perfect decît cauza, principiul emanaţiei la Plotin concepe 
Universul sub chipul unor terase de cauze descendente în 
ordinea desăvîrşirii şi deci a realităţii. Substanţa cea mai 
împlinită a lumii este unitatea originară sau Unu, cum îl 
numeşte el. Acesta luminează Inteligenţa, mai puţin per¬ 
fectă, care, la rîndul său, trimite o rază asupra Sufletului, 
în sfîrşit, de la Suflet descinde ordinea inferioară a lumii, 
multiplă şi discordantă. Vidul platonic dintre zona supra- 
sensibilă şi cea sensibilă dă naştere, în cazul de faţă, unui 
plin, unei neîntrerupte succesiuni de cauze tot mai insub- 
stanţiale. Prin urmare, spre deosebire de doctrina lui Pla¬ 
ton, cea a lui Plotin dezvăluie firul acelei legături şi 
solidarităţi desăvîrşite, ce duce de la izvorul originar al 
lucrurilor pînă la lumea sensibilă. în vreme ce treapta 
ultimei perfecţiuni platonice rămîne zona Ideilor, ceea ce 
ar corespunde la discipolul său cu lăcaşul Inteligenţei, 
filozoful neo-platonic situează deasupră-i o regiune mai 
înaltă, aceea a Unului, care „este deasupra vieţii şi cauză a 
vieţii"*; de la el coboară, în cele din urmă, prin filiera ară¬ 
tată, multiplicitatea lumii inferioare. 


* Plotin, Enneades, Voi. III.Texte etabli et traduit par Emile 
Brehier, Paris, Les belles lettres, 1925, p. 166. 

Nu putem vorbi la Plotin de un monism perfect, fiindcă 
universul nu se află străbătut pretutindeni de acelaşi grad 
al realităţii. Totuşi, se afirmă o legătură indisolubilă între 
diferitele ei trepte, emanate una din alta, cum este aceea 
între soare şi radiaţiile sale. Dacă ar fi să utilizăm o altă ana¬ 
logie, ne-am folosi de imaginea pămîntului înconjurat de 
atmosferă, aceasta de stratosferă şi aşa mai departe pînă în 
regiunea vidului. Exemplul nostru e departe de a prezenta 
o asemănare potrivită şi exact corespunzătoare, deoarece 
se desfăşoară pe planul străin al empiricului, însă ne poate 
aduce de departe sugestia unui univers conceput spiritual, 
solidar între părţile sale, ce se desfăşoară pe trepte tot mai 
sărace în realitate şi substanţă. Această vedere neo-plato- 
nică, a unei cascade de spirite care coboară în subordine 
ierarhică, umplînd golul dintre Dumnezeu şi lume, a pă¬ 
truns în Renaşterea italiană prin Academia platonică din 
Florenţa şi îndeosebi prin concepţia filozofică a lui Mar¬ 
silio Ficino. 

Etapa imediat ulterioară, în drumul urmărit după cei doi 
filozofi greci, e reprezentată de către Sf. Augustin. Acesta, 
căutînd iarăşi să reducă monistic dualismul platonic, ar 
marca, în scrierile sale, o îndepărtare de închipuirea mai 
nouă a lui Plotin şi un fel de revenire la Platon. Ne însuşim 
această concluzie cel puţin după schema formală a concep¬ 
ţiei sale. Astfel, multiplicitatea neo-platonică de straturi 
ale realităţii, ce se condiţionează regresiv, este anulată în 
vederile lui Augustin, o dată cu reîntoarcerea la arhitectura 
mai simplă a celor două lumi platonice. Vederile lui Platon 
despre îndoita alcătuire a Universului sînt parafrazate, de 
astă dată, prin simboluri adecvate noii religii, la care fos¬ 
tul păcătos se convertise. 

Astfel, lumii supra-sensibile a Ideilor lui Platon i-ar co¬ 
respunde Civkas Dei — adică cerul, în înţeles spiritual creş¬ 
tin —, pe cînd lumea părelnică, trecătoare şi sensibilă a um¬ 
brelor ar fi Civkas terrena. Rămîne însă să verificăm dacă 
schema menţionată a lui Augustin reprezintă un dualism 
cel puţin tot atît de rudimentar ca şi acela platonic. Apa¬ 
renţele inferioare, de ordin sensibil, ale platonismului nu 

viază prin ele însele, ci trăiesc numai în virtutea participă¬ 
rii lor la zona Ideilor nemuritoare, aşa cum nici umbra nu 
există în sine, ci numai întrucît participă la corpul care o 
proiectează. Doctrina lui Augustin ruinează însă şi prin¬ 
cipiul participaţiei, ce mai susţinea încă rudimentul de 
existenţă al lumii sensibile la Platon. Civkas terrena, pan¬ 
demoniu al răului şi al păcatului, nu poate participa la lu¬ 
mina cerească a Cetăţii lui Dumnezeu; ea este menită să 
expire în întunericul inexistenţei. 

Augustin afirmă o dată că prezentul nu există, fiindcă îi 
lipseşte atributul extensiunii temporale. Dacă el s-ar putea 
extinde, atunci implicit s-ar divide în trecut şi în viitor: 
„praesens autem nullum habet spatium" sau mai precis 
„sine ullo spatio estperquod transitur ex futuro in prate- 
ritum"^. Această idee se află reluată o dată cu discutarea 
relaţiei dintre Creator şi lume. Omul — fiinţă aruncată în 
Civitas terrena — de care Divinitatea s-a separat nu-1 mai 
poate gîndi pe Dumnezeu decît sau într-un trecut depărtat, 
independent de existenţa universului, sau în viitor, cînd su¬ 
fletul se va reconcilia cu El, eveniment ce nu mai poate 
avea loc pe acest pămînt. Cu alte cuvinte, lumii sensibile îi 
este rezervat numai prezentul, care am văzut că nu există, 
fiind o noţiune lipsită de suport real. De aici rezultă anxi¬ 
etatea inexistenţei pe acest pămînt, exprimată atît de 
patetic în Confesiunile filozofului creştin: „Tu îndemni să 
ne desfătăm în a te lăuda, fiindcă ne-ai făcut pe noi pentru 
Tine şi zbuciumată este inima noastră pînă nu se va odih¬ 
ni în Tine.“'° 

în sfîrşit, orice existenţă la Augustin se află sancţionată 
prin ideea de lege. Dar pentru el, care a trăit epoca de des¬ 
trămare a statului roman, nu există decît o lexaeterna. Lumea 
pămîntească, identificată aproape în întregime cu istoria 


’ Aurelii Augustini „De civitate Dei“, Voi. I, Ed. Dombart, 
Lipsiae, In aed. Teubneri, 1877, XIII, 11, p. 569. 

Sancti Aurelii Augustini „Confesionum libri XIII" cum 
notis Rev. P. 4. Wagnereck, Editio septima, Taurini-Romae, 
Maerietti, 1928, p. 2. 

Romei, de la întemeiere şi pînă în timpul său, nu ne oferă 
decît spectrul crimei, al desfrîului, al nedreptăţii brutale. 
Tot ceea ce glorificau poeţii şi istoricii romani este văzut de 
către Augustin ca purtînd întipărirea impură a Demonului. 
Lumea fiind deci diabolică şi obnubilată de păcate, nu poate 
avea lege. Numai cu mult mai tîrziu Sf. Toma din Aquino 
va postula, pe lîngă ]ex aeterna, şi o lex naturalis. S-ar părea, 
totuşi, că există o instituţie, şi anume Biserica, prin care lu¬ 
mea sensibilă ia act de nişte legi. Dar Ecclesia, în concepţia 
lui Augustin, nu este decît o parte militantă, o ambasadoare 
a cetăţii cereşti; ea nu aparţine pămîntului. Cu alte cuvinte, 
singurul cîmp de mijlocire a legilor în lumea sensibilă apare 
străin acestei zone inferioare. Astfel, lipsa de legalitate a lui 
Civitas terrena confirmă încă o dată inexistenţa ei. 

Din cele constatate rezultă că doctrina lui Augustin a- 
junge la un monism desăvîrşit, iar pentru el singură lumea 
supra-sensibilă— Civitas Dei — se află investită cu atributul 
realităţii. După cum s-a văzut, cealaltă regiune inferioară, 
adică Civitas Diaboli sau Civitas terrena nu există decît nu¬ 
mai cu numele. Monismul lui Augustin este acela al mis¬ 
ticilor medievali, curent reînviat apoi în inspiraţia religi¬ 
oasă a Barocului, şi care urmăreşte contopirea desăvîrşită a 
sufletului cu Dumnezeu. în veacul XVII baroc un mistic ca 
Angelus Silesius a putut scrie următoarele versuri; 

Nimic nu face să te depăşeşti mai mult decît nimicirea; 

Cine este mai nimicit, acela are mai multă dumnezeire. 

Această „nimicire" nu înseamnă altceva decît distrugerea 
nefiinţei de pe acest pămînt, ce întreţine iluzia dualităţii, du¬ 
pă care abia se ajunge la „dumnezeire", adică la fuziunea su¬ 
fletului cu Divinitatea într-o realitate monistă. Un asemenea 
act corespunde cu ceea ce la filozoful creştin ar fi însemnat 
intrarea în Civitas Dei „a\ cărei cetăţeni dorim a deveni prin 
acea iubire ce ne-o insuflă clăditorul ei"". Astfel, o dată 


" Dec civitate Dei, voi. I, XI, 1, p. 461. 

cu Augustin, se recurge la modalitatea specifică a inter¬ 
pretării lui Platon în sens ascetic creştin. Această vedere a 
izbutit să derive pentru prima dată un monism desăvîrşit 
din implicaţiile dualismului platonic. 

Dar realizarea lui Augustin nu exclude şi alte resurse, 
cu totul opuse, pentru dezvoltarea anumitor germeni mo- 
nişti în doctrina lui Platon. O dată cu aceasta trecem la 
etapa lui Nicolaus Cusanus, aflătoare deopotrivă pe firul 
motivelor de cugetare ce le urmărim. Ca şi unii sincretişti 
florentini, contemporani cu el, Cusanus caută o reconci¬ 
liere între Platon şi Aristotel. Totuşi, operaţia sincretică 
rămîne subalternă la Nicolaus din Cusa, în vreme ce filo¬ 
zoful înclină puternic pe linia celui mai bătrîn dintre frun¬ 
taşii gîndirii greceşti. De astă dată, încercarea de a se scoate 
la suprafaţă miezul monist al dualismului platonic nu se va 
mai săvîrşi atîta prin dezvoltarea icoanei despre lume lăsată 
de Platon, cît pe baza unei metode de cercetare şi a unei 
epistemologii conforme cu indicaţiile platonismului. în 
mod formal sistematic se păstrează tot tiparul dual din ar¬ 
hitectura filozofică a vechiului cugetător grec, exprimat la 
Cusanus prin capitolul Dumnezeu şi prin capitolul Lume; 
însă nu această vedere constituie latura cea mal importan¬ 
tă din gîndirea filozofului ce ne preocupă. 

După cum am amintit, îndeosebi metoda de cunoaştere 
este aici punctul menit să ne fixeze atenţia. Primul aspect 
al modalităţii epistemologice platonice, utilizat de către 
Cusanus, poate fi aflat în manevrarea simbolurilor nume¬ 
rice şi îndeobşte matematice, pe care şi Platon, la rîndul 
său, le adoptase de la Pitagora. Dar de aci derivă un alt as¬ 
pect mai bogat în consecinţe. Deducţia numerică, printr-o 
anumită serie de operaţiuni, deschide calea infinitului, dînd 
naştere la o perspectivă deschisă, neconsolidată, bogată în 
sugestii şi plină de raporturi mişcătoare între elementele 
lumii, mai apropiată de caracterul gîndirii lui Platon. Ea se 
opune construcţiei statice şi definitive a cugetării aristote¬ 
lice, înălţată din tipul de formă închisă pe care-1 oferă tri¬ 
unghiul perfect al silogismului logic. 

Matematismul lui Cusanus creează noţiuni cu relaţii 
plurivalente — cu perspective felurite — care, prin relativi¬ 
tatea lor, ajung să ruineze faţada dogmatică a postulatului 
său dualist, împărţit între existenţa lui Dumnezeu şi a Lumii, 
în felul acesta, prin Nicolaus din Cusa ia fiinţă un nou prin¬ 
cipiu monist, derivat din concepţia platonică. Iată, o dată 
cu textul lui Cusanus, cum se alcătuieşte acest monism, 
privit prin lumina simbolismului matematic: „Dumnezeu 
se află înlăuntrul totului fiindcă e centru infinit; e în afara 
totului fiindcă-i circonferinţă infinită; pătrunzînd totul, 
fiindcă-i diametru infinit; principiu al tuturor lucrurilor 
fiind centru, sfîrşit al tuturor lucrurilor fiind circonferinţă, 
mijloc al tuturor lucrurilor fiind diametru. Cauză eficientă 
fiind centru, formală fiind diametru, finală fiind circonfe¬ 
rinţă. Centru dînd fiinţă, diametru guvernînd, circonferinţă 
păstrînd."'^ Din toate aceste afirmaţii reţinem îndeosebi 
faptul că Dumnezeu se află înlăuntrul lucrurilor şi că le stră¬ 
bate în întregime. Astfel, la Cusanus, pentru prima dată 
soluţia monistă, desprinsă din sugestia platonică, este de 
factură panteistă, ceea ce la Plotin alcătuia numai o simplă 
înmugurire. 

După cum s-a putut recunoaşte, panteismul lui Nicolaus 
din Cusa derivă din noua relaţie pe care o întrevede el între 
Dumnezeu şi Lume. Prima noţiune este închipuită ca un 
maximum absolut, iar a doua ca un maximum restrîns. însă 
cel dintîi dintre termeni intră cu necesitate în ultimul, 
fiindcă „El (adică Dumnezeu) este într-un fel absolut în tot 
ceea ce este într-un fel restrîns"'^. Cusanus foloseşte aici 
vechea formulă a lui Anaxagoras: totul este în totul şi orice 
în orice. Monismul din cadrul de faţă, dedus pe calea ju¬ 
decăţilor şi analogiilor matematice, apare mai complet de- 
cît al lui Augustin, fiindcă nu se află sărăcit de elementele 
lumii sensibile. El va deschide direct calea perspectivei 
centrale a preocupării noastre. 


Nicolas de Cusa, De Ia docte ignorance, trad. L. Moulinier, 
Introd. Abel Rey, Paris, Alean, 1930, p. 84. 

Idem, p. 120. 

Concepţia lui Cusanus s-ar părea că indică posibili- 
tatea-limită a oricărei deducţii moniste din doctrina plato¬ 
nică. Dar parcursul nu este încă terminat, astfel că ultimul 
cuvînt va fi rezervat lui Giordano Bruno. Deşi, potrivit ve¬ 
derii lui Cusanus, Divinitatea sălăşluieşte în univers şi îl 
străbate, totuşi între maximum absolut şi cel restrîns nu se 
săvîrşeşte nici contopirea aşteptată şi nici chiar vreo aco¬ 
modare definitivă. O singură dată omul — adică micro¬ 
cosmul universului — atinge gradul identificării desăvîrşite 
cu maximum absolut, dar atunci el devine Dumnezeu. Ast¬ 
fel, în limitele gîndirii lui Cusanus întîlnim numai un pan¬ 
teism relativ şi deficitar. Pentru prima dată la Bruno se vor 
desemna coordonatele panteismului absolut, care să to¬ 
pească laolaltă lumea supra-sensibilă cu cea sensibilă. Con¬ 
cepţia bruniană reprezintă, într-adevăr, ultimul stadiu posi¬ 
bil de dezvoltare monistă din dualismul platonic. Cugetarea 
europeană numai rareori a putut face altceva, în această pri¬ 
vinţă, decît să combine în noi relaţii tot vechile alternative. 

La Bruno nu mai există feţele diferitelor perspective ma¬ 
tematice din gîndirea lui Cusanus. El caută să-şi consoli¬ 
deze vederile moniste pe altă cale. Acceptînd în germene 
treptele realităţii din universul lui Plotin, Bruno le modi¬ 
fică în alt sens; el le anulează ordinea descendentă. Pe cînd 
mobilul dinamic al universului plotinian se întemeiază nu¬ 
mai pe ideea de cauză, ce se prezintă totdeauna superioară 
efectului său. Bruno mai adaugă şi noul concept de princi¬ 
piu, adoptat de la Cusanus, în ale cărui vederi el apare drept 
centru al tuturor lucrurilor, fiind aflător într-însele. Pentru 
Plotin realitatea cauzei se află în tot mai mică măsură în 
efectul produs. Bunăoară substanţa Unului apare mai pu¬ 
ţin în Inteligenţă, conţinutul acesteia şi mai puţin în Suflet, 
într-o scară de rarefieri continue. Dimpotrivă, la Bruno, 
cauza nu mai poate fi găsită nici măcar ca substanţă dimi¬ 
nuată în efectul său, ea situîndu-se cu totul în afara lucru¬ 
lui produs. Darînschimb principiul — caînconcepţia lui 
Cusanus, mai puţin coloratura matematică — rămîne în 
întregime înlăuntrul acelui lucru, fără împuţinarea trep- 


32 



tată din gîndirea lui Plotin. Cauza şi principiul sînt perspec¬ 
tivele deosebite de acţionare ale aceleiaşi unice realităţi. 

Corespunzătoare acestor noţiuni, Inteligenţa şi Sufle¬ 
tul nu se mai situează, ca la Plotin, în raport de degradare 
ierarhică, ci ele se identifică. Prin funcţiunea de Inteligenţă, 
care la Bruno ia numele de Intelect Universal, entitatea su¬ 
premă este numai cauză; dar prin aceia de Suflet, numit de 
către filozoful italian Suflet al Lumii, ea apare şi ca princi¬ 
piu, deoarece „umple totul, luminează universul şi mînă 
natura să producă speciile ce i se potrivesc"'"'. Totodată 
Intelectul Universal şi Sufletul Lumii nu se identifică nu¬ 
mai între ele, ci şi cu acel Unu corespunzător noţiunii plo- 
tiniene, în care se săvîrşeşte coincidenţa opuselor. Astfel, 
nu mai întîlnim, ca în cazul concepţiei lui Plotin, o linie des¬ 
cendentă de la Unu la Inteligenţă şi apoi la Suflet, ci, pentru 
Bruno, toate aceste trepte se contopesc la un nivel unic, in- 
dicînd numai funcţiunile deosebite ale aceleiaşi entităţi 
supreme. Iar din atribuţia Divinităţii de Suflet al Lumii, 
adică de principiu care umple tot universul, rezultă şi pan¬ 
teismul desăvîrşit al concepţiei bruniene. 

Aşadar, cu toată încercarea sincretică a lui Bruno de a 
descoperi fondul comun al Sufletului Lumii în ideea ana¬ 
logă a lui Plotin şi în cele ale altor filozofi, putem recu¬ 
noaşte că este vorba aci de o noţiune cu totul separată, ce 
dezvăluie trăsătura de profundă originalitate a cugetătoru¬ 
lui din Renaştere. Sincretismul brunian se manifestă într-o 
zonă prea vagă şi generală, care, apropiată într-un cîmp mai 
strict de observaţie, aduce la lumină şi adevărata sa contri¬ 
buţie creatoare. Dar pentru a desluşi mai concret origina¬ 
litatea lui Bruno în această privinţă, precum şi în alte laturi 
ale cugetării sale, se cuvine să ne extindem cercetarea şi la 
anumite fenomene din Renaştere, anterioare sau contem¬ 
porane cu marele gînditor. Din ele se va limpezi complet 
precipitatul specific al concepţiei bruniene despre lume şi 

viaţă. Aceste manifestări, în legătură cu începuturile ştiin¬ 
ţei moderne, cu noile idei privitoare la natură şi la materie, 
vor alcătui obiectul nostru de studiu în cele ce urmează. 

Bruno şi naturismul Renaşterii 

Explicarea panteismului lui Bruno, în trăsăturile sale cele 
mai personale, rămîne a fi întregită şi prin intervenţia al¬ 
tor elemente, adăugate sau interpuse pe linia sa de posteri¬ 
tate platonică. Antecedenţa lui Plotin nu descrie numai 
punctul de plecare al filozofării sale; ea ne arată, deopotri¬ 
vă, şi modificările pe care cugetătorul Renaşterii le-a adus 
ordinii sistematice, închipuită de către vechiul filozof din 
Alexandria, pentru a înfiinţa, pe temelia acelor schimbări, 
originalitatea vederii sale. Dar acea antecedenţă nu ne des¬ 
luşeşte şi raţiunea pentru care Bnano a mutat axul concep¬ 
ţiei lui Plotin tocmai în sensul cunoscut de noi ca aparţinînd 
filozofiei sale. Asimilarea ideii de principiu a lui Cusanus, 
care a contribuit atît de simţitor la definirea panteismului 
său, nu este totuşi îndestulătoare pentru ceea ce urmărim 
în momentul de faţă. Atitudinea panteistă a lui Nicolaus 
din Cusa apare mai mult ca o schemă constructivă a ana¬ 
logiilor sale matematice, fără să redea acel sentiment direct 
al naturii, acea intuiţie vie a aparenţelor concrete din uni¬ 
vers, trăsături atît de intens profilate în gîndirea lui Bruno. 
Contribuţia specifică a filozofului italian, ce duce la solu¬ 
ţia panteismului său integral — după care şi cele mai neso¬ 
cotite aspecte sensibile ale lumii se află cutreierate de un 
curent spiritual —, se datoreşte unei noi demnităţi acorda¬ 
te de el materiei, amănunt inexistent în toate celelalte vederi 
platonice şi neo-platonice, inclusiv la Cusanus. în această 
privinţă, pentru a ne informa mai temeinic asupra structu¬ 
rii de gîndire a lui Bruno, nu putem face apel decît la com¬ 
plexul de idei din Renaştere. 

Noţiunea de materie nu este decît unul din aspectele 
ideii mai largi de natură, pe care o cultivă, în mod deose¬ 
bit, marele moment istoric contemporan filozofului. Se 
vorbeşte curent de naturismul Renaşterii, însă acea epocă 

înţelegea, în două chipuri diferite, noţiunea amintită. în 
primul rînd, natura era privită în raporturile sale fizice şi 
mai cu seamă matematice. Cu alte cuvinte, îşi afla explica¬ 
ţia în legile care o guvernează, ceea ce a dus la principiile 
ştiinţei moderne. Dar, pe de altă parte, natura mai era în¬ 
ţeleasă şi în vechiul chip al presocraticilor, adică prin re¬ 
ducerea la elementele materiale componente, uneori la o 
materie unică, nediferenţiată. în felul acesta se descoperă 
faţa materialistă a Renaşterii, deosebită de cea scientistă, în¬ 
temeiată pe sensurile gîndirii moderne. Cele două aspecte 
naturiste îşi găsesc locul, deopotrivă, în vederile filozofice 
ale lui Bruno. Totuşi, trebuie să mărturisim că ele nu-şi 
află sinteza perfectă în nici o iniţiativă teoretică a timpului, 
ci numai în artă. Pictura Renaşterii este singura activitate 
spirituală, care cunună armonios intuiţia sensibilă a aspec¬ 
telor materiale cu exigenţele canoanelor de natură numerică 
sau geometrică. în scrierile teoretice ale vremii găsim sau 
cultivarea exclusivă a materialismului (Telesio), sau a ma- 
tematismului scientist (Copernic). Chiar în construcţia 
atît de complexă a lui Bruno se recunoaşte locul prepon¬ 
derent pe care-1 deţine prima alternativă, faţă de care a doua 
are numai o situaţie subalternă. Totuşi, le vom studia pe 
amîndouă în opera bruniană, acordînd fireşte locul de 
frunte celei dintîi dintre ele. Dar în prealabil vom semnala 
sumar principalele antecedente. 

Astfel, mai înainte de a ne opri la implicaţiile materialis¬ 
te din opera lui Bruno, se cuvine să amintim că reprezen¬ 
tantul cel mai de seamă al materialismului din Renaştere 
este Bernardino Telesio, autorul unei lucrări imense, inti¬ 
tulată De rerum natura. Telesio reduce componentele na¬ 
turii la două principii: căldura şi frigul. Din variatele mo¬ 
dificări pe care căldura emisă de soare o provoacă asupra 
răcelii pămîntului, se naşte infinita diversitate a lucrurilor. 
Dar atît căldura cît şi frigul sînt elemente incorporale. 
Pentru ca ele să se poată valorifica pe plan concret, mai 
este nevoie şi de un terţ principiu al universului: materia. 
Astfel, „nici pămîntul nu e alcătuit numai din frig; nici 

soarele şi celelalte stele, nici vreo altă porţiune sau entitate 
a cerului, constituită din căldură, nu-i numai căldură; ci se 
pare că toate sînt făurite şi dintr-o substanţă corporală"*^. 
Iar în legătură cu rolul, pe care-1 îndeplineşte această ma¬ 
terie, Telesio precizează următoarele: „Materia n-a fost 
creată de Dumnezeu ca să săvîrşească vreo acţiune sau ope¬ 
raţie proprie, şi n-a fost creată nici sub forma unei entităţi 
care subzistă prin ea însăşi; ci ca să sprijine naturile ce acţio¬ 
nează şi din inexistente, cum erau, să le schimbe în entităţile 
care astfel se produc prin ajutorul ei.“'^ Această funcţiune a 
materiei prezintă un grad de importanţă superior celei în¬ 
chipuite de Aristotel. De aceea doctrina lui Telesio rămîne 
principala sursă ce face să se vorbească despre un materialism 
al Renaşterii; tot ea ne indică, printre altele, şi antecedentul 
care-1 stimulează pe Bruno către studiul materiei, în vederea 
soluţiei sale panteiste, directivă dezvoltată numai în liniile ei 
largi sub auspicii neo-platonice. 

Dar Giordano Bruno nu-şi întemeiază o singură con¬ 
cepţie în această privinţă. El deschide asupra noţiunii de 
materie două perspective, dacă nu opuse, în orice caz cu 
totul deosebite una de alta. Prima este considerarea prin¬ 
cipiului material „după raţiunea posibilităţii sau potenţei". 
A doua se referă la materie după „raţiunea ei de a fi subiect". 
Urmează a vedea ce înseamnă fiecare din aceste două de¬ 
terminări. în primul rînd, principiul material după raţiu¬ 
nea posibilităţii sau a potenţei, adică materia privită sub 
raportul pasivităţii sale, prezintă mai puţină importanţă la 
Bruno şi este de provenienţă aristotelică. Am afirmat că a- 
ceastă vedere are o mai redusă însemnătate pentru cunoaş¬ 
terea filozofului, în sensul că apare mai străină de miezul 
ideilor sale, implicînd oarecum o accepţie dualistă, pri¬ 
vitoare la structura realităţii. Prin ea se reeditează vechea 
dezmembrare a realului, aşa cum a fost concepută de către 
Aristotel, care postulează pe de o parte un principiu for- 

mal, iar pe de alta unul material. Dualismul formei şi al ma¬ 
teriei se reduce, pentru filozoful italian, la problema unui 
dualism de potenţe. Forma ar fi potenţa „de a face, de a 
produce, de a crea“, pe cînd materia este potenţa „de a fi 
făcut, de a fi produs, de a fi creat“. Există, prin urmare, în 
univers, dualismul posibilităţii active şi al celei pasive. Este 
adevărat că Bruno nu întîrzie să se ridice de aici pe făgaşul 
său firesc al monismului, admiţînd că în entitatea supremă 
ambele potenţe se identifică. însă, după cum se vede, el a- 
junge la această soluţie, în care regăsim atmosfera obişnuită 
a gîndirii sale, numai printr-o mediaţie dualistă. 

Cu mult mai familiară cugetării bruniene apare cealaltă 
vedere asupra materiei, după raţiunea ei de a fi subiect — 
cu alte cuvinte, în ipostaza activităţii iar nu a pasivităţii sale. 
în această privinţă. Bruno, luînd o atitudine netă împotriva 
lui Aristotel, proclamă desăvîrşirea, şi deci realitatea exclu¬ 
sivă a elementului material. Dimpotrivă, orice formă şi 
entelechie aristotelică se prezintă accesorie şi adventice; 
aşa, bunăoară, din aluatul materiei informe natura creează 
piatra, artistul dă acesteia chipul statuii, într-o succesiune 
de schimbări, care dezvăluie imperfecţia naturii formale. 
Singurul principiu etern este materia, în vreme ce numai 
ea dăinuie aceeaşi sub caducitatea formelor. Continuînd 
a-1 combate pe Aristotel, Bruno arată, în sfîrşit, că mate¬ 
ria nu-şi manifestă nici o apetenţă pentru forme, deoarece 
o întruchipare superioară nu poate dori una inferioară ei. 
Dar realitatea materiei respinge această ipoteză îndeosebi 
din motivul că formele se şi află cuprinse într-însa; este na¬ 
tural deci că apetenţa nu se poate exercita decît asupra a 
ceea ce lipseşte subiectului. în sînul materiei zac însă toate 
formele posibile, pe care ea le leapădă dinlăuntrul său. Ne- 
sfîrşita varietate formală nu este decît o înfăţişare degrada¬ 
tă a suportului ei material; formele dau iluzia unei multi¬ 
plicităţi ireconciliabile, în vreme ce numai materia singură 
cuprinde principiul real al unicităţii. Prin urmare, această 
materie, privită după raţiunea ei de a fi subiect, duce direct 
la soluţia monismului brunian, fără intervenţia niciunei 
alte operaţii mediate. 

Dar pentru a îndepărta orice echivoc sub raportul de 
faţă, trebuie să precizăm că prestigiul cu care Bruno îm¬ 
bracă ideea de materie nu ne poate autoriza să vorbim de 
un materialism al său. Elementul material ne prezintă doar 
o simplă perspectivă sub care apare realitatea; materia dez¬ 
văluie acea faţă a Unului originar, ce cuprinde diversitatea 
multiplă. Insă Unul amintit rămîne tot de natură spirituală, 
aşa cum a fost conceput şi în cadrul vederii plotiniene. Atri¬ 
butul spiritualităţii, acordat de Plotin în întregime numai 
entităţii supreme, este conferit de către Bruno şi celei mai 
de jos trepte din scara neo-platonică, adică aspectelor sen¬ 
sibile, respectiv principiului material. Unul originar, de 
esenţă spirituală, îşi descoperă una din feţele sale chiar în 
elementul materiei universale, care apare, astfel, însufleţită. 

Am afirmat că menţionata idee bruniană, care modifică, 
în sensul indicat, structura neo-platonismului, îşi află, prin¬ 
tre antecedentele ce o secondează, şi materialismul lui Te- 
lesio. Dar mai apropiat vederii lui Bruno, adică ideii despre 
existenţa materiei însufleţite, apare alt fenomen, deosebit 
de important pentru gîndirea sa. Este vorba de magia Re¬ 
naşterii, ale cărei certitudini se întemeiază tot pe interesul 
asupra naturii, privită după criteriile unui fel de materialism 
spiritualist. Rămîne, în cele ce urmează, să privim diferitele 
aspecte ale acestui fenomen. 

Magia nu alcătuieşte decît o ramură specială din capi¬ 
tolul larg al ocultismului general, cultivat în acea epocă. Au¬ 
toritatea principală de la care pleacă studioşii ce s-au ocupat 
în momentul menţionat cu ştiinţele oculte este Hermes 
Trismegistul, autor fabulos dinspre sfîrşitul sec. III d. C., 
în ale cărui pretinse scrieri doctrinele platonico-pitagoreice 
sînt amestecate cu cele egiptene şi orientale. El a avut tre¬ 
cere mai cu seamă la alchimişti, dintre care s-au ilustrat în 
Renaştere un Isaac Hollandus, precum şi călugărul bene¬ 
dictin Basilius Valentinus. îndeletnicirea cu ştiinţele oculte, 
ce fusese oprimată în cursul Evului Mediu, se dovedeşte 
mai pronunţată în cultura germană a timpului; aici se ocu¬ 
pă de ocultism nu numai teoreticieni renumiţi ca Paracelsus, 
Agrippa von Nettesheim sau Kepler, ci şi unii artişti, cum 

este cazul pictorului Albrecht Diirer. în Franţa, deşi mai 
puţin cultivate disciplinele oculte, se iveşte, totuşi, figura 
devenită aproape legendară a vestitului medic şi astrolog 
Nostradamus. Dar dacă ocultismul, privit în generalitatea 
sa, se dezvoltă îndeosebi în Germania şi în alte centre spi¬ 
rituale, sectorul special ocupat de magie atinge înflorirea 
sa culminantă numai în Italia Renaşterii. 

în cadrul mai vechi al Academiei platonice de la Florenţa, 
Marsilio Ficino începe să se ocupe de această disciplină 
ocultă, după cum putem afla din cunoscuta sa lucrare inti¬ 
tulată Sopra ]o amore. Potrivit vederii lui Ficino, magia 
este „atracţia reciprocă a lucrurilor în urma unei similitu¬ 
dini de natură"'^. Forţele magice acţionează în întregul 
univers: magnetul atrage fierul, luna mişcă apele, soarele 
îndreaptă florile şi frunzele înspre el. Respiraţia vieţii se 
întinde asupra tuturor lucrurilor, relevînd un animism ob¬ 
ştesc sub chipul repetatului act magic, acelaşi în diferitele 
sale variaţiuni. Dar, în mod deosebit, Ficino îşi îndreaptă 
atenţia către fenomenul fascinaţiei, care, hotărît, în timpul 
său alcătuia un capitol al magiei. Aplicînd probabil unele 
achiziţii ale ştiinţelor oculte arabe, atît de acreditate în 
cursul Evului Mediu şi în Renaştere, filozoful florentin 
schiţează anumite observaţii asupra acţiunii ochilor în în¬ 
drăgostire, de unde „ca prin ferestre de sticlă"'® spiritul ar 
trimite un fel de radiaţii materiale. Mai tîrziu. Bruno, fără 
a face aluzie la nici un autor, dovedeşte că are cunoştinţă 
de această teorie asupra fascinaţiei, însă pare a o ironiza, de 
vreme ce, în Candelaio, o pune în gura vraciului-înşelător 
Scaramure, unul din personajele comediei'’. în orice caz, 
din natura acelor radiaţii incantatorii, se recunoaşte impli¬ 
caţia materialistă ce o presupune această disciplină. 

Mai temeinică apare contribuţia lui Campanella, con- 

temporanul mai tînăr al lui Bruno, care în micul său tratat 
intitulat Della magia, pleacă, deopotrivă cu Ficino, de la 
concepţia unui animism universal. Magia se prezintă ca o 
disciplină, în acelaşi timp speculativă şi practică^®, tinzînd 
către aplicaţii utilitare. Ea se face cunoscută sub trei spe¬ 
cii; divină, diabolică şi naturală. Prima dintre ele cuprinde 
acţiunile produse de harul dumnezeiesc, prin care pot fi 
săvîrşite miracole, aşa cum se întîmplă la întemeietorii de 
religii şi îndeobşte la primii oameni, ce se aflau mai apro¬ 
piaţi de Creator. Această idee asupra magiei divine pare a 
nu fi originală la Campanella, deoarece ea se dezvoltă mai 
înainte la Francesco Patrizi, unul din cugetătorii Renaşte¬ 
rii, care, asemenea lui Bruno, era iniţiat în amintitele ştiinţe 
secrete, tradiţionale. O asemenea formă de magie, preci¬ 
zează Patrizi, s-ar fi produs prin puterea deţinută cîndva 
de fenomenul vorbirii, adică printr-un fel de magnetism al 
cuvîntului. Aşa cum am văzut şi la Campanella, acest cu¬ 
getător afirmă că atunci cînd omul sălăşluia, odinioară, mai 
aproape de luminile cereşti, într-un „eter limpede"^', lim¬ 
bajul îi era atît de perfect, încît cu el putea săvîrşi miracole, 
ajungînd chiar pînă la proprietatea de a învia morţii. Ope¬ 
raţiile magiei divine — urmînd iarăşi firul ideilor lui Cam¬ 
panella — îşi dovedesc eficacitatea şi fără secondantul vre¬ 
unui lucru natural; spre deosebire de aceasta, a doua specie 
se întemeiază pe o prealabilă cunoaştere, din partea Demo¬ 
nului, a tuturor efectelor posibile dinlăuntrul aspectelor ce 
ne înconjoară. După cum ni se relatează, această magie dia¬ 
bolică era practicată pe o scară foarte întinsă în Italia Re¬ 
naşterii. în celebra Viaţă a sculptorului Benvenuto Cellini, 
unul din documentele cele mai importante ale timpului, se 
află descrisă, cu deosebit fast, o scenă de magie între rui¬ 
nele Coloseului din Roma, scenă la care a asistat şi artistul. 
Din descrierea ei desprindem următoarele rînduri: „...Du- 


Tommaso Campanella, DelIa magia în Del senso delle cose 
e della magia, Ed. Bruers, Bari, Laterza, 1925, p. 223. 

Francesco Patrizi, II Lamberto owero de parlareîn Della 
retoria dieci dialoghi, Venezia, Senese 1562, p. 6. 

pă ce necromantul a început să facă acele invocaţii îngro¬ 
zitoare, a chemat pe nume o mare mulţime de demoni, capi 
ai acelor legiuni, şi lor le poruncea prin virtutea şi puterea 
lui Dumnezeu necreat, viu şi etern, în cuvinte ebraice, cî- 
teodată greceşti şi latineşti, astfel încît în scurt timp se 
umplu Coloseul (de demoni) de o sută de ori mai mulţi 
decît prima dată...“^^ In această a doua modalitate, spre 
deosebire de prima, începe să se afirme şi elementul mate¬ 
rial, deoarece amintita invocare s-a putut săvîrşi numai prin 
virtutea anumitor substanţe. 

In sfîrşit, insinuarea materialismului sporeşte culminant 
în a treia specie, adică aceia a magiei naturale. Ea se aplică asu¬ 
pra materialităţii aflate în întreaga natură. Magia naturală 
este cea utilizată de învăţaţi; în felul acesta, orice ştiinţă, în 
latura sa utilitară, slujeşte magiei. Campanella susţine că în¬ 
suşi legiuitorul ar trebui să fie un mare mag, hărăzit să in¬ 
troducă lucruri utile şi plăcute pentru toţi supuşii săi. 

Bruno, la rîndul său, a scris şi el două opuscule de magie. 
De magia et theses de magia şi De magia matematica, însă 
această preocupare se găseşte răspîndită şi în cuprinsul di¬ 
alogurilor italiene. El consideră o asemenea disciplină drept 
„acea înţelepciune şi judecată, acea artă, lucrare şi folosinţă 
a luminii intelectuale", care totdeauna este revelată lumii, 
cîteodată mai mult, altădată mai puţin. Bruno împarte 
magia tot în trei modalităţi, însă altfel decît Campanella. în 
primul rînd este specia divină, ce se îndreaptă către prin¬ 
cipiile supra-naturale, apoi cea naturală, aplicată la natură 
şi la „scrutarea secretelor ei“^^ şi, în sfîrşit, cea mijlocie, 
care se adresează raţiunilor şi actelor sufleteşti. în unele 
variante, aceasta din urmă se află înlocuită prin termenul 
de magie matematică, fiind divizată în diferite arte, ca ne- 
cromanţia, vraja şi divinaţia. Felul magiei care ne intere¬ 
sează mai mult în cazul de faţă, comună atît lui Bruno cît 


Benvenuto Cellini, La vita, Ed. Giuseppe Campori, 
Milano, Sonzogno, p. 111. 

Giordano Bruno, Spaccio de la bestia trionfantein op.cit. 

şi lui Campanella, este modalitatea naturală. Ea se înca¬ 
drează în ansamblul de interese al Renaşterii asupra natu¬ 
rii, privită nu sub raportul legilor matematice, ci sub acela 
al însuşirilor cuprinse în propria sa materialitate. 

Rămîne să ne întrebăm, în momentul de faţă, pentru 
care motiv privirea aspectelor naturale, condusă adesea de 
criteriile laice, speculative, ale intelectului, se află integrată 
de către Bruno în domeniului „ocult" al magiei. Negreşit 
că la dezlegarea unei atari probleme poate răspunde, în pri¬ 
mul rînd, noţiunea de „utilitar", proiectată ca ultim scop 
atît pentru orice operaţie magică, cît şi pentru cunoaşterea 
raţională a naturii. In acest sens, rostul practic, aplicativ, 
al ştiinţei moderne pleacă de la acelaşi deziderat ce anima 
şi magia. Sub raportul de faţă, toate ştiinţele, care nu erau 
perfect dezvoltate în Renaştere, lasă mai uşor să se între¬ 
vadă afinitatea lor de ordin utilitar cu menţionata disci¬ 
plină ocultă. Se explică, astfel, alunecarea eronată de la 
stabilirea unei identităţi de scopuri la stabilirea unei iden¬ 
tităţi de conţinut şi metodă. 

Dar faptul că interesul intelectual asupra manifestărilor 
şi aspectelor naturale este interpretat ca un capitol din do¬ 
meniul magiei mai are şi altă explicaţie, care se leagă direct 
de noţiunea de „ocult". In Renaştere, procesul de pătrun¬ 
dere al întregii bogăţii pe care o cuprinde firea se afla abia 
la începutul său. Natura era privită ca un secret cosmic, 
astfel încît cercetătorul îndrumat numai de autonomia ra¬ 
ţiunii sale avea un prestigiu al alesului, destinat să des¬ 
copere unele din ascunzişurile ei. De aceea Bruno vede în 
magie un fel de înţelepciune, pe care „soarele inteligibil" 
cînd şi cînd o revelează lumii; iar în legătură directă cu ma¬ 
gia naturală accentuează el „scrutarea secretelor naturii". 
Considerarea firii ca enigmă universală care ademeneşte 
curiozitatea cercetătorului începe să se dezvolte o dată cu 
înmugurirea ştiinţelor experimentale, şi anume în cugetul 
lui Leonardo da Vinci. într-un manuscris păstrat la Mu¬ 
zeul Britanic, marele artist evocă, pe calea unei viziuni tul¬ 
burătoare, sentimentul său metafizic faţă de misterul naturii 
nepătrunse, simbolizată prin imaginea cavernei: „...împins 

de voinţa mea arzătoare, doritor de a vedea marele amestec 
de forme felurite şi stranii întocmite de măiastră natură, 
furişîndu-mă printre rîpi umbrite, ajunsei la intrarea unei 
mari peşteri: în faţa căreia rămînînd uimit şi neştiutor de 
acest lucru, îndoindu-mi mădularele în chip de arc, cu mîna 
ostenită pe genunchi, cu dreapta îmi făcui umbră genelor 
coborîte şi închise; şi de multe ori mă aplecai încoace şi 
încolo pentru a vedea dacă se zăreşte ceva înlăuntru; oprit 
fiindu-mi văzul de marea beznă dinlăuntru, după ce am 
stat cîtva timp, se trezirăîn mine două stări, teamă şi dorinţă: 
teamă de peştera ameninţătoare şi tenebroasă; dorinţă de 
a vedea dacă se întîmplă ceva miraculos înlăuntru/'^"' Cele 
citate se pot compara cu următoarele rînduri ale lui Bruno, 
scrise, după toate probabilităţile, fără ca filozoful să cu¬ 
noască manuscrisul lui Leonardo: „Se merge, deci, cură- 
ţindu-se de pădurea lucrurilor naturale, unde sînt atîtea 
înfăţişări sub umbră şi sub mantie; şi caîntr-un fel de pus¬ 
tiu des şi deşert, adevărul îşi are peşterile şi ascunzişurile 
cavernoase, întreţesute cu ghimpi, închise cu plante pădu- 
roase, aspre şi frunzoase, unde, tocmai împreună cu raţi¬ 
unile cele mai demne şi înalte, adevărul se ascunde, se în¬ 
văluie şi se îngroapă."^^ Natura îşi tăinuieşte adevărurile 
ei cele mai auguste în obscurităţi de grote, aşa cum facem şi 
noi cu comorile noastre, pe care le dosim cu mare grijă, 
pentru a nu fi descoperite decît anevoie. După cum se vede. 
Renaşterea, atît prin ochii lui Leonardo da Vinci cît şi ai 
lui Giordano Bruno, privea natura, în adîncul întocmirilor 
ei, ca pe Isis cea misterioasă, străvechea zeiţă cu chipul în¬ 
văluit, ce nu îngăduie oricui să-i pătrundă enigma. In această 
lumină poate fi aflată o altă explicaţie pentru care domeniul 
de cercetare al naturii se află asimilat cu acela ocult al magiei. 

Dar ceea ce ne interesează îndeosebi este felul cum aceas¬ 
tă disciplină, în înţelesul ei strict, pre-ştiinţific, a secondat 

panteismul lui Bruno. Filozoful, voind să sprijine vederea 
sa privitoare la o universală materie însufleţită, recurge toc¬ 
mai la unele achiziţii pe care şi le însuşise practica magiei. 
Astfel, aminteşte el de nişte rădăcini uscate, care, tratate în 
anumite feluri, arată indicii de viaţă. De asemenea, multe 
pietre sau nestemate, tăiate şi îmbucătăţite după norme 
speciale, fac să se ivească anumite modificări atît în corpuri 
cît şi în suflet. „Atari efecte, conchide Bruno, nu pot avea 
loc din calităţi pur materiale, ci se referă cu necesitate la 
un principiu simbolic, vital şi însufleţit.“^^ Filozoful îşi 
află precedentul, în această privinţă, în vechiul panteism al 
Cabalei, care se sprijinea deopotrivă pe sensurile magiei. 

Astfel, am considerat pînă-n momentul de faţă elementul 
care, colaborînd cu firul de cugetare plotiniană al lui Bruno, 
a stimulat realizarea integrală a panteismului său. Acest nou 
element este naturismul Renaşterii, care a acţionat asupra 
gîndirii sale neo-platonice în sens materialist. Cele două as¬ 
pecte ale naturismului, în accepţia menţionată, sînt doctri¬ 
na lui Bernardino Telesio şi fenomenul general al magiei. 

în mai mică măsură este influenţat Bruno de cealaltă ra¬ 
mură a naturismului din Renaştere, care privea natura în 
raporturile sale matematice. începuturile geniale ale aces¬ 
tei perspective se leagă de numele lui Leonardo da Vinci, 
ce consideră, totodată, universul şi în fenomenele sale sen¬ 
sibile, materiale. O sinteză între cele două vederi n-a reali¬ 
zat Leonardo decît pe planul artei; sub raport teoretic, 
prodigioasele anticipări ale ştiinţei moderne, realizate în 
mintea acestui om, au fost aşternute numai ca simple nota¬ 
ţii, rămase în multiplele sale manuscrise, pe care studioşii 
Renaşterii le-au ignorat. Astfel, nu ne putem gîndi la nici 
o influenţă a lui Leonardo asupra lui Giordano Bruno. 

Deşi se ştie că filozoful a studiat într-un rînd matema- 
ticile, prea puţin din rezultatele acestui studiu se repercu¬ 
tează în liniile cugetării sale; iar dacă ar f i să se deosebească 

filozofii în matematici şi a-matematici, Bruno se aşează 
mai degrabă în rîndul acelora din urmă. Totuşi, nu poate 
fi trecută cu vederea marea contribuţie, pe care a adus-o 
un Copernic în dezvoltarea gîndirii sale. Dar şi aici, la 
admiraţia arătată de Bruno acelui deschizător de drumuri, 
se adaugă regretul că ideile marelui astronom ar fi fost nu¬ 
mai efectul calculelor matematice, iar nu al unui contact 
direct cu natura. Chiar şi din această perspectivă, iese pu¬ 
ternic în evidenţă factura specifică a gîndirii bruniene. 

După cum se ştie, Copernic înlocuieşte vechea vedere 
geocentrică a lui Ptolemeu şi Aristotel printr-una helio¬ 
centrică. Potrivit convingerii din Antichitate, adoptată şi 
în Evul Mediu, pămîntul ar fi imobil şi soarele s-ar învîrti 
în jurul său; Copernic demonstrează, dimpotrivă, exis¬ 
tenţa soarelui ca punct fix în centrul universului, în vreme 
ce pămîntul este acela care se mişcă, avînd rolul subaltern, 
atribuit mai înainte globului solar. Dar astronomul nu face 
mai mult decît atît, încolo lumea apare închisă tot în vechile 
coordonate ptolemaice şi aristotelice. Astfel, în mintea lui 
Copernic, universul rămîne deopotrivă de finit ca la Aris¬ 
totel, compus fiind din opt sfere suprapuse şi concentrice, 
despărţite între ele prin pereţi de cristal. 

Filozoful italian, acceptînd ca punct de plecare contri¬ 
buţia creatoare a teoriei copernicane, merge mai departe, 
anulînd limitele acelor presupuse sfere prin postularea 
unui univers deschis şi infinit. Această constatare, ce ni se 
pare atît de obişnuită astăzi, nu este, după cum se vede, 
decît o achiziţie relativ recentă în raport cu istoria umani¬ 
tăţii, datorîndu-se în întregime minţii lui Giordano Bru¬ 
no. Pentru a-şi sprijini teza, el se foloseşte de observaţiile 
asupra cometelor, pe care le făcuse cu puţin timp înainte 
învăţatul danez Tycho Brahe. După constatările acestuia, 
cozile cometelor ar străbate sfere diferite, ceea ce pune la în¬ 
doială, o dată cu limitarea dintre ele, şi existenţa lor însăşi. 
Astfel, concluzia, care se oferă cu necesitate lui Bruno este 
aceea a unui univers nelimitat şi nemărginit. Pe lîngă aceas¬ 
ta, în vreme ce Copernic mai admitea încă fixitatea soarelui. 

cugetătorul italian afirmă mişcarea neîntreruptă a tuturor 
corpurilor cereşti, presărate în infinitul spaţiu interstelar. 
Iluzia de imobilitate a anumitor astre s-ar datora numai 
depărtării lor, tot aşa cum şi o corabie, privită de la mare 
distanţă, pare să stea pe loc, chiar dacă ea înaintează cu vi¬ 
teză. După cum se vede, prima cucerire a gîndirii lui Bruno, 
în această privinţă, rămîne conceperea unei lumi deschise 
şi nesfîrşite, iar a doua este ideea universalei mişcări. 

Atît teoria lui Copernic cît şi a lui Tycho Brahe nu cons¬ 
truiesc, pentru marele cugetător al Renaşterii, decît se¬ 
condante şi puncte de sprijin. Adevărata sursă care-i co¬ 
mandă soluţia universului infinit, plin de lumi mişcătoare, 
este tot aceea a panteismului său, provenit din intuiţia ma¬ 
teriei obşteşti, peste tot aceeaşi. In concepţia celor vechi, 
păstrată şi de Copernic, se include o diferenţiere precisă 
între elementele cosmosului. Intervalele dintre cele opt 
sfere, unele mai apropiate altele mai depărtate de centrul 
lumii, precum şi diferenţa dintre corpurile cereşti mobile şi 
cele fixe, desenează un specific tablou al universului, con¬ 
ceput după criteriile de ordin ierarhic ale celor vechi. El pre¬ 
supune o deosebire calitativă în lumea astrelor. La Bruno se 
desfiinţează această perspectivă diferenţiată şi se instau¬ 
rează ideea despre o universală materie însufleţită, ce apare 
identică pretutindeni. Se postulează acea Jndiferenza della 
nâtura" care închipuie tocmai titlul de demnitate al uni¬ 
versului, omagiul adus unităţii sale desăvîrşite. în felul 
acesta, naturismul Renaşterii luminează definitiv puterni¬ 
ca originalitate a filozofului, care încheagă în mintea sa una 
din cele mai armonioase icoane ale lumii. 


Opera 

Trăsături generale în opera Im Bruno 

Nenorocul vieţii lui Bruno acoperă multă vreme şi în¬ 
făptuirile sale filozofice. Tot ceea ce el a scris, suferind în¬ 
fierarea Bisericii, apare ca operă blestemată, pe care, timp 

de aproape un veac şi jumătate, lumea învăţaţilor a fost 
nevoită să o uite.^^ In această privinţă, scrierile lui Bruno 
împărtăşesc soarta neprielnică avută de lucrările altui filo¬ 
zof italian de mai tîrziu. Este vorba de opera lui Vico, care 
s-a bucurat de prestigiul meritat numai în secolul următor 
activităţii autorului. Tot astfel şi despre scrierile lui Bruno, 
începe să se ocupe, abia în prima jumătate a veacului XVIII, 
filozoful englez John Toland, care rămîne, totodată, şi pă¬ 
rintele termenului de „panteism", ignorat de către marele 
cugetător italian. Firul gîndirii bruniene este reluat apoi în 
ultima jumătate a aceluiaşi secol de către filozoful german 
Jakobi. In sfîrşit, numai o dată cu Hegel, dar mai ales cu 
Schelling, ilustrul său discipol, opera lui Bruno îşi capătă 
recunoaşterea ce i-o acordă toată filozofia mai nouă. 

Gîndirea bruniană, despre care un învăţat italian con¬ 
temporan, Guido de Ruggiero, declară că „apare ca un 
microcosm, unde se reflectă toate aspectele spiritului din 
Renaştere" este în esenţa sa foarte simplă şi luminoasă. 
Ea, însă, oferă o aparenţă stufoasă, prea bogată în idei şi 
cunoştinţe, cîteodată plină de contradicţii, făcînd aluzie la 
prea multe curente şi doctrine filozofice. Hegel, care vor¬ 
beşte în legătură cu cele menţionate, de caracterul bacantic 
al filozofiei bruniene, afirmă că „în Bruno se vede o ase¬ 
menea bogăţie dezordonată şi multiplă; şi de aceea expu¬ 
nerile sale iau adesea o fizionomie tulbure, confuză, ale¬ 
gorică, de exaltare mistică"^^. Totuşi, aşa cum se prezintă. 


Hegel însuşi, pe la începutul veacului trecut, deplînge difi¬ 
cultatea creată în cunoaşterea directă a textelor lui Bruno, ele 
fiind interzise atît de autorităţile catolice cît şi de cele protes¬ 
tante. Bunăoară, în bibliotecile unui vechi centru de cultură ca 
Dresda, lucrările bruniene erau oprite şl nu puteau fi arătate ci¬ 
titorilor din vremea Hegel (Georg. Wdh. Friedr. Hegel, Geschichte 
der Philosophie, zweiter Teii, în Werke, XV Bd. Berlin, 
Duncker, Humblot, 1844, p. 203). 

Guido de Ruggiero, Rinascimento, Riforma e Controri- 

realizarea sa apare ca una din cele mai fecunde şi prodigi¬ 
oase opere de gîndire. Ea se situează printre marile răscruci 
ale cugetării, fiind totodată un sfîrşit şi un început. Este 
sfîrşitul filozofiei din Renaştere, precum şi al interpretări¬ 
lor moniste dezvoltate din filozofia platonică; dar, prin a- 
ceasta, ea apare şi ca început al panteismului modern. Sub 
raportul de faţă, Wilhelm Dilthey afirmă următoarele: 
„Giordano Bruno este prima verigă în lanţul gînditorilor 
panteişti, care, prin Spinoza şi Shaftesbury, prin Robinet, 
Diderot, Deschamps şi Buffon, prin Hemsterhuys, Herder, 
Goethe şi Schelling, ajunge pînă-n actualitate.Ţinînd 
seama că el a trebuit să-şi încheie cariera filozofică la pa¬ 
truzeci şi patru de ani, opera sa — în raport cu vîrsta de 
maturitate a oricărui filozof — trebuie considerată ca una 
de tinereţe. După mărturiile lui Bruno, avem toate moti¬ 
vele să credem că, o dată cu întoarcerea în Italia, el dorea 
să-şi continue activitatea creatoare. Această activitate ar fi 
constat, fără îndoială, şi într-o limpezire formală a ideilor ce 
şi le însuşise pînă atunci. 

Dat fiind că nu s-a putut realiza acest lucru, abordarea 
filozofiei bruniene, aşa cum ne-a rămas din redactările sale, 
poate să apară încă multora un lucru nu destul de uşor. 
Astfel, s-a ajuns a se vorbi nu de una, ci de mai multe filo¬ 
zofii ale lui Bruno, aşa cum a fost cazul mai tîrziu cu 
opera lui Schelling. Bunăoară, italianul Felice Tocco sta¬ 
bileşte trei etape cu totul deosebite ale cugetării sale, teză 
adoptată de unii distinşi istorici ai filozofiei, ca Vorlaender 
şi Hoeffding (acesta din urmă admite cu unele rezerve men¬ 
ţionata diviziune tripartită). Dacă nu o valoare de realitate, 
întocmirea lui Tocco cuprinde cel puţin o valoare siste¬ 
matică, cu toate criticile îndreptăţite ce i s-au adus mai 
tîrziu. Fără a ne însuşi comentariile mai amănunţite ale ace¬ 
lui cercetător, ne lăsăm şi noi orientaţi, în linii largi, după 


W. Dilthey, Weltanschauung und Analyse des Menschen 

planul său, care va folosi numai ca punct de plecare pen¬ 
tru interpretările noastre. 

Potrivit diviziunii lui Tocco, faza iniţială cuprinde re¬ 
flecţiile din De umbris idearum, a doua însumează dialo¬ 
gurile italiene, scrise la Londra, iar ultima poemele latine 
redactate în Germania. Prima dintre aceste perioade se 
dovedeşte şi cea mai puţin importantă, fiindcă Bruno încă 
nu-şi cucereşte definitiv propria-i poziţie panteistă. To¬ 
tuşi, şi aici se vorbeşte despre o realitate, care este una; iar 
străduinţa gîndirii noastre ar fi să depăşească toată multi¬ 
plicitatea de aspecte ce ne solicită şi să tindă către unitatea 
originară. Dar chiar dacă mintea omenească reuşeşte acest 
lucru, ceea ce ea a cîştigat nu este decît o umbră a adevă¬ 
ratelor Idei, pînă unde cugetul nostru nu se poate înălţa. 
Cu tot tiparul platonic al primului său edificiu de gîndire, 
noţiunea de Idee nu este identică la Platon şi la Bruno. 
Pentru filozoful grec. Ideile rezultă din extragerea însuşiri¬ 
lor comune, ce aparţin tuturor intuiţiilor particulare; acest 
proces de abstracţie face dintr-însele nişte concepte gene¬ 
rale. Pentru Bruno, dimpotrivă, raportul Ideilor faţă de 
intuiţiile inferioare nu se mai situează, ca la Platon, în ecu¬ 
aţia general-particular, ci în aceea de unitate-multiplici- 
tate sau tot şi parte. Filozoful italian nu se mai urcă pe 
scara Ideilor printr-o operaţie de abstracţie generalizantă, 
ci printr-una de legare organică a tuturor intuiţiilor par¬ 
ticulare în ansambluri concrete. 

Această accepţie se dovedeşte de o deosebită importan¬ 
ţă, fiindcă ea marchează începutul a ceea ce putem numi 
organicismul lui Bruno, factor atît de hotărîtor nu numai 
pentru tot restul activităţii sale filozofice, ci şi pentru o 
bună parte din cugetarea modernă. Pe cînd, mai înainte, 
un Telesio întîmpină dificultăţi neînvinse cînd este vorba 
să explice trecerea de la anorganic la organic, Giordano 
Bruno are iniţial în vedere intuiţia organică, pe care o ex¬ 
tinde asupra întregii naturi. 

Tendinţa aceasta a primei faze culminează mai tîrziu în 
De la causa, principia et una, unde apare extinderea crite- 

riului organicist de la formele recunoscute îndeobşte ca 
vii la tot restul materiei. Acel „meşter lăuntric", menţionat 
într-un capitol precedent, „modelează (materia) dinlăuntru, 
tot aşa cum dinlăuntrul seminţei sau rădăcinii dă drumul 
în afară vlăstarului; dinlăuntrul vlăstarului face să iasă ra¬ 
murile; dinlăuntrul ramurilor face să ţîşnească mugurii; 
dinlăuntrul lor înfiripează, modelează şi întreţese parcă cu 
nişte nervi frunzele, florile şi fructele; şi tot dinlăuntrul, 
în anumite timpuri, recheamă sucurile sale din frunze şi 
fructe în crengi, din crengi în ramuri, din ramuri în vlăstar, 
din vlăstar în rădăcină"^'. Acest proces circular nu este 
închipuit numai înăuntrul organismelor propnu-zise, ci şi 
înăuntrul întregii materii. Faptul l-a determinat mai tîrziu 
pe Campanella să atribuie tuturor organizărilor din natu¬ 
ră o dezvoltare analogă plantelor şi animalelor, după cum 
rezultă din următoarele rînduri: „Toate metalele şi pietrele 
se nutresc şi cresc transformînd pămîntul în care apar la 
început, cu ajutorul soarelui, nu altfel decît ierburile, în 
lichid, şi atrăgîndu-1 la ele prin vinele lor, din care fapt dia¬ 
mantele cresc în formă de piramidă, cristalele în figuri cu- 
bice.“^^ Campanella este, astfel, primul din seria acelora ce 
au dezvoltat sugestia venită de la Bruno, după care pante¬ 
ismul ar fi corolarul unei vederi organiciste asupra lumii. 

Mai tîrziu, Goethe şi Schelling dau un răsunet şi mai 
amplu acestei idei. Dar, după cum am văzut, primul la care 
ea se iveşte în epoca modernă este însuşi Bruno, reprezen¬ 
tat chiar prin activitatea de la începutul carierei sale filo¬ 
zofice. Faptul de afiînlocuit conţinutul abstract al Ideilor 
platonice prin sensul concret al totalităţii şi unităţii ni se 
pare meritul cel mai înalt al primei sale perioade de creaţie, 
cînd a produs De umbris idearum. Iniţiativa acestei vederi 
a dat naştere noii vederi organicistice, extinsă în atîtea dez¬ 
voltări ale timpurilor noastre. 


Giordano Bruno, De Ia causa, principia ed una în op. cit. 

p. 180. 

Tommaso Campanella, Del senso delle cose, p. 209. 

De a doua fază, cea mai importantă şi cea mai cunoscută 
din activitatea lui Bruno, nu ne vom ocupa decît parţial. 
Adică vom considera numai cele trei dialoguri metafizice: 
Cena de Ie ceneri; De Ia causa, principio et uno şi De I’in- 
finito universo e mondi. Dialogurile morale vor fi studi¬ 
ate în capitolele următoare, unde vom considera diferitele 
ramuri ale activităţii sale filozofice. Dialogul Cena de Ie 
ceneri, lucrare de mai redusă importanţă şi De Ia causa, 
principio et uno, rezervat privirii noastre cu un alt prilej, 
vor fi mai sumar semnalate. în schimb ne va atrage luarea 
aminte, în chip deosebit. De I’infinito universo e mondi. 

Titlul ciudat al dialogului Cena de Ie ceneri apare ca 
una dintre multiplele sugestii conviviale, date de numele 
Bancherului platonic. Tot după Platon mai intitulase şi 
Dante una din lucrările sale Ospăţul (Convivio), ceea ce 
simboliza masa la care sînt servite bucatele înţelepciunii. 
Bruno, prin numele de Cena de Ie ceneri, îmbracă ideea 
banchetului platonic cu un colorit creştin. „E un ospăţ", 
desluşeşte filozoful italian, „făcut după asfinţitul soarelui, 
în prima zi a postului mare, numită de preoţii noştri dies 
cinerum şi cîteodată ziua de memento. Dar cu toată to¬ 
nalitatea creştină a titlului şi a desluşirii lui Bruno, lucrarea 
este, în cea mai mare parte, străină de preocupări religioase, 
în Cena de Ie ceneri. Bruno consideră ideile lui Copernic, 
face apologia acestuia, arată absurditatea geocentrismului, 
demonstrează mişcarea pămîntului şi stabileşte o interesan¬ 
tă relaţie între adevărul fizicii noi şi cel al Sfintei Scripturi. 

în De Ia causa, principio et uno, după cum am amintit, 
el face deosebirea dintre cauza exterioară lucrului produs 
şi principiu, care rămîne intrinsec efectului. Trebuie să ac¬ 
centuăm, de astă dată, că, deşi Bruno admite existenţa amîn- 
durora, se foloseşte numai de ultima noţiune, ce a iniţiat-o 
el. Pe cînd cauza constituie mobilul explicaţiei teologice a 
lumii, principiul dezvăluie modalitatea filozofică a pă- 


Giordano Bruno, Le piu belle pagine, Ed. Luigi Salvatorelli, 
Milano, Treves, 1936. pp. 46 şi urm. 

trunderii sale. Consecinţa cea mai importantă a acestei ve¬ 
deri este că universul poate fi explicat dinăuntru; el îşi află 
o cauzalitate imanentă, fără să mai reclame cu necesitate 
una transcendentă şi exterioară. Această căutare a origi¬ 
nilor chiar în interiorul fenomenului este în directă legă¬ 
tură cu menţionatul organicism al lui Bruno. Tot în De lâ 
causa, filozoful mai foloseşte şi alte două idei ale lui Cu- 
sanus, pe lîngă cea de principiu. Prima este în legătură cu 
coincidenţa opuselor în entitatea supremă; a doua, ple- 
cînd de la termenul possest al lui Nicolaus din Cusa, afirmă 
că în Dumnezeu se celebrează contopirea perfectă dintre 
act şi potenţă. Creatorul întruneşte laolaltă actualitatea şi 
posibilitatea, concepute ca separate în filozofia aristotelică. 
Asupra acestor două idei vom mai reveni cu explicaţii în 
alte prilejuri. în orice caz. De Ia causa rămîne opera sa cea 
mai de seamă, deoarece într-însa filozoful îşi mobilizează 
toate resursele minţii pentru a dezvolta înţelegerea pan- 
teistă a lumii — focarul sistemului său. 

în sfîrşit, în De l’infinito universo emondi. Bruno des¬ 
fiinţează vechea perspectivă aristotelică şi ptolemaică a unei 
lumi finite, alcătuită din sfere suprapuse, cu pereţi de cristal. 
Noua viziune cosmică a universului deschis, presărat cu 
un nesfîrşit număr de lumi solare, se află expusă, cu ac¬ 
cente de amplu pathos prometeic, chiar în sonetul de la în¬ 
ceputul dialogului, ce serveşte drept proemium: 

îmi întind aripele sigure în văzduh 

Şi nu mă mai sperie zăgazuri de cristal sau sticlă. 

Ci tai în zbor cerurile şi mă avînt în infinit. 

Şi în timp ce de pe globul meu pe altele mă ridic 
Şi prin etericul cîmp dincolo străbat, 

Ceea ce alţii de departe văd, eu în urmă las. 

Sub raportul perspectivei infinite a universului. Bruno îl 
are drept precursor pe un anume Palingenius, care în 1552 
şi-a publicat poemul filozofic intitulat Zodiacus Vitae. în 
lucrarea sa, Palingenius, admiţînd întocmai ideea celor opt 

sfere suprapuse, mai închipuie, dincolo de ele, o lume ima¬ 
terială şi infinită. Chiar dacă Zodiacus Vitae a avut pentru 
concepţia bruniană rolul unei sugestii, nu se poate vorbi, 
totuşi, de o influenţă propriu-zisă, deoarece gîndirea mai 
emancipată şi mai personală a lui Bruno se construieşte cu 
totul pe alte temeiuri. Punctul de plecare din De Tinfinito 
universo e mondi este mai curînd modificarea unei vederi 
plotiniene, aşa cum se întîmplă cu multe din ideile sale. Pe 
cînd la Plotin efectul trebuie totdeauna să conţină mai pu¬ 
ţin decît cauza, la Bruno, dimpotrivă, orice lucru nu poate 
fi decît identic cu izvorul de unde provine. Infinitatea lui 
Dumnezeu va avea drept efect infinitatea lumii. Insă uni¬ 
versul nu apare infinit în toate aspectele sale, deoarece el 
se află încrustat şi cu lumi finite; una din acestea e sistemul 
solar împreună cu pămîntul. Numai Dumnezeu rămîne 
infinit în întregime, fiindcă se afirmă cu atributul nemăr¬ 
ginirii în fiecare parte separată şi finită a universului.^"* 
Una din consecinţele importante ale reflecţiilor din acest 
dialog este principiul descentralizării. Cei vechi nu-şi pu¬ 
teau închipui icoana lumii decît axată în jurul unui centru 
imobil. Copernic n-a făcut decît să schimbe locul acestui 
centru, păstrînd încolo tot relaţiile din tabloul cosmic al 
Antichităţii. Numai Bruno vede o uimitoare pluralitate de 
lumi în mişcare, aruncate şi împrăştiate în spaţiul infinit al 
universului. De aci decurge o altă consecinţă importantă, 
aceea a reladvismului hrunian. Relaţiile precise faţă de cen¬ 
trul fix din concepţia Antichităţii făceau să rezulte rosturi 
imuabile şi absolute pentru toate fenomenele şi categoriile. 
Universul acentrat al lui Bruno atrage cu sine şi relativi¬ 
zarea noţiunilor de spaţiu, de timp, de mişcare şi de pon¬ 
dere, fiindcă nu mai există un singur centru, la care aceste 
categorii să se refere. Gravitatea, bunăoară, este tinderea 


Trebuie semnalat cît de apropiată este această vedere de 
structuralismul modern, a cărui filiaţie directă porneşte însă de 
la idealismul german, îndeosebi de la Fichte, şi după care între¬ 
gul unui lucru se răsfrînge în fiecare parte a sa, luată izolat. 

unui corp către locul său natural. Dar locul natural al unei 
pietre ce cade de pe o înălţime nu poate fi altul decît pă- 
mîntul. Prin urmare numai pentru pămînt acea piatră pare 
grea, iar nu şi pentru alte planete, străine acelui corp. Re¬ 
lativismul lui Bruno constituie una din laturile cele mai 
profund moderne ale cugetării sale. 

în sfîrşit, contribuţia ultimei perioade creatoare ar fi aceea 
a ideii de monadă (numită, totodată, atom sau minima). 
Sugestia noii noţiuni bruniene poate veni de la materialis¬ 
mul atomistic al lui Democrit şi Epicur. Pentru aceştia as¬ 
pectele universului sînt alcătuite din nişte corpuscule ma¬ 
teriale indivizibile, care, în căderea lor, se întîlnesc şi se 
îmbină în diferite corpuri, aflătoare pe lume. Monada lui 
Bruno, spre deosebire de atomul democritic — alcătuire 
pur materială — se află dotată şi cu o virtute spirituală in¬ 
trinsecă ei. Pe lîngă aceasta, se pare că filozoful italian are 
două accepţii cu totul diferite asupra monadei. în primul 
rînd, privită principial şi absolut, minima apare ca un cor- 
puscul indivizibil. Bruno, însă, după cum am mai văzut, 
preferă criteriile relativiste în judecarea oricărui lucru, 
deci şi a monadei. în felul acesta, minima depinde de an¬ 
samblul la care se află raportată pentru a deveni un prim 
element constitutiv. Faţă de cosmos, în totalitatea sa, în¬ 
suşi sistemul solar este o monadă; ba chiar întregul univers 
ajunge să fie privit ca atare. Sufletul Lumii sau Dumnezeu 
este, la rîndul său, tot o monadă a monadelorPrin pre¬ 
ferinţa acordată accepţiei relativiste a minimelor, care ajung 
uneori să-şi dilate sensul pînă a deveni mav/me (Universul, 
Sufletul Lumii), Bruno dovedeşte o perfectă consecvenţă 
faţă de propria-i preferinţă, îndreptată spre relativitatea 
perspectivelor. 

Călăuzindu-ne, în linii largi, după schema lui Tocco, am 
putut constata o primă fază platonizantă, o a doua pante- 


Acest sens variabil, elastic, deschis, al monadei lui Bruno 
o deosebeşte de accepţia rigidă, închisă, impenetrabilă a ceea ce 
va fi mai tîrziu monada pentru Leibniz. 

istă şi o terţă fază atomistă. Printre alţii, Giovanni Gentile 
aduce obiecţii acestei întreite succesiuni, atribuită gîndirii 
filozofului din Renaştere; el susţine că laturile separate ale 
cugetării bruniene ar fi în fond simultane şi că străduinţa 
lui Bruno a fost mereu să unifice aceste aspecte discor¬ 
dante ale filozofiei sale.^^ Faptul, însă, că noi am privit 
succesiv elementele acestei cugetări se datoreşte valorii sis¬ 
tematice ce o recunoaştem, în parte, diviziunii lui Tocco; 
ea oferă, în orice caz, excelente avantaje, cînd este vorba 
de simplificarea expozitivă a unei gîndiri polifonice. Şi 
chiar dacă toate tendinţele cugetării bruniene s-ar produce 
simultan, există, negreşit, anumite etape succesive ale sale, 
în care se manifestă cu preponderenţă unele din aceste ten¬ 
dinţe în dauna altora. Sub raportul accentului funcţional al 
celor trei perioade se pare deci că Tocco ar avea dreptate. 
Dar dreptatea este de partea lui Gentile, atunci cînd ne în¬ 
deamnă să nu acordăm un credit exclusiv limitelor rigide 
dintre etapele menţionate. 

Noi le-am expus în aşa fel încît să împăcăm ambele ve¬ 
deri. Prin coloritul particular al fiecărei faze am căutat să 
alegem firele unitare, care le străbat pe toate deopotrivă. Unul 
dintre acestea este principiul trecerii de la multiplicitate la 
unitate. în prima fază el se manifestă prin cugetarea as¬ 
pectelor disparate şi discordante ale lumii sub raportul 
unităţii perfecte; în a doua fază această trecere se efectuează 
prin ideea de coincidenţă a opuselor în entitatea supremă; în 
a treia fază ea se obţine prin postularea unei unice monade 
a monadelor, ce le cuprinde pe toate. Un alt fir, care tra¬ 
versează unitar gîndirea lui Bruno, este principiul organi- 
cist, adevăratul îndreptar către panteismul său. în prima 
fază, Ideea abstractă a lui Platon devine la el o realitate 
concretă de ordin organic. în a doua fază. Bruno concepe 
o dezvoltare dinăuntru a tuturor aspectelor realităţii, ca în 
cazul organismelor (ceea ce îl determină chiar să numească 
întreg pămîntul un mare animal). în a treia fază, el închi- 


Giovanni Gentile, op. cit., pp. 214-216. 

puie o forţă activă, spirituală, care mînă monadele dină¬ 
untrul lor. In sfîrşit, o altă idee, pe care am lăsat-o să se în¬ 
trevadă peste tot la Bruno, este relativismul său. Unitatea 
postulată în prima fază a cugetării sale, ca supremă încu¬ 
nunare a minţii noastre, are o simplă valoare relativă, apă- 
rînd doar sub chipul umbrei în raport cu lumea Ideilor. In 
a doua fază, amintita descentralizare şi lipsa unui punct 
fix, la care elementele lumii să se refere în relaţiile lor, ne 
dezvăluie iarăşi relativitatea legăturilor dintre fenomene. în 
sfîrşit, în a treia perioadă, ideia de minimă sau de monadă, 
al cărui obiect variază după ansamblul unde se încadrează 
ca prim element constitutiv, menţine nealterată factura 
relativistă a gîndirii bruniene. 

Dar trecerea de la multiplicitate la unitate, organicismul 
şi relativismul său, faţetat în atîtea perspective, include un 
alt agent, mai adînc întreţesut în aerul acestei cugetări. 
Universul lui Bruno este unul care veşnic se face, veşnic 
se arată într-un fel sau altul. Curentul formativ originar al 
acestei viziuni metafizice apare deci mişcarea. S-au făcut 
unele apropieri între concepţia lui Bruno şi cea a eleaţilor 
din Antichitate, prin faptul că şi icoana despre lume a acelor 
filozofi greci se desena tot în linii panteiste. Dar pe cînd 
eleaţii postulau imobilitatea absolută, pe care unii dintre 
ei, ca Zenon din Elea, încercau s-o demonstreze cu mare 
lux de argumente, universul lui Bruno se prezintă dinamic, 
fiind acţionat de o forţă neobosită. într-unul din sonetele 
proemiale la De Ia causa, principia ed uno. Bruno îşi afir¬ 
mă programatic crezul filozofic, după care unul din ele¬ 
mentele creaţiei, pe lîngă fiinţă şi viaţă, ar fi şi mişcarea. 

Causa, principia ed uno sempiterno 

Onde l’esser, la vita, il moto pende... 

Trebuie să precizăm, totuşi, că mişcarea la Bruno nu apare 
asemenea unei simple curgeri, ca în cazul lui Heraclit, sau 
asemenea căderii unei ploi atomice, ca în cazul lui Democrit. 
Ea se luminează cu un precis rost teleologic, aflîndu-se armo- 

nizată şi ritmată după diferitele scopuri ce le are în vedere. 
Această trăsătură este, totuşi, departe de sensul aristotelic, 
ce presupune şi o primă cauză imobilă. în viziunea filo¬ 
zofului din Renaştere, absolut toate elementele închipuirii 
sale se află într-o eternă mişcare, care creează şi reînnoieşte 
neîncetat armonia lumii. Un asemenea dinamism exclusiv, 
bine definit în intenţia sa de a genera şi păstra echilibrul uni¬ 
versal, se va aprecia mai la suprafaţă în alte sectoare speciale 
aparţinătoare gîndirii lui Bruno, cum ar fi teoria cunoaş¬ 
terii şi etica. Aceste ramuri ale cugetării sale vor fi arătate, 
sub raportul menţionat, în următoarele două capitole. 

Teoria cunoaşterii 

Am expus pînă acum controversele dintre cei care vor să 
descopere la Bruno o triplă icoană despre lume, împărţită 
între diferitele sale etape succesive de cugetare, şi cei care 
susţin unitatea ireductibilă a gîndirii bruniene. Această 
neînţelegere are loc însă numai pe planul delimitat al on¬ 
tologiei, care favorizează într-adevăr confuzia ce a deter¬ 
minat polemica menţionată. însă pe planul epistemologic, 
cel care ne fixează atenţia în momentul de faţă, nu mai 
poate fi vorba de niciun echivoc. Bruno afirmă, de astă 
dată, desluşit că există două modalităţi de a cunoaşte reali¬ 
tatea. Este adevărat că numai ultima din aceste cunoaşteri 
merită numele de filozofică, însă, pe de altă parte, tocmai 
ea se dovedeşte a fi şi cea mai imperfectă. 

Dacă ne amintim de capitolul anterior, acolo am afirmat 
că, în prima fază a activităţii sale. Bruno nu-şi cucereşte pe 
deplin poziţia panteistă, fiind încă stimulat şi de înclinaţii 
dualiste. Dar acest dualism din De umbris ideanim se da- 
toreşte tocmai elementelor epistemologice din ea. Am 
menţionat că, în acea lucrare. Bruno postulează conceperea 
aspectelor multiple ale realităţii în sensul unei întruchipări 
unice; dar şi această unitate este doar o umbră în raport cu 
adevărata lume a Ideilor, pînă unde mintea noastră nu poate 
ajunge. O asemenea lume, concepută pe două planuri, se 
află schematizată mai mult după puterea şi limitele facul- 

tăţilor noastre de cunoaştere decît după realitatea ei intrin¬ 
secă. Acest dualism de ordin cognoscitiv, distinct de unita¬ 
tea ontică a lumii, se va pronunţa şi în restul activităţii sale. 

De aceea vom vedea, în primul rînd, cum sistematizea¬ 
ză Bruno realitatea după categoriile înţelegerii noastre şi, 
apoi, vom urmări valoarea ce o acordă el inteligenţei ome¬ 
neşti. Potrivit vederii filozofului, adevărul se află, mai 
întîi, înaintea lucrurilor, întrucît este cauza şi principiul de 
care ele depind; apoi apare chiar în lucruri, dîndu-le con¬ 
sistenţă; şi, în sfîrşit, se înfăţişează după toate lucrurile, în 
felul cum se lasă a fi înţeles de noi. Cu alte cuvinte, ade¬ 
vărul este ideal, natural şi raţional. Dar, din toate trei fe¬ 
lurile, numai ultimul rămîne în întregime accesibil minţii 
noastre. Pentru a înţelege de ce ne este dat să înţelegem nu¬ 
mai atît, trebuie să vedem cum apreciază Bruno inteligenţa 
omenească. In limbajul său alegoric, el priveşte această 
facultate ca imagine a lunii. După cum luna este cel mai 
neînsemnat din toate corpurile cereşti şi, în acelaşi timp, 
cel mai apropiat de noi, tot astfel se prezintă şi inteligenţa 
omului faţă de orice alte inteligenţe. Asemenea astrului de 
noapte, şi mintea omenească se află amestecată cu întuneric, 
fiind luminată numai în partea ce priveşte lucrurile supe¬ 
rioare, şi umbrită în raportul ei cu aspectele mărginite ale 
lumii. Din această relaţie rezultă şi starea de imperfecţie a 
puterii noastre de înţelegere, care nu este capabilă să cu¬ 
prindă nesfîrşitul domeniu al realităţii. Dincolo de limitele 
inteligenţei omeneşti, „izvorul tuturor numerelor, al tu¬ 
turor speciilor, al tuturor raţiunilor" nu poate fi închipuit 
decît printr-un act de credinţă. Se ivesc, astfel, două feluri 
de cunoaştere, în considerarea cărora noi vom începe cu 
cea mai înaltă, adică cu gnoza supra-raţională. 

O asemenea cunoaştere a adevărului ideal — a cauzei şi 
a principiului —, spre deosebire de aflarea adevărului ra¬ 
ţional, este mai puţin originală în concepţia bruniană. Ea 
aparţine în parte lui Cusanus şi întregii epistemologii mis¬ 
tice, de unde şi acesta a adoptat-o. Nicolaus din Cusa jus¬ 
tifică o atare atitudine supra-raţională prin deficienţa in¬ 
teligenţei noastre, care se prezintă limitată. Orice noţiune. 

ce ne vine în minte, aduce cu sine şi o alta opusă, ridicînd, 
prin aceasta, propria-i barieră chiar din clipa înfiripării; 
noţiunile mărginite, singurele în măsură a fi procurate cu 
ajutorul minţii omeneşti, nu-1 pot cuprinde însă pe Dum¬ 
nezeu, care este infinit. De aici, prin însăşi conformaţia 
noastră mentală, generatoare numai de noţiuni finite, de¬ 
limitate prin opusele lor^^, sîntem sortiţi a stărui în ignoran¬ 
ţă. însă ignoranţa aceasta nu rămîne inoperantă, ci devine un 
mijloc infailibil de cunoaştere, deoarece cu cît ea va fi mai 
conştientă (docta) de propria-i incapacitate, cu atît ne aflăm 
mai aproape de sensul realităţii. Dacă voim să ajungem la 
cuprinderea celor mai înalte adevăruri pe calea directă a 
inteligenţei noastre, fără să ţinem seama de limitele ei, ne 
izbim de dificultatea întîlnită la „bufniţele, care încearcă 
să vadă soarele"^®. Bruno ajunge la aceeaşi concluzie, o 
dată cu abandonarea raţiunii discursive, pentru a pătrun¬ 
de esenţa Inteligenţei supreme. După cum afirmă el, în 
această privinţă. Dumnezeu poate fi cunoscut mai curînd 
„prin tăcere" decît prin cuvinte, idee ce atinge domeniul 
teologiei negative a misticilor. 

Rămîne, în momentul de faţă, a desluşi ce se înţelege 
prin noţiunea de „teologie negativă" şi a preciza legătura ei 
cu epistemologia bruniană. Este vorba aici de încercarea în¬ 
dreptată către cunoaşterea esenţei divine, o dată cu negarea 
oricărui atribut, capabil a fi cuprins de mintea omenească. 
Astfel, ajungem la acea stare care, raportată la mijloacele 
noastre de investigaţie, apare drept ignoranţă; însă tocmai 
această ignoranţă ne aduce certitudinea că Dumnezeu să¬ 
lăşluieşte într-un alt plan de existenţă, ce întrece cu mult 


Exemple mai amănunţite din asemenea perechi de noţiuni 
opuse nu ne sînt date nici de Cusanus, nici de Bruno. Ele pot fi 
aflate cu mult mai tîrziu la Schelling, care ne prezintă următoarele 
opoziţii: libertate-necesitate, conştient-inconştient, infinit-fi- 
nit, subiectiv-obiectiv. (Friedr. Wilh. Jos. Schelling, System des 
transcendentalen Idealismvs, Tiibingen, Cotta, 1800, pp. 422, 
454, 463,464, 465, 471,472.) 

Nicolaus Cusanus, op. cit., p. 38. 

tot ceea ce putem noi să închipuim. Bruno, potrivit iniţi¬ 
erii sale în ştiinţele secrete, vrea să ne sugereze că ideea unei 
filozofii negative ar veni la el de foarte departe, şi anume de 
la caldeeni; aceştia, cultivînd deopotrivă mijloacele su- 
pra-raţionale ale cunoaşterii, prilejuiesc filozofului italian 
următoarele reflecţii: „Caldeenii îl căutau (adevărul) pe 
căile substracţiunii, neştiind ce să afirme despre el; ei pro¬ 
cedau fără cîinii demonstraţiilor şi silogismelor; ci se stră¬ 
duiau numai să adîncească, răsturnînd, săpînd şi dezgro- 
pînd prin negarea tuturor speciilor şi predicatelor incom¬ 
prehensibile şi secrete."^’ Astfel, întrebuinţînd una din ima¬ 
ginile sale cinegetice, pentru care el avea o deosebită predi¬ 
lecţie, Bruno vede, în investigaţia raţională, acea întreprin¬ 
dere ce se foloseşte de cîinii de vînătoare ai silogismelor, 
destinaţi să prindă vînatul cunoaşterii. Dar pentru mo¬ 
dalitatea cognoscitivă supra-raţională, aceste instrumente, 
împreună cu toate efectele lor, se dovedesc nu numai za¬ 
darnice, ci chiar împovărătoare, în vreme ce ultimele ade¬ 
văruri se sustrag şi nu se lasă captivate de mijloacele im¬ 
perfecte, limitate, ale minţii noastre. Singura cale indicată 
în cazul de faţă rămîne, după cum spune filozoful cercetat 
de noi, subscracţiunea, adică negarea tuturor atributelor. 

Se pare însă că sursa directă a teologiei negative ar fi 
ceva mai apropiată în timp decît cum pretinde Bruno. Ea 
provine de la Dionisie Pseudo-Areopagitul, scriitor mistic 
bizantin de pe la sfîrşitul veacului V sau începutul veacu¬ 
lui VI, ale cărui scrieri s-au bucurat de o trecere conside¬ 
rabilă în cursul Evului Mediu şi chiar în Renaştere. în orice 
caz, este cert că el l-a influenţat de-a dreptul pe Cusanus. 
Pseudo-Areopagitul, constatînd incapacitatea noţiunilor 
minţii de a ne face să cuprindem esenţa şi atributele lui Dum¬ 
nezeu, a recurs la o serie nesfîrşită de definiri prin negaţii. 
Redăm cîteva dintre ele: „El nici nu stă, nici nu se mişcă, 
nici nu-i liniştit; nu are putere, nici nu este putere sau lu¬ 
mină; nu trăieşte şi nu este viaţă; nu e nici substanţă, nici 
veac, nici timp." Şi mai departe: „Ea (Dumnezeirea) nu e 


Giordano Bruno, De gli eroici furori în op. cit., p. 471. 

nici ştiinţă, nici adevăr, nici domnie, nici înţelepciune; nici 
unul, nici unitate; nici divinitate, nici bunătate, nici duh, 
aşa cum ştim noi.“‘‘° Astfel, înţelegem mai bine felul cum 
Bruno ajunge la postularea cunoaşterii desăvîrşite a lui 
Dumnezeu „prin tăcere", făcînd să amuţească tot ceea ce 
ştie mintea noastră imperfectă şi tot ceea ce ea îşi poate în¬ 
chipui. Este demn de relevat faptul că acest motiv al tăcerii 
în contemplaţia religioasă poate fi aflat îndeosebi la scriito¬ 
rii şi poeţii mistici, printre alţii la Sfînta Teresa de Avila*" 
şi la Angelus Silesius (Drum ist das beste: ScbweigenY^. 
O asemenea metodă de cunoaştere se dovedeşte singura ce 
poate fi folosită atît pentru cuprinderea adevărului ideal cit 
şi a unei părţi din adevărul natural. 

însă adevărata contribuţie a lui Bruno trebuie aflată în 
cealaltă modalitate a cunoaşterii, ce urmăreşte adevărul 
raţional pe cale strict filozofică. Aici intră în rol factorul 
important al mişcării, pe care l-am descoperit la temelia gîn- 
dirii bruniene. Cu toate neajunsurile rezultate din limitarea 


DIonisie Pseudo-Areopagitul, Teologia mistică în Despre 
numele divine. Teologia mistică, trad. C. lordăchescu şi Th. 
Simenschy, Iaşi, Serek, 1936, p. 122. 

■" Santa Teresa de Jesus, Librodesu vidaîn Obras escogidas, 
Coleccion espanola Nelson, p 293; „fiindcă toate simţurile se 
bucură atît de mult, încît faptul nu se poate exprima şi astfel e 
mai bine a nu mai spune deloc". 

Tăcerea ca modalitate supremă a cunoaşterii poate fi întîl- 
nită, cu un ecou similar, şi în unele vederi metafizice contempo¬ 
rane. Un cugetător argentinian, Juan Sepich, dezvăluie următoa¬ 
rele reflecţii, care ne evocă postulatul lui Bruno pentru aflarea 
adevărului ideal: „...Aceasta este starea taciturnă sau tăcerea 
umană: reculegere liniştită prin care sufletul comunică cu pro¬ 
priul său patrimoniu de frumuseţe, adevăr, bunătate şi viaţă. 
Din acest punct de vedere, lăsînd la o parte cazurile vulgare de 
psihopatii cunoscute şi explicabile prin alte cauze, se poate 
aprecia profunzimea unei cugetări prin atracţia pe care o exer¬ 
cită faţă de comunicarea interioară, liniştită şi taciturnă". Juan 
R. Sepich, „Determinacion y alcance del saber metafisico" în 
Giornale di metafisica, A. II, Nr. 2 Martie, 1947, p. 115. 

sa, inteligenţa omenească posedă virtutea unei aspiraţii uriaşe, 
ce-i mînă fiinţa către o neobosită acţiune. Contrastul dintre 
realitate, care este infinită, şi mintea omenească, întocmire 
imperfectă şi finită, determină caracterul specific al acesteia 
din urmă. Fără a putea fi cuprins niciodată, infinitul se cere 
veşnic fugărit de inteligenţa noastră. 

în felul acesta, procesul cunoaşterii la Bruno se află sim¬ 
bolizat prin mitul lui Acteon, vînătorul legendar care, pen¬ 
tru cutezanţa de a fi privit goliciunea Dianei, este sfîşiat de 
cîinii zeiţei mînioase şi caste. Se iveşte deci cazul cînd vî¬ 
nătorul însuşi devine vînat sau, după cum spune Bruno, 
prădătorul se schimbă în pradă. Aceasta se întîmplă nu¬ 
mai atunci cînd cercetătorul urmăreşte adevărurile cele 
mai înalte, deoarece există două feluri de vînătoare a minţii 
noastre. în primul rînd, vînătorul aleargă după lucrurile 
particulare şi multiple ale lumii, pe care el reuşeşte să şi le 
supună, însuşindu-şi-le. Cînd însă se agită după vînarea 
adevărurilor divine, căutătorul cade pradă, fiindcă, în clipa 
miraculoasă de atingere a acestor adevăruri, este el însuşi 
sorbit într-însele, schimbîndu-se din subiect în obiect. 

Un asemenea proces poate fi alăturat acelei intuiţii epis¬ 
temologice care a izvorît mai tîrziu din geniul poetic al lui 
Victor Hugo, însetat să cunoască misterul inaccesibil al 
morţii. Hugo întrebuinţează pentru aceasta, în marele său 
poem intitulat Dieu, motivul abisului fără fund. Curiozi¬ 
tatea faţă de taina morţii n-ar fi decît o cursă, care ne atrage 
şi ne consumă în profunzimi ameţitoare, de unde nu ne 
mai întoarcem aceiaşi: 

Elle blemit le bord du sans fin, du sans fond 

D’ou Ton ne revient pas avec la meme forme... 

Această schimbare a formei, închipuită tot ca o sancţiune 
dată nemăsuratei îndrăzneli omeneşti, corespunde unei 
schimbări a funcţiunii, analogă cu acea metamorfoză a vî- 
nătorului în vînat din viziunea bruniană. însă între cele 
două concepţii există, totuşi, o deosebire fundamentală. Pe 
cînd la Hugo această aventură are la capăt punctul final al 

unei înfrîngeri, pentru Bruno nu alcătuieşte decît o simplă 
etapă în procesul neterminat, în goana continuă a inteli¬ 
genţei noastre. Abia cînd vînătorul sfîşiat nu va mai fi el 
însuşi şi sufletul său se va integra în regiunea superioară 
urmărită de el mai înainte, i se va deschide şi perspectiva 
adevărurilor divine. Acestea nu vor fi pătrunse nici acum 
în propria esenţă — pentru care lucru se cere nu numai 
atitudinea de „tăcere" şi de credinţă a primului fel de cu¬ 
noaştere —, dar vor fi surprinse prin răsfrîngerea lor în 
imaginea lumii create, cea deopotrivă cu ele. De aci dedu¬ 
cem că, pentru aflarea adevărului raţional, cercetătorul 
trebuie să părăsească starea sa empirică, cu care ia act de 
lucrurile particulare, şi să se integreze în registrul mai înalt 
al intelectului, ce depăşeşte fiinţa obişnuită. 

Dar, o dată cu aceasta, acţiunea minţii noastre, neoprită 
niciodată din avîntul său, tot nu poate lua sfîrşit. Domeniul 
care cuprinde esenţa ultimă a lucrurilor nefiind atins, min¬ 
tea îşi continuă căutările prin infinite reveniri şi noi elanuri. 
Neobosita cursă a aspiraţiilor noastre, indiferent de aflarea 
adevărului, devine un scop în sine, menit să întreţină dem¬ 
nitatea inteligenţei omeneşti. Aceste avînturi ale sufletului, 
numite de Bruno „eroici furori", şi care desemnează ape¬ 
tenţa valorilor intangibile, apar, astfel, suficiente lor însele: 

Destul ca sufletul să fie în chip nobil aprins... 

declară versul unui sonet al său, ce urmăreşte ideea men¬ 
ţionată. 

Acest freamăt al căutărilor, comun întregii Renaşteri, dar 
culminînd la Bruno, n-a rămas lipsit de urmări. El trebuie 
pus la baza întregului ethos cercetător şi năzuitor al culturii 
moderne. Simbolul static al sferei neclintite, ce evocă spi¬ 
ritualitatea antică, este înlocuit acum prin simbolul dinamic 
al cercului.'^^ Pe cînd sfera închipuie o realitate gata făcută. 


Imaginea cercului ca simbol al filozofiei bruniene este co¬ 
mentată la noi de Nina Faţon, „Activismul la gîndirea Renaşterii 
italiene" în Concepţia omului activ. Bucureşti, Torouţiu, 1946, p. 20. 

aşa cum o concepeau anticii, cercul dezvăluie numai un 
parcurs, care, revenind de atîtea ori asupra sa, ca în gîndi- 
rea lui Bruno, nu se va termina niciodată. El figurează, în 
acelaşi timp, noua orientare către problema cunoaşterii, 
nesocotită de lumea antică în folosul celeilalte probleme 
— a realităţii. Vestitele „avînturi“ ale Renaşterii, printre care 
„i furori divini" ai lui Marsilio Ficino, dar mai cu seamă 
„gli eroici furori"" ai lui Bruno, înseamnă primul început 
de emancipare şi de ipostaziere a epistemologiei, primul 
indiciu al neatîrnării sale faţă de obiectul realităţii ontolo¬ 
gice, ce o subjugase atîta vreme. Fără ca Bruno să găsească 
o metodă de cunoaştere, în sensul modern de mai tîrziu, 
şi numai prin preferinţa pe care o dă el căutării asupra 
găsirii, apare ca un demn anticipator al lui Lessing şi al lui 
Kant. Negreşit, sub raportul menţionat, filozoful italian 
poate că îi anunţă numai pe aceşti doi cugetători în mod 
explicit, însă implicit el anticipă structura generală a gîn- 
dirii moderne şi tot visul ei faustic. 

Antropologia şi Etica 

Capitolul precedent, care priveşte caracterul activist al 
minţii omeneşti, ne face să presupunem şi atitudinea ge¬ 
nerală a lui Bruno în faţa noţiunii de om. Această problemă 
apare cu atît mai interesantă, cu cît Giordano Bruno este 
recunoscut îndeobşte ca un filozof al naturii. Pentru pri¬ 
virile mai grăbite şi mai puţin atente, trebuie să precizăm 
că nu întîmplător am aşezat în lumina unui presupus con¬ 
trast termenii noţiunilor de om şi natură, întrunite laolaltă 
în cugetarea bruniană. Fiindcă am procedat astfel, datorăm 
cititorului anumite desluşiri anticipatoare mai înainte de a 
aborda capitolului de faţă. 

O dată cu începutul Renaşterii, spiritele cercetătoare 
abandonează, întrucîtva, problema lui Dumnezeu, pri¬ 
mordială în Evul Mediu, şi încep să privească cele două 
mari probleme ale Antichităţii, natura şi omul. Dar aceste 
deosebite domenii de cercetare nu aparţin în chip nedife¬ 
renţiat lumii antice. Pe cînd curiozitatea metafizică a minţii 
greceşti înclina mai mult către studiul naturii, romanii, care 

nu posedau sentimentul cosmic al grecilor, dar erau înzes¬ 
traţi cu un superior talent politic, priveau mai cu osebire 
fenomenul uman individual. Antropomorfismul elenic nu 
trebuie să ne inducă în eroare, sub raportul de faţă, fiind¬ 
că substratul chipului său omenesc se află ataşat mai cu- 
rînd de structura tipicului cosmoidal; el nu ţine de dome¬ 
niul psihicului realist şi individual, ca la latini. Această 
îndoită moştenire a Antichităţii, care, după cum se vede, 
nu era contopită nici în acea epocă, ajunge cu timpul să-şi 
pronunţe divergenţa pînă la punctul de a se desface în 
două orientări rivale. Tensiunea dintre ele culminează cu 
atitudinea adoptată de aderenţii filozofului arab Averroes; 
aceştia, care erau naturalişti pasionaţi, absorbiţi de studiul 
animalelor şi plantelor, îl defăimează cu înverşunare pe 
Cicero, autorul expresiei de „humanitas", originea înde¬ 
părtată a termenului de „umanism" din Renaştere. Dome¬ 
niile separate ale naturii şi umanităţii ajung, astfel, să intre 
neconciliate complet pînă în limitele Renaşterii, epocă ce 
începe să le cultive cu stăruinţă pe amîndouă. încă şi în 
această vreme se iveşte, pe de o parte, curentul umanist, de¬ 
dicat unei exclusive „ştiinţe a omului"'*'*, iar pe de altă parte 
doctrinele unui Copernic sau Telesio, aplecate către dome¬ 
niul opus. Trebuie să recunoaştem, totuşi, că Renaşterii îi 
revine meritul de a fi anulat vechiul divorţ între natură şi 
umanitate, mai întîi în înfăptuirile artistice ale timpului, 
apoi în mintea marilor cugetători de factură panteistă, 
Cusanus şi îndeosebi Bruno. De aceea, la începutul capi¬ 
tolului, am aşezat în relaţie adversativă antropologia lui 
Giordano Bruno faţă cu faima sa de filozof al naturii. 

Am menţionat în treacăt că explicarea acestei concilieri 
poate fi aflată numai în fenomenul panteismului. Faptul 
este confirmat nu numai în coordonatele spirituale din acel 
timp, ci şi în multe aspecte reprezentative ale culturii de 
după Renaştere. în personalitatea lui Goethe, bunăoară, 
se dezvoltă armonios curiozitatea asupra naturii alături de 


‘*‘’ G. Toffanin, Cbe cosa fu l’umanesimo, Firenze, Sansoni, 
1928, p. 46. 

cultivarea cea mai vie a factorului uman. Panteismul, ca 
efect al unei viziuni de unitate desăvîrşită, anulează diver¬ 
genţa dintre cele două domenii. Adesea diferitele elemen¬ 
te, funcţiuni şi procese, ce aparţin fenomenului uman, se 
văd modelate după relaţiile corespunzătoare atribuite unei 
naturi însufleţite. De aceea şi trăsăturile principale din an¬ 
tropologia lui Bruno vor avea echivalente cunoscute în 
privirea sa asupra naturii. 

îndumnezeirea întregului univers va aduce deci după 
sine şi o îndumnezeire a omului. Aceasta se vede din dia¬ 
logul Spaccio de Ia bestia trionfante, unde omul se află 
înfăţişat prin simbolul lui Jupiter însuşi, care propune o re¬ 
formă morală în lumea zeilor. Reflecţiile expuse de Jupiter 
sînt chiar cele ale lui Bruno, privitoare la o stabilire de 
bunuri spirituale pentru fiinţa umană. Ideea despre eman¬ 
ciparea omului, care-şi prescrie de la sine, din iniţiativa sa 
lăuntrică, anumite norme ce-i vor servi ca îndreptar în 
viaţă, se desprinde din epistola esplicatoria, de la începutul 
dialogului, pe care filozoful o adresează poetului englez 
Sidney. în această epistolă cugetătorul italian îşi declară 
intenţia „de a trata filozofia morală potrivit luminii inte¬ 
rioare". Tipul uman zeificat al lui Bruno îşi este, astfel, 
legislator sie însuşi, fără să mai aştepte prescripţii provenite 
dintr-o regiune transcendentă, deoarece într-însul „a ira¬ 
diat şi iradiază divinul soare intelectual"''^. 

Antropologia lui Bruno merge mînă în mînă cu etica sa, 
fiindcă icoana omului desăvîrşit rezultă din conţinutul 
ideilor morale pe care şi le însuşeşte. Ca urmare la aceasta, 
el stabileşte o serie ierarhică de concepte, indicate pentru 
o reformă a conştiinţei omeneşti. Pe treapta cea mai înaltă a 
aspiraţiei morale apare adevărul, care după cum s-a văzut 
în capitolul precedent, este de trei feluri, ideal, natural şi 
raţional. însă din punct de vedere etic şi cognoscitiv, el 
comportă numai două modalităţi, adevărul ordinii divine 


Giordano Bruno, Spaccio de Ia bestia trionfanteîn op. cit., 

p. 7. 

— cel dinaintea lucrurilor şi care sălăşluieşte în ele —, apoi 
adevărul posibilităţii omeneşti, adică cel raţional, urmînd 
după lucruri. 

Imediat inferioară adevărului în seria ierarhiei morale 
iniţiate de Bruno, este prevederea. Această însuşire îşi des¬ 
făşoară iarăşi conţinutul pe două planuri; în ordinea divi¬ 
nă ea capătă numele de providenţă, iar în sfera de activitate 
umană se numeşte prudenţă. Acest prestigiu de care se 
bucură prudenţa, calitatea situată în al doilea rînd după ade¬ 
văr, constituie o trăsătură caracteristică a epocii lui Bruno, 
adică a tranziţiei dintre Renaştere şi Baroc. Ceva mai tîrziu, 
după moartea filozofului, călugărul spaniol Baltasar Gracian 
concepe un adevărat tratat de artă a prudenţei, lucrare 
intitulată Oraculo manual. Deşi nu există nici o filiaţie 
între Bruno şi Gracian, pot fi recunoscute, totuşi, ingerin¬ 
ţele comune ale aceleiaşi atmosfere, cînd factorul moral tin¬ 
de a se asocia cu cel politic. Cît priveşte noţiunea bruniană 
de providenţă, ea anunţă iarăşi o trăsătură care îşi va dez¬ 
volta sensul mai mult în secolul următor. Renaşterea pro- 
priu-zisă cultiva în special ideea de fatum şi cea de fortuna, 
ce nu lipseau nici la Bruno. 

După prevedere urmează ceea ce filozoful italian nu¬ 
meşte Sofia, care, în acelaşi timp, este un personaj simbolic 
din dialogul Spaccio de la bestia trionfante. Sofia, după 
cum se vede, avînd sensul obişnuit de înţelepciune, apare 
tot în două feluri, asemenea adevărului şi prudenţei. Una 
este superioară „supracerească", iar cealaltă e „consecutivă, 
lumească şi inferioară*"'^. Numai aceasta din urmă parti¬ 
cipă la prima, aşa cum ochiul se împărtăşeşte de la lumină. 
Conceptele morale ale lui Bruno se desfăşoară, astfel, pe 
un plan dualist, ca şi epistemologia sa, cu care ele se află, 
de altfel, într-o strînsă legătură. 

în sfîrşit, din înţelepciune se dezvoltă legea, fiică a Sofiei, 
instrumentul ce o ajută pe aceasta să opereze. Legea se adre¬ 
sează îndeosebi principilor şi conducătorilor de popoare, 
alcătuind adevăratul ferment legat de existenţa statelor. 


Idem, p. 86. 

Ea este menită să stîrnească dorinţa de glorie, care în¬ 
deamnă la acte eroice şi formează îndeobşte aspiraţia către 
săvîrşirea de lucruri mari. Ideea de glorie rezumă una dintre 
tendinţele cele mai specifice ale Renaşterii. Ea apare ca un 
corolar al puternicului individualism pe care-1 dezvoltă 
acea epocă, după atmosfera medievală, favorabilă mai cu- 
rînd cadrelor ecumenice, colective şi anonime. Toate cate¬ 
goriile reprezentative ale tipului uman din Renaştere, adică 
condottierul sau omul de acţiune practică, umanistul şi ar¬ 
tistul, se află însufleţite în activitatea lor de mobilul comun 
al gloriei. Chiar în zorii acestei epoci, unul din Triumfurile 
lui Petrarca este închinat faimei. Bruno dovedeşte, atît 
prin gîndirea cît şi prin fapta sa, că se integrează între acele 
suflete avîntate şi căutătoare de glorie, care definesc atît de 
precis un aspect important al Renaşterii. îndumnezeirea 
omului din concepţia sa filozofică aduce ca urmare logică 
tendinţa către cucerirea renumelui, prescrisă între idealurile 
de realizare umană. 

Toate treptele acestei table de valori morale se reduc însă, 
în esenţă, la prima dintre ele, adică la ideea de adevăr. Aici 
recunoaştem o răsfrîngere a filozofiei sale generale pe plan 
antropologic şi etic. Adevărul nu este numai supremul scop 
al cunoaşterii, ci şi acela care decide o anumită atitudine 
morală. Dar, chiar luată în totalitatea sa, considerarea omu¬ 
lui şi a comportării sale se constituie ca un ecou al întregii 
vederi bruniene, privitoare la natură, la univers şi la proble¬ 
ma cunoaşterii. Aşa, bunăoară, vestita temă a coincidenţei 
opuselor îşi află şi ea un echivalent pe planul realităţii mo¬ 
rale. Ea constă din întrepătrunderea stărilor de bucurie şi 
tristeţe, care nu pot sălăşlui despărţite în sufletul omenesc. 
Conştiinţa umană săvîrşeşte, astfel, un fel de coincidenţă a 
afectelor opuse. „Nu există delectare fără tristeţe" afirmă el 
odată, ceea ce evocă anticul vers al lui Lucretius: 

Saepein medio leporum surget amari aliquidi 

"Adesea în mijlocul desfătărilor apare o amărăciune. (N. ed.) 

Dar deopotrivă nu există nici tristeţe fără bucurie. în 
această privinţă, trebuie amintit un motto, pe care filozo¬ 
ful l-a pus în fruntea comediei sale Candelaio. Este vorba 
de vestita sentinţă „in tristitia hilaris, in hilaritate tristis", 
ce ne-a rămas ca un fel de emblemă a întregii sale filozofii 
morale. Erminio Troilo, care a consacrat un studiu special 
acestei formule bruniene, o explică prin cele ce urmează: 
„Trebuie să se mai spună că rîsul, într-un moment extrem 
al său, este aproape semnul plînsului, al celui mai profund 
plîns; că şi unul şi celălalt au cîteodată o comună rezoluţie 
tragică în nebunie — o enigmă de rîs şi de plîns care izbuc¬ 
neşte în om, şi de la om se revarsă, cu înfiorare, asupra 
lumii."'*^ Prin urmare, întîlnim aici o stare cu mult mai com¬ 
plexă decît în pesimismul oarecum simplist al lui Lucretius, 
care surprinde numai fundul de amărăciune din cupa des¬ 
fătărilor. La Bruno, chiar mai mult decît întrepătrundere, 
se vede un fel de contopire a bucuriei cu tristeţea, în tot ce 
au ele mai adînc. După cum, pe plan metafizic, materia al¬ 
cătuieşte numai o faţă a spiritului, tot astfel, în domeniul 
moral, optimismul se identifică, în rădăcinile sale, cu pesi¬ 
mismul. Se obţine astfel, aceeaşi unitate desăvîrşită, către 
care înclină cugetătorul Renaşterii în toate ramurile filo¬ 
zofării sale. 

în sfîrşit, filozoful mai transpune pe plan etic şi relativis¬ 
mul său, amintit într-un capitol anterior. Această operaţie 
are loc o dată cu discutarea ideii de virtute. Independenţa şi 
superioritatea morală a personalităţii umane se înfăptuiesc 
atunci cînd omul se poate înălţa deasupra ingerinţelor jos¬ 
nice ale firii sale; de aceea el trebuie să-şi făurească o a doua 
natură, după care să se călăuzească în viaţă. Acest act cons- 
timie primul demers pentru cucerirea virtuţii, noţiune sino¬ 
nimă la el cu stăpînirea de sine. Acolo însă unde nu există un 
material rebel, care să se ceară înfrînt, nu poate apărea vir¬ 
tutea. Bunăoară, animalele, necunoscînd viciul, nu sînt în 


Erminio Troilo, Prefazioneh Giordano Bruno. In tristia 
hilaris, in hilaritate tristis. Roma, Farmiggini, 1922, p VIII. 

măsură a deveni nici virtuoase. De asemenea, la naturile 
reci şi flegmatice sau la persoanele bătrîne nu poate fi vor¬ 
ba de virtute numai prin faptul că ele nu sînt vicioase. în 
această privinţă, noţiunea ce ne preocupă depinde şi de 
firea diferitelor popoare, după cum ele au mai multă sau mai 
puţină nevoie de a fi stăpînite. Acelaşi act care la seminţiile 
nordice abia lasă să se întrevadă o urmă de virtute, la cele 
africane, bunăoară la libieni, este semnul celei mai înalte 
virtuţi. Relativismul lui Bruno acţionează, astfel, şi pe plan 
moral, în vreme ce aceleaşi fapte nu pot fi privite la fel pre¬ 
tutindeni, ci ele se cer raportate la gradul diferitelor rezis¬ 
tenţe, care a trebuit să fie îngenunchiate. 

Dar elementul cel mai important care, de pe planul ge¬ 
neral al filozofiei bruniene, se răsfrînge în etica sa, este di- 
nawismuL Aceeaşi mişcare ce animă toate astrele din uni¬ 
vers şi care îndeamnă mintea omului să alerge veşnic după 
vînarea cunoaşterii agită şi aspiraţia sa morală. Acei „eroici 
furori", pe lîngă faţa lor de ordin cognoscitiv, mai au şi 
una de ordin moral, de altfel înrudite între ele pînă la iden¬ 
tificare. Ei redau trăsăturile cele mai cunoscute din antro¬ 
pologia Renaşterii — ale omului veşnic năzuitor. Dacă 
aceste avînturi, în funcţiunea lor măreaţă de împlinire a 
ordinii cosmice, au efectul unui optimism robust, rapor¬ 
tate la fiinţa care le poartă, ele dau loc unui sentiment de 
melancolie şi restrişte. După cum afirmă Bruno într-un 
sonet al său, omul înzestrat cu asemenea elanuri este pîn- 
dit de aceleaşi primejdii ca şi fluturele mistuit de lumina ce 
l-a atras. Pe lîngă aceasta, el se află supus stării chinuitoare 
a unei veşnice agitaţii şi dorinţe. „Iubirea eroică este o du¬ 
rere", declară odată Bruno, „deoarece ea nu se bucură de 
prezent ca iubirea brutală; ea e a viitorului, a absentului."‘*® 
Ba mai mult, iubirea eroică trezeşte emulaţia potrivnicelor 
tendinţe degradante, care conspiră împotriva nobilei sale 
porniri. Ideea că un principiu advers ar putea să zdrobească 
avîntul către desăvîrşire străbate cu o undă de îngrijorare 


Giordano Bruno, De gli eroici furori in op. cit., p. 350. 

întreaga fiinţă a lui Bruno. Trăsătura amintită se recunoaş¬ 
te într-un sonet din De gli eroici furori, unde parcă pre¬ 
simte trădarea ce-1 va duce la moarte: 

Copil frumos, ţi-ai dezlegat luntrea de ţărm 
Cu mîna neştiutoare, 

Ai apucat vîsla numai de dorul mării. 

Acum o ageră privire şi ai văzut primejdia 
Căci trădătoarele şi ucigătoarele valuri 
îţi vor răsturna luntrea, sfărmînd-o. 

Tot acest zbucium este pătruns de o resemnare dure¬ 
roasă şi senină, ca a omului conştient, în înfrîngere, de 
demnitatea ţelului ales: 

Lasă vîsla în voia aprigului biruitor 
Şi nu te mai apăra. 

Cu cugetul liniştit aşteaptă moartea. 

Ea îţi închide ochii să n-o mai vezi. 

Aspiraţia morală către atingerea celor mai înalte ţeluri 
poate fi o sursă de continue sfîşieri pentru cel ce o poartă 
în suflet. Dar ea se compensează prin natura marilor ade¬ 
văruri pe care le serveşte, şi care depăşesc cu mult soarta 
fiinţei noastre izolate. 

Unui cercetător al lui Bruno i-a plăcut să descopere în 
această vedere, ce realizează tot o împăcare a opuselor pe 
plan moral, chiar principiile de bază ale sanctităţii. Potri¬ 
vit ideilor menţionate şi felul cum a ştiut să moară autorul 
lor — consecvent unor asemenea convingeri — acel cercetă¬ 
tor identifică în Giordano Bruno un „sfînt al ştiinţei'"'^. 
Pentru aceasta n-ar fi inutil să facem un moment abstracţie 
de „ceea ce credea" filozoful Renaşterii, şi să ne întrebăm 


Francesco de Sanctis, Scoria della Jetteratura italiana, Ed. 
B. Croce, Bari, Laterza, 1925, voi. II, p. 238. 

numai „cum credea" el; ne-am opri, atunci, la fervoarea sa, 
la credinţa neclintită cu care-şi apără convingerile, la ela¬ 
nurile sale mistice, la acceptarea renunţării, a sacrificiului 
şi a martirajului; asemenea însuşiri însumează coordona¬ 
tele dintotdeauna ce definesc tipul sanctităţii. 

însă, cu toată ispita oferită nouă de această perspectivă, 
nu ne putem opri aici; fenomenul Bruno este cu mult mai 
complex, aşa cum apar, de fapt, toate marile fenomene ale 
Renaşterii. Drept urmare, alte sinteze, mai încăpătoare, 
vor veni să-l definească. De aceea concluziile cu care ar 
trebui să încheiem discuţia de faţă se amînă pentru un ul¬ 
tim capitol. 

Bruno şi Religia 

în cursul expunerii noastre de pînă acum am întîlnit u- 
nele trăsături ce pot fi grupate în aceeaşi familie de pre¬ 
ocupări. Relevăm dintre ele atitudinea lui Bruno faţă de 
dogmele Bisericii, sincretismul între creştinism şi păgî- 
nism, cunoaşterea lui Dumnezeu prin credinţă şi „tăcere" 
sau structura sa morală, care aduce cu aceea a sfîntului. 
Ţinînd seama de aceste date şi de altele ce le vom adăuga 
în momentul de faţă, am crezut că n-ar fi inoportun să dez¬ 
voltăm şi un capitol cu titlul de mai sus. Trebuie însă să re¬ 
cunoaştem, de la început, că încercarea este extrem de di¬ 
ficilă; pe lîngă faptul că nu putem culege criterii unitare în 
această privinţă, se mai adaugă şi dificultatea de a avea pînă 
în prezent numai semne de întrebare tocmai acolo unde ar 
trebui să aflăm răspunsurile cele mai importante. O ase¬ 
menea dificultate nu se ridică numai din expunerea in¬ 
trinsecă a filozofului, care dă la iveală diferite vederi near¬ 
monizate între ele, dar şi din aceea că, sub raportul luării în 
discuţie a operei sale. Bruno este cel mai nou dintre vechii 
filozofi. Ţinînd deci seama că această gîndire complexă şi 
dificilă a început să se bucure de o privire sistematică abia 
către sfîrşitul veacului trecut, putem înţelege cum multe şi 
variate articole din ea au rămas în parte neelucidate. Intre 
asemenea puncte incomplet dezvoltate se află şi unele pri- 

vitoare la atitudinea lui Bruno în faţa religiei, cu toate înţe¬ 
lesurile posibile pe care le cuprinde o atare noţiune. 

Din toate aceste relaţii obscure ceea ce putem da ca si¬ 
gur este numai rezonanţa gravă a unui timbru religios în 
gîndirea bruniană. Se ştie, de altfel, că panteismul acţio¬ 
nează deopotrivă ca atitudine filozofică şi religioasă. Noi 
însă nu ne putem opri aici definitiv cu cercetarea noastră. 
Bruno însuşi afirmă explicit că admite două feluri de reli¬ 
gii; dar din restul scrierilor sale rezultă, pentru el, şi exis¬ 
tenţa unei terţe vederi religioase. Vom considera, în cele 
ce urmează, această tripartită accepţie a religiei, precum şi 
legăturile care se pot stabili între diferitele ei perspective. 
Pentru facilitarea comentării noastre ne vom lua îngăduinţa 
să dăm cîte o nomenclatură ad-fioc deosebitelor conţinuturi 
religioase îmbrăţişate de Bruno. Mai întîi se află adînc în¬ 
tipărite, în vederile sale, liniile unei religii filozofice, dar 
pe lîngă aceasta se afirmă la el şi o religie supra-filozofică 
împreună cu una sub-filozofică. 

Prima dintre ele, religia filozofică, este cea mai importan¬ 
tă sub raportul de faţă; ea recomandă, îndeobşte, credinţa 
specifică panteismului profesat de Bruno. Am văzut că 
Sufletul Lumii, care nu prezintă decît o înfăţişare a acelui 
demiurg Unu originar, umple întreg universul. Fenome¬ 
nul se răsfrînge cu urmări însemnate pe planul antropolo¬ 
giei, fiindcă el aduce cu sine amintita îndumnezeite a omu¬ 
lui, care se călăuzeşte după lumina sa interioară. Totuşi, 
nu trebuie să exagerăm un asemenea fapt pînă la punctul 
de a pronunţa o exclusivă antropolatrie în această direcţie 
a religiozităţii lui Bruno. 

Sub raportul de faţă, este necesar să menţionăm că pan¬ 
teismul său se află coroborat şi cu datele metempsihozei 
— străvechea doctrină privitoare la transmigrarea sufle¬ 
telor—, după cum reiese din dialogul său intitulat Cabala 
delcavallo pegaseo şi din unele depoziţii făcute în faţa tri¬ 
bunalului veneţian. Potrivit destăinuirii filozofului, el îşi 
sprijină ideile despre metempsihoză pe autoritatea „Pita- 
goricienilor" şi a „Druizilor", întărindu-şi convingerea cu 

unele citate din poeţii romani. în dialogul amintit afirmă 
Bruno că sufletul.vine să se unească cînd cu o specie cor¬ 

porală, cînd cu alta“^°, putînd trece de la diferite animale la 
om şi invers. în această privinţă sînt citate următoarele ver¬ 
suri ale lui Ovidiu: 

Spiritus eque feris humana in corpora transit, 

Inque feras noster, nec tempore deperit ullo 

Acest spirit, despre care Ovidiu spune că „nu piere ni¬ 
ciodată" în diferitele sale întrupări, este acelaşi la om ca şi 
la orice apariţie animată. Sufletul omenesc, declară Bruno, 
„este identic în esenţa sa specifică şi generică cu acela al 
muştelor, al stridiilor marine, al plantelor şi al oricărui lu¬ 
cru care se găseşte însufleţit şi are viaţă: căci nu există 
corp care să nu fie mai mult sau mai puţin viu şi să nu aibă 
o perfectă comunicare a spiritului în el însuşi"^'. Deşi, în 
altă parte, el priveşte numai sufletele omeneşti ca nişte 
efulguraţii ale Sufletului universal, totuşi acesta din urmă 
se manifestă pretutindeni cu o egală demnitate. 

Faptul poate fi complet prin ceea ce am remarcat în dis¬ 
cutarea sincretismului său. Acolo s-a văzut că multiplele 
zeităţi păgîne ar fi în fond doar diferitele numiri ale acele¬ 
iaşi divinităţi, chemată mereu altfel, după elementul pe 
care-1 străbate. Pe de altă parte, studiind conceptul de ma¬ 
terie la Bruno, am recunoscut că ea este peste tot egală cu 
sine. Dar în panteismul brunian materia nu înseamnă decît 
tot o faţă a spiritului. Dacă, deci, elementul material este 
pretutindeni identic, substanţa spirituală — una cu materia 
— va împlini aceleaşi rosturi. Sufletul Lumii străbate totul 
la fel, determinînd menţionata „indiferenza della natura" 


Giordano Bruno, Cabala del cavallo pegaseo con l’aggiun- 
ta dell’asino cillenico în Opere kaliane II, Dialoghi morali, ed. 
cit., p. 275. 

'' Şi spiritul fiarelor trece în noi şi ai nostru trece în fiare şi nu 
piere nici o clipă. (N. ed.) 

Ibidem. 

nu numai în ordinea materială, ci şi în cea spirituală. Pan¬ 
teismul lui Bruno înseamnă, negreşit, o religie a omului 
zeificat, dar cu nimic mai puţin el este şi o religie a întregii 
naturi, deopotrivă de divină, fiindcă Dumnezeu există şi 
acţionează, fără deosebire, în toate componentele ei. 

Sufletul Lumii poate fi însă numai dedus pe cale raţională 
ca sălăşluind în lucruri. Ceea ce este el în esenţa sa — iden¬ 
tificat cu Intelectul Universal — mintea omenească înce¬ 
tează de a răspunde. Apare, astfel, acea religie pe care am 
numit-o supra-filozofică; Dumnezeu nu mai poate fi cu¬ 
noscut, în cazul de faţă, prin mijloacele raţiunii, ci numai 
prin credinţă şi tăcere. După cum declară Bruno în faţa 
tribunalului veneţian, această modalitate religioasă este 
înţeleasă „în felul inefabil prin care Dumnezeu în esenţa, 
prezenţa şi puterea sa, e în totul şi deasupra totului, nu ca 
parte, nu ca suflet, ci în chip inexplicabil"^^. După Gentile 
o asemenea vedere asupra.Divinităţii s-ar apropia de ceea 
ce va fi mai tîrziu noumenul lui Kant, adică tot un concept 
limită^^. Sîntem constrînşi, totuşi, să admitem numai cu 
oarecare rezerve ingenioasa apropiere făcută de acel inter¬ 
pret filozof; căci pe cînd noumenul kantian încuie orice 
altfel de ieşire pentru spiritul cunoscător, ideea echivalentă 
a lui Bruno deschide tocmai perspectiva celei mai înalte mo¬ 
dalităţi religioase, aceea a credinţei prin tăcere. Dar despre 
această idee nu mai este locul să discutăm aici, fiindcă ea a 
fost considerată, în trăsăturile ei esenţiale, o dată cu epis¬ 
temologia lui Bruno. 

în sfîrşit, mai rămîne ultimul fel de religie, aceea confe¬ 
sională, adică a diferitelor biserici recunoscute ca instituţii 
obşteşti. în dialogul Cena de Ie ceneri Bruno afirmă că 
Sfînta Scriptură nu are în vedere adevărurile fizice, ci doar 
pe cele morale. O dată ce ea dă răspunsuri numai la acestea 
din urmă, rămîne ca mintea omenească să completeze pre- 


“ Cit. în G. Gentile, op. cit. (cf. V. Spampanato, Documenti 
Veneti) pp. 196 şi urm. 

Ibidem. 

ceptele biblice prin cercetarea celor dintîi. Dar învăţătu¬ 
rile Sfintei Scripturi nu sînt integrate în sfera adevărului 
deopotrivă cu speculaţiile sale filozofice. Acele precepte 
aparţin mai curînd binelui şi folosului public, fără ca prin 
aceasta să li se scadă meritul. Ele se adresează, îndeosebi, 
maselor neiniţiate, ce nu şi-au putut însuşi acea înţelegere 
asupra lucrurilor aflată la omul de ştiinţă. Accentuînd, 
astfel, caracterul practic şi activ al religiilor confesionale. 
Bruno invocă autoritatea unui teolog musulman, AlhazeP"', 
care ar susţine că binele obştesc trebuie preţuit deasupra 
adevărului ideal. Filozoful Renaşterii îşi exprimă o admira¬ 
ţie mai mult de ordin pragmatic decît teoretic asupra acestei 
modalităţi religioase, recunoscînd că toate operele de bi¬ 
nefacere, de asistenţă, de reglementare a vieţuirii în comun 
şi de fericire a statelor se datoreşte numai ei. Religia confe¬ 
sională nu numai că este admisibilă, ci şi necesară, trebuind 
să domnească exclusiv în educarea popoarelor. De aceea 
Bruno crede de cuviinţă ca orice alt fel de cultivare, cum ar 
fi cea ştiinţifică, să se interzică persoanelor ce nu ating un 
anumit nivel al intelectului; altminteri ea ar putea să le co- 
rupă sufletul şi să le abată de la calea morală. A cere din par¬ 
tea religiei confesionale mai mult decît ceea ce ea dă efectiv, 
este ca şi cum s-ar pretinde mîinii să poarte ochi, lucru ab¬ 
solut inutil pentru exclusiva ei funcţiune activă. 

Din toate confesiunile existente, aprobarea lui Bruno 
se îndreaptă în mod cu totul deosebit înspre catolicism, 
creatorul atîtor instituţii măreţe, care solicită şi suprave¬ 
ghează continuu progresul moral al omenirii. Dimpotrivă, 
protestantismul în general, dar mai ales calvinismul, este 
obiectul unor necruţătoare atacuri din partea filozofului. 
Religiile reformate ameninţă edificiul pe care catolicismul 
l-a ridicat cu atîta trudă în vederea unei capitale acţiuni 
practice, de perfecţionare morală a conştiinţei umane. 


Nu se ştie dacă nu este vorba aici de marele matematician 
arab Abu Aii al Hasan, mort la Cairo, puţin după anul 1000, 
pomenit şi în comedia Candelaio sub numele de Hazez (p. 50). 

Protestantismul cultivă devoţiunea în opoziţie cu faptele, 
luînd în răspăr armonia catolică între credinţă şi acte. Ac¬ 
ţiunea Reformei este menită să promoveze acea dezordine 
a conştiinţelor, ce va duce fatal la o nouă barbarie. După 
Bruno, teologii protestanţi sînt nişte funeşti orgolioşi, 
care „voind să pară înţelepţi, au infectat atîtea popoare, 
făcîndu-le să devină mai barbare şi mai scelerate decît erau 
la mceput, dispreţuitoare ale bunelor acţiuni, şi foarte si¬ 
gure pe ele în orice viciu şi infamie, din cauza concluziilor 
ce le trag din asemenea premise". Sub acest raport, dacă 
evenimentele nu s-ar fi precipitat cu denunţarea sa, perso¬ 
nalitatea lui Bruno, prin mult dorita conciliere cu catoli¬ 
cismul, ar fi rămas posterităţii poate în altă lumină decît 
cea cunoscută. 

Astfel, perspectiva filozofului asupra domeniului reli¬ 
gios cuprinde trei sectoare, împărţite între o religie misti- 
că-metafizică, una teoretică — aceea a panteismului său — 
şi una practică sau pragmatică. Mai rămîne deschisă între¬ 
barea dacă aceste religii deosebite sînt, fiecare din ele, impe¬ 
netrabile, sau prezintă punţi de legătură între ele. Negreşit 
că răspunsul îşi va apăsa cumpăna asupra ultimei alterna¬ 
tive. Intr-adevăr, între religia metafizică, supra-filozofică, 
şi cea confesională, adică tocmai între conceptul cel mai înalt 
religios şi cel mai uzual, nu poate exista nici o deosebire 
esenţială, deoarece reprezentanţii primei modalităţi sînt, în 
cele mai dese cazuri, şi membrii ai bisericilor oficiale. însuşi 
Cusanus, de la care Bruno adoptă principiul unui Dum¬ 
nezeu inefabil şi inaccesibil cunoaşterii discursive, era car¬ 
dinal, făcînd deci să i se audă glasul şi din altar, de unde se 
adresează fiinţelor neştiutoare. Dar de asemenea nu poate 
exista vreo deosebire nici între Divinitatea concepută de 
filozoful italian ca inerentă naturii, şi esenţa primordială a 
aceleiaşi entităţi supreme, pînă la cuprinsul căreia nu se 
poate înălţa mintea omenească. în sfîrşit, se pare că ar exista 
o certă legătură între religia sa personală, teoretică, şi cea 
practică, pe care prima numai o completează. Este ade¬ 
vărat că oricărei confesiuni oficiale Bruno îi înscrie un rol 

determinat numai înlăuntrul binelui şi folosului obştesc. 
Insă este imposibil ca, în atmosfera platonică şi neoplato¬ 
nică a cugetării bruniene, ceea ce este bun să nu fie, tot¬ 
odată, şi adevărat, cel puţin parţial. Pe ultimul plan superi¬ 
or, unde Binele se identifică cu Adevărul, trebuie neapărat 
să se contopească şi ambele vederi religioase. 

Aceste apropieri, pe care am încercat să le stabilim între 
cele trei sectoare, decurg din ordinea firească a lucrurilor. 
Un om este în măsură a se călăuzi după o pluralitate de 
criterii teoretice, dar el nu poate avea mai mult de o sin¬ 
gură religie, fiindcă orice sporire numerică în conştiinţa sa 
nu face decît să anuleze cu desăvîrşire orice noţiune religi¬ 
oasă. De aceea între cele trei religii nu este admisibil să 
existe vreo deosebire fundamentală de structură; ele dez¬ 
văluie numai variata înfăţişare graduală a aceleiaşi reali¬ 
tăţi. De la primul grad al instituţiei practice confesionale, 
spiritele cultivate se pot ridica la gradul religiei concepute 
teoretic sau ştiinţific şi de aici la acela al credinţei mistice. 
Ele aduc numai o sporire, pe aceeaşi linie, a conţinutului, 
care umple experienţa religioasă a omului. 

Desigur că stabilirea de grade în sensul indicat nu cu¬ 
prinde o realitate generală, fiindcă cele mai multe din 
cazuri vin să o infirme. Aşa, bunăoară, în trăirile religioase 
tipice se face o trecere directă de la treapta practică, insti¬ 
tuţională, la cea mistică, fără intermediul etapei teoretice. 
Alteori procesul se opreşte la aceasta din urmă, lipsindu-i 
adaosul gradului superior al revelaţiei. Evoluţia trăirii re¬ 
ligioase este, în primul rînd, un act ce ţine de variatul do¬ 
meniu individual, asupra căruia nu se poate stabili o unică 
lege generală. De aceea nu trebuie să privim stabilirea ce¬ 
lor trei grade ca pe o expresie valabilă teoretic, ci numai ca 
pe o realitate intim legată de fiinţa lui Bruno. Ea are stricta va¬ 
loare a unei biografii religioase, care ne reproduce, pe planul 
unui limbaj de idei, mai întîi viaţa tînărului dominican, 
schimbată apoi cu existenţa filozofului ce-şi făureşte o ve¬ 
dere proprie despre Dumnezeu, sporind-o la urmă cu aceea 
îndreptată către recunoaşterea nepătrunselor mistere divine. 

Din aceste relaţii, se poate deduce cert că Bruno nu este 
un cugetător căruia domeniul religios i-a rămas indiferent. 
El constituie unul din cazurile ce pun la îndoială prejude¬ 
cata că aşa-zisul spirit laic al Renaşterii ar fi devastat cu 
desăvîrşire acel domeniu. Fenomenul religios dăinuie pu¬ 
ternic şi în acest timp, numai că adesea se vede altfel pro¬ 
blematizat şi altfel rezolvat ca mai înainte. Mişcările re¬ 
formate dezvăluie doar spiritul heterodox dar nu şi anti- 
religios al Renaşterii. Spre deosebire de toate aceste miş¬ 
cări, Bruno îşi făureşte o nouă religie personală, fără s-o 
nege, totuşi, pe cea veche. Iar tribunalul din Roma, proba¬ 
bil numai dintr-o intransigenţă de ordin formal, a făcut să 
amuţească pentru totdeauna unul din glasurile adînc reli¬ 
gioase ale timpului. 

Idei estetice la Bmno 

Vom încheia privirea diferitelor aspecte ale operei bru- 
niene prin menţionarea ideilor sale estetice. Am utilizat 
intenţionat expresia modestă de „idei estetice" deoarece la 
Bruno nu poate fi vorba de o estetică organic constituită, 
aşa cum am întîlnit în cazul celorlalte ramuri ale acestei 
bogate cugetări. Deşi reflecţiile sale despre frumos şi des¬ 
pre aspectele în legătură cu arta apar împrăştiate şi nedez¬ 
voltate, ele merită totuşi interesul pe care i-1 vom con¬ 
sacra. Mărturisim însă că popasul de faţă, mai mult decît 
în el însuşi, este considerat de noi ca un fel de trecere către 
ultimul capitol al lucrării noastre. 

Sectorul acesta al gîndirii bruniene, în lumina unei anu¬ 
mite sistematizări, cuprinde două ramuri distincte. Mai 
întîi, există la Bruno o privire largă, filozofică, sau o meta¬ 
fizică a frumosului, iar în al doilea rînd, apar diverse obser¬ 
vaţii izolate de ordin critic, tehnic sau psihologic. Pe cînd 
importanţa primului domeniu este aproape inexistentă, 
aceea a ultimului cuprinde, uneori, intuiţii de o surprinză¬ 
toare ascuţime. 

Metafizica frumosului la Bruno se prezintă complet lip¬ 
sită de originalitate, deoarece ea aparţine, în fond, lui Platon 

şi mai cu seamă lui Plotin. Astfel, frumosul corporal nu 
este decît reflexul frumuseţii divine, către care ne deşteap¬ 
tă aspiraţia numai contemplarea celui dintîi. „De la fru¬ 
museţea materială", afirmă Bruno, „care este o rază şi o 
strălucire a formei şi a actului spiritual, faţă de care prima 
este numai o urmă şi o umbră, ajungem a ne înălţa la con¬ 
siderarea şi cultul frumuseţii, luminii şi majestăţii 
divine."^^ Dar dacă această vedere, în sine, nu aduce nici o 
nouă contribuţie de ordin teoretic, cîştigă, totuşi, în im¬ 
portanţă ca o expresie organică a atmosferei timpului. Ea 
devine un exponent al acelui cult faţă de artă şi frumos care 
domina atît de fascinant spiritele Renaşterii. Lucrurile fru¬ 
moase, după filozoful italian, „chiar dacă nu sînt Dum¬ 
nezeu, sînt lucruri divine, sînt imaginile sale vii, în care El 
nu se simte jignit dacă se vede adorat"^^ Prin aceste cu¬ 
vinte, Bruno se situează între acei oameni ai Renaşterii 
care ne fac să recunoaştem, în fenomenul artistic al tim¬ 
pului, indiciile unei fervori religioase. Pe cînd reacţiunea 
inconoclastă, din punct de vedere estetic, a lui Savonarola 
vedea în opera de artă un îndemn diabolic de abatere din 
calea cerului — stigmatele demonice ale deşertăciunii şi 
corupţiei lumeşti — Giordano Bruno, asemenea multor 
artişti ai epocii, îl presimte şi îl adoră pe Dumnezeu în lu¬ 
crurile frumoase, ca nişte imagini sacre. După cum se vede, 
filozoful ne aduce, prin aceasta, unul din cele mai nobile 
mesaje ale conştiinţei din Renaştere. 

Totuşi, nu aci se realizează ideile estetice ale lui Bruno, 
ci în sectorul mai modest al observaţiilor sau normelor de 
ordin empiric, critic şi psihologic. Una dintre cele mai mo¬ 
derne idei, în această privinţă, este aceea a principiului ori¬ 
ginalităţii în artă. Un critic italian din zilele noastre, G.A. 
Borgese, vede două criterii fundamentale, ce separă vechea 
artă de aceea ce începe o dată cu romantismul. Principiul 
celei dintîi dintre ele apreciază imitarea modelelor anteri- 


Giordano Bruno, De gli eroici furori în op. cit., p. 433. 
Idem, p. 435. 

oare, pe cînd al ultimei promovează originalitatea ca mo¬ 
bil al creaţiei.^^ Prin vechea artă, Borgese înţelege însă pe 
aceea care durează pînă la sfîrşitul veacului XVIII, înglo- 
bînd, cu alte cuvinte, şi Renaşterea. De aceea noutatea 
concepţiei despre originalitate a filozofului italian, expri¬ 
mată în epoca sa, merită să fie cu atît mai stăruitor accen¬ 
tuată. Marii poeţi — şi Bruno ilustrează cazul prin Homer 
— „nu depind de reguli, ci sînt cauza regulilor"^®. Astfel, 
artistul remarcabil nu imită pe nimeni, iar cei ce-şi fac un 
principiu din faptul de a imita, sînt cu totul lipsiţi de o 
flacără artistică proprie. Imitatorii, care se călăuzesc po¬ 
trivit regulilor — după expresia sarcastică a lui Bruno — 
neavînd o muză proprie, ar dori să facă amor cu muza lui 
Homer.^’ Despre această idee estetică bruniană, atît de 
precis formulată, Oskar Walzel afirmă următoarele: „Una 
dintre primele poziţii puternice în favoarea unicităţii şi 
incomparabilităţii unei opere poetice, ea apără dreptul 
geniului original cu mult înainte de Young şi de mişcarea 
Sturm und Drang.“^° Surprinzătoarea trăsătură modernă 
a vederii lui Bruno, ce respinge principiul imitaţiei, adop- 
tîndu-1 pe acela al originalităţii, se leagă şi de noua ac¬ 
cepţie a ideii de normă, care abia în zilele noastre a fost 
pusă în lumină. Pe cînd, mai înainte, se credea că normele 
ar fi anterioare creaţiei artistice, acum s-a ajuns la convin¬ 
gerea că ele sînt, dimpotrivă, posterioare ei.^' Bruno, încă 
de pe atunci, formulează precis acelaşi lucru, afirmînd că 
„poezia nu se naşte din reguli" ci „regulile derivă din poe¬ 
zii". Potrivit acestui principiu, filozoful îşi îndreaptă tot 
sarcasmul împotriva imitatorilor din Renaştere, în fruntea 


A. Borgese, Personalita estileîn Poetica dell’unita. Milano, 
Treves, 1934. 

Giordano Bruno, op. cit., p. 336. 

Ibidem. 

“ Oskar Walzel, Gehalt und Gestalt im Kunstwerk des 
Dichters , Postdam, Athenăion, 1929, p. 156.. 

Alexandru Claudian, Rădăcinile istorice ale ideii de normă 
în Cunoaştere şi suflet. Iaşi, Ţerek, 1940, p. 15. 

cărora se aflau aşa-numiţii poeţi petrarchişti, ce ajunseseră, 
prin maniera lor, la cele mai grave aberaţii de gust. 

Ideile lui Bruno, în această privinţă, aparent inexplica¬ 
bile pentru acel timp prin îndrăzneala concepţiei, pot fi 
totuşi urmărite regresiv pînă la punctele lor de plecare. 
Ele îşi găsesc rădăcina şi în temperamentul filozofului, dar 
mai cu seamă în generala sa atitudine anti-aristotelică. Ul¬ 
tima carte descoperită a lui Aristotel este tocmai Poetica 
sa, necunoscută în Evul Mediu. In această lucrare îşi ex¬ 
pune filozoful grec principiile sale privitoare la noţiunea 
de mimesis — adică la ideea imitaţiei în artă. Deşi el nu are 
în vedere, prin principiul menţionat, numai imitarea ve¬ 
chilor modele, ci o extinde pe aceasta şi la imitarea naturii, 
se recunoaşte că Bruno îl ţinteşte direct ca obiect al atacu¬ 
lui său. Faptul se află confirmat prin întrebarea ironică: „La 
ce servesc, deci, regulele lui Aristotel Aici se află, cu 
alte cuvinte, cheia noii atitudini a lui Bruno privitoare la 
originalitate. Dar această idee, excepţional de importantă, 
n-a fost precizată de noi definitiv, pînă în momentul de 
faţă. Pentru a ajunge la desluşirea ei în amănunt, trebuie 
să trecem printr-o altă problemă, care, la prima vedere, nu 
depăşeşte nivelul obişnuit şi mediocru al ideilor estetice 
din Renaştere. 

Este vorba de un început de schiţă, referitoare la clasi¬ 
ficarea artelor. Criteriul se prezintă asemănător aceluia pe 
care-1 utilizează odată Leonardo da Vinci în al său „Tratat 
de pictură". Acolo, artistul încearcă să dezvolte, sub toate 
raporturile, ideea de superioritate a picturii asupra celor¬ 
lalte arte. Ajungînd cu comparaţiile sale la alăturarea dis¬ 
ciplinei picturale de cea sculpturală, Leonardo, con¬ 
secvent convingerilor sale, susţine că este cu mult mai de 
preţ prima decît ultima; pe cînd sculptura scade prin folo¬ 
sirea unui singur material, pictura adaugă printr-o multi¬ 
plicitate de materiale. Acelaşi criteriu îl întrebuinţează şi 
Giordano Bruno, vorbind despre arte ale substracţiunii şi 


Giordano Bruno, op. cit., p. 336. 

arte ale adăugirii, fără să stabilească însă între ele, nici un 
raport ierarhic, aşa cum făcuse mai înainte pictorul flo¬ 
rentin; Expresia artistică a adăugirii, considerată generic, 
nu mai este la Bruno pictura, ca în cazul lui Leonardo, ci 
arhitectura. „Arta materiei", afirmă el, ,suscită formele 
sau printr-o scădere dintr-însele, ca atunci cînd din piatră 
se face statuia, sau prin adăugire, ca atunci cînd, unind pia¬ 
tră cu piatră şi lemn şi pămînt, se formează casa.“^^ Aici se 
poate identifica la Bruno un ecou din acea estetică sim¬ 
plistă şi rudimentară de artizani ai materialului — iar nu 
de teoreticieni — atît de caracteristică Renaşterii. 

Totuşi, menţionata diviziune presupune unele stabiliri 
de date cu mult mai interesante decît ne-am aştepta. Ea ne 
poate aduce precizarea completă a atitudinii lui Bruno în 
faţa noţiunilor de imitaţie şi originalitate, la care ne opri¬ 
serăm mai înainte în mod provizoriu. Intr-adevăr, din cu¬ 
vintele citate, am văzut că atît operaţiile substracţiunii cît 
şi ale adăugirii intră deopotrivă în ceea ce filozoful nu¬ 
meşte „arta materiei". Această expresie distinctivă şi limi¬ 
tativă ne face să bănuim că Bruno ar admite şi o altfel de 
artă. Ceea ce el afirmă explicit pare a fi numai subdiviziu¬ 
nea dintr-o clasificare mai vastă, care deosebeşte artele ma¬ 
teriale de cele imateriale. Confirmarea şi desluşirea acestui 
fapt nu pot fi aflate în nici una din căile majore ale cuge¬ 
tării bruniene, ci numai în ezoterismul său mnemotehnic. 
Deşi am afirmat, la începutul lucrării noastre, că preocu¬ 
pările îndreptate către „ştiinţa memoriei" nu au nici o le¬ 
gătură mai temeinică cu miezul filozofiei lui Bruno, situaţia 
este acum de aşa naturăîncît, pentru prima dată, ne obligă 
să apelăm la datele acelei ştiinţe. 

Filozoful deosebeşte un număr de semne sau grafii ale 
sufletului, ce corespund cu tot atîtea manifestări prin care 
se revelează principiul lumii. Unele din aceste grafii se 
raportează la simţul exterior, cum sînt acelea reprezentate 


Giordano Bruno, De la causa, principia ed una în op. cit., 
p. 242. 

de către pictură şi îndeobşte de artele plastice. Altele, dim¬ 
potrivă, se adresează simţului interior şi apar ca produse 
ale fanteziei. Trăsătura principală a celor dintîi (extrinseca, 
forma, imago, exemplar) este imitarea naturii. Opuse aces¬ 
tora, grafiile legate de simţul interior, avînd în vedere numai 
noţiunile de măsură, durată şi număr, ne dau certitudinea 
că este vorba, îndeosebi, de muzică şi poezie. Aşadar, fe¬ 
nomenele substracţiunii şi adăugirii alcătuiesc laolaltă artele 
plastice sau materiale, spre deosebire de cele imateriale 
sau muzico-poetice. în vreme ce primele adoptă ca prin¬ 
cipiu tot imitaţia, conform vederilor aristotelice, ultimele 
s-ar călăuzi după ceea ce mai tîrziu perioada „Sturm und 
Drang“ consfinţeşte ca trăsături ale geniului original. Pe 
de altă parte, referindu-se îndeobşte la grafiile specifice 
artei (signa, notae, characteres et sigilii). Bruno afirmă că 
ele sînt atît de independente de natură, încît pot merge 
chiar împotriva cursului ei, lucru absolut inadmisibil la 
vechiul filozof grec.^'’ Dar, folosind o asemenea idee, cu¬ 
getătorul Renaşterii nu poate avea în minte decît artele 
imateriale, ce au ca vehicul fantezia, tot aşa cum şi tipul 
geniului original dinăuntrul mişcării „Sturm und Drang" 
era exclusiv unul poetic. Prin urmare, numai în domeniul 
limitat al poeziei intră contribuţia efectivă a lui Bruno, 
care cuprinde postulatul originalităţii. Artele plastice, adică 
ale materiei, se bucură de alt regim în consideraţiile filo¬ 
zofului, ce acceptă pentru ele tot vechiul principiu, de imi¬ 
tare a naturii. 

Deopotrivă de interesantă ca şi discutarea raportului din¬ 
tre originalitate şi imitaţie este stabilirea de criterii potrivit 
cărora deosebim lucrurile frumoase. în felul acesta, fru¬ 
museţea „nu consistă în dimensiuni mai mari sau mai mici, 
şi nici în culori sau forme determinate, ci într-o anumită 
armonie şi consonanţă a membrelor şi a culorilor"*^ Am 


^ Din comentariile asupra mnemotehnicii bruniene făcute 
de Buhle şi Hegel, în Hegel, op. cit., p. 217. 

Giordano Bruno, De gli eroici furori, ed. cit., pp. 363 şi urm. 


84 



accentuat cu stăruinţă însemnătatea unor atari consideraţii, 
prin faptul că ele răsfrîng generala sa vedere organicistă şi 
pe planul preocupărilor în legătură cu arta. In această pri¬ 
vinţă, atitudinea lui Bruno prezintă şi o deosebită impor¬ 
tanţă de ordin istoric, deoarece el este primul teoretician 
modern care priveşte arta sub raport organic, punct de 
vedere dezvoltat cu atîta succes în veacurile următoare, 
pînă în vremea de astăzi. Observaţia că arta ar cuprinde o 
dispoziţie echilibrată a „membrelor", expresie sugerată din 
domeniul organicului, nu mai avusese loc în cultura euro¬ 
peană de pe la sfîrşitul Antichităţii. Evocarea unei analogii 
organice în cîmpul artistic ne aminteşte că ultimul ante¬ 
cedent, în această privinţă, poate fi aflat, departe în timp, 
tocmai la autorul anonim al „Tratatului despre Sublim". 
Printre altele, acel autor afirmă următoarele: „întocmai ca 
şi corpul omenesc, mai cu seamă legătura dintre membre, 
dă discursului frumuseţe şi măreţie: un membru despărţit 
de altul nu are prin el însuşi nici o însemnătate, toate însă 
împreună alcătuiesc un trup desăvîrşit."^^ Asemenea cu¬ 
vinte exprimă un sens identic cu „armonia şi constanţa 
membrelor" descoperite de filozoful italian într-o operă 
artistică perfectă. Prin aceasta Bruno reprezintă o etapă im¬ 
portantă a concepţiei organiciste în artă, care, în atmosfera 
veacurilor mai noi, va avea un răsunet deosebit de amplu. 

Dar vrednice de luare aminte nu sînt numai ideile sale 
despre artă, ci şi cele despre artist. Inspiraţiei artistice îi atri¬ 
buie el, ca punct de plecare, un „entuziasm melancolic" 
Primul termen al acestei formule — atît de stranie şi adînc 
sugestivă — este împrumutat de la Platon, care întrebuin¬ 
ţează cuvîntul entuziasm atunci cînd consideră starea ira¬ 
ţională— de posesiune — a artistului în momentul creaţiei. 
Al doilea termen, adică atributul melancolic, chiar dacă nu 
prezintă contribuţia exclusivă a Renaşterii, apare totuşi ca 


^ Tratatul despre Sublim, trad. de C. Balmuş, Bucureşti, 
Adevărul, 1935, p. 91. 

Giordano Bruno, De la causa, principia ed una, pp. 215 şi urm. 

o expresie ce s-a bucurat de un larg succes în acea vreme; 
avînd sensul apropiat, întrucîtva, celui de astăzi, la el se 
mai adaugă, în epoca menţionată şi conţinutul noţiunii de 
obsesie, chiar de manie, atît de răscolitor sugerate în „Me¬ 
lancolia" lui Diirer. Fervoarea sălbatecă pentru arta lor, 
pe care o manifestă un Michelangelo sau un Benvenuto 
Cellini^^ a produs fatal, în închipuirea Renaşterii, icoana 
de obsedat a artistului; iar chinul rezultat din aspiraţiile lor 
neobosite către un ţel inaccesibil le-a marcat fiinţa cu o 
neînţeleasă tristeţe, aşa cum se vede săpată în trăsăturile 
vestitului „Pensieroso" al lui Michelangelo. 

însă, în altă parte, tot Bruno declară că nu se poate ex¬ 
tinde o singură formulă asupra multiplei varietăţi a atîtor 
tipuri de artişti, care se deosebesc între ei după felul senti¬ 
mentelor cărora s-au dedicat. „Cununi nu se fac poeţilor", 
adaugă filozoful, „numai din mirt şi lauri, ci şi din viţă 
pentru versurile fescenine, de iederă pentru bacanale, de 
măslin pentru sacrificii şi legi, de plop, ulm şi spice pentru 
agricultură, de chiparos pentru funeralii, şi de alte nenu¬ 
mărate feluri pentru tot atîtea prilejuri."^^ Pe tărîmul de 
cercetare al artei şi al artiştilor. Bruno renunţă la satisfac¬ 
ţia pe care i-o dă o unică formulă cuprinzătoare, fiindcă îşi 
dă seama că a intrat în domeniul psihologiei individuale. 
Cugetarea de factură iraţională şi individuală, ce începe să 
se profileze în veacurile următoare, îşi află unele anticipări 
şi în alte idei bruniene — nu numai de ordin estetic — aşa 
cum ar fi, bunăoară, valorificarea etică a prudenţei. 

Dar cu toate aceste perspective diverse, prin care pri¬ 
veşte el pe artist, se pare că tonul dominant rămîne tot acela 
al melancoliei. Bruno, conştient că este şi creator de artă, nu 
numai de idei, îşi dă, ca autor al comediei sale Candelaio, 
numele de Giordano Bruno din Nola detto il fastidito — 
zis şi plictisitul sau întristatul. Atributul de melancolie, pe 


“ Benvenuto Cellini, op. cit., (p. 51 ; „essendo io per natura 
malinconico..."). 

Giordano Bruno, De gli eroici furori, ed. cit., p. 337. 

care îl acordă el artistului, se află întărit, negreşit, prin con¬ 
siderarea propriei sale fiinţe. 

Totuşi, am văzut că tristeţea, de altfel ca şi bucuria, nu 
pot să existe singure, ci fuzionează indisolubil. Pe aceeaşi 
pagină a copertei unde apare numele său il fastidito, se 
citeşte mai jos şi amintita apoftegmă: „In tristitia hilaris, 
in hilaritate tristis“. Repetăm aici ideile expuse în alt capi¬ 
tol fiindcă, după părerea noastră, tipul uman prin excelenţă 
unde se săvîrşeşte continuu această cununie a tristeţii cu 
bucuria, este tocmai artistul. Probabil că şi filozoful italian 
recunoaşte aceasta, fiindcă teza sa asupra contopirii afec¬ 
telor este exemplificată printr-o trăsătură adîncă, constitu¬ 
tivă, din psihologia artistului. „O muze şi fîntîni“, invocă 
poeţii, „schimbaţi moartea mea în viaţă, chiparoşii mei în 
lauri şi infern urile mele în ceruri; adică ursiţi-mă nemuri¬ 
tor, făceţi-mă poet, înălţaţi-mă pe culmi, în vreme ce cînt 
moartea, chiparoşii şi infernul.Aceasă veşnică îmbrăţi¬ 
şare a durerii cu bucuria este a artistului de totdeauna, care, 
suferind chinurile creaţiei, gustă, la orice cucerire în lucru, 
triumful său de creator. O asemenea relaţie, confirmată 
mai tîrziu de atîtea documente ale artiştilor, printre altele 
de „Corespondenţa" lui Flaubert, arată ascuţimea şi fineţea 
de om nou a lui Bruno, facultatea sa modernă de precizare 
a celor mai delicate adevăruri sufleteşti. în această privin¬ 
ţă, poziţia filozofului italian rămîne o achiziţie de multă 
vreme cîştigată în folosul psihologiei artistului. 

După cum se vede, ideile estetice ale lui Bruno nu pot 
fi reduse la o vedere generală. Ele rămîn simple reflecţii 
izolate, însă unele dintre ele prezintă o importanţă atît de 
evidentă încît a fost imposibil să le trecem sub tăcere. Dar 
ideile filozofului în legătură cu arta ne vor aduce un folos 
cu mult mai mare decît acela rezultat din considerarea lor 
intrinsecă; ele ne vor sluji să cuprindem sintetic întreaga 
filozofie a lui Bruno. 


Idem, p. 338. 

Viziunea artistă a lumii 

După considerarea diferitelor aspecte ale gîndirii lui 
Bruno, am ajuns la partea cea mai grea din expunerea noas¬ 
tră, aceea a vederii de ansamblu şi a concluziilor. Dificul¬ 
tatea provine din faptul că acest filozof nu poate fi înţeles, 
în esenţa sa, numai prin interpretările şi clasificările, oricît 
de riguroase, ale ideilor enunţate de el. Chiar dacă exegetul 
consumă toate încercările privitoare la luminarea acestor 
idei, în diferitele ramuri din gîndirea marelui cugetător, ele 
rămîn, totuşi, numai sectoare de explicaţii izolate. Bruno, 
ca şi Nietzsche mai tîrziu, nu poate fi înţeles în unitatea şi 
totalitatea perfectă a umanităţii şi creaţiei sale decît printr-un 
fel de simpatie, prin acel ordo amoris, de care vorbeşte un 
cunoscut filozof contemporan, Max Scheller. 

Atît la Bruno cît şi la Nietzsche instrumentul realizării 
filozofice nu este raţiunea flegmatică şi răbdătoare, ci mai 
curînd nişte aspiraţii pasionate — de mari proporţii — care 
se luptă să întreacă limitele posibilităţilor umane. Pentru a 
înţelege că aici nu ne angajează în discuţie un caz absolut 
izolat, ci o întreagă familie de spirite, trebuie să amintim 
că acel freamăt, apropiat întrucîtva de celebrul „eroico 
furore“ brunian, poate fi descoperit şi la filozoful contem¬ 
poran, menţionat în legătură cu Bruno. Următoarele cu¬ 
vinte ale lui Nietzsche vin să confirme acest fapt: „Un zbu¬ 
cium ce nu poate fi stîmpărat este în mine; îi vine să strige. 
O năzuinţă către iubire este în mine, care vorbeşte ea însăşi 
graiul iubirii."^* Această apropiere de Nietzsche, sub ra¬ 
portul elanurilor ce-i stăpînesc pe amîndoi, ni se află suge¬ 
rată şi de o caracterizare pe care Heinrich von Stein o face 
lui Bruno. El vede în cugetătorul Renaşterii un filozof 
hrănit din viaţă, ce depăşeşte simpla ştiinţă, deci coordo¬ 
natele stricte ale operaţiilor filozofice, tot aşa cum şi muzi¬ 
cianul autentic nu se mărgineşte numai la studiul contra¬ 
punctului. Asemenea lui Nietzsche, este şi Bruno, după 


Fr. Nietzsche, Also sprach Zaratbustra în Werke, Bd. 7, 
Leipzig, Kroner, 1925, p. 53. 

termenul german consacrat, un Lebensphilosoph — un fi¬ 
lozof al vieţii. 

Pentru a pătrunde în întregime unitatea armonioasă a 
acestei gîndiri, şi exegetul său trebuie să privească dea¬ 
supra planului expozitiv al ideilor, fiindcă altfel el se vede 
constrîns a se opri la descoperirea unor contradicţii insolu¬ 
bile, cînd nu ajunge, în cel mai bun caz, la rezultate parţiale 
şi izolate. O idee similară pare să împărtăşească şi Francesco 
Flora cînd afirmă următoarele: „Cine îl citeşte pe Bruno 
cu dezinteresarea aridă care îndeamnă a descoperi izvoa¬ 
rele cutărui sau cutărui pasaj filozofic şi îi descompune 
toate trăsăturile în opera gînditorilor şi oamenilor de 
ştiinţă precedenţi, săvîrşeşte şi acela un lucru util şi demn, 
dar cu siguranţă că nu-1 înţelege pe Bruno."^^ De aceea nu 
interpretarea distantă şi impersonală este, în cazul de faţă, 
metoda cea mai indicată. Dimpotrivă, în această împreju¬ 
rare se cere o anumită intuiţie afectivă din partea noastră, 
fiindcă Bruno se ataşază la aleasa stirpe de cugetători ce 
nu pot fi înţeleşi în integritatea desăvîrşită a structurii lor 
decît de aceia care li se alătură cordial. Şi noi am încercat 
să facem cunoscut pînă acum pe gînditorul Renaşterii, în 
cercetarea diferitelor aspecte ale filozofării sale, prin mij¬ 
loacele acestei apropieri sufleteşti. Cu atît mai mult pre¬ 
zenţa ei se vede reclamată în momentul de faţă, cînd este 
vorba nu de o cunoaştere definitivă, fiindcă termenul ni se 
părea prea pretenţios pentru puterile noastre, dar, în orice 
caz, de o pătrundere mai temeinică a ansamblului pe care 
el ni-1 pune înainte. 

într-o întreprindere atît de dificilă, sprijinul cel mai sub¬ 
stanţial ne vine, în mare măsură, din partea fenomenului 
artistic al timpului. în această privinţă, trebuie să repetăm 
ceea ce am mai afirmat în cursul expunerii noastre privitor 
la arta Renaşterii, anume că ea alcătuieşte adevăratul recep¬ 
tacul de sinteză a elementelor epocii. în primul rînd, în- 


Francesco Flora, „Introduzione" la G. Bruno, De gl’beroici 
furori, Torino, Unione tipografica-editrice torinese, 1928, p. XX 

făptuirea artistică împleteşte perfect îndoita accepţie ce se 
dă în Renaştere ideii de natură, privită pe de o parte în 
perspectiva ei materială, iar pe de alta în cea matematică. 
In al doilea rînd, ea duce la cel mai înalt grad împăcarea 
vechii vrajbe dintre natură şi umanitate, polii problema¬ 
ticii din acea vreme. Aceste două contribuţii esenţiale ale 
artei o ridică pe aceasta cu mult deasupra celorlalte discipli¬ 
ne spirituale ale timpului. Cugetarea Renaşterii nu ajunge 
nici pe departe la sinteza largă, desăvîrşită, împlinită în 
chip neîntrecut de creaţia artistică; acea gîndire ocupă nu¬ 
mai sectoare izolate şi înglobează numai frînturi din rela¬ 
ţiile pe care arta izbutise să le unifice în întregime. O singură 
excepţie fericită ilustrează cugetarea Renaşterii, şi aceasta e 
reprezentată prin fenomenul Bruno; el rămîne singurul 
filozof care împlineşte ceea ce numai arta timpului re¬ 
uşise. De aceea Giordano Bruno, prin chipul definitiv de 
soluţionare a datelor epocii, prin structura elementelor de 
unde pleacă şi prin forţa sa reprezentativă pentru momentul 
Renaşterii, se situează mai curînd alături de Michelangelo 
şi de Leonardo, de Rafael şi Tizian, decît alături de Telesio, 
Pomponazzi şi alţi cugetători ai timpului. Dar o asemenea 
cucerire a putut avea loc în mod excepţional pe tărîm filo¬ 
zofic numai prin faptul că însăşi viziunea, concepţia şi 
creaţia bruniană se află puternic contaminate de fenomenul 
artistic al acelui moment. Sentimentul estetic, determinan¬ 
tul fundamental al Renaşterii, după cum afirmă Dilthey, 
este înălţat de către Bruno la nivelul unei vederi teoretice 
despre lume şi viaţă. 

Prin aceasta, filozoful nu face decît să exprime tendinţa 
specifică a timpului, pe care însă numai el o realizează ple¬ 
nar. După cum afirmă tot Dilthey, pe cînd Evul Mediu este 
o epocă teologică, iar vremea mai nouă una ştiinţifică. Re¬ 
naşterea reprezintă o epocă artistică. Acest moment istoric 
se călăuzeşte în toate manifestările sale reprezentative după 
atitudinea estetică. Faptul poate fi confirmat, printre alţii, 
şi de cugetătorul francez Petrus Ramus, adevăratul logician 
al Renaşterii, de altfel detestat de Bruno. La acest gînditor 

se poate surprinde, fără niciun echivoc, tendinţa unei pre¬ 
ocupări de frumos deasupra adevărului. Definiţia dialec¬ 
ticii logice se confundă la el cu accepţia pe care a avut-o 
totdeauna numai disciplina artistică a retoricii: „Dialectica", 
afirmă Ramus, „este arta de a vorbi bine; în acelaşi înţeles 
ea este numită logică. Totuşi valoarea dialecticianului 
francez apare cu mult prea modestă în proporţii şi reali¬ 
zări faţă de amploarea cugetării lui Bruno, care exprimă în 
chip neîntrecut tendinţele atitudinii estetice ale epocii. O 
imagine cuprinzătoare a gînditorului italian ne dă, în această 
privinţă, Dilthey prin următoarele cuvinte: „Au fost fo¬ 
losiţi de el filozofii medievali ai Creştinătăţii, ai Islamului, 
precum şi ai Iudaismului, iar din largul fluviu neo-plato- 
nic şi neo-pitagorician al timpului a putut de asemenea să 
culeagă destul. Toate acestea au căpătat suflu viu în spiri¬ 
tul său prin geniul artistic al Renaşterii."^'* Dacă deci ideile 
despre frumos şi artă sînt mai răzleţe şi mai neînsemnate 
decît celelalte aspecte ale cugetării sale, nu se poate contes¬ 
ta că întreaga sa concepţie filozofică se înalţă pe temeliile 
unei presupuse estetici. Aceasta n-a căpătat însă corp da¬ 
torită împrejurării că Bruno intuia atmosfera epocii ca 
fiind atît de elocventă, sub raportul de faţă, încît nici nu mai 
simţea nevoia să-i formuleze principiile; el a procedat ca în 

Pe cînd, după Aristotel, scopul logicii este de a discuta bine, 
după Ramus este de a vorbi bine. Această nuanţă despărţitoare a 
celor două definiţii nu trebuie trecută cu vederea. Ea implică 
pentru Aristotel o subordonare a cuvîntului la justeţea gîndirii; 
dimpotrivă definiţia lui Ramus presupune cultivarea cuvîntului 
în sine. De altfel, el însuşi recomandă a nu ne sluji exclusiv de date¬ 
le aristotelice în gîndire, ci şi de scrierile lui Cicero sau Quintilian; 
logicii trebuie să-i corespundă eleganţa, care ajută la claritate, 
aşa cum ne indică scrierile poeţilor, oratorilor şi istoricilor. In 
acest sens estetizant se cere să înţelegem definiţia logicii ca „arta 
de a vorbi bine". (Petri Râmi Dialecticae iibr. duo Ex. ipsius 
disputationibus breviter explicaţi a Gulielmo Rodingo Hasse, 
Francofurti apud Andream Werhelum, 1576, p. 12.) 

W. Dilthey, op. cit., p. 326. 

faţa unui lucru de la sine înţeles. într-un asemenea sens cre¬ 
dem noi a descoperi esenţa filozofiei bruniene, care presu¬ 
pune coordonatele unei prealabile vederi pur estetice. 

Elementele convingerii noastre se găsesc, îndeosebi, în 
cea mai de seamă dintre operele lui Bruno, „De la causa, 
principia ed una". De aceea ne vom folosi îndeosebi de 
această lucrare pentru întărirea concluziilor la care am 
ajuns. Aici putem descoperi, bunăoară, că „efectele minu¬ 
nate" ale primei cauze şi ale primului principiu în univers 
se luminează, în mintea filozofului, prin compararea lor 
cu nişte opere de artă, din contemplarea cărora urmează a 
fi cunoscut autorul lor. Acesta din urmă îşi găseşte exem¬ 
plificarea în persoana lui Apelles.^^ Dar pe cînd artistul este 
mai uşor de identificat după lucrările sale, care se prezintă 
toate limitate şi se lasă cercetate una cîte una, puterea divi¬ 
nă pare a se face cu mult mai greu cunoscută, din cauza 
efectului său „mare şi infinit". O dată ce imensa operă de 
artă a creaţiei rămîne necuprinsă, nici făuritorul ei nu poate 
fi ajuns cu mintea. 

Acest creator am văzut că este numit de Bruno „artefice 
interno“, cu o expresie analogă sugestiei date de activitatea 
artistică. Mintea Demiurgului, ce născoceşte procesul 
creaţiei, se vede iarăşi alăturată de mintea artistului, care-şi 
concepe opera de artă. Ca şi în primul caz, singura deose¬ 
bire dintre domeniul realizării artistice şi acela al acţiunii 
divine este numai de potenţare cantitativă. Dacă reflectăm 
cu cîtă minte trebuie să fie înzestrat artistul ca să cioplească 
un lemn şi să scoată, bunăoară, efigia unui caF^, sîntem 
datori a atribui cu atît mai multă putere minţii divine ce a 
modelat toate lucrurile din univers. Dar atributul interna, 
pe care-1 adaugă el cuvîntului artefice, vine să stabilească 
şi o distincţie de natură calitativă între artistul-Dumnezeu 
şi artistul-om. Pe cînd omul prelucrează materia din afară, 
aşa cum am văzut în exemplul chipului de animal, Dum- 


Giordano Bruno, De la causa, principia ed una, ed. cic„ p. 176. 
Idem, pp. 180 şi urm. 

nezeu o plasticizează dinlăuntru. El nu ciopleşte exterior 
ca artistul, ci din dispoziţia intrinsecă a materiei seminale 
întăreşte oasele, ţese fibrele, ramifică nervii ş.a.m.d. în vreme 
ce omul apare ca un meşter extern. Dumnezeu este unul in¬ 
terior, care lucrează, plăsmuieşte şi combină materia din¬ 
lăuntru. Totuşi concepţia organicistă despre artă, adop¬ 
tată de Bruno, anulează întrucîtva menţionata deosebire 
dintre „înlăuntru" şi „în afară", ce ar delimita creaţia divină 
faţă de cea artistică. în orice caz, acest univers brunian, 
conceput ca o lucrătură plastică, îndreptăţeşte afirmaţia 
lui Dilthey că Bruno ar căuta să surprindă o „tehnică a na¬ 
turii care în structurile vieţii se realizează artistic"^^. în 
veacurile următoare se va recunoaşte, de altfel, cîtde apro¬ 
piată este o concepţie organicistă de una estetică a lumii. 

Totodată Bruno mai vorbeşte şi de „frumoasa arhitec¬ 
tură"^* cu care intelectul divin scoate diferite înfăţişări din 
potenţa materiei, actualizîndu-le — schimbîndu-le din 
simple posibilităţi în realităţi împlinite. Pentru aceasta, 
Giordano Bruno recurge iarăşi la o apropiere cu artistul. 
La intelectul divin se presupune, în vederea unei atari ac¬ 
ţiuni, o raţiune formală, tot aşa ca şi la sculptorul ce nu-şi 
poate executa statuile dacă n-a reflectat, în prealabil, la di¬ 
verse forme. Dar pe lîngă această raţiune, numită cauză 
formală, care este proprie şi artistului. Dumnezeu mai 
prevede şi o cauză finală. Prin ea Creatorul tinde să per¬ 
fecţioneze întregul univers, făcînd ca, în diferitele părţi ale 
materiei cosmice, orice formă posibilă să-şi aibă existenţa 
ei actuală. Divinitatea urmăreşte, cu alte cuvinte, să con¬ 
sume toate prilejurile de înflorire a formelor din sînul ma¬ 
teriei. Cauza finală nu este deci decît tot o extindere canti¬ 
tativă a primei cauze formale, care duce la acea plăsmuire, 
asemănătoare cu lucrarea artistului. 

Dar nu numai raţiunea făuritoare a Divinităţii se dovedeşte 
apropiată de cea artistică, ci şi calitatea efectului produs. 


W. Dilthey, op. cit., p. 336. 
Giordano Bruno, op. cit., p. 181. 

adică menţionata „arhitectură frumoasă", apare înzestrată 
cu trăsături comune artei. Bruno pleacă de la ideea că ma¬ 
teria, care în sine nu este frumoasă, începe să participe la 
frumuseţe numai după ce i s-a dat o înfăţişare sau formă. 
„Nu există frumuseţe", adaugă el, „dacă nu consistă în vreo 
formă, şi nu există nici o formă care să nu fie produsă de 
suflet."^’ Cu alte cuvinte. Divinitatea, prin acea cauză finală 
care scoate toate formele posibile din potenţa materiei, nu 
tinde la altceva decît la înfrumuseţarea universului. Prin 
armonia lucrurilor sale cît şi prin felul cum ele sînt create, 
întreaga natură se produce după asemănarea unei uriaşe 
lucrări artistice. în felul acesta, filozofia lui Bruno apare, 
după cum observă Dilthey, ca o valorificare a măreţiei, pe 
care o dezvăluie frumuseţea firii.®° 

Aici intervine însă întrebarea neliniştitoare dacă uni¬ 
versul, înţeles cu o asemenea accepţie, nu ruinează însăşi 
temelia oricărei concepţii de artă propriu-zisă. într-ade- 
văr, o dată ce creatorul scoate toate formele posibile din 
materie, întregind, prin aceasta, totala icoană artistică a 
lumii, s-ar părea că artistul nu mai are nimic să adauge şi 
că activitatea sa devine superfluă. Bruno vine să desluşească 
şi această neînţelegere a noastră. După filozoful italian există 
două grade ale materiei, dintre care numai primul este 
întruchipat de materia naturală, lipsită cu totul de formă. 
Divinitatea, plasticizînd-o în diferite înfăţişări sau forme, 
îi schimbă aspectul în materie artificială, devenită o pastă 
cu mult mai sensibilă decît aceea a primului grad. Numai 
această materie artificială continuă a fi prelucrată mai de¬ 
parte de către artist. După cum apreciază Bruno, „arta nu 
poate opera decît în suprafaţa lucrurilor gata formate de 
către natură"®*. Cu alte cuvinte, activitatea artistică nu dă 
chip materiei ca atare, aşa cum face Divinitatea, ci numai 
combină după alte relaţii tot nişte forme preexistente; ea 

continuă natura în acelaşi sens al operaţiilor sale, fără să i 
se opună, ci sporindu-i efectele. Cu alte cuvinte şi natura 
este pînă la un moment dat artă, fiind plăsmuitoare de 
forme, deci de frumuseţe; iar lucrul artistic, care stabileşte 
numai alte relaţii între aceste forme, fără a le crea, alcătu¬ 
ieşte un fel de artă de al doilea grad. Ultima, adică arta pro- 
priu-zisă, nu apare însă ca inutilă, în vreme ce ea este pro¬ 
dusă de către omul zeificat, cel care poartă lumina Divini¬ 
tăţii într-însul. Cu alte cuvinte. Dumnezeu îşi continuă 
opera prin lucrul uman, luînd numai o altă faţă în această 
prelungire a activităţii sale. Vedem deci cum se înalţă, în 
scara creaţiei, o linie omogenă, pe firul căreia se conjugă 
natura cu arta. Ele prezintă numai două etape, cu aparenţe 
deosebite, ale aceleiaşi unice activităţi atotzămislitoare. 
întregul tablou al lumii este închipuit, astfel, de către 
Bruno, după criteriile estetice ale unui filozof-artist. 

Dar această ultimă afirmaţie a noastră nu este încă destul 
de pătrunsă în datele sale esenţiale. Noi n-am făcut pînă 
acum decît să expunem formal ideile lui Bruno; însă, după 
cum am amintit, esenţa acestei cugetări nu poate fi atinsă 
numai printr-un procedeu atît de simplu. Mai trebuie, în 
clipa de faţă, să considerăm planul unde gîndirea sa se in¬ 
tegrează sau, cu o expresie şi mai potrivită, registrul căruia 
îi aparţine. De aceea este nevoie să facem cunoscut, din 
primul moment, că motivul de cugetare considerat pînă în 
prezent, nu ne apare ca nou; el nici nu aparţine de fapt lui 
Bruno, ci se datoreşte unei iniţiative anterioare. Cu mult 
înainte, şi anume în cazul neo-platonismului, se dezvoltă 
de asemenea ideea despre intervenţia demiurgică a unui 
Dumnezeu-artist în actul creaţiei cosmice. Totuşi, şi 
această temă de cugetare, deopotrivă cu atîtea altele, „a că¬ 
pătat suflu viu în spiritul brunian prin geniul artistic al 
Renaşterii". într-adevăr, sistemul lui Plotin nu cuprinde 
propriu-zis o filozofie a naturii în sensul gîndirii de mai 
tîrziu a lui Bruno. Prin urmare, în cadrul neo-platonic acea 
analogie prezintă o simplă elaborare mentală lipsită cu to¬ 
tul de amploarea plastică pe care am văzut că i-o dă filo- 

zoful Renaşterii. Bruno, fire mai impresionabilă la tabloul 
concret şi intuitiv al lumii, insuflă o altă viaţă acestei idei. 
El o adoptă ca temă sau, mai bine zis, ca principiu iniţial, 
dar o transpune pe un plan cu totul străin de acela al reali¬ 
tăţii neo-platonice. Aici vom afla — dincolo de dezvoltarea 
formală a ideilor — însăşi cheia structurii artiste a filozofiei 
bruniene. 

Pentru urmărirea problemei noastre nu ni se pare ino¬ 
portun a semnala o interesantă reflecţie datorată unui cu¬ 
getător romîn. Această reflecţie, care poate fi considerată 
ca o obiecţie adusă atît lui Plotin cît şi lui Bruno, sună în 
felul următor: „Opera de artă nu e o prelungire a creaţiei 
cosmice, pentru că această creaţie se mişcă în planul reali¬ 
tăţii şi are ca produs opera în care toate componentele sînt 
reale, în timp ce la opera de artă elementul real, materi¬ 
alul, are o semnificaţie secundară, pe cînd elementul ireal, 
conţinutul, este esenţial."®^ Deşi, aplicat la artă, am fi pre¬ 
ferat termenul areal în loc de ireal, care nu corespunde în¬ 
tocmai relaţiilor artistice, totuşi ideea enunţată pare a fi 
perfect întemeiată. Ea reprezintă însă o expresie a tipului 
de cugetare modernă, bazat pe spiritul discriminărilor şi al 
disocierilor. Plotin şi Bruno înfăţişează, dimpotrivă, un alt 
tip mai vechi de filozofare, unde accentul nu cade pe in¬ 
teresul disociativ, ci pe postulatul unificării. însufleţiţi de 
un stil cu totul opus aceluia din cugetarea contemporană, 
era natural ca filozofii în discuţie să vadă altfel decît cum 
se vede acum. Dar nu aceasta ne interesează, ci altceva, şi 
anume faptul de a stabili că atît Plotin cît şi Bruno admit 
fără rezerve acea contestată continuitate de la natură la 
artă. Ei presupun, cu alte cuvinte, o anumită omogeneitate 
de structură între cele două planuri, o prelungire directă 
de la unul la altul. însă tocmai conţinutul acestei omoge- 
neităţi îi separă fundamental pe filozofii ce ne preocupă. 
Pentru Plotin arta este deopotrivă de reală ca şi natura — 

ba chiar mai reală decît aceasta din urmă; dimpotrivă, în 
accepţia lui Bruno, natura pare a fi împrumutat ceva din 
arealitatea artei. Pentru filozoful grec ambele regiuni sînt 
reale; pentru filozoful italian ele au mai curînd un colorit 
areal. Aci putem surprinde însuşi nucleul atitudinii artis¬ 
tice a lui Bruno, inexistent la neo-platonici. 

Ideea unei deosebiri atît de pronunţate, din punctul nos¬ 
tru de vedere, între factura de cugetare a filozofului din 
Renaştere şi menţionatul curent filozofic al Antichităţii 
poate fi cu mult întărită prin considerarea cadrelor opuse în 
care se dezvoltă cele două fenomene spirituale. în această 
privinţă, facem apel la una din subtilele distincţii ale lui 
Rene Berthelot. „Grecii", afirmă acel autor, „nu erau nici¬ 
decum ceea ce s-au numit în veacul XIX nişte esteţi; dim¬ 
potrivă, italienii din Renaştere erau într-o mare măsură 
astfel şi noi atingem aici o diferenţă profundă între eleni 
şi spiritele care s-au inspirat mai mult sau mai puţin din 
Renaşterea italiană."®^ Desigur, Bruno nu poate fi un re¬ 
prezentant al purului estetism, fiindcă pe această cale nu 
se ajunge, în nici un caz, la o adevărată construcţie filo¬ 
zofică. Se poate vorbi însă, în cazul nostru, de cultivarea 
atitudinii estetice, adică de subsumarea tuturor facultă¬ 
ţilor cognoscitive la felul cum se înţelege arta. O aseme¬ 
nea poziţie spirituală pare a fi fost străină grecilor, după 
cum iarăşi precizează Rene Berthelot, care, la cele amintite, 
mai adaugă următoarele: „Idealul grecesc este un ideal de 
eroism şi de înţelepciune, un ideal de virtute interioară şi 
de acţiune nobilă, un ideal de frumuseţe morală şi spiritu¬ 
ală; el nu este decît cu titlu secundar, un ideal de frumu¬ 
seţe materială, fie că este vorba de natură fie de artă."*"* 
Asemenea coordonate spirituale, aparţinătoare grecilor, 
pot fi apreciate în toată alcătuirea lor contrastantă faţă de 
viziunea şi concepţia lui Bruno. în cazul filozofului ita- 

lian, tocmai frumuseţea materială a universului dezvăluie 
principalul punct de plecare pentru a se ajunge la conce¬ 
perea lumii ca o înmiită operă de artă. La această realizare 
au contribuit doi factori deosebit de importanţi, mai întîi 
materialismul Renaşterii, inexistent la Plotin, şi apoi tem¬ 
peramentul artistic al lui Bruno, iarăşi străin de structura 
filozofului neo-platonic. 

Dar pentru a valorifica definitiv postulatul nostru fun¬ 
damental privitor la arealitatea artistică a viziunii bruni- 
ene despre lume, trebuie să ataşăm la problema centrală alte 
două probleme secundare, pe care le vom rezolva treptat. 
Prima dintre ele este legată de un dezacord evident, asupra 
căruia nu putem trece cu uşurinţă. Aşa, bunăoară, citi¬ 
torul ar întîmpina o serioasă dificultate încercînd să ar¬ 
monizeze epistemologia bruniană cu icoana despre lume 
a filozofului. Ideile lui Bruno privitoare la cunoaştere ne 
sînt încă prezente în cuget. El vorbeşte de acea neobosită 
goană a minţii omeneşti pentru vînarea adevărului, deschi- 
zîndu-ne, astfel, perspectiva unui parcurs fără oprire. Atunci 
cum se face că icoana sa despre lume apare atît de înche¬ 
gată încît exclude cu desăvîrşire ideea menţionată a căută¬ 
rilor perpetue ? O asemenea trăsătură contradictorie nu poa¬ 
te fi explicată decît tot prin amintita apropiere spirituală a lui 
Bruno de artiştii timpului. O parte din aceştia, fiind deopo¬ 
trivă spirite cercetătoare, deveneau adesea victimele unui 
nesfîrşit elan de cunoaştere. însă la fel de puternic opera 
într-înşii o inexorabilă tendinţă constructivă, ce se opunea 
acelui elan. Acesta este cazul lui Leon Battista Alberti, al lui 
Leonardo, al lui Diirer. Virtutea constructivă oprea adesea 
procesele lor de cunoaştere, folosind numai datele cîştigate 
de ei pînă în momentul creaţiei. Dar aceste opriri au loc şi 
la Bruno în parcursul niciodată terminat către vînarea 
adevărului. Şi într-însul — asemenea artiştilor din Renaş¬ 
tere — există o opusă tendinţă constructivă, care-1 în¬ 
deamnă uneori să clădească pe baza elementelor găsite în 
goana căutărilor sale. Printre tablourile pe care le zugrăveşte 
Bruno în aceste rare popasuri de reculegere, se află şi a- 

mintita viziune artistă a lumii. Analogia lui Bruno cu marii 
pictori ai Renaşterii, într-una din relaţiile lor lăuntrice cele 
mai reprezentative, apare aici în plină lumină, contribuind 
temeinic la întărirea ideii ce ne-am făcut-o despre trăsătu¬ 
ra dominantă a naturii sale. 

Dar de aici derivă o a doua problemă, ce ne interesează 
în aceeaşi măsură. Trebuie să recunoaştem că artiştii Re¬ 
naşterii aveau tot dreptul să procedeze prin comportarea 
de care am amintit; la ei nu putea fi vorba de vreo incon¬ 
secvenţă vădită, fiindcă elanul lor cercetător nu era ridicat 
la rang de principiu, ca în cazul lui Bruno. Dimpotrivă, 
acesta din urmă, satisfăcînd o tendinţă opusă dintr-însul, 
ar părea că neagă tocmai fundamentul epistemologiei sale. 
Prin urmare, amintita analogie cu artiştii vremii sale îl poate, 
desigur, explica pe Bruno, dar o asemenea explicaţie nu este 
în măsură şi să-l justifice ca filozof. Totuşi, în realitate, in¬ 
congruenţa marelui gînditor apare cu mult mai neînsem¬ 
nată decît cum o implică datele folosite de noi, care am 
pierdut pentru moment din vedere cadrul mai larg şi mai 
complicat al acelei cugetări. In lumina acelui fapt, trebuie 
să precizăm că menţionata contradicţie de procedee se ma¬ 
nifestă ca atare numai pe un plan mai restrîns al ideilor 
bruniene, dar se pierde cu totul în ansamblul general al gîn- 
dirii sale. După cum am indicat la timpul potrivit, Bruno 
postulează un adevăr ideal, pînă unde nu poate ajunge 
mintea noastră, spre deosebire de adevărul raţional, acce¬ 
sibil intelectului uman şi care determină acele veşnice 
căutări. între aceste două regiuni nu există o simplă distinc¬ 
ţie graduală, ci una cu mult mai radicală, menită să deschidă 
între ele un abis de netrecut. Impulsul neobosit al minţii 
omeneşti, care descrie de nenumărate ori parcursul aceluiaşi 
cerc, nu va afla deci nici o portiţă de trecere către contem¬ 
plarea prin tăcere a lucrurilor superioare. Atunci faptul că 
Bruno îşi întrerupe uneori activitatea căutării, variind-o 
printr-o altă activitate, aceea a construcţiei, nu aduce nici 
o schimbare relevantă faţă de forul suprem al adevărului 
ideal şi inaccesibil. în raport cu aceasta din urmă, pro- 

cedeele contradictorii în discuţie, care au loc numai în 
sectorul restrîns al adevărului raţional, desenează, ambele 
deopotrivă, indiciile aceleiaşi distanţe incomensurabile. 
Deşi veşnica activitate a căutării este dată ca necesară de 
Bruno, totuşi oricît s-ar desfăşura ea de mult şi oricît ar 
întrece punctul de oprire al viziunii sale despre lume, tot 
nu se poate apropia de adevărul ideal, rămînînd închisă în 
cercul aceluiaşi adevăr raţional, înlăuntrul căruia s-a dez¬ 
voltat şi icoana sa asupra universului. Astfel, din perspec¬ 
tiva generală a cugetării sale, contradicţia menţionată de¬ 
vine prea particulară, şi deci îşi pierde efectele. 

Din rezolvarea acestor două probleme secundare decurge 
şi soluţionarea problemei noastre centrale, privitoare la are- 
alitatea artistică a viziunii lui Bruno despre lume. Aşadar, 
am stabilit că întregul ansamblu al filozofiei bruniene, cele 
două date contradictorii menţionate — adică principiul său 
dinamic epistemologic şi momentul de oprire ce neagă acel 
principiu şi prin care se construieşte imaginea universului 
în concepţia sa — se află alăturate pe planul comun al ade¬ 
vărului raţional. Ele trebuie să aibă deci o distanţă iden¬ 
tică şi să dea loc la aceleaşi relaţii faţă de adevărul ideal şi 
absolut. Rămîne acum să ne întrebăm cum apare, privit din 
perspectiva acelui ultim adevăr, tabloul lumii înfăţişat de 
mintea lui Bruno. La această întrebare trebuie să evocăm, 
în primul rînd prăpastia de netrecut între cele două pla¬ 
nuri. Zonele fiind deci incomunicabile, urmează că ade¬ 
vărul raţional nu este, faţă de adevărul absolut, nici real, 
nici ireal, termeni care presupun posibilitatea stabilirii de 
relaţii. Am văzut că o asemenea posibilitate se află cu to¬ 
tul exclusă în cazul de faţă, ceea ce ne determină să apelăm 
la altă soluţie. Nu ne mai rămîne decît să deducem că ade¬ 
vărul raţional, singurul pe care-1 poate cuprinde Bruno în 
receptaculul cugetării sale, este areal faţă de adevărul ul¬ 
tim. Acesta din urmă se bănuieşte a fi atît de perfect, atît 
de îndestulător sieşi, încît, devenind incomunicabil faţă de 
tot ceea ce aparţine unei ordini străine, nu mai are nici o ra¬ 
ţiune de a privi orice altceva ca real sau ca ireal. Prin urma- 

re, în ansamblul filozofiei bruniene, elementele ataşate sfe¬ 
rei raţionale, deci şi icoana sa despre lume, se situează pe 
planul pe care noi îndeobşte identificăm arta, alcătuire 
privită ca areafă. Astfel, atitudinea estetică a lui Bruno se 
explică, în mare măsură, prin sectorul de cugetare pe care 
el şi l-a ales să opereze. Un asemenea plan rezultă, bineîn¬ 
ţeles, şi ca o necesitate sistematică, dar totodată şi ca efect 
al unei opţiuni libere, dictată de temperamentul său artistic. 
Viziunea artistă a lumii este consecinţa cea mai firească a 
locului unde se situează obiectul cugetării sale faţă de ade¬ 
vărul ideal şi inaccesibil. Astfel, ceea ce s-a văzut la în¬ 
ceput numai postulat de noi — cu prilejul raportării la 
opusa poziţie neo-platonică — credem că şi-a putut afla în 
momentul de faţă o întemeiere definitivă. 

Noi am tras numai ultimele consecinţe, însă — după cum 
am arătat încă de la începutul capitolului — nu sîntem sin¬ 
gurii care proclamă caracterul artistic al filozofiei bruniene. 
Această trăsătură fundamentală la cugetătorul Renaşterii 
a fost recunoscută şi de alţi studioşi ai săi, ce i-au atribuit 
cu entuziasm unele însuşiri mai rar acordate filozofilor 
fără să presupună un sens peiorativ. Bunăoară, Dilthey 
vorbeşte despre puternica sa imaginaţie, împletită, însă, cu 
o excepţională facultate a combinării ştiinţifice.®^ De fapt 
şi noi am relevat mai sus, în legătură cu sensul acestei afir¬ 
maţii, că filozoful Renaşterii ştie să împace necesităţile de 
sistem cu libera alegere datorită temperamentului său ar¬ 
tistic. Mai departe, acelaşi autor adaugă că la Bruno „trans¬ 
cendenţa însăşi este senzualizată şi supusă punctului de 
vedere al aparenţei simţurilor şi al imaginaţiei."®^ Această 
idee poate fi iarăşi pusă în acord cu reflecţiile noastre, după 
care filozoful italian, spre deosebire de Plotin şi îndeobşte 
de greci, îşi întemeiază fondul cugetării pe intuiţia frumu¬ 
seţii materiale a universului. în sfîrşit, Heinrich von Stein, 
pe lîngă imaginaţie, îi surprinde şi o altă calitate funda- 

mentală, însă tot atît de neobişnuit recunoscută filozofilor, 
şi anume sensibilitatea. Unitatea vederii bruniene, care înea¬ 
că înlăuntrul ei atîtea contraste de gîndire şi adesea chiar 
unele contradicţii, trebuie privită ca o „trăsătură artistică 
a cunoaşterii filozofice" ce-şi păstrează în orice caz „o va¬ 
loare precisă pentru simţire"*^ Heinrich von Stein vede 
aici un fel de sensibilitate {So-EmpfindenY^, întocmai du¬ 
pă chipul cum se manifestă în structurile artiştilor. O ase¬ 
menea însuşire poate fi dedusă chiar din analogia pe care 
am surprins-o noi anterior între discutata contradicţie bru- 
niană şi una din relaţiile complexe care dictau activitatea 
anumitor pictori din Renaştere. 

De altfel. Bruno însuşi a recunoscut explicit că aparţine 
acestor firi legate de destinul artei, potrivit anumitor des¬ 
tăinuiri din Epistola esplicatoria, ce precedă dialogul Spaccio 
de la bestia trionfante. El mărturiseşte aici poetului Sidney 
că, intenţionînd să se ocupe de filozofia morală, crede 
potrivit „a începe cu anumite preludii asemenea muzicie¬ 
nilor, a schiţa anumite contururi şi umbre ascunse, con¬ 
fuze, asemenea pictorilor"^^. Această destăinuire sugerează 
lui Francesco Flora afirmaţia că „Bruno are nevoie să-şi 
vadă ideile devenite corpuri şi figuri“^°; iar mai departe, 
acelaşi comentator îşi precizează cuvintele în modul următor: 
„el şi-a văzut ideile făcîndu-se, pentru a spune astfel, un 
corp alegoric, alcătuindu-se în forme picturale, sculptura¬ 
le, sensibile"”. O dată cu această trăsătură. Bruno recunoaş¬ 
te, chiar în natura muncii sale filozofice, urmele însuşirilor 
artistice ale emoţiei şi combinaţiei plăsmuitoare. Numai 
prin asemenea calităţi specifice a putut el să devină filozo¬ 
ful exemplar al veacului său, epocă în care calitatea geniului 
artistic a rămas fără egal şi s-a dezvoltat pe deasupra ori- 

cărei posibilităţi de perfectă explicare a fenomenului. Vi¬ 
ziunea acelui univers plastic, adînc expresiv, conceput în 
întregime ca operă de artă şi aproape cîntat în ritmuri in¬ 
spirate, este singurul produs de gîndire al Renaşterii aflat 
la înălţimea creaţiilor artistice ale timpului; el îşi regăseş¬ 
te, cu adevărat, măreaţa familie în sculpturile medicee ale 
lui Michelangelo sau în pictura lui Leonardo şi Rafael. 
Imaginaţia şi sensibilitatea filozofului-artist şi-au aflat, 
astfel, în opera pe care au săvîrşit-o, una dintre cele mai fru¬ 
moase încununări. 

Dar aci mai trebuie să adăugăm o distincţie, ce o credem 
bine venită. Am amintit în treacăt că atitudinea estetică a 
lui Bruno nu trebuie să se confunde cu simplul estetism, 
ceea ce i-ar minimaliza creaţia şi l-ar coborî deodată pe un 
plan minor. Insă asupra acestei idei n-am avut pînă acum 
prilejul să insistăm îndeajuns. De aceea, folosind momen¬ 
tul de faţă, se cuvine să precizăm că realizarea viziunii artiste 
a lui Bruno nu numai acceptă dar chiar cere stăruitor să-şi 
exercite efectele şi în domeniul altor valori. Gîndirea sa 
este prea bogată şi prea adînc organică pentru a ne face să ne 
gîndim numai la un estetism exclusivist, deci la o formulă 
nerezistentă şi exterioară. Ca în orice filozofie, nici aici nu 
este subestimată valoarea teoretică a adevărului, după cum 
a arătat însuşi Dilthey; relevînd minunata imaginaţie a lui 
Bruno, acel autor o vede, totuşi, asociată cu o neobişnuită 
putere de combinaţie ştiinţifică. Unul din rezultatele aces¬ 
tei fericite cooperări este concepţia universului infinit, 
după care ne călăuzim şi noi astăzi. Pe cînd, însă, atîtea 
descoperiri ale ştiinţei au contribuit la prozaizarea reali¬ 
tăţii — la urîţirea ei —, ideea lui Bruno, dovedindu-se de o 
valabilitate ştiinţifică ce nici veacurile nu i-au putut-o con¬ 
testa, aduce totuşi o sporire a frumuseţii lumii, aruncă asu- 
pră-i un văl de poezie, inexistent anterior în rigida con¬ 
cepţie ptolemaică. Dar atitudinea estetică a lui Bruno nu 
se întreţese numai cu valoarea teoretică, ci ea mai rechea¬ 
mă din adîncuri şi fondul unei aprinse fervori religioase. 
Capitolul nostru ce tratează despre relaţiile lui Bruno cu 

religia credem că a putut oferi unele temeiuri convingă¬ 
toare în această privinţă. Dar ceea ce îl defiiieşte permanent 
pe filozof, în eforturile sale, este o corjştiinţă morală in¬ 
transigentă, fără de c^re nu se poate ridica nimic durabil. 
Teoreticul, religiosul, moralul, i^tă trinitatea de valori ce 
amplifică şi umple de substanţă atitudinea estetică a lui 
Bruno, străină de orice estetism indigent şi exclusivist. 

Asupra terţei valori menţionate, adică asupra celei mo¬ 
rale, mai intenţionăm a stărui o ultimă clipă, care premerge 
încheierea expunerii noastre. Din unele amănunte ale 
lucrării de faţă se poate recunoaşte incontestabil că ome¬ 
nescul etic îşi află în personalitatea lui Bruno rezonanţa sa 
culminantă, aceea a registrului tragic. Nu putem lua act de 
următoarele cuvinte din poema latină De monade fără să 
le privim ca pe un testament moral de o inegalată gran¬ 
doare: „Am luptat, şi încă mult; am crezut că pot să înving, 
dar şi soarta şi natura mi-au zdrobit munca şi străduinţele... 
Totuşi este un merit să fi fost în luptă; fiindcă văd că vic¬ 
toria stă în mîinile destinului. Dar a fost în mine ceva ce 
s-a putut, pe care nici unul din veacurile viitoare nu mi-1 
va tăgădui ca al meu, şi anume ceea ce un învingător poate 
să socotească drept al său: a nu mă fi temut de moarte în 
chip statornic, a nu fi cedat niciunuia dintre semeni, a fi 
preferat o moarte curajoasă unei vieţi netrebnice."’^ Nu 
putem trece cu vederea acest pisc prometeic din fiinţa mult 


Pugnavi, multum esc; me vincereposseputavL. 

Et studium et nixvs sors et natura repressit. 

Est aliquidprodisse tenus; quia vincere fati 
In manibus video esse situm. Fuit boc tamen in me 
Quodpotuit, quod et esse meum non uUa negabunc 
Seda futura, suum potuit quod victor habere 
Non timuisse mori, simili cessisse nec ulii 
Constând forma, praelatam mortem animosam 
Imbelli vitae. 

(De monade, cap. 7 în Opera, Voi. I, p. II, Ed. F. Fiorentino, 
Napoli, 1884, p. 425) 

încercatului filozof, despre ale cărui opere cineva a spus că 
sînt toate scrise şi intonate în aşteptarea morţii. Rugul, ce 
i-a pus capăt zilelor, vine să dea mărturie de lealitatea ilus¬ 
trei victime, holocaust adus adevărului. Aici, în avînturile 
eroice ale sufletului şi în dispreţul fricii de moarte, pot fi 
bănuite rădăcinile de unde şi-a tras puterea cel mai mare 
filozof al Renaşterii pentru a ne dărui strălucitoarea vizi¬ 
une a atitudinii sale artistice. 


Anexa 

Giordano Brtmo Poet 

Nu putem considera deplin încheiată străduinţa noas¬ 
tră de pînă acum, dacă lăsăm deoparte tocmai unul din as¬ 
pectele cele mai importante ale operei bruniene. Este vorba 
de cercetarea lui Bruno ca poet. însemnătatea cugetătoru¬ 
lui italian nu rămîne numai aceea de a fi deschis drumuri 
noi în gîndirea europeană; el mai este şi primul filozof 
modern care întrebuinţează o formă artistică în scrierile 
sale. După cum am văzut că există o prolifică descendenţă 
a sa, enumerată de către Dilthey în seria ideologiei panteis¬ 
te, tot astfel se mai adaugă una, deopotrivă de importantă, 
şi în ordinea scrierilor de natură artistică, datorită filozofi¬ 
lor din veacurile ce i-au urmat. în linii foarte largi, aceşti 
cugetători artişti, din firul cărora, în lumea modernă, 
primul capăt îl formează Bruno, sînt un Galilei, un Pascal, 
un Rousseau şi un Buffon, un Schopenhauer, un Nietzsche 
şi un Spengler. 

Dar marele gînditor italian nu ne înfăţişează numai fi¬ 
gura filozofului-artist ci şi pe aceia a poetului propriu-zis. 
în această privinţă, el a avut norocul, necunoscut lui Platon, 
de a nu întîlni în tinereţe un Socrate, care să-l convingă a 
distruge roadele inspiraţiei sale de pînă atunci şi a-şi repri¬ 
ma înclinaţia înnăscută către plăsmuirea poetică. Cu toate 
acestea, două lucrări tinereşti cu caracter literar au fost, 
din păcate, pierdute. Prima se intitula Arca luiNoe, operă. 


105 



probabil, de natură satirică şi alegorică, iar a doua, un 
poem scris în otrava rima din care nu ne-a rămas nici titlul, 
ne este cunoscut numai dintr-o singură octavă, reprodusă 
mai tîrziu, de către autor, în Candelaio. Totuşi, ne place 
să credem că pierderea acestor lucrări din tinereţe, cînd 
Bruno era departe de a-şi atinge maturitatea geniului, nu 
constituie o pagubă prea mare. Necunoaşterea lor se află 
compensată cu prisosinţă prin ceea ce ne-a rămas de la el. 
Aşa, bunăoară, cele trei mari poeme filozofice latine sînt 
recunoscute, îndeobşte, ca demne de Lucretius. Dar pe 
cînd poetul roman expune numai vederile filozofice ale 
altei minţi. Bruno este cîntăreţul inspirat al propriilor sale 
idei. în orice caz, într-o eventuală istorie a momentelor 
culminante din poezia filozofică nu s-ar putea face abs¬ 
tracţie de aceste poeme. Pe lîngă ele, comedia Candelaio şi 
mai cu seamă dialogurile sale mărturisesc despre o dotare 
artistică excepţională. Stilul său bogat, vioi, variat, plin de 
imaginaţie, culminează pe de o parte în ditirambii săi filo¬ 
zofici, iar pe de altă parte în satira, sarcasmul, pamfletul şi 
invectiva autorului, unde el se dovedeşte un adevărat ma¬ 
estru. Ceea ce apare mai important pentru unitatea armo¬ 
nioasă a acestei personalităţi, este faptul că fiecare dintre 
principalele sale trăsături filozofice îşi găseşte cîte un co¬ 
respondent stilistic pe planul realizării literare. Vom pro¬ 
ceda deci — pentru o înţelegere mai completă a lui Bruno ca 
poet — la considerarea acestor echivalenţe în diferitele 
sale domenii de creaţie. 

în primul rînd, noi am recunoscut că, deşi miezul filo¬ 
zofiei sale este simplu şi luminos, totuşi ni se dă aparenţa 
unei gîndiri stufoase şi supra-abundente. Bruno ne solici¬ 
tă cu prea multe idei, face apel la prea multe curente şi cu¬ 
noştinţe, aşa cum am văzut, bunăoară, din exemplele citate 
în cazul sincretismului. Aceeaşi volubilă bogăţie apare foar¬ 
te des şi în expresia sa stilistică. Iar fiindcă supra-abundenţa 
formei literare are drept instrument îndeosebi figura de 
stil a enumeraţiei, o vom vedea întrebuinţată de Bruno în 
uriaşe respiraţii de frazare, asemenea unor fluvii fără oprire. 

o atare construcţie sintactică poate fi întîlnită, bunăoară, 
în epistola proeminală la Cens de le ceneri, adresată mar¬ 
chizului de Castelnau: „Iată, domnule, aci de faţă, nu un 
ospăţ cu nectar al Din-înalt-tunătorului, pentru o măreţie; 
nu unul protoplastic, pentru o dezolare omenească; nu 
acela a lui Asuerus, pentru un mister; nu al lui Lucullus 
pentru o bogăţie; nu al lui Licaon pentru un sacrilegiu; nu 
al lui Tiest pentru o tragedie; nu al lui Tantal pentru un 
supliciu; nu al lui Platon pentru o filozofie; nu al lui Dio- 
gene pentru o mizerie; nu al lipitorilor pentru o nimica 
toată; nu al unui protopop din Pogliano pentru o poemă 
bernescă; nu al unui Bonifaciu sfeşnicul pentru o comedie; 
dar un ospăţ atît de făcut pentru magistri, atît de făcut pen¬ 
tru discipoli; atît de sacrileg, atît de religios; atît de vesel, 
atît de choleric; atît de aspru, atît de senin; atît de uscat 
florentin, atît de gras bolognez; atît de sărăcăcios, atît de 
sardanapalic; atît de glumeţ, atît de serios; atît de grav, atît 
de uşuratec; atît de tragic, atît de comic; încît negreşit, cred 
că nu vă va fi mic prilejul de a deveni eroic, renunţător; 
maestru, discipol; credincios, necredincios; vesel, trist; 
saturnian, jovial; uşor, împovărat; restrîns, risipitor; zvă¬ 
păiat, consular; sofist cu Aristotel, filozof cu Pitagora, rîză- 
tor cu Democrit, plîngător ca Heraclit."’^ Această frază, 
extinsă pînă la dimensiunile grotescului, leagă laolaltă trei 
serii nesfîrşite de enumeraţii; începînd de la a doua serie, 
aceste forme stilistice se etajează prin contrastele lor, alcă¬ 
tuind o succesiune mai grea şi mai bogată de concepte- 
perechi. Enumeraţiile se amplifică şi variază în proporţii 
imense, atît prin întreita lor ordine succesivă, cît şi prin 
dublarea simultană a componentelor contrastante.’'' 


Giordano Bruno, Cena de le ceneri, în op. cit., pp. 45 şi urm. 
în cadrul literaturii universale numai rareori au putut fi în- 
tîlnite exemplare stilistice similare. Pentru a evidenţia prin con¬ 
trast calităţile lui Bruno, redăm mai jos următoarea frază a lui 
Dickens, întocmită pe baza unei arhitecturi identice, însă lipsită 
de proporţiile, de strălucirea şi suculenţa frazei bruniene: „Era 
cel mai bun dintre timpuri, era cel mai rău dintre timpuri, era 

Aceeaşi înnodare a unor serii diverse de enumeraţii se 
pot întîlni şi în versurile sale, cum ar fi într-unul din so¬ 
netele proeminale la De h causa, principia ed uno, sonete 
intitulate colectiv De l’amore: 

Cieco error, tempo avaro, ria fortuna, 

Sord’invidia, vil rabbia, iniquo zel o, 

Crudo cor, empio ingegno strano ardire 

Non bastaranno a farmi l’aria bruna, 

Non mi porran avanti gli occhi il velo, 

Non faran mai che il mio bel sol non mire.* 

O asemenea supra-abundenţă îi determină pe unii co¬ 
mentatori, cum ar fi De Sanctis, să vadă în Bruno un pre¬ 
cursor al barocului literar italian. Dar acest critic, afirmînd 
că Giordano Bruno „este în culori un înaintaş al mariniş- 
tilor“^^ (discipoli ai poetului italian Giambattista Marino, 
care au contribuit la coruperea gustului), scapă din vedere 


vîrsta înţelepciunii, era vîrsta nebuniei, era epoca credinţei, era 
epoca incredulităţii, era anotimpul Luminii, era anotimpul în¬ 
tunericului, era primăvara speranţei, era iarna deznădejdii, noi 
aveam totul înaintea noastră, noi nu aveam nimic înaintea noas¬ 
tră, noi urma să plecăm cu toţii către ceruri, noi urma să plecăm 
cu toţii pe calea cealaltă" (Charles Dickens, A tale of two cities, 
ed. Chesterton, London and New-York, 1914, p. 1.). După cum 
se poate uşor recunoaşte, fraza lui Dickens atinge adesea un 
automatism convenţional, sec, abstract, spre deosebire de fraza 
lui Bruno, plină de originalitate şi revărsîndu-se de substanţă. 

* Cruzime, zel nedrept, greşeală oarbă, 
curaj ciudat, timp scurt şi stea nebună, 
invidii surde, furie prostească, 

nu vor putea seninul să mi-l soarbă, 
nici văl în faţa ochilor să-mi pună, 
nici soarele frumos să mi-l răpească. 

Francesco de Sanctis, op. cit., p. 217. 

faptul că aceia sînt lipsiţi de substanţa filozofică ce dă o adîn- 
cime proprie numai literaturii bruniene. De aceea, L. Sal- 
vatorelli, corectînd teza lui De Sanctis, vede în abundenţa 
lui Bruno mai curînd o trăsătură apropiată de Rabelais.^* 
Pe cînd desfrîul formal al mariniştilor sau al secentiştilor 
provine dintr-un vid iremediabil de idei şi sentimente, la 
filozoful italian, ca şi la scriitorul francez care făcea de ase¬ 
menea uz de enumeraţii bogate, abundenţa formei decurge 
de la seva revărsată a prea plinului din spiritul lor. O aseme¬ 
nea punere la punct îl arată pe Bruno ca fiind puternic în¬ 
rădăcinat în solul Renaşterii, deşi trăieşte către sfîrşitul 
acestei epoci şi, în alte privinţe, manifestă vădit unele apro¬ 
pieri de vremile imediat următoare. 

A doua trăsătură din filozofia bruniană răsfrîntă pe plan 
literar este naturismul său; acesta se apreciază în intuiţiile 
şi observaţiile sale veşnic deschise asupra unei naturi vii şi 
expresive. Bruno arată cît de bine cunoaşte firea omenească 
în comedia Candelaio şi în multe reflecţii din dialogurile 
sale. Dar nu mai puţin prind viaţă şi detaliile naturii exte¬ 
rioare, aşa cum apar în desăvîrşita descriere comică a acelei 
călătorii nocturne prin Londra, cuprinsă în Cena de Ie 
ceneri. Iată un pasaj din ea: „Răspunseră, în sfîrşit, de de¬ 
parte, doi luntraşi; şi încet încetişor, parcă veneau la spîn- 
zurătoare, ajunseră la mal; unde, după multe întrebări şi 
răspunsuri, despre de unde şi încotro şi pentru ce şi cum şi 
Cit, apropiată luntrea^de ultima treaptă a punţii. Şi iată, unul 
dintr-înşii, ce părea străvechiul luntraş al împărăţiei Tar¬ 
tarului, întinse mîna Noianului, iar celălalt, care cred că 
era fiul lui, deşi părea om de vreo şaizeci şi cinci de ani, ne 
primi pe noi ceilalţi." Această savuroasă şi atît de moder¬ 
nă evocare datorată unui scriitor care ştie să observe şi să 
pătrundă cu sarcasm aspectele ambianţei, se află completată 
prin imaginea luntrii ce-i purta pe Tamisa; „Părţile acestei 
luntri îţi răspundeau oriunde ai fi atins-o şi, la cea mai mi- 


Luigi Salvatorelli, Giordano Bruno în Le piu beIJe pagine, 

p. II. 

că mişcare, ele răsunau în întregime. — Acum cred, spuse 
Noianul, a nu fi poveste faptul că zidurile, dacă-mi amintesc 
bine, ale Tebei erau cuvîntătoare, şi că ele cîntau, cîteo- 
dată, în felul muzicii. Dacă nu credeţi, ascultaţi accentele 
acestei luntrii, care ne par tot atîtea fluiere cu acele şuieră¬ 
turi, ce le fac valurile, cînd intră din toate părţile prin crăpă¬ 
turile şi despicăturile sale.“^^ O asemenea descriere comică, 
demnă de un mare maestru, ne prezintă imaginea luntrii 
tot atît de vie ca şi a oricărui lucru ce intră în universul în¬ 
sufleţit al panteismului brunian. El dovedeşte aici că viaţa 
ce ştie să o imprime obiectelor atinge aproape acelaşi grad 
de intensitate realizat de către animismul poetic din zilele 
noastre. Şi sub raportul naturalismului, filozoful şi scrii¬ 
torul din Bruno, care ştiu deopotrivă să observe, par a se 
dezvolta dintr-o rădăcină comună. 

Dar cea mai însemnată latură a echivalenţei dintre ex¬ 
presia sa filozofică şi cea literară este vestita coincidenţă a 
opuselor. Toată supra-abundenţa amintită a lui Bruno tin¬ 
de să-şi adune în cele din urmă elementele în făgaşul unei 
unităţi desăvîrşite. Această trăsătură, fiind atît de hotărî- 
toare pentru ambele valenţe ale geniului brunian, va fi su¬ 
pusă unui examen mai dezvoltat. 

Mai întîi. Bruno este primul mare filozof care, după 
Platon, întrebuinţează forma dialogului. Dar tot din acest 
fapt se pronunţă deosebirea structurală şi stilistică dintre 
cei doi cugetători. Platon neglijează lumea sensibilă, abor- 
dînd direct sensul unităţii ce se desprinde din conceptele 
generale ale lucrurilor. Bruno, dimpotrivă, apare mai con¬ 
cret, mai senzual, complăcîndu-se în jocul intuiţiilor infinite 
ale universului sensibil şi stabilind chiar înlăuntrul variaţiei 
lor multiple acea căutată unitate. Aşa se explică faptul că di¬ 
alogurile bruniene nu oferă simplitatea celor platonice. Este 
evident că şi Platon, asemenea lui Bruno, are un punct de 
plecare polemic în scrierile sale, însă filozoful grec îl re¬ 
zolvă mult mai strîns, prin discuţia ce se întregeşte unitar 


Giordano Bruno, op. cit., p. 70. 

între nu mai mult de două persoane. La cugetătorul Renaş¬ 
terii, dimpotrivă, apare o pluralitate de participanţi activi — 
ceea ce l-a determinat să numească Cena de le ceneri tetra- 
log în loc de dialog — cu o mare abundenţă de episoade şi 
cu nenumărate dezbateri de probleme lăuntrice din partea 
acelor personaje. Contrariu înlănţuirii închise a argumen¬ 
telor platonice, Bruno face evidentă multiplicarea intuiţiilor 
adesea opuse, pentru ca la urmă să aleagă sensul unităţii. 
Caracterul este mai nervos dramatic la filozoful italian, un¬ 
de se vede necontenit oscilarea şi lupta dintre vechile idei şi 
cele noi. El lasă contrastele să se desfăşoare în voie, în mul¬ 
tiplicitatea lor nedisciplinată, pentru a le învinge la urmă. 
Acest caracter determină şi stilul literar variat, colorat, în¬ 
viorat de accente satirice al dialogurilor bruniene, din care 
se degajă însă pecetea unică şi personală a gîndirii şi ima¬ 
ginaţiei sale. După cum se vede, dialogul lui Platon cores¬ 
punde aceluia din tragedia grecească, pe cînd dialogul lui 
Bruno anunţă apropierea dramei shakespeariene. 

Această formă literară, dirijată în cele din urmă către 
armonizarea opuselor multiple, ne dă de gîndit şi în altă 
privinţă. Impresia noastră se conjugă aici cu sugestia din 
domeniul muzical dată de Heinrich von Stein, care-1 com¬ 
pară pe Bruno cu un compozitor ce depăşeşte studiul con¬ 
trapunctului. într-adevăr, ferma literatură bruniană, tin- 
zînd către împăcarea opuselor, se arată a fi un produs de cul¬ 
tură contemporan cu apogeul muzicii polifonice şi cu înce¬ 
putul operei cîntate, fenomene ce au avut loc în ultima ju¬ 
mătate a secolului XVI. Geniul comic al lui Bruno, mani¬ 
festat nu numai în Candelaio, ci şi în Dialogurile sale, aşa 
cum am văzut în episodul citat din Cena de le ceneri, con¬ 
tribuie şi mai mult la această apropiere. Alăturarea dintre 
factura comediei — îndeosebi a barocului — şi muzica po¬ 
lifonică constituie unul din determinantele cele mai sugestive 
ce ne călăuzesc către stabilirea anumitor corespondenţe în¬ 
tre diferite forme şi produse de cultură. Apropierea menţio¬ 
nată se pronunţă mai convingător în contrast cu trăsăturile 
specifice ale tragediei. Intr-adevăr, pe cînd statura colosa- 

lă a eroului tragic lasă un vid în jurul său şi apare solitară în 
faţa spectatorului, personajul comic reclamă un veşnic acom¬ 
paniament, care să-i scoată caracterul specific în relief. în 
sfîrşit, pe cînd tensiunea supra-omenească a tragicului se 
rupe, în cele din urmă, într-o dureroasă discordanţă, diver¬ 
genţele multiple ale comediei tind să se împace unitar, ca şi 
ale polifoniei. 

Printre alţi autori, Oskar Walzel face o asemenea apro¬ 
piere, observînd că basul dă. totdeauna o direcţie neasimila¬ 
bilă şi protestatară faţă de celelalte registre muzicale, unde 
la urmă reuşeşte a fi înglobat, tot aşa cum şi protagonistul 
comediei este constrîns la sfîrşit să iasă din ramificarea sa 
împietrită şi să intre în calea normală a vieţii.’® în alt sens, 
o sugestie în cadrul aceleiaşi preocupări ne este dată de 
George Meredith, romancier englez din veacul trecut — 
considerat printre cei mai mari scriitori psihologici euro¬ 
peni — care ne arată iarăşi nevoia spiritului comic de un 
acompaniament polifonic. Deşi lucrarea sa principală, The 
Egoist, este un roman, autorul declară că o concepe după 
indicaţiile Spiritului Comic, deoarece comedia ar fi cheia 
sau muzica marei Cărţi a Egoismului, scrisă în sufletul ome¬ 
nesc.” Despre protagonistul romanului, care, la un mo¬ 
ment dat, ţine în faţa unei femei o lungă tiradă patetică dar 
uşor ridicolă, Meredith scrie următoarele: „Căldura centru¬ 
lui dintr-însul i-a administrat confortarea ce o dorise, deşi 
notele acordante concluzive, pe care le-ar fi vrut din gura 
femeii, această armonie subordonată al unui alt instrument, 
dorit de muzicieni după ce şi-au executat partea-solo, nu 
venea să termine performanţa: nici măcar o singură măsură 
muzicală."Walzel făcuse aluzie la comedia barocului 
vienez, iar Meredith concepuse marea comedie a egoismu¬ 
lui uman tot pe complicate planuri baroce, cînd registrele 
şi instrumentele diferite se condiţionează reciproc. 


Oskar Walzel, op. cit. 

” George Meredith, The Egoist, voi. I, Ed. Tauchnitz, 1910, 
p. 9. 

Idem, voi. II, pp. 74 şi urm. 

Reîntorcîndu-ne la comedia polifonică a lui Bruno, nu 
ne gîndim atît la Candelaio, cît mai ales la dialogurile sale 
filozofice. In legătură cu aceasta De Sanctis afirmă urmă¬ 
toarele: „Speculaţia se dezvoltă în forma dialogului, unde 
pedantul reprezintă rolul bufonului, devenit mai picant 
prin solemnitatea sa magistrală."'®' Acest pedant aristote- 
lician din dialogurile bruniene, echivalent cu rolul bătrî- 
nului — al învechitului — din comedia obişnuită, este scos, 
la urmă, din poziţia sa, după ce a fost lăsat să-şi manifeste 
ridicolul în toată amploarea. Dar, pe bună dreptate, Erminio 
Troilo nu vede spiritul filozofului mărginit numai la psi¬ 
hologia dogmaticului înţepenit în ideile sale, ci îl extinde 
pe plan metafizic, atribuindu-i un răsunet cosmic. După 
Troilo „rîsul aspru şi violent" al lui Bruno constituie „un 
fel de contrapoziţie la realitatea ontologică, aceea care, în 
schimb, e dată ca esenţial pură şi bună“*°^. în oricare din 
cazuri se surprinde, în dialogurile filozofului, concepţia co¬ 
micului baroc, a întregirii reciproce reclamate de cele mai 
opuse şi variate glasuri, pentru a ajunge, în cele din urmă, 
la coincidenţa lor într-o împăcare polifonică. 

Menţionînd însă structura comică din opera lui Bruno, 
n-am înţeles-o în sensul obştesc al cuvîntului ci mai ales în 
accepţia ei adaptată la spiritualitatea italiană. Sub acest ra¬ 
port, însuşi Dante îşi intitulează principala operă Commedia, 
avînd în vedere numai punctul final de conciliere a sufle¬ 
tului omenesc, după ce trecuse prin multiplele şi feluritele 
sale încercări. Dar chiar renunţînd, pentru moment, a privi 
sensul atît de dilatat al noţiunii şi mărginindu-ne numai la 
caracterul său teatral, dialogic, observăm că accepţia itali¬ 
ană a comicului diferă cu mult de cea obişnuită. Ne vom 
explica în cele ce urmează. 

După cum există unele literaturi bogate în dramă şi tra¬ 
gedie, dar lipsite de lucrări comice, cum ar fi cea germană, 
deopotrivă se prezintă şi cazul opus al literaturii italiene. 


Francesco De Sanctis, op. cit., p. 221. 
Ermino Troilo, op. cit., p. X. 

unde capitolul teatrului este reprezentat în tot ce are mai 
de preţ aproape numai prin comedie. Dar literatura italiană, 
neposedînd calităţile necesare de a realiza o mare tragedie, 
va căuta să transpună potenţele acesteia tot în materia co¬ 
mediei, singurul gen dramatic cultivat de italieni cu forţă 
şi cu măreţie. 

Astfel se va naşte o comedie amară, am putea spune tra¬ 
gică, şi deci mai bogată în conţinut, oscilînd între opusele 
afectelor omeneşti, uneori topindu-le laolaltă în focul con¬ 
ştiinţei de deşertăciune a binelui şi răului. Aici va domni 
pretutindeni puterea formulei bruniene, scrisă pe frontis¬ 
piciul lui Candelaio. Genul comic, care şi în accepţia sa 
obişnuită este considerat drept cea mai cerebrală formă a 
teatrului, se intelectualizează şi mai mult prin îmbogăţirea 
cu reflecţii adînci asupra sufletului, sintetizate în celebra 
sentinţă a cugetătorului renascentist. De aceea marile co¬ 
medii italiene sînt opere de filozofi, după cum ilustrează în 
primul rînd Mandragola lui Machiavelli, apoi Candelaio şi 
dialogurile satirice ale lui Bruno; în sfîrşit, nu mai puţin 
reprezentativ ne apare Galileo Galilei, care, deşi nu s-a 
realizat ca autor comic, ne-a lăsat totuşi schema şi subiec- 
ml unei comedii la care începuse să lucreze. La aceste ilus¬ 
trări mai pot fi adăugate piesele contemporanului Pirandello, 
numite tot comedii de autorul lor, a cărui cultură şi for¬ 
maţie adînc filozofică este cunoscută. Toate aceste creaţii 
se află legate laolaltă prin comunul principiu călăuzitor „in 
tristitia hilaris, in hilaritate tristis". Dar după unii comen¬ 
tatori, cum ar fi L. Salvatorelli, această formulă se identifică 
cu însăşi definiţia genului umoristic. Caracterul mai bogat, 
întemeiat pe plenitudinea umorului, propriu marii come¬ 
dii italiene, apare şi în ampla, variata operă a lui Bruno. 
Iar acel nou amestec al tragicului cu comicul din drama lui 
Shakespeare, care s-a crezut atîta vreme a fi o contribuţie 
exclusivă a geniului boreal în teatru, îşi are un precedent 
necontestat în concepţiile comediografice din Renaşterea 
italiană; între ele Candelaio şi dialogurile bruniene par să 
ocupe un loc privilegiat. Opera lui Bruno, construită lite- 

rar după principiile comicului în sensul mai larg menţionat 
de noi, defineşte reprezentativele sale realizări, întemeiate 
pe ideea de coincidenţă a opuselor multiple. 

Dar, deşi am extins noţiunea comicului în legătură cu 
Bruno şi la categoria din care el face parte, dorim totuşi să 
prevenim alte confuzii eventuale. în mod obişnuit această 
noţiune este menită să ne ducă cu gîndul numai la accepţia 
sa clasică sau la accesoriile legate de ea. S-ar părea, astfel, 
că singurele calităţi dominante pe portativul artei bruniene 
ar fi satira, invectiva, felul de a-şi face ridicoli adversarii, 
deformarea grotescă. Deşi aceste însuşiri există efectiv în- 
tr-o largă măsură, trebuie să accentuăm ca o compensaţie — 
fiindcă am tot întrebuinţat pînă acum termenul de comic 
— latura lor complementară în stilul sublim al lui Bruno. 
Nici nu putea lipsi acest acord adînc străbătător în plăs¬ 
muirea literară a filozofului care a visat un univers însu¬ 
fleţit şi infinit şi a văzut sufletul omenesc mişcat de avîn- 
turi eroice. Cuvintele sale devin, în asemenea cazuri, de o 
solemnitate liturgică, aşa cum răsună în exemplul următor: 
„... din monada divină purcede această monadă, care este 
natura, universul, lumea; unde prima se contemplă şi se 
oglindeşte ca soarele în lună...“’“ în aceste cuvinte Bruno 
nu expune numai o idee filozofică, ci priveşte cu sufletul 
plin de fervoare religioasă viziunea unei faceri a Lumii, un 
mare eveniment cosmic. De aceea accentele lor simple, apli¬ 
cate însă la imagini titanice, ca aceea a soarelui ce-şi priveşte 
chipul în icoana lunei, evocă stilul Genezei. 

Bruno mai dă curs şi inspiraţiei simbolice, ca în anu¬ 
mite sonete din De gli eroici furori, învăluite în vraja me¬ 
taforelor obscure. Cîteodată sensul este numai alegoric, 
însă plin de acea reculegere rituală care conţine în ea pre¬ 
simţirea inefabilă a unui miracol. Următoarele rînduri din 
Spaccio de Ia bestia trionfante vin să confirme acest lucru: 
„Dar un ospăţ, adică după ce s-a gustat ambrozia rîvnei 
virtuoase şi s-a sorbit nectarul iubirii divine; către amiază 


Giordano Bruno, De gli eroici furori, p. 473. 

sau în faptul el, atunci cînd ne vatămă mai puţin vrăjmaşa 
rătăcire şl mai mult ne susţine adevărul prieten, în clipa 
cea mai luminoasă a zilei, atunci se săvîrşeşte izgonirea 
bestiei triumfătoare..Acelaşi sublim se află atins de fi- 
lozoful-artist şi în evocarea unor mituri, cum este cel al lui 
Acteon, vînătorul de adevăr ce cade pradă cutezanţei sale. 
Toate aceste aspecte, în care dăinuie o undă de mister şi de 
poezie, un suflu de inspiraţie gravă şi maiestuoasă, se inte¬ 
grează în comedia cosmică a lui Bruno, după cum intră şi 
clipele supremei revelaţii în comedia divină a lui Dante. 

Negreşit că este greu să se surprindă în totalitatea lor 
aspectele unui scriitor cu registre atît de variate şi atît de 
bogate, asemenea unei orgi cu multe tuburi de rezonanţă. 
Credem însă a ne fi fost de folos surprinderea echivalen¬ 
ţelor filozofice în cîmpul complementar al poeziei. Din 
aceasta putem desprinde faptul că literatul împrumută filo¬ 
zofului vioiciune, imaginaţie, culoare, dar şi filozoful dă 
literatului o adîncime tulburătoare, plină de farmec, care-1 
ridică pe Bruno ca poet cu mult deasupra contemporanilor 
săi. Asemenea relaţii par să deseneze cu limpezime armoni¬ 
oasa personalitate şi operă a lui Giordano Bruno din Nola. 

EDGAR PAPU 


Giordano Bruno, Spaccio de la bestia trionfante, ed. cit., 
pp. 13 şi urm. 

CRONOLOGIE 


1548 

Ianuarie sau februarie — se naşte Ia San Giovanni del 
Cesco, tîrguşor în apropiere de Nola, în viceregatul Neapo- 
lelui, Filippo Bruno. Tatăl său, Giovanni Bruno, mic nobil 
de condiţie modestă, este de profesie soldat; mama, Fraulissa 
Savolino este fiica unor mici proprietari agricoli. 

îşi petrece anii copilăriei la Nola, unde începe să mear¬ 
gă şi la şcoală. 

1562 

Pleacă la Neapole pentru a-şi continua învăţătura. în 
colegiu studiază materiile umaniste cu Giovan Vincenzo 
Colle zis şi Sarnezul (originar din Sarno), iar logica, sub 
îndrumarea călugărului augustinian Teofilo da Vairano. 
Respectul şi recunoştinţa pe care le va purta celui din ur¬ 
mă i-au determinat pe unii biografi să lege de numele 
acestui dascăl pseudonimul de Teofilo sub care Bruno se 
va prezenta în unele dialoguri filozofice de mai tîrziu. în 
aceeaşi perioadă citeşte lucrarea lui Pietro da Ravenna, 
care îi trezeşte interesul pentru mnemotehnică, interes 
care nu-1 va mai părăsi pînă la sfîrşitul vieţii. 

1565 

Hotărăşte să se călugărească şi la 15 iunie devine novice 
al Ordinului Dominican, în mînăstirea San Domenico 
Maggiore din Neapole: cu acest prilej, după cum cere obi¬ 
ceiul, îşi schimbă numele din Filippo în Giordano. 



1566 

16 iunie: pronunţă jurămîntul solemn şi devine călugăr 
dominican în aceeaşi mînăstire unde, timp de cîţiva ani, 
ţine slujbe religioase, îi spovedeşte şi împărtăşeşte pe cre¬ 
dincioşi. 

1566-67 

în această perioadă. Bruno primeşte prima mustrare 
oficială, fiind bănuit că ar împărtăşi unele idei eretice; în¬ 
drumătorul novicilor. Eugenio Gagliardo din Neapole, 
redactează un denunţ împotriva lui (pe care totuşi nu-1 
trimite mai departe), în care îl acuză de dispreţ faţă de Fe¬ 
cioara Maria şi de sfinţi pentru că dăduse afară din chilie 
icoana Sfintei Caterina din Siena şi cea a Sfîntului Anto- 
nino şi pentru că îşi sfătuise un coleg novice să nu mai ci¬ 
tească Istoria celor şapte bucurii ale Fecioarei, carte care, 
după el, nu avea nici o valoare. 

1568 

Face o scurtă călătorie în nord, trecînd şi pe la Roma, 
pentru a-1 vedea pe papa Pius al V-lea, căruia îi oferă o 
scurtă scriere cu caracter moral, numită Arca lui Noe, as¬ 
tăzi pierdută. Tot ce se ştie despre aceasta este o scurtă 
referire tîrzie din Cabala caluluipegaseanin care se amin¬ 
teşte cearta animalelor la intrarea în arcă şi pericolul ca 
măgarul să-şi piardă locul de onoare de la pupa navei. 

1572 

în ianuarie sau februarie, după ce în 1571 fusese uns di¬ 
acon, este hirotonisit preot şi ţine prima sa slujbă ca preot 
în mînăstirea dominicană San Bartolomeo a Campagna, 
de lîngă Salerno. 

21 mai: revine la Napoli, în seminarul mînăstirii San Do- 
menico Maggiore, ca student la teologie. Aici urmează pro¬ 
grama de studii obişnuită, de patru ani: cursurile de teolo¬ 
gie, filozofie şi morală, toate pe textele Sfîntului Toma 
d’Aquino. 

1575 

în iulie obţine diploma în teologie după ce susţine exa¬ 
menele de licenţă şi dezbaterea publică a tezelor „ Verum 
est quicquid dick D.Thomas in Summa contra gentiles“ şi 
„Verum est quidquid dicit Magister Sententiarum“. în 
aceeaşi perioadă începe să fie atras de problemele filozo¬ 
fice propriu-zise şi să se detaşeze de „pedantismele sco¬ 
lastice" cum le va numi mai tîrziu. între timp citeşte texte 
din afara programei, scrierile Sfîntului loan Gură de Aur, 
ale Sfîntului Ieronim, cu adnotările făcute de Erasm din 
Rotterdam, deşi în 1569 acestea le fuseseră interzise fraţi¬ 
lor dominicani. Aceste lecturi îi alimenteză îndoielile cu 
privire la dogma trinitară şi îl îndeamnă să dea atenţie ana¬ 
lizei filologice la care supuneau Biblia protestanţii şi unii 
simpatizanţi ai acestora, precum Erasmus. Aşa cum va 
declara el însuşi la proces, în acea perioadă trece treptat de 
la credinţa în trinitatea creştină la o filozofie monistă şi 
încearcă o variantă personală de conciliere între teologia 
catolică şi neoplatonism: ambele considerate abateri grave 
de la dreapta credinţă dominicană ceea ce îl determină pe 
superiorul ordinului pe toată provincia să-i intenteze pro¬ 
ces de erezie. 

1576 

Februarie: conştient de gravitatea acuzaţiei. Bruno fuge 
la Roma, la mînăstirea Santa Maria sopra Minerva, sperînd 
probabil să treacă neobservat în haosul care domneşte în 
capitală. Totuşi aici pare să se implice într-o întîmplare 
puţin limpede, fiind acuzat că ar fi aruncat un confrate în 
Tibru. Deşi acuzaţia era probabil neîntemeiată, lui Bruno 
i se intentează un al doilea proces, în interiorul ordinului. 
Tot mai convins de direcţia filozofică pe care pornise — 
care punea în discuţie nu doar pasaje de importanţă mino¬ 
ră din Scriptură ci însăşi esenţa dogmei, adică doctrina 
Sfintei Treimi şi cea a întrupării lui Cristos —, Bruno ajun¬ 
ge să fie acuzat nu numai de erezie ci şi de ateism. Cînd, în 
martie, la Neapole, sînt descoperite comentariile erasmi- 

ene care îi aparţinuseră, Bruno leapădă rasa călugărească 
şi fuge în nordul Italiei, în Liguria. 

15 aprilie: după un scurt popas la Genova, se stabileşte 
la Noii, oraş aflat în teritoriul liberei republici a Genovei, 
unde timp de cinci sau şase luni predă gramatică unor copii. 

1577-1578 

Se mută de la Noii la Svona, apoi la Torino şi, în sfîrşit 
la Veneţia, unde publică în italiană opusculul De’ segni 
de’ tempi (Despre semnele vremii), lucrare ulterior pier¬ 
dută despre care biografii presupun că s-ar fi ocupat de 
meteorologie. De la Veneţia, pleacă la Padova, unde cîţi- 
va călugări îl conving să reîmbrace, din raţiuni practice, 
rasa dominicană. îşi continuă peregrinările trecînd prin 
Brescia, unde se pare că ar fi exorcizat un călugăr posedat 
de diavol, apoi prin Bergamo, prin Milano şi ducatul Sa- 
voiei, oprindu-se în sfîrşit la Lyon. 

1578 

Petrece cîteva luni în mînăstirea de la Chambery, apoi 
se îndreaptă spre Geneva. Aici este întîmpinat de nobilul 
napolitan Gian Galeazzo Caracciolo, marchiz de Vico, 
care întemeiase acolo o comunitate evanghelică italiană. 
Se pare că Bruno aderă acum la calvinism şi devine mem¬ 
bru al Bisericii Evanghelice italiene (deşi la proces va nega 
această adeziune). Ajutat de exilaţii italieni, îşi procură 
haine civile şi ocupă un post de corector, care îi asigură 
subzistenţa, şi se înscrie la universitate sub numele de 
„Philippus Brunus Nohnus, sacrae theologiaeprofessor". 

August: i se intentează proces pentru defăimarea titu¬ 
larului catedrei de filozofie, Antoine de la Faye, rectorul 
Academiei din Geneva (deoarece tipărise o listă a greşe¬ 
lilor făcute de acesta la curs) şi a prelaţilor bisericii din 
Geneva pe care îi definise ca „pedagogi". Excomunicat, 
arestat şi adus în faţa consistoriului, e obligat să retracteze. 
Această dovadă de intoleranţă a calviniştilor îl marchează 
profund şi îl determină să părăsească Geneva. 

Septembrie-octombrie: după un scurt popas la Lyon, 
se stabileşte la Toulouse, oraş bogat şi celebru pentru uni¬ 
versitatea lui. La această universitate ţine o seamă de lecţii 
de filozofie şi de astronomie (comentează tratatul din se¬ 
colul al XlII-lea De sphaera mundi al lui Sacrobosco) şi 
capătă titlul de „magister artium“ şi postul de „lector titu¬ 
lar" de filozofie. Timp de douăzeci de luni ţine prelegeri 
publice comentînd tratatul lui Aristotel Despre suflet şi, 
probabil, predă în paralel şi fizica, matematica şi teoriile lui 
Raimundus Lullus. Acum scrie şi lucrarea Clavis magna, 
inspirată de Lullus. Netipărită iar apoi pierdută, aceasta 
inaugurează seria operelor bruniene de mnemotehnică. 

1581 

La sfîrşitul verii sau în toamnă părăseşte Toulouse-ul, din 
cauza reluării luptelor dintre catolici şi hughenoţi. Pleacă la 
Paris, unde capătă un post de profesor şi, spre a se face cu¬ 
noscut, ţine treizeci de prelegeri despre atributele divine 
în viziunea Sfîntului Toma d’Aquino, pe care apoi le va 
strînge în manuscrisul, astăzi pierdut. Despre categoriile 
divine. La Paris cîştigă admiraţia regelui Henric al IlI-lea 
de Valois, atras de teoriile lui mnemotehnice. Cu toate a- 
cestea, nu poate căpăta funcţia de lector, pentru că fiind 
excomunicat, nu-şi poate respecta obligaţia academică de 
a fi prezent la slujbele religioase. începe să-şi manifeste 
tot mai vădit ostilitatea faţă de îngustimea şi rigiditatea 
protestanţilor. 

1582 

Scrie şi publică primele opere importante: De umbris 
idearum, cu appendicele Ars memoriae, pe care le dedică 
regelui Henric al IlI-lea. Textul e alcătuit din două secţi¬ 
uni, una teoretică (unde se înfăţişează o serie de teme neo¬ 
platonice, plecînd de la Enneadele lui Plotin, şi se arată în 
ce fel percep intelectul şi celelalte facultăţi cognitive um¬ 
brele ideilor) şi alta practică (de strictă mnemotehnică). 
După Bruno arta memoriei e mult mai mult decît o tehni¬ 
că, este mijlocul prin care înţelegem dinamica complexă a 

universului. Printr-un alfabet de imagini, care exprimă 
cuvintele limbajului obişnuit şi devin semne ale concep¬ 
telor, Bruno îşi propune să creeze un formidabil instru¬ 
ment de cunoaştere a întregii realităţii. 

Henric al IlI-lea acceptă dedicaţia şi îl numeşte pe noian 
„lector extraordinar şi provizoriu" incluzîndu-1 în acest fel 
în grupul „lectorilor regali" aflaţi în polemică cu aristote- 
lismul de la Sorbona. 

In această perioadă scrie şi Cantus Circaeus, operă de¬ 
dicată lui Henri d’Angouleme, pair al Franţei, publicată 
de editorul Egide Gilles. Mult diferită de opera preceden¬ 
tă, aceasta tratează o temă etică legată de ideea decadenţei 
şi crizei prin care trece omenirea. Lucrarea e compusă din 
două dialoguri, primul denunţă haosul şi barbaria care au 
cuprins specia omenească şi propune realcătuirea unei or¬ 
dini naturale care să constituie baza unei noi justiţii ome¬ 
neşti. Descrierea acestei ordini suscită înşiruirea unor ima¬ 
gini care au şi scopul de a potenţa capacităţile mnemoteh¬ 
nice. Cel de-al doilea descrie treizeci de tipuri de asocieri 
mentale şi sugerează un model de funcţionare al memoriei 
bazat pe succesiunea: simţ, imaginaţie, judecată. 

Tot acum publică De compendiosa architectura et com- 
plemento Artis LuIIii, care este o sinteză a teoriilor lui 
Lullus împărtăşite şi de Bruno: după ambii, arta memoriei 
este atît o metafizică cît şi o logică, deoarece între struc¬ 
tura lumii şi structura limbajului simbolic care exprimă 
lumea există o perfectă corespondenţă, iar obiectivul aces¬ 
tei arte este de a oferi un instrument de cunoaştere care să 
reflecte ordinea universală. 

In această vreme se apropie şi de cosmografia lui Copernic. 

în august termină unica sa comedie Candelaio (Lumî- 
nărarul), publicată în acelaşi an la tipografia lui Guillaume 
Jullien, cea mai filozofică şi grotescă, mai complexă şi tot¬ 
odată rebelă ca stil şi limbaj dintre comediile Renaşterii. 

1583 

Probabil tot din cauza renăscutelor conflicte dintre 
catolici şi protestanţi, Bruno, ostracizat pe bună dreptate 

şi de unii, şi de ceilalţi, pleacă în Anglia cu o scrisoare de re¬ 
comandare a lui Henric al IlI-lea însuşi către ambasadorul 
său Michel de Castelneau. Bruno va rămîne aici aproxima¬ 
tiv doi ani, găzduit în reşedinţa acestuia. 

10-13 iunie, făcînd parte din suita contelui palatin po¬ 
lonez Albert Laski, vizitează pentru prima dată Oxfor- 
dul, unde participă la o dezbatere publică împreună cu 
teologul John Underhill şi alţi doctori oxonieni. 

Publică trei noi scrieri în acelaşi timp: Ars reminiscendi 
(care reia, de fapt, ultima parte din Cantus Circaeus), Ex¬ 
plicaţia triginta sigillorum (în care pune în relaţie „sigiliile", 
adică „semnele" cele mai importante, cu treizeci de asociaţii 
mentale şi treizeci de imagini mnemonice) şi Sigillus sigi- 
ilorum (unde combină asocierile logico-psihologice cu 
principiul neoplatonic al ideilor văzute ca umbre ale ade¬ 
vărului ideal). în prima parte a acesteia din urmă, este în¬ 
făţişată teoria gnoseologică după care mintea umană oglin¬ 
deşte însuşi demersul, în patru trepte (simţ, fantezie, ima¬ 
ginaţie, intelect), al realităţii de la lumea sensibilă la idee. 
în cea de a doua parte, se vorbeşte de cele patru călăuze ale 
creaţiei intelectuale: iubirea, arta, matematica şi magia. 

în cursul verii, după mărturia lui George Abbot, viitor 
arhiepiscop de Canterbury, Bruno revine la Oxford unde 
ţine o serie de lecţii în care susţine tezele lui Copernic pri¬ 
vind mişcarea pămîntului. Cursul va fi întrerupt, la suges¬ 
tia, se pare discretă, a cîtorva profesori, pentru că, aparent. 
Bruno plagiase De vita a lui Marsilio Ficino. Bruno revine 
la Londra plin de o ranchiună care îi va accentua şi mai 
mult simţăminte antiaristotelice şi antiacademice. 

1584 

Publică într-un singur an primele patru din cele şase 
dialoguri filozofice scrise în italiană, opere de căpătîi ale 
„filozofiei noiane": La cena de ie Ceneri (Cina din Mier¬ 
curea Cenuşii), De Ia causa, principia ed una (Despre cauză, 
principiu şi unu). De I’infinita, universa e mandi (Despre 
infinit, univers şi lumi) şi Spaccia de ia bestia trianfante 
(Alungarea bestiei triumfătaare). 

1585 

Publică celelalte două dialoguri italiene: Csbala de] ca- 
vallo pegaseo con I’aggiunta delI’Asino Cillenico (Cabala 
calului pegasean şi, în supliment, Măgarul cilenic) şi De 
gli eroici furori (Despre eroicele avînturi). 

în octombrie îl urmează pe Castelneau în Franţa. Aici 
frecventează biblioteca abaţiei Saint Victor (al cărui bi¬ 
bliotecar notează, spre fericirea biografilor, toate convor¬ 
birile avute cu Bruno). Intenţionează să publice o operă 
cu titlul Arbor Philosophorum, despre care apoi nu se mai 
ştie nimic. Sub influenţa şi cu ajutorul ambasadorului Spaniei 
şi a nunţiului papal şl, poate, silit şi de edictul lui Henric 
al IlI-lea privind expatrierea celor care nu trec la catoli¬ 
cism, Bruno încearcă în această perioadă să se reîntoarcă 
în sînul bisericii, dar fără succes. 

1586 

îi dedică lui Piero Del Bene, abate de Belleville, perso¬ 
naj cu mare influenţă la curtea Franţei, dar simpatizant cu 
regele Navarei, o expunere mnemonico-mitologică a fizicii 
aristotelice intitulată Figuratio Aristotelici Physici Auditus, 
publicată de editorul Pierre Chevillot, în net contrast cu 
aristotelismul de la Sorbona. 

îl cunoaşte pe matematicianul din Salerno Fabrizio Mor¬ 
dante. Pentru a populariza invenţiile tehnice ale acestuia 
publică, tot la Chevillot, Dialogi duo de Fabricii Mordentis 
Salernitani pro pe divina adinventione ad perfectam cos- 
mimetriae praxim. La reacţia violentă a salernitanului la 
tonul ambiguu al dialogurilor, în care, ca şi în operele pre¬ 
cedente, Bruno sugera că matematica, şi cu ea matemati¬ 
cienii sînt incapabili de o cunoaştere autentică a realităţii, 
noianul publică imediat Idiota triumphans seu de Mor- 
dentius inter geometras Deo dialogus şi Dialogus qui De 
somnii interpretatione seu Geometricae sylva inscribitur. 

Publică sub pseudonim opusculul antiaristotelic Cen- 
tum et viginti articuli de natura et mundo adversus peri- 
pateticos şi participă la disputa filozofică ţinută în mai la 

Colegiul din Cambrai. Reacţia negativă stîrnită îl îndeam¬ 
nă să părăsească Parisul. 

In iunie este deja în Germania, trecînd din Mainz la 
Wiesbaden apoi la Marburg unde apare în registrele uni¬ 
versităţii ca „theologiae doctor romanensis", deşi nu i se 
permite să ţină prelegeri. 

Pe 25 august este înregistrat la universitatea din Wit- 
tenberg ca „doctor italicus". Aici predă timp de doi ani 
filozofia, comentînd inclusiv Organon-ul lui Aristotel. 

1587 

Bruno publică De lampade combinatoria lulliana, co¬ 
mentariu la Ars mag na a lui Lullus (precedată de o scri¬ 
soare adresată rectorului şi senatului academic din Wit- 
tenberg în care le mulţumeşte pentru faptul de a nu-i fi 
cenzurat niciodată ideile), precum şi De progressu et lam- 
pade venatoria logicorum, alt comentariu la Aristotel. Ţine 
de asemeni un curs particular de retorică, Rbetorica ad 
Aîexandrum, al cărui text scris va fi publicat de abia în 
1612 de Heinrich Alstedt sub titlul Artificium perorandi. 

Tot acum scrie Animadversationes circa Lampadem lul- 
lianam şi Lampas triginta statuarăm (publicate postum, res¬ 
pectiv în 1890 şi 1891). In cea din urmă, numărul hermetic 
30, care aminteşte de alte titluri bruniene şi se referă la 
umbre, la sigilii şi la conexiuni, aici se aplică la statui care, 
deşi imagini, permit, pe calea magiei, modificarea realităţii. 

1588 

Apare a doua ediţie la Centum et viginta articuli (pu¬ 
blicată cu doi ani înainte), scurtată şi precedată de o apo¬ 
logie a lui Jean Hennequin. Tot acum scrie comentariile 
operelor aristotelice, publicate în 1591, sub titlul Libri 
physicorum Aristotelis explanati. 

Pe 8 martie îşi ia rămas bun de la universitatea din Wit- 
tenberg cu o Oratio valedictoria, publicată în acelaşi an de 
editorul Zacaria Cratone, în care mulţumeşte încă o dată 
pentru generozitatea cu care a fost primit. 

Atras poate de prietenia umanistului neamţ Nicode- 
mus Frischlin, poate de faima universităţii sau de înclinaţi¬ 
ile catolice ale împăratului, pleacă la Fraga unde rămîne 
timp de şase luni. In acest răstimp publică la editorul Ni- 
grinus De lampade combinatoria R.Lullii, precedată de 
De lulliano specierum scrutinio (comentarii la Ars magna 
a lui Lullus), pe care i le dedică ambasadorului Spaniei. îm¬ 
păratului Rudolf al Il-lea îi dedică însă Articuli centum et 
sexaginta adversus huius tempestatis mathematicos atque 
philosophos, lucrare de matematică, editată de Raczicenus 
şi recompensată de împărat cu trei sute de taleri. în scrisoa¬ 
rea dedicatorie care precedă opera, Bruno îşi formulează 
clar concepţia sa despre necesitatea toleranţei religioase. 

Cu banii primiţi de la împărat, pleacă la Tiibingen iar apoi 
la Helmstedt, unde va rămîne aproape un an şi jumătate. 

1589 

La 13 iulie este trecut în registrul Universităţii din 
Helmstedt. 

Pe 1 iulie, cu ocazia morţii fondatorului „Academiei lu- 
liene“ din acest oraş, rosteşte în faţa acestei academii Oratio 
consolatoria (tipărită imediat în acelaşi oraş, de lacobus 
Lucius) unde, printre altele, îşi descrie viaţa de pribeag, 
dedicată muzelor. 

Neînţelegerile cu biserica luterană se ascut: pastorul 
Gilbert Voet îl acuză de filocalvinism şi îl excomunică. 
Este a treia excomunicare, după cea catolică şi cea calvinis¬ 
tă, ceea ce dovedeşte, dacă mai era nevoie, cît de refractar 
este Bruno la orice încadrare riguros confesională. 

în perioada petrecută la Helmstedt Bruno compune 
cea mai mare parte a lucrărilor dedicate magiei şi publi¬ 
cate postum, în 1891: De magia (despre magia naturală, 
diferită de magia divină şi matematică), Theses de magia 
(cincizeci de teze referitoare la magia naturală, cu respec¬ 
tivele comentarii). De magia mathematica (operă de com¬ 
pilaţie), Dererum principiis et elementis et causis şi, ulti¬ 
ma, Medicina lulliana (aplicaţie a principiilor precedente 
care demonstrează posibilitatea folosirii magiei în scopuri 
practice, acţionînd asupra forţelor naturii). 

îl cunoaşte pe Besler, student neamţ din Nurenberg, 
care îi slujeşte un timp drept secretar şi copist. 

1590 

10-13 aprilie: ia parte la o dezbatere ţinută de doctorul 
Heidenreich şi, primind o recompensă de la duce, proiectea¬ 
ză publicarea unui omagiu adresat acestuia, însă nerealizat. 

în iunie soseşte la Frankfurt, cu intenţia de a-şi publica 
trilogia de poeme filozofice latine. Deşi senatul oraşului îi 
respinge cererea de a locui la tipograful Andrea Wechel, 
ceea ce echivala cu o expulzare. Bruno rămîne totuşi în oraş, 
la colegiul carmeliţilor, şi îşi publică amintitele poeme, 
însoţite de comentarii în proză. Ele sînt; De triplici mi- 
nimo et mensura ad trium speculativarum sciendarum et 
multarum acdvarum anium principia libri V (dedicat 
ducelui de Braunschweig), De monade, numero et figura 
liber consequens quinque De minimo magno şi De innu- 
merabilibus, immenso et infigurabili, seu De universo et 
mundis libri octo. La toate Bruno realizează atît textul cît 
şi negativele xilogravurilor. Toate trei poartă însă data de 
1591 an în care sînt „lansate" la tîrgul anual de carte de la 
Frankfurt. 

Poemele filozofice latine dezvoltă teoria atomistă pre¬ 
zentă şi în dialogurile italiene; în primul (despre atomi, 
elemente originare, prime, nedeterminate şi nepieritoare), 
în sens matematic; în al doilea (unde se arată că nu există 
un principiu motor extern lucrurilor, ci doar unul intern, 
prin care atomismul şi animismul se contopesc; şi unde se 
caută îmbinarea revelaţiei, credinţei şi divinaţiei cu expe¬ 
rienţa şi cu fundamentele opiniei), în sens metafizic; în cel 
de al treilea (unde se afirmă infinitatea universului şi se în¬ 
fruntă problema ordinii lumilor, a unităţii universului într-un 
unic principiu revelat de ordinea naturală), în sens fizic. 

1591 

Februarie: senatul din Frankfurt emite ordin de expul¬ 
zare pentru Bruno. Noianul pleacă la Ziirich unde predă 
un timp filozofia scolastică. Printre studenţii săi se nu- 

mără şi Raphael Egli care în 1595 publică parte din textele 
acestor lecţii sub titlul Summa terininorum philosophico- 
rum, republicate apoi în 1608 la Marburg laolaltă cu 
Praxis descensus seu applicatio entis. 

Primăvara revine la Frankfurt unde publică De iimgi- 
num, signorum, et idearum compositione ad omnia inven- 
tionum, dispositionum et memoriae genera libri tres, în 
care reelaborează materiale deja scrise în precedentele 
lucrări de mnemotehnică. 

Din relatarea unui editor care aflase, la tîrgul de carte 
de la Frankfurt, de faima lui Bruno, patricianul veneţian 
Giovanni Mocenigo, interesat de mnemotehnică, îl invită 
pe Bruno la Veneţia. îndemnat poate şi de speranţele de 
relaxare politică aduse de urcarea pe tronul Franţei a lui 
Henric al IV-lea de Bourbon şi de moartea papei Sixtus al 
V-lea, Bruno se întoarce în Italia. 

în august, după un scurt popas la Veneţia, petrece trei 
luni la Padova, oraş de maximă deschidere culturală în 
acea vreme, atras de catedra de matematică a universităţii, 
vacantă de trei ani. Aici compune prelegerile Praelectiones 
geometricae, împărţite în trei secţiuni, Axiomata, Theore- 
mata şi Art deformationum. Printre studenţii săi germani 
de la Padova se numără şi Besler care în această perioadă 
transcrie Lampas triginta statuarum, concepută în 1587, 
De vinculis, schiţat cu un an înainte şi publicat postum în 
1891, şi De sigillis Hermetis et Ptolomaei et aliorum, lu¬ 
crare netipărită şi pierdută. 

Catedra de matematică vacantă îi este atribuită, pe bună 
dreptate, lui Galilei, care se întîlneşte pare-se în acea perioa¬ 
dă cu noianul; conştiinciosul Besler se întoarce în Germania, 
în acest context Bruno acceptă invitaţia lui Mocenigo şi se 
mută la Veneţia — la vremea aceea cel mai liberal, mai bo¬ 
gat şi bine guvernat stat din Europa — în palatul (astăzi 
muzeu) de pe Canal Grande. 

1592 

Începînd din martie, locuieşte la Mocenigo căruia îi 
predă — fără mare spor — teoria şi tehnica memorizării. 

în mai, mărturiseşte unui vechi confrate dominican, in¬ 
tenţia de a scrie o carte pentru a o dedica noului papă. 
Clement al VlII-lea, cu speranţa că i se va premite reîn¬ 
toarcerea la Roma. 

21-23 mai: Bruno îi cere permisiunea lui Mocenigo să 
plece la Frankfurt pentru a-şi tipări lucrarea dedicată pa¬ 
pei, dar Mocenigo, minte limitată şi josnică, nemulţumit 
de lecţiile predate de noian şi scandalizat de lipsa acestuia 
de cucernicie şi de libertatea în materie de religie, îl se¬ 
chestrează şi îl denunţă ca eretic Inchizitorului veneţian, 
fratele Gabriele da Saluzzo. în aceeaşi seară Bruno este 
arestat şi închis la San Domenico di Castello. 

în cele trei denunţuri înaintate succesiv, Mocenigo îl 
acuză pe Bruno că arată dispreţ faţă de toate religiile, că 
nu recunoaşte dogma Sfintei Treimi, că spune blasfemii la 
adresa lui Cristos, că nu crede în transsubstanţiere, că sus¬ 
ţine infinitatea şi eternitatea nu doar a lumii ci a lumilor, 
crede în metempsihoză, practică arta magică şi divinatorie; 
că neagă virginitatea Fecioarei, îi dispreţuieşte pe Părinţii 
Bisericii; că afirmă că preceptele moralei creştine sînt 
bune atîta vreme cît folosesc cui are puterea, că se dedă la 
păcate trupeşti. în baza acestor acuzaţii (ce-i drept, ade¬ 
vărate) începe lungul proces, în parte cunoscut în parte 
necunoscut, care îl va împinge treptat pe Bruno spre rug. 

26 mai-23 iunie: sînt audiaţi martorii (librarii Giovan 
Battista Ciotti şi Giacomo Britano) care depun însă în fa¬ 
voarea acuzatului; i se iau şi acestuia mai multe interoga¬ 
torii: din acestea, biografii au reconstituit mare parte din 
existenţa noianului, în vreme ce inchizitorii veneţieni (cei 
mai blînzi la vremea aceea) au adăugat acuzaţia de a fi um¬ 
blat prin ţările mînjite de erezie şi a se fi conformat cre¬ 
dinţelor de acolo. Deşi răspunde cu mare prudenţă, oco¬ 
lind pe cît posibil şi estompînd incriminările, totuşi, pe 30 
iulie se pocăieşte public şi cere iertare tribunalului şi lui 
Dumnezeu. 

Inchizitorii veneţieni, deşi refractari la interesul pe care 
Roma îl manifestă faţă de acuzat, sînt obligaţi să trimită 

copia integrală a procesului cardinalului de Santa Severina, 
Inchizitor la Roma. 

12 septembrie: cardinalul de Santa Severina cere formal 
Veneţiei strămutarea procesului la tribunalul central de la 
Roma. 

octombrie-decembrie: au loc discuţii iritate între cele 
două tribunale şi state, în care intervine şi nunţiul apos¬ 
tolic pe lîngă Serenissima Republică. 

1593 

9 ianuarie: Veneţia acceptă transferarea procesului la Roma. 

Februarie: Bruno este dus Ia Roma şi închis în închi¬ 
soarea Sfîntului Oficiu. 

Pe perioada acestui an încep interogatoriile romane, prea 
puţin cunoscute. Acuzaţiile aduse lui Bruno sporesc nume¬ 
ric, se amplifică în gravitate, devenind chiar fantasmagorice, 
în urma depoziţiei unuia dintre martori, fra Celestino da 
Verona, coleg de celulă cu Bruno în închisoarea din 
Veneţia. Printre altele i se impută şi faptul de a fi citat într-o 
zi un vers de Ariosto, poet „nelegiuit şi necredincios". 

1594 

Noi interogatorii îi înrăutăţesc situaţia, deşi Bruno în¬ 
cearcă aceeaşi tactică a prudenţei, a ocolişurilor şi nuan¬ 
ţărilor, practicată la Veneţia. 

Timp de cîteva luni pare a fi uitat, poate şi pentru că în 
aceeaşi închisoare apar alte figuri proeminente care dau de 
furcă Inchiziţiei romane. Printre ele se numără un alt 
mare filozof şi poet, Tommaso Campanella. 

Pe 20 decembrie. Bruno înaintează, în apărarea sa, un 
raport de 80 de pagini. Acesta, ca şi restul actelor proce¬ 
sului par să fi dispărut din arhivele Vaticanului. 

1595 

Dosarul este din nou pus pe rol. 

1596 

18 septembrie: Congregaţia Sfîntului Oficiu decide să 
înainteze spre examinare operele scrise de Bruno unei co- 


130 



misii de teologi asistaţi de doi experţi dominicani şi unul 
iezuit, pentru a depista „propoziţiile eretice". 

16 decembrie: imputatul este interogat în legătură cu 
propoziţiile cenzurate. 

1597 

24 martie: se hotărăşte ca imputatul să fie interogat 
„stricte" adică prin supunere la tortură. Este probabil că 
primeşte o listă a cenzurărilor care privesc, de astă dată, e- 
senţa teoriilor ontologice, cosmologice şi teologice expri¬ 
mate de noian în dialogurile italiene şi în operele latine. 

1598 

13 aprilie-19 decembrie: cauza este suspendată din pri¬ 
cina absenţei papei din Roma. 

1599 

12 ianuarie: la cererea cardinalului Bellarmino, teolog 
consilier al Sfîntului Oficiu — cea mai formidabilă şi neîn¬ 
durătoare minte a Inchiziţiei romane, acelaşi care îl va in¬ 
teroga mai tîrziu şi pe Galilei —, lui Bruno i se prezintă o 
listă de opt propoziţii eretice (dintre care se cunosc doar 
două, extrase din Despre cauză) pe care trebuie să le abjure. 

15 februarie: Bruno se declară de acord cu abjurarea 
necondiţionată. 

18 februarie: Bruno înaintează un nou raport prin care 
cere analizarea erorilor care apar atît în cărţi cît şi în 
depoziţii. 

5 aprilie: reconfirmă intenţia de a abjura, dar manifestă 
unele rezerve referitoare la două dintre cele opt propoziţii. 

10 şi 16 septembrie: se declară din nou gata să abjure. 
Dar la dosar se adaugă o nouă delaţiune, din partea unui 
personaj rămas necunoscut, care îl acuză pe Bruno că în 
Anglia ar fi avut faimă de ateu, iar Alungarea bestiei tri¬ 
umfătoare ar fi o aluzie la papă. 

21 decembrie: ultima înfăţişare: Bruno refuză să mai 
abjure şi afirmă că nu are de ce să se căiască. Tribunalul 
face o ultimă încercare de a-1 convinge, dar Bruno refuză 
din nou să recunoască a fi fost vreodată eretic. 

1600 

20 ianuarie: papa Clement al VlII-lea ordonă formula¬ 
rea sentinţei de erezie şi impenitenţă stăruitoare şi pre¬ 
darea inculpatului braţului secular. 

8 februarie: în casa cardinalului Luigi Madruzzi din 
Piaţa Navona lui Bruno i se citeşte sentinţa, în prezenţa 
notarului, a martorilor şi a Congregaţiei Sfîntului Oficiu. 
Prin aceasta Bruno e decăzut din ordinele bisericeşti şi 
alungat din rîndurile bisericii; cărţile lui trebuie arse în 
Piaţa Sfîntul Petru şi toate operele sale trecute în Indexul 
Cărţilor Interzise (ceea ce explică absenţa cvasitotală a 
ediţiilor şi cunoaşterii operei lui timp de aproape trei se¬ 
cole). Bruno ascultă sentinţa în genunchi; apoi se ridică şi 
rosteşte: „Tremuraţi mai mult voi pronunţînd această 
sentinţă, decît eu ascuItînd-o.“ 

17 februarie: este dus în Campo dei Fiori, una dintre 
pieţele cele mai mai vii şi vesele ale Romei, cu limba „in 
giova“, adică strivită într-o menghină de lemn; este dez¬ 
brăcat la piele, legat la stîlp şi ars pe rug. 


S.B.E. 



CINA DIN MIERCUREA CENUŞII 

Traducere şi note de 
Smaranda Bratu Elian 



NOTA TRADUCĂTORULUI 


Aceasta este cea dintîi versiune românească a primului 
dintre dialogurile filozofice italiene ale lui Giordano Bruno, 
Cina din Miercurea Cenuşii. 

Traducerea s-a făcut după fundamentala ediţie critică în¬ 
grijită de Giovanni Aquilecchia: Giordano Bruno, La cena 
dele ceneri, Torino, UTET, 1955, dar avînd permanent ală¬ 
turi cele mai recente reeditări ale ei, îmbogăţite cu un sub¬ 
stanţial aparat critic: Giordano Bruno, Oeuvres completes, 
II, Le souper des cendres (ediţie bilingvă), texte etabli par 
Giovanni Aquilecchia, notes de Giovanni Aquilecchia, 
preface de Adi Ophir, traduction de Yves Hersant, Paris, 
Les Belles Lettres, 1994; şi Giordano Bruno, Dialoghi filo¬ 
sofici italiani, La cena de Ie ceneri, a cura e con un saggio 
introduttivo di Michele Ciliberto, note ai testi a cura di Ni- 
coletta Tirinnanzi, Milano, Arnoldo Mondadori Editore, 
„I Meridian! - Classici dello spirito", 2000. 

Traducerea textelor latine s-a făcut nu după versiuni ro¬ 
mâneşti acreditate, deoarece comentariul lui Bruno nu s-ar 
fi potrivit întotdeauna cu nuanţele redate de traducătorii 
români, ci după versiunea italiană oferită de ultima dintre 
ediţiile citate, care ni s-a părut cea mai apropiată de inten¬ 
ţiile filozofului şi totodată de originalul latin. 

Numele latineşti sau greceşti, fie ale gînditorilor, scrii¬ 
torilor etc., fie ale operelor lor, care în original erau italie- 
nizate, au fost transcrise după enciclopedia realizată de co¬ 
lectivul coordonat de N.I. Barbu şi Adelina Piatkowski, 

Scriitori greci şi latini. Bucureşti, Editura Ştiinţifică şi En¬ 
ciclopedică, 1978. Citarea operelor nu face referire la o edi¬ 
ţie anume, ci urmează numerotările tradiţionale: capitole sau 
cînturi cu cifre romane, strofe sau versete cu cifre arabe. 

Numele cărţilor din Sfintele Scripturi precum şi nume¬ 
rotarea lor au urmat ediţia bibliofilă Biblia Internaţională de 
Studiu Inductiv (BlSl) traducere de D. Cornilescu, Harvest 
House Publishers, Eugene, Oregon, 1993. Unica modifi¬ 
care priveşte numerele cu cifre arabe mari şi îngroşate, care 
au fost înlocuite în textul nostru cu cifre romane. 

Numele proprii de persoane şi denumirile geografice, 
în original italienizate, au fost readuse la forma acceptată 
de normele limbii române literare actuale. Singura excep¬ 
ţie — inspirată de alegerea făcută de versiunea franceză, su¬ 
pervizată de cea mai mare autoritate în materie, Giovanni 
Aquilecchia — o constituie numele personajelor care parti¬ 
cipă la dialog, care şi-au păstrat forma din originalul italian. 

Eponimul „noianul" (însemnînd „din Nola" localita¬ 
tea de baştină a filozofului) pe care Bruno şi-l dă în toate 
operele sale, a fost lăsat, ca în original şi ca în toate tradu¬ 
cerile serioase, cu majusculă. 

Cuvîntul italian „asino" care are o frecvenţă şi însem¬ 
nătate stilistică şi ideologică deosebită la Bruno, tocmai 
din cauza aceasta şi din aceea că, deoarece i s-au dedicat 
lucrări critice de substanţă, el trebuie să poată fi recunos¬ 
cut oriunde apare în text, a fost tradus pretutindeni prin 
cuvîntul românesc „măgar". Cititorul însă trebuie să ştie 
că în limba italiană conotaţiile specifice îl fac mai asemănă¬ 
tor calificativului românesc „bou". 

Ilustraţiile originale care însoţesc demonstraţiile de geo¬ 
metrie, perspectivă, optică etc. ale lui Bruno prezintă două 
inconveniente: sînt în majoritate greşite, adică imaginea 
nu corespunde cu explicaţia dată de Bruno în text; şi sînt de 
cele mai multe ori exprimate — cel puţin pentru noi, cei de 
azi — cu termeni improprii sau în mod confuz. Am încer¬ 
cat să venim în ajutorul cititorului intervenind discret în 
text şi oferind în note imaginea corectată a figurii, fie lu- 

înd-o ca atare din ediţia Les Belles Lettres citată, fie, acolo 
unde şi aceasta era greşită sau imprecisă, corectînd-o. 
Pentru aceasta ţin să-i mulţumesc şi pe această cale dnei 
prof. dr. arh. Anca Brătuleanu care a avut răbdarea de a 
descîlci alături de noi, în măsura posibilului, textul origi¬ 
nal, juxta franceză şi cele două versiuni grafice. 

Notele au la bază un material bibliografic mai degrabă 
vast. Am recurs la citarea surselor numai acolo unde textul 
nostru urmăreşte îndeaproape o singură sursă. Am folosit, 
în aceste cazuri, următoarele abrevieri, urmate direct de 
numărul paginilor transcris cu cifre arabe: 

G.A. Giovanni Aquilecchia, Le souper des cendres, în 
Giordano Bruno, Oeuvres completes, II, Paris, Les Belles 
Lettres, 1994. 

M. C. Michele Ciliberto, Giordano Bruno, angelo della 
luce tra disincanto e furore, în Giordano Bruno, Dialoghi 
filosofici italiani, Milano, Bruno Mondadori Editore, 2000. 

N. T. Nicoletta Tirinnanzi, note la Giordano Bruno, 
Dialoghi filosofici italiani, ed.cit. 

F.A.Y. Francis A Yates, Giordano Bruno e la cultura 
europea delRinascimento, Roma-Bari, Laterza, 1988. 

L.F. Luigi Firpo, II processo di Giordano Bruno, 
Napoli, 1949. 


S.B.E. 

A PATRU INTERLOCUTORI 

ASUPRA A 
DOUĂ SUBIECTE 


Unicului liman^ al Muzelor: 
Strălucitului Midiei de Castelnau^, 

Senior de Mauvissiere, Concressault şi Joinville, 
Cavaler al ordinului Regelui Preacreştin 
şi Consilier în Consiliul său de taină; 
Căpitan peste cincizeci de ostaşi, 
Guvernator şi Căpitan al Sfîntului Dezideriu 
şi Ambasador pe lingă Măria-Sa Regina Angliei. 


Intenţia generală este declarată 
ÎN introducere 

NEMULŢUMITULUI 


De bunăoară-un dinte cîineşte te sfîşie 
Tu singur eşti de vină, sălbatică potaie: 
Ciomagul tău sau ranga nu pot să mă-ncovoaie, 
Scuteşte-mă, mai bine, de orice băşcălie. 

Fiindcă m-ai înşelat pe faţă şi cu obrăznicie. 

Te iau la tăbăceală şi-ţi dau şi la ţurloaie. 

Iar de mă vei izbi cu fruntea de pietroaie, 
în diamant grava-voi atare mîrşăvie. 

Nu merge după miere la stup în pielea goală. 

Şi nu muşca de nu ştii de-i pîine-ori bolovan. 
Desculţ tu nu te duce să sameni mărăcini. 

Ia seama la păianjen, tu, muscă acefală. 

Şi nu căta la broaşte de eşti un şobolan^. 

Ia seama unde-i vulpea cînd stai printre găini. 

Şi crede-n Cartea sfîntă^ 

Ce astfel ne cuvîntă: 

Cine sădeşte-n brazdă sămînţă de greşeală 
Culege ca recoltă pedeapsa infernală. 

EPISTOLĂ INTRODUCTIVĂ 


adresată 

PREASTRĂLUCITULUI ŞI MĂRITULUI 

SENIOR DE MAUVISSI^RE 

Cavaler al Ordinului Regal 
şi Consilier în Consiliul de taină; 

Căpitan peste cincizeci de ostaşi. 
Guvernator General al Sfîntului Dezideriu, 
şi Ambasador al Franţei în Anglia. 

Ospăţul pe care vi-1 ofer aici nu e împărătesc şi de nec¬ 
tar, precum al Tunătorului Jupiter; nici originar^, spre 
a pricinui nenorocirea neamului omenesc; nici ritual, ca 
cel al lui Asuerus®; nici îmbelşugat ca cel al lui Lucullus’; 
nici sacrileg ca al lui Licaon*°; nici tragic ca al lui Tiest“; 
nici chinuitor ca al lui TantaF^; nici filozofic ca al lui Pla¬ 
tou'^ ; nici sărăntoc ca al lui Diogene'''. Nu este un fleac, 
precum prînzul lipitorilor; nici o zeflemea bernescă, 
precum chiolhanul arhiepiscopului de Poliano*^; nici o 
comedie, ca banchetul lui Bonifacio LumînăraruF^. Nu: 
este un ospăţ măreţ dar şi mărunt; profesoral dar şi 
şcolăresc; profanator dar şi religios; vesel dar şi aprig; 
aspru dar şi vioi; slab ca la Florenţa dar şi gras ca la Bo- 
logna, cinic dar şi sardanapalic'^; zeflemist dar şi serios; 
grav dar şi glumeţ; tragic dar şi comic: încît gîndesc că 
nu de puţine ori vă veţi simţi ba un erou ba un pîrlit; 

ba maestru ba discipol; ba evlavios ba eretic; ba vesel ba 
trist; ba posac ba voios; ba uşor ba îngreunat; ba cîinos ba 
îngăduitor; ba hîtru ba solemn; cînd sofist cu Aristotel, 
cînd filozof cu Pitagora; cînd rîzînd cu Democrit, cînd 
plîngînd cu Heraclit. Vreau să spun că după ce aţi mi¬ 
rosit bucatele cu peripateticienii, după ce aţi îmbucat 
cu pitagoricienii şi aţi băut cu stoicii, puteţi linge bli¬ 
dele cu acela care, cînd îşi arăta dinţii, avea un zîmbet 
atît de gingaş încît gura i se întindea pînă ce-şi muşca 
urechile.’® Căci dacă veţi rupe osul şi veţi ajunge la mă¬ 
duvă, veţi descoperi lucruri care l-ar desfăta şi l-ar îndem¬ 
na la desfrîu chiar şi pe un schimnic”; care ar amuţi 
mulţimea venită la tîrg, ar face maimuţele să se tăvă¬ 
lească de rîs şi ar scoate din tăcere chiar şi morţii din 
morminte. Mă veţi întreba, fireşte: ce ospăţ, ce praznic o fi 
ăsta? Ei bine, e o cină. Care cină? Cina Cenuşii. Cum 
adică a Cenuşii? V-au pus dinainte o mîncare de-i zice 
„cenuşă" ? Se poate zice despre ea cinerem tumquum pa- 
nem manducabam^^ ? Nu; este un ospăţ care a avut loc 
după apusul soarelui, în prima zi a postului mare, de¬ 
numită de preoţi dies cinerum^^ sau, uneori, „ziua adu¬ 
cerii aminte"^^. Despre ce vorbeşte ăst banchet, astă cină ? 
Nu despre înalta consideraţie şi alesele fapte ale prea 
nobilului şi distinsului Sir Fulke Greville^^ în a cărui 
onorată locuinţă a avut loc. Nu despre obiceiurile rafi¬ 
nate ale preacinstitelor persoane care se aflau de faţă, ca 
spectatori sau ascultători; ci despre două fantastice vră¬ 
jitoare, două coşmare, două năluci, două boleşniţe care 
dovedesc de ce este în stare natura.^'* Şi pe măsură ce 
veţi cerne sensul istoric^® al poveştii, iar apoi veţi gusta 
şi mesteca^^ vi se vor dezvălui, unde îşi vor avea rostul, 
şi descrieri de locuri, fie geografice, fie mentale, fie mo¬ 
rale, şi reflecţii fie fizice, fie metafizice, fie matematice. 

Subiectul primului dialog 

Aici, în primul dialog, veţi vedea, mai întîi, că vi se în¬ 
făţişează două personaje cu numele lor care au un tîlc^^, 
dacă veţi vrea să-l pricepeţi; în al doilea rînd, veţi vedea 
că prin ele se celebrează scala numărului binar; în al trei¬ 
lea rînd, se lămuresc meritele adevăratei filozofii, regă¬ 
site şi reîntronate^*; în al patrulea, veţi afla cît de demn 
de laudă este Copernic; în al cincilea, sînt arătate roade- 
le^^ filozofiei Noianului, reţinînd deosebirile ce există 
între acesta şi ceilalţi în ceea ce priveşte felul de a filozofa. 

Subiectul celui de-al doilea dialog 

In al doilea dialog veţi afla mai întîi care a fost cauza 
iniţială a cinei; apoi veţi găsi descrierea unui umblet şi 
a unor drumuri, pe care mulţi o vor socoti mai degrabă 
poetică şi tropologică^° decît narativă; după aceea veţi 
vedea o rapidă şi nedesluşită alunecare într-o topogra¬ 
fie morală; şi, înaintînd, va trebui să priviţi jur împre¬ 
jur, cu ochiul pătrunzător al lui Linceu^’, fiece lucru în 
parte (dar fără a zăbovi prea mult); şi chiar atunci cînd 
veţi avea dinainte mecanisme uriaşe, nu va fi amănunt, 
chiţibuş ori fleac care să nu merite a fi băgat în seamă.^^ 
Aici lucrurile se petrec întocmai ca în lucrarea unui pic- 
tor^^: acesta nu poate zugrăvi numai tema principală, ci, 
pentru a umple tabloul şi a imita prin artă natura, tre¬ 
buie să picteze în acelaşi tablou şi pietre, munţi, copaci, 
izvoare, rîuri şi dealuri; aşa că înfăţişează ici un palat re¬ 
gesc, colo o pădure, dincolo un crîmpei de cer, într-un 
colţ un apus de soare, şi, pe unde se potriveşte mai bine, 
o pasăre, un porc, un cerb, un măgăruş, un cal; şi e de 
ajuns ca unuia să-i picteze doar capul, altuia un corn, 
altuia o părticică din spate, celuilalt urechile, iar pe altul 

să-l facă pe de-a-ntregul, dîndu-i însă fiecăruia o expre¬ 
sie ori atitudine diferită de a celorlalţi. Astfel, înfăţişînd 
şi subiectul principal, pictorul îl desfată mult mai mult 
pe cel ce priveşte şi judecă tabloul. Citind pasajul, veţi 
pricepe ce vreau să spun. In sfîrşit, acest blagoslovit de 
dialog se încheie cu sosirea personajelor la locul ospăţu¬ 
lui, cu primirea lor politicoasă şi cu ceremonioasa lor 
aşezare la masă. 


Subiectul celui de-al treilea dialog 

Cel de-al treilea dialog, după cum veţi vedea, se îm¬ 
parte (după numărul de subiecte propuse de doctorul 
Nundinio) în cinci părţi. Prima dintre ele vorbeşte 
despre necesitatea celor două limbi^'*. Cea de-a doua ex¬ 
plică intenţiile lui Copernic, rezolvă o problemă de 
mare însemnătate privind fenomenele cereşti, dovedeşte 
deşertăciunea studiilor de perspectivă şi de optică pentru 
cercetarea cantităţii corpurilor luminoase şi oferă în 
această privinţă o teorie nouă, sigură şi adevărată. Partea 
a treia arată în ce fel se alcătuiesc corpurile care sînt lumi 
şi declară că universul este infinit ca dimensiune şi că 
zadarnic se caută centrul sau circumferinţa universului 
ca şi cum ar fi un corp anume.^^ Cea de a patra afirmă că 
lumea noastă, numită glob pămîntesc, este alcătuită din 
aceeaşi materie din care sînt alcătuite celelalte lumi, 
adică celelalte corpuri cereşti, şi că este o copilărie a 
crede altminteri.Se mai spune că acele lumi sînt fiinţe 
vii şi dotate cu intelect.^^ Şi că ele adăpostesc nenumărate 
existenţe individuale simple sau compuse, dotate cu 
viaţă vegetativă sau intelectivă, nu altfel decît cele pe care 
le vedem trăind sau vegetînd la suprafaţa lumii noastre. 
Partea a cincea, din pricina unui argument ridicat de 
Nundinio la sfîrşit, arată falsitatea a două mari teorii 

care, împreună cu variantele lor, i-au orbit într-atît pe 
Aristotel şi pe mulţi alţii, încît i-au împiedicat să vadă 
adevărul şi necesitatea mişcării pămîntului; ba i-a împie¬ 
dicat s-o ia în considerare chiar şi numai ca simplă ipo¬ 
teză; pe cînd, socotind-o posibilă, iată că se dezvăluie 
multe taine ale naturii rămase pînă acum nedesluşite. 

Subiectul celui de-alpatrulea dialog 

începutul celui de-al patrulea dialog vă dă prilejul de 
a răspunde tuturor argumentelor şi dificultăţilor teolo¬ 
gice şi de a arăta că această filozofie este conformă cu 
adevărata teologie, meritînd să fie încurajată de ade¬ 
văratele religii.^® In ceea ce urmează, vă este înfăţişat un 
personaj care nu ştie nici să ia parte la o controversă, nici 
să pună întrebări, dar, fiind obraznic şi arogant, e socotit 
de neştiutori drept mai învăţat decît doctorul Nundinio. 
Dar veţi vedea că nici toate teascurile de pe lume n-ar 
fi de ajuns pentru a stoarce din trăncăneala lui o fărîmă 
de miez pentru a hrăni întrebările lui Smitho şi răspun¬ 
surile lui Teofilo; în schimb, el dă apă la moară vorbă¬ 
riei lui Prudenzio şi atacurilor lui Frulla.^’ Şi vă încre¬ 
dinţez că-mi pare sincer rău că nu v-am putut scuti de 
această parte. 

Subiectul celui de-al cincilea dialog 

Al cincilea dialog vă jur că a fost adăugat nu din alt 
motiv decît pentru a nu încheia cina în chip searbăd. La 
început se prezintă perfecta aşezare a corpurilor în re¬ 
giunea eterică şi se arată că aşa-pretinsa sferă „a opta", 
„cerul stelelor fixe“‘'° nu este cîtuşi de puţin un cer unde 
corpurile pe care noi le vedem strălucind s-ar afla cu 

toate la egală distanţă faţă de un centru; ci că acelea care 
par apropiate sînt, dimpotrivă, depărtate unele de altele, 
atîtîn lateral cît şi în adîncime, mai mult decît sînt fiecare 
dintre ele de soare sau de pămînt. Apoi se arată că, dacă 
noi am descoperit şapte corpuri cereşti mişcătoare, aceas¬ 
ta nu înseamnă că acestea sînt numai şapte, ci, din acelaşi 
motiv, mai există şi altele, nenumărate, numite pe bună 
dreptate de filozofii adevăraţi"" din Antichitate aethera, 
adică alergătoare, pentru că ele sînt cele care se mişcă 
iar nu sferele închipuite de oameni. în al treilea rînd se 
arată că această mişcare purcede de la un principiu in¬ 
tern şi necesar ca de la o fire şi un suflet proprii corpu¬ 
rilor înseşi: adevăr care spulberă multe năluciri privi¬ 
toare atît la pretinsa atracţie mecanică exercitată de 
lună asupra apelor sau altor lichide, cît şi la alte corpuri 
din natură al cărui principiu de mişcare pare să se afle 
în afara lor."*^ în al patrulea rînd, se risipesc îndoielile 
pricinuite de argumentul prostesc legat de greutatea 
mai mare sau mai mică a corpurilor şi se demonstrează 
că orice mişcare în natură tinde să fie circulară fie în ra¬ 
port cu propriul său centru fie în raport cu un alt corp."*^ 
în al cincilea rînd se arată cît de necesar se dovedeşte a 
fi ca pămîntul nostru şi alte corpuri asemănătoare să se 
mişte nu într-un singur fel ci în mai multe feluri 
diferite: mai precis, în nici mai mult nici mai puţin de 
patru mişcări simple care însă se împletesc într-o mişca¬ 
re compusă; şi se arată care sînt aceste mişcări în cazul 
pămîntului. în ultimul rînd, se făgăduieşte a se adăuga, 
în alte dialoguri, ceea ce pare încă a lipsi acestei filozofii 
pentru a fi deplină şi totul se încheie cu o rugăminte ex¬ 
primată de Prudenzio."" 

Veţi rămîne uimit să constataţi cît de repede şi de cu¬ 
prinzător sînt expuse aici atît de multe şi însemnate su¬ 
biecte. Iar dacă ici-colo veţi întîlni şi unele mai puţin 

însemnate, care ar putea să se teamă de cenzura încrun¬ 
tată a unora precum Cato'*^ ei bine, liniştiţi-vă: pentru 
că aceşti Cato ar trebui să fie de-a dreptul orbi şi smin¬ 
tiţi ca să nu priceapă ceea ce se ascunde în spatele aces¬ 
tor Sileni'*^ Pe de altă parte, dacă dinaintea mulţimii şi 
varietăţii subiectelor ţesute laolaltă aici, veţi crede că aveţi 
de-a face nu atît cu o ştiinţă unitară cît cu un amestec de 
comedie, tragedie, dialog, poezie, oratorie, de elogii şi 
reprobări, de demonstraţii şi învăţăminte, care ţin ba de 
fizică, ba de matematică, ba de morală, ba de logică; cu 
alte cuvinte dacă socotiţi că-i un amestec de crîmpeie din 
toate ştiinţele"*^, luaţi aminte, seniore, că dialogul acesta 
povesteşte o întîmplare, unde, pe măsură ce se relatează 
prilejurile, mişcările, drumurile, întîlnirile, gesturile, sim¬ 
ţămintele, cuvintele, întrebările, răspunsurile, deşteptă- 
ciunile şi prostiile, toate supuse judecăţii celor patru in¬ 
terlocutori, orice poate deveni pe drept subiect de dis¬ 
cuţie. Şi mai luaţi aminte că nici un cuvînt rostit în acest 
dialog nu e de prisos: căci fiecare pliveşte sau desţele¬ 
neşte domenii însemnate, poate tocmai acelea care par 
a nu avea nevoie de aşa ceva. Cît priveşte suprafaţa"*®, cei 
care ne-au oferit prilejul de a compune acest dialog, sau 
poate această satiră ori comedie, vor învăţa să fie mai cu 
băgare de seamă atunci cînd măsoară oamenii cu metrul 
de croitorie şi cîntăresc sufletele cu cîntarul de bucătă¬ 
rie. Iar cei care în viitor vor citi sau vor judeca acest 
dialog, văzînd ce-au păţit ceştilalţi, vor deveni poate 
mai atenţi şi vor trage învăţăminte din păţania altora. 
Iar cei ce s-au simţit răniţi sau împunşi, vor căsca poate 
ochii şi, dumirindu-se de sărăcia, de goliciunea şi ne¬ 
vrednicia proprie, dacă nu le convine să se dea de gol, 
atunci, dacă nu din iubire, de ruşine, vor încerca poate 
să se corecteze sau măcar să se ferească. 

De vi se pare că Teofilo sau Frulla scarpină cam prea 
cu rîvnă şi fără de cruţare spinarea unora, aflaţi atunci. 

seniore, că aceste lighioane au pielea groasă; iar împun¬ 
săturile chiar de-ar fi de două sute de ori mai vîrtoase, 
lor tot cît o atingere de fecioară le-ar părea. Totodată n-aş 
vrea să mă socotiţi vrednic de dojană pentru că am pus 
în discuţie probleme atît de grave şi de alese pornind de 
la neroziile şi palavrele acestor diaci; căci n-am îndoială 
că ştiţi să faceţi deosebirea între a lua un lucru drept 
fundament sau a-1 folosi ca prilej. Fundamentul trebuie 
într-adevăr să fie pe măsura mărimii, rostului şi noble- 
ţii clădirii, în timp ce prilejurile pot fi de orice soi şi pot 
avea orice urmări; motiv pentru care se întîmplă adesea 
ca prilejuri mărunte şi fără însemnătate să conducă la 
rezultate măreţe şi minunate; prostii şi ţicneli provoacă 
adesea mari întruniri, cugetări şi invenţii; ca să nu mai 
spun că este lucru ştiut că greşelile şi delictele au condus 
adesea la adoptarea unor legi drepte şi omenoase. 

Iar dacă, în această pictură, culorile nu vi se par aido¬ 
ma celor din realitate, iar trăsăturile nu vi se par tocmai 
exacte, cusurul vine de la faptul că pictorul nu şi-a putut 
privi opera de la distanţa şi din unghiul pe care şi le aleg 
de obicei meşterii acestei arte; şi nu doar pentru că 
pînza şi fondul erau prea aproape de ochii lui, dar şi 
pentru că el nu se putea trage nici un pas îndărăt ori în 
lături fără primejdia de a păţi ce a păţit fiul faimosului 
apărător al Troiei cînd a sărit în gol.'” Aşadar luaţi ta¬ 
bloul aşa cum e, cu puţinele, multele, cu toate cele pe care 
le cuprinde; căci nu vă e trimis pentru a vă plictisi cu lu¬ 
cruri deja ştiute nici pentru a aduce apă la moara nepo¬ 
tolită a judecăţii şi minţii voastre; ci fiindcă, deşi lucru¬ 
rile se observă mai bine pe viu, totuşi continuă să ne 
placă şi imaginea lor pictată. Şi în afară de aceasta, sînt 
sigur că sufletul vostru mărinimos va lua în seamă nu 
atît valoarea darului, cît dragostea şi respectul cu care 
este oferit. Căci vă este dedicat dumneavoastră, pentru 
că sînteţi cel mai darnic şi mai binevoitor cu Noianul 

nostru. Tocmai de aceea i-aţi cîştigat preţuirea mai mult 
decît oricine de pe aceste meleaguri unde fiece neguţător 
fără cinste şi conştiinţă poate deveni un Cresus®°, iar orice 
înţelept fără arginţi nu-i greu să ajungă un Diogene®'. 
Dumneavoastră vă e dedicat, deci, dumneavoastră care 
cu atîta mărinimie şi măreţie l-aţi primit pe Noian sub 
acoperişul vostru şi în locul cel mai ales din casa voas¬ 
tră. Iar dacă acest ţinut, în loc să dea naştere la mii de 
uriaşi scălîmbi, ar zămisli tot atîţia viteji ca Alexandru 
cel Mare, aţi vedea că sute dintr-aceştia ar năvăli să-l 
măgulească pe acest Diogene căruia, după cum vrut-au 
stelele, numai voi îi puteţi lua lumina soarelui, deşi, 
cînd şi cînd (pentru a nu ajunge mai sărac decît peze- 
venghiul acela cinic), lui îi mai parvine totuşi cîte o rază 
directă sau reflectată în cotlonuF^ pe care-1 ştiţi. Dum¬ 
neavoastră vă este închinat, dumneavoastră, ce repre¬ 
zentaţi în Britania fala acelui rege atît de mare, de puter¬ 
nic şi de mărinimos, care dinspre generoasa inimă a Eu¬ 
ropei face să răsune glasul renumelui său în cele mai în¬ 
depărtate colţuri ale pămîntului,- cel care, cînd freamătă 
de furie, asemeni leului în peşteră, le înspăimîntă de 
moarte pe toate celelalte fiare cumplite din aceste pă¬ 
duri; iar cînd se alină şi află pace, răspîndeşte o iubire 
atît de nobilă, generoasă şi fierbinte încît pîrjoleşte tro¬ 
picul cel mai apropiat, încălzeşte îngheţata Ursă mare şi 
topeşte pustiul arctic ce-şi urmează rotirea sub eterna 
ei veghere. 





DIALOGUL ÎNTÎI 


Interlocutorii: Smitho, Teofilo - un filozof, 
Prudenzio - un pedant, Frulla®'* 

[SMITHO]: Vorbeau bine latineşte? 

TEOFILO: Da. 

SMITHO: Păreau oameni de calitate? 

TEOFILO: Da. 

SMITHO: Onorabili? 

TEOFILO: Da. 

SMITHO: învăţaţi ? 

TEOFILO: Peste măsură. 

SMITHO; Bine crescuţi, curtenitori, politicoşi? 

TEOFILO: Oarecum. 

SMITHO: Belferi? 

TEOFILO: Da, desigur, bineînţeles, neîndoielnic, ga¬ 
rantat: la Oxford, cred. 

SMITHO: Cu patalama ? 

TEOFILO: Cum altfel ? Oameni aleşi, cu robă lungă, 
de catifea; unul avea la gît două colane strălucitoare de 
aur; celălalt ai fi zis că e un bijutier pricopsit (mă jur pe 
Dumnezeu), căci avea la o mînă douăsprezece inele pe 
două degete, care-ţi luau şi ochii şi minţile.^^ 

SMITHO: Păreau familiarizaţi cu greaca^^ ? 

TEOFILO: Ba chiar şi cu berea! 

PRUDENZIO; Dezbară-te de acel „ba chiar": e o ex¬ 
presie desuetă şi perimată. 

FRULLA: Linişte, profesore, nu vorbeşte cu dumneata. 

SMITHO: Cum arătau ? 

TEOFILO: Unul ai fi zis că-i polcovnicul zmeilor şi 
al Mumei Pădurii; celălalt că-i agă la zeiţa renumelui ne¬ 
pătat. 

SMITHO: Să înţeleg că erau doi ? 

TEOFILO: Da, pentru că doi e un număr misterios.^^ 

PRUDENZIO: Ut essent duo testes.^^ 

FRULLA: Ce vreţi să spuneţi cu acel „resres"^’? 

PRUDENZIO: Martori, examinatori ai învăţăturii 
Noianului: ar mehercld"^, de ce ai spus, Teofilo, că nu¬ 
mărul binar este misterios ? 

TEOFILO: Pentru că două sînt coordonatele prima¬ 
re, cum spune Pitagora: finit şi infinit, curb şi rectiliniu, 
drept şi stîng şi aşa mai departe. Două sînt tipurile de 
numere: pare şi impare, dintre care unule masculin, iar 
celălalt feminin. Două sînt înfăţişările lui Cupidon: una 
elevată şi divină, alta josnică şi vulgară. Două sînt actele 
vitale: cunoaşterea şi simţirea. Două sînt obiectele asu¬ 
pra cărora se exercită acestea: adevărul şi binele. Două 
sînt tipurile de mişcare: rectilinie, prin care corpurile tind 
spre conservare, şi circulare prin care se conservă. Două 
sînt principiile esenţiale ale lucrurilor: materia şi forma. 
Două sînt şi diferenţele specifice ale substanţei: densi¬ 
tatea şi rarefierea, simplul şi compusul. Două sînt con¬ 
trariile primare şi principiile active: căldura şi frigul. Doi 
sînt părinţii lucrurilor din natură: soarele şi pămîntul.^* 

FRULLA: Urmînd această serie de perechi, o să fac 
şi eu o scară binară. Animalele au intrat în arcă două cîte 
două şi tot două cîte două au ieşit din ea. Doi sînt cori¬ 
feii semnelor cereşti: Aries şi Taurus.^^ Două sînt spe¬ 
ciile de nolite fierP: calul şi catîrul. Două sînt animalele 
create după chipul şi asemănarea omului: maimuţa pe 

pămînt, cucuveaua în văzduh. Două sînt relicvele flo¬ 
rentine pe cît de false pe atît de venerate pe aceste me¬ 
leaguri: dinţii lui Sassetto şi barba lui Pietruccia.^'' Două 
sînt animalele despre care Domnul a zis că au mai multă 
minte decît poporul lui Israel: boul, fiindcă-şi cunoaşte 
stăpînul, şi măgarul, pentru că ştie să găsească ieslea de-a- 
casă. Două au fost încălecările misterioase ale Mîntui- 
torului nostru, una care-i semnifică pe vechii credin¬ 
cioşi evrei, cealaltă, pe noii credincioşi păgîni: măgăriţa 
şi măgarul. Două sînt numele secretarului lui Augustus 
care derivă din acestea; Asinius şi Pollio.^^ Două sînt spe¬ 
ciile de măgari: cea domestică şi cea sălbatică. Două sînt 
şi culorile lor cele mai obişnuite: cenuşiul şi căcăniul. 
Două sînt piramidele pe care trebuie gravate şi încre¬ 
dinţate, astfel, eternităţii, numele acestor doi învăţaţi şi 
ale altora de teapa lor: urechea dreaptă a măgarului lui 
Silen şi cea stîngă a animalului duşmănit de zeul zarza¬ 
vaturilor.^^ 

PRUDENZIO: Optimae indolis ingenium, enumera- 
tio minime contemnenda.^^ 

FRULLA: Sînt onorat, maestre Prudenzio, că te arăţi 
de acord cu vorbele mele, dumneata care eşti mai prudent 
decît însăşi prudenţa, ba, după cum se vede, eşti prudenţa 
însăşi masculini generis^^ 

PRUDENZIO: Nequeid sine lepore et gratia. Hai însă 
isthaec mktamus encomia. Sedeamus quia, ut ait Peripa- 
teticorum princeps, sedendo et quiescendo sapimus^’^: şi 
astfel pînă la apusul soarelui vom prelungi tetralogul 
nostru, privind lucrurile discutate de Noian cu doc¬ 
torul Torquato şi cu doctorul Nundinio. 

FRULLA: Aş vrea să ştiu ce înţelegeţi prin „tetralog". 

PRUDENZIO: „Tetralog" pot spune idest quatuorum 
serm(/°, aşa după cum „dialog" înseamnă duorum sermc/\ 
„trilog" trium sermo şi aşa mai departe, „pentalog" 
„heptalog" şi toate celelalte care de mulţi sînt numite 

abuziv „dialog“, ca diversorum logF^: dar nu este ve¬ 
rosimil ca grecii, care au inventat acest cuvînt, să soco¬ 
tească acea primă silabă „dF pro căpiţe ilîius latinae 
dictionis „diversarum“7^ 

SMITHO: Ai milă, profesore, lasă-ne cu aceste con- 
strîngeri gramaticale! Mai bine să revenim la subiect. 

PRUDENZIO: O seclunF^, mi-e teamă că nu dai im¬ 
portanţă exprimării corecte. Cum am putea efectua un 
bun tetralog, dacă nu ştim ce înseamnă vocabula „tetra- 
log“ ? şi quodpeius esF^, vom crede că efectuăm un dia¬ 
log ? non ne a definkione et a nominis expUcadone exor- 
diendunF^, după cum ne învaţă nemuritorul arpinian^^ ? 

TEOFILO: Dumneata, maestre Prudenzio, eşti prea 
prudent: rogu-te, hai să lăsăm asemenea dispute gra¬ 
maticale şi să socotim că această discuţie a noastră este 
un dialog, căci, deşi sîntem patru aici de faţă, în fapt 
vom fi ca şi doi: unul propune o temă iar altul răspun¬ 
de, unul vorbeşte, altul ascultă. Dar pentru a începe cu 
începutul, venlţi-mi în ajutor, voi Muze! Nu vă chem 
pe voi, cele de pe Helicon^®, care vorbiţi în grai pom¬ 
pos şi trufaş: pentru că tare mi-e teamă că la sfîrşlt o să 
vă plîngeţi de mine că, după o peregrinare atît de lungă 
şi anevoioasă, după ce aţi străbătut mări atît de primej¬ 
dioase, după ce aţi cunoscut obiceiuri atît de barbare, o 
să vă grăbiţi să vă întoarceţi acasă, desculţe şi despuiate, 
căci pe-aici nu veţi fi găsit nici încălţări, nici haine pe 
măsură. Las de-o parte că după toate mai sînteţl şi ve¬ 
netice, din stirpea aceea despre care un poet zicea: 

N-a fost pe lume grec lipsit de viclenie.^’ 

Ca să nu mai spun că eu nu mă pot îndrăgosti de ci¬ 
neva invizibil. Altele decît voi mi-au înlănţuit inima. 
Deci vouă, cestorlalte, mă adresez; vouă. Muzelor ginga¬ 
şe, mlădii, fragede, tinere, frumoase, delicate, cu cosiţa 

blondă, cu chipul ca neaua, cu obrajii ca trandafirii, cu 
buzele zemoase, cu ochii divini, cu pieptul de smalţ şi 
cu inima de diamant*®; vouă pentru care îmi frămînt 
mintea, îmi umplu sufletul de simţăminte, mă las tîrît 
de pasiuni, pentru care ochii mei varsă şiroaie de lacrimi, 
pieptul meu e un izvor nesecat de suspine, iar inima îmi 
arde în vîlvătăi; vouă, muze englezoaice, vă cer să mă 
inspiraţi: umpleţi-mă de suflul vostru, încălziţi-mă, 
aprindeţi-mă, distilaţi-mă în alambic, prefăceţi-mă în 
licoare curată şi sugeţi-mi seva**; nu mă siliţi să mă în¬ 
făţişez în lume cu o mică, strîmtă, firavă, scurtă şi lapi¬ 
dară epigramă, ci cu o proză lungă, bogată şi impunătoa¬ 
re, curgătoare, amplă şi consistentă, care să-mi conducă 
şuvoiul nu ca o subţiratecă ţevuşcă ci ca un larg canal. 
Iar tu, Mnemosina mea*^, ascunsă sub treizeci de sigilii*® 
şi ferecată în strîmta carceră a umbrelor ideilor, îngînă-mi 
uşor la ureche melodia ta. — într-una din zilele trecute 
doi inşi*'*, trimişi de un scutier al reginei**, au venit la 
Noian şi i-au comunicat că acesta doreşte peste măsură să 
aibă o discuţie cu el, pentru a se lămuri despre Copernic 
şi despre o seamă de paradoxuri ale noii filozofii.** No¬ 
ianul le-a răspuns că, pentru a formula judecăţi şi con¬ 
cluzii, el nu priveşte cu ochii lui Copernic, nici ai lui 
Ptolemeu, ci cu ai săi proprii*^; şi că, totuşi, în ceea ce 
priveşte observaţiile, consideră că datorează mult aces¬ 
tor matematicieni şi altora care, de-a lungul timpului, 
adăugînd cunoaştere la cunoaştere, au oferit suficiente 
principii pentru ca astăzi să putem exprima o judecată 
corectă, care nu s-ar fi putut naşte fără multe secole de 
trudă.** Cu toate acestea, a adăugat el, aceşti învăţaţi 
sînt asemenea interpreţilor care traduc dintr-o limbă 
într-alta, lăsîndu-i însă pe alţii să pătrundă în adîncul 
sensului. Sau sînt precum acei nepricepuţi care, pentru 
a explica desfăşurarea şi motivele unui război, dau vina 
pe un căpitan absent; ei nu înţeleg cauzele, tehnica şi 

strategia care au condus la victorie, ceea ce în schimb 
înţelege cel ce are experienţă şi o bună cunoaştere a 
artei militare. Astfel Tirezias*’, profetul orb, îi spunea 
tebanei Manto^°, care deşi avea ochi nu pricepea ceea ce 
vedea: 

Visu carentem mag na pars veri latet, 
sed quo vocat me patria, quo Phoebus sequar: 
tu lucis inopem gnata genitorem regens, 
manifesta sacri signa fatidici re/er.’' 

Tot aşa, nici noi n-am putea judeca, dacă numeroase¬ 
le şi diferitele manifestări concrete ale corpurilor supe¬ 
rioare sau înconjurătoare nu ar fi fost dezvăluite şi puse 
dinaintea ochilor raţiunii noastre. N-am putea deloc. To¬ 
tuşi, după ce am adus mulţumiri zeilor ce împart darurile 
hărăzite de nesfîrşita şi atotputernica lumină primor¬ 
dială, şi după ce am elogiat efortul acestor minţi nobile, 
am înţeles limpede că trebuie să deschidem ochii şi să 
privim şi noi ce au privit ei, şi nu să luăm drept bun 
ceea ce ei au înţeles, judecat şi stabilit.’^ 

SMITHO: Rogu-te, lămureşte-mă ce părere ai despre 
Copernic. 

TEOFILO: Era o minte luminată, atentă, matură şi 
profundă; un savant cu nimic în urma oricărui astronom 
de dinaintea lui, decît doar cronologic; un om care în 
ceea ce priveşte judecata a fost cu mult deasupra lui Pto- 
lemeu, Hiparh, Eudoxiu’^ şi toţi ceilalţi care s-au luat 
după aceştia: pe deasupra, s-a eliberat de anumite pre¬ 
judecăţi şi erori — ca să nu spun „inepţii“ — ale filo¬ 
zofiei comune şi vulgare. Totuşi nici el nu s-a îndepărtat 
prea mult de ea, pentru că, fiind mai degrabă matemati¬ 
cian decît cercetător al naturii, nu s-a putut adînci şi nu 
a pătruns în străfunduri pentru a reuşi să smulgă rădăci¬ 
nile greşelilor şi principiilor eronate, nici n-a izbutit să 

dezlege pe de-a-ntregul toate contradicţiile, să se elibe¬ 
reze pe sine şi pe alţii de atîtea false probleme şi să-şi o- 
prească ochii asupra lucrurilor neschimbătoare şi sigure.^'' 
Cu toate acestea, nimeni n-ar putea lăuda îndeajuns spi¬ 
ritul acestui neamţ’^ care n-a luat în seamă mulţimea 
năroadă şi a opus atîta rezistenţă puhoiului de credinţă 
contrarie. Deşi aproape lipsit de argumente viabile, el a 
luat din nou la mînă frînturile jalnice şi ruginite moşte¬ 
nite de la antici şi le-a şlefuit, le-a alăturat şi le-a lipit în¬ 
tre ele cu raţionamentele sale mai mult matematice de- 
cît fizice, făcînd dintr-o teorie înainte denigrată, dispre¬ 
ţuită şi înfierată, una respectată, preţuită şi mai demnă 
de crezare decît cea contrară şi, fără îndoială, mai rapi¬ 
dă şi mai potrivită cu teoria şi calculele matematice. Cu 
toate că n-a avut mijloace decît pentru a rezista şi nu 
pentru a învinge, a smulge din rădăcini şi a nimici gre¬ 
şeala, acest german s-a convins în cugetul său şi a pro¬ 
clamat cu voce tare concluzia definitivă: este mai pro¬ 
babil că globul terestru se mişcă în raport cu universul 
decît că puzderia de corpuri cereşti, dintre care, cum 
bine se ştie, unele sînt mai mari şi mai grandioase decît 
pămîntul, ar avea drept centru şi temei al rotirii şi influ¬ 
enţei lor globul nostru — ipoteză ce contrazice în mod 
izbitor natura şi raţiunea, care ne arată făţiş contrariul. 
Aşa că, de aici înainte, cine s-ar mai putea arăta atît de 
încuiat şi de mocofan încît să dea uitării lucrarea mă¬ 
reaţă a unui asemenea om, hărăzit de zei a fi zorii care 
vestesc răsăritul vechii şi adevăratei filozofii’^, atîtea 
veacuri îngropată în abisurile întunecate ale oarbei, hai¬ 
nei, fudulei şi pizmaşei ignoranţe? Cine, luînd seama 
numai la ceea ce el n-a izbutit, l-ar putea pune laolaltă 
cu gloata care turuie, se călăuzeşte şi se ia mai degrabă 
după ureche şi după o credinţă barbară şi mîrşavă? 
Cum să nu-1 aşezi printre cei care, hărăziţi cu o minte 
aleasă, s-au ridicat în slavă urmînd cu credinţă privirea 

inteligenţei divine ? — Ce pot spune însă despre Noian ? 
Oare, fiind el atît de aproape de mine pe cît sînt eu 
însumi, n-ar fi potrivit să-l laud ? Obiecţia aceasta n-ar 
fi în cazul lui deloc justificată deoarece, uneori, o aseme¬ 
nea laudă e nu numai îngăduită ci de-a dreptul necesară, 
aşa cum arată Tansillo, poetul cu vers cristalin şi savant: 

Nicicui care rîvneşte cinstire şi renume 
nu-i e prielnic a vorbi de sine, 
căci teama şi iubirea în vorbe lasă urme 
ce nu sînt de crezare oricum o să le-mbine; 
totuşi e-ngăduit să-i spui chiar tu pe nume 
faimei care, desigur, pe drept ţi se cuvine, 
cînd ai a te-apăra de-o critică anume 
sau cînd doar altora ai vrea să faci un bine.’^ 

Dacă totuşi cineva poate fi atît de urîcios încît să nu 
accepte, nici cînd e meritată, lauda de sine, afle atunci 
că uneori ea nu poate fi despărţită de efectele directe sau 
laterale ale faptelor înseşi. Cine l-ar dojeni pe Apelles’® 
dacă, prezentîndu-şi opera celor interesaţi, ar declara că 
e făcută de mîna lui ? Cine l-ar condamna pe Fidias’’ 
dacă unuia care ar întreba cine este autorul acestei splen¬ 
dide statui, i-ar răspunde „eu“ ? Dar ca să înţelegeţi 
tema de faţă şi însemnătatea ei, vă spun imediat o con¬ 
cluzie, care se va dovedi lesne şi curînd justificată: anume 
că, dacă este preamărit Tiphys care în Antichitate a con¬ 
dus cea dintîi corabie şi i-a traversat pe argonauţi marea : 

Audâx nimium, qui freta primus 
rate tam fragili perfida rupit; 
terrasque suas post terga videns, 
animam levibus credidit auris;^°° 

şi dacă, în vremurile noastre, este slăvit Columb, pen¬ 
tru a fi împlinit o străveche profeţie: 


160 



Venient ânnis 

secula. scris, quibus Oceanus 
vincula rerum laxet, et ingens 
pateat tellus, Tiphysque novos 
delegat orbes, nec sil terris 
ultima Thule;^°^ 

cum să nu-1 preamărim pe Noian, care a redescoperit 
mijlocul de a se înălţa la cer, de a parcurge circumferin¬ 
ţa stelelor şi de a lăsa în urmă suprafaţa boltită a firma¬ 
mentului ? Cei ca Tiphys au descoperit felul de a tul¬ 
bura liniştea altora, de a pîngări zeii protectori ai altor 
ţinuturi, de a învălmăşi ceea ce natura prevăzătoare ţi¬ 
nuse despărţit, de a dubla relele lumii prin puterea co¬ 
municării şi a spori, de la o generaţie la alta, viciile; de 
a răspîndi cu forţa noi sminteli şi a semăna nebunii ne¬ 
maiauzite pe tărîmuri virgine, impunînd pînă la sfîrşit 
învăţătura că cel mai puternic are întotdeauna dreptate; 
de a inventa noi ştiinţe, noi unelte şi meşteşuguri pentru 
a-i asupri şi omorî pe alţii. De aceea va veni o zi cînd 
oamenii, după ce au învăţat, pe propria piele, cum merg 
lucrurile, vor avea destulă ştiinţă şi putere să fructifice 
şi să sporească aceste invenţii dăunătoare: 

Candida noştri secula patres 
videre procul fraude remota: 
sua quisque pi ger littora tangent, 
patrioque senex fractus in arvo 
parvo dives, nisi quas tulerat 
natale solum non norat opes. 

Bene dissepti faedera mundi 
traxit in unum thessala pinus, 
iussitque pati verbera pontum, 
partemque metus fieri noştri 
mare sepositum.^°^ 

Noianul, dimpotrivă: a eliberat cugetul uman şi cu- 
noaşterea‘°^; încuiată în temniţa strîmtă a aerului roti¬ 
tor, de unde doar cu mare greutate, ca prin gaura cheii, 
putea privi stelele foarte îndepărtate, cunoaşterea avea 
aripile tăiate ca să nu poată să-şi ia zborul şi să sfîşie 
vălul de nori pentru a vedea ceea ce se află cu adevărat 
dincolo şi a se elibera de himerele celor care, deşi ieşeau 
din noroiul şi peşterile pămîntului, s-au crezut zei pogo- 
rîţi din cer şi, prin felurite şarlatanii, au umplut lumea cu 
aiureli, prostii şi vicii pe care le-au înfăţişat oamenilor 
drept virtuţi, idei divine şi ştiinţe adevărate. în felul aces¬ 
ta ei au stins lumina care îndumnezeia şi umplea de ero¬ 
ism sufletul străbunilor noştri, încuviinţînd şi acceptînd 
ceţurile tenebroase ale sofiştilor şi măgarilor. Din această 
pricină, mintea omenească de atîta vreme urgisită, cînd 
îşi recapătă uneori luciditatea şi deplînge starea jalnică 
în care se află, adresează inteligenţei divine, care nu în¬ 
cetează nicicînd să-i murmure lăuntric la ureche, la¬ 
mentaţii de genul acesta: 

Oh, doamnă, cine oare s-ar sui la cer 

Ca mintea-mi rătăcită s-aducă înapoi 

Iată-1 însă pe cel care a străpuns văzduhul, a străbă¬ 
tut cerul, a cutreierat stelele, a păşit dincolo de hotarele 
lumii, a spulberat zidurile închipuite ale celei dintîi, de-a 
opta, a noua, a zecea sfere şi a oricîtor altora, adăugate 
de matematicienii găunoşi şi de orbirea filozofilor de 
duzină. El este acela care, în conformitate cu simţurile 
şi cu raţiunea, a deschis cu cheia sîrguinţei şi priceperii 
sale acele uşi ale adevărului care puteau fi deschise şi a 
despuiat natura, pînă atunci înveşmîntată şi ascunsă. El 
le-a dăruit ochi cîrtiţelor, a redat vederea orbilor, care 
nu puteau privi drept înainte pentru a-şi vedea propria 
imagine în nenumăratele oglinzi care-i înconjurau din 

toate părţile. El le-a dezlegat limba muţilor, care nu ştiau 
şi nu îndrăzneau să-şi desluşească gîndurile încîlcite; i-a 
înzdrăvenit pe şchiopi, care cu spiritul nu puteau face 
acel pas înainte inaccesibil trupului becisnic şi pieritor. 
Iar soarele, luna şi ceilalţi aştri care au un nume îi face 
atît de cunoscuţi oamenilor de parcă aceştia acolo şi nu 
pe pămînt şi-ar avea casa. El demonstrează cît sînt de 
asemănătoare sau de diferite, de mari sau de primej¬ 
dioase corpurile cereşti pe care le vedem în depărtare 
faţă de cele care ne sînt apropiate. El ne deschide ochii 
pentru a vedea această zeitate, această mumă, care ne 
poartă pe spinarea sa şi ne hrăneşte, după ce din pînte- 
cul ei ne-a născut şi tot în el ne primeşte la sfîrşit; tot el 
ne eliberează de convingerea că ea ar fi doar un corp 
neînsufleţit şi lipsit de viaţă, drojdie a substanţelor ma- 
teriale.*°^ In felul acesta aflăm că luna şi stelele nu sînt 
locuri mult diferite ori mai rele decît cel în care vieţuim 
noi; aflăm că alte corpuri pot fi foarte bune, poate chiar 
mai bune în sine şi mai generoase cu vietăţile care le 
locuiesc.'^ Aşadar noi cunoaştem o mulţime de stele, de 
aştri, de divinităţi care, toate laolaltă, cu sutele de mii, 
participă la făurirea ordinii şi la contemplarea cauzei ce¬ 
lei dintîi, universale, infinite şi veşnice. Raţiunea noastră 
este acum eliberată de lanţurile care o priponeau de în¬ 
chipuitele opt, nouă ori zece sfere rotitoare şi de mo¬ 
toarele lor. Am aflat că cerul este unul singur, o imensă 
întindere de văzduh, unde aceste minunate lumini res¬ 
pectă distanţa care le desparte, în folosul vieţii perpetue 
şi a ordinii ei. Aceste corpuri scînteietoare sînt crainicii 
care vestesc perfecţiunea gloriei şi măreţiei lui Dumne¬ 
zeu. In acest fel sîntem purtaţi spre descoperirea infini¬ 
tului efect al cauzei infinite, urma adevărată şi vie a 
puterii infinite. Şi acum ştim să nu mai căutăm divini¬ 
tatea undeva în afara noastră, căci ea se află lîngă noi, ba 
chiar înăuntrul nostru, mai înăuntru decît ne sîntem 

noi înşine. Şi la fel, locuitorii celorlalte lumi nu trebuie 
să o caute la noi, pentru că şi ei o au la ei, înăuntrul lor 
înşişi (dat fiind că luna este pentru noi pe cer în aceeaşi 
măsură în care şi noi sîntem pe cer pentru ea).’°^ Din 
această pricină se cuvine să dăm un sens mai profund 
vorbelor spuse de Tansillo în glumă: 

De nu vă bucuraţi de ce-aveţi la-ndemînă 

Cum o veţi face cu ce vă e departe ? 

A jindui după aceea ce altul ţine-n mînă 

Şi a dispreţui ce ai e un păcat de moarte. 

Voi sînteţi cei ce v-aţi pierdut fiinţa 

umblînd bezmetici după umbra cioată; 

ori cîinele ce-n rîu se-neacă din dorinţa 

de-a-şi înhăţa doar prada în apă reflectată. 

Iubiţi deci adevărul, lăsaţi umbra în pace. 

Nu ocărîţi prezentul gîndind la viitor. 

Eu trag nădejde astăzi că mîinele-mi va place 

Si traiul mi-e mai vesel si mai fermecător. 

> » 

De două ori mă bucur: de ce trăiesc acum 
Şi de a mea speranţă în ce-i de-abia pe drum.‘°® 

Şi deşi e singur‘°^, acest singur poate să învingă şi va 
învinge, şi va triumfa împotriva ignoranţei generale; şi 
este cert că nu mărturiile aduse de mulţimea oarbă şi 
surdă, nici ocările şi vorbele goale nu vor lămuri chesti¬ 
unea, ci puterea unei cugetări drepte. Căci toţi orbii din 
lume împreună nu fac cît un văzător, nici toţi proştii 
laolaltă cît un înţelept. 

PRUDENZIO: 

Rebus et in sensu, si non est quod fuit ante, 
fac vivas contentus eo quod tempora praebent. 
ludicium populi nonquam contempseris unus, 
ne nuliiplaceas dum vis contemnere multos.^^° 

TEOFILO: Asemenea învăţăminte sînt valabile în ca¬ 
zul conversaţiilor între prieteni şi al comportării obişnu¬ 
ite, dar nu cînd este vorba despre cunoaşterea adevărului 
şi rînduiala minţii, despre care acelaşi înţelept spunea: 

Disce, sed a doctis; indoctos ipse Joceto.'** 

Ce ziceai se potriveşte şi crezului celor mulţi şi de 
aceea sfaturile acestea sînt bune tocmai pentru aceştia 
mulţi; căci nu oricine se poate înhăma să care o aseme¬ 
nea povară, ci numai cei pe care-i ţin puterile s-o ducă 
în spate, ca pe Noian; iar dacă nu, măcar s-o mute, fără 
mari primejdii, mai aproape de ţintă, aşa cum a făcut 
Copernic. Mai mult, cei care stăpînesc acest adevăr nu 
trebuie să-l împărtăşească oricui s-o nimeri*’^, dacă nu 
vor (cum se spune) să strice orzul pe gîşte"^ şi să arunce 
nestematele la porci şi dacă nu doresc să culeagă drept 
roade ale muncii şi caznei lor neştiinţa nătîngă şi semea¬ 
ţă, împreună cu tovarăşa sa nedespărţită, fudula mojicie. 
Neştiutorii pe care îi putem învăţa, orbii pe care-i pu¬ 
tem lumina nu sînt orbii de la natură sau neştiutorii care 
n-au nici minte, nici ştiinţă, ci sînt cei care nu ştiu cum 
să privească şi cum să judece, care sînt lipsiţi nu de în¬ 
suşirile naturale, ci de corecta lor folosinţă. Unii dintre 
aceştia sînt atît de răi şi de ticăloşi încît, pentru că sînt 
socotiţi şi (ceea ce e mai rău) se socotesc atotştiutori, 
mînaţi de o invidie neputincioasă, se ridică cu furie şi 
trufie împotriva celui ce pare să vrea să-i înveţe, celui ce 
îndrăzneşte să arate că ştie ceea ce ei nu ştiu. Atunci îi 
vei vedea cum se aprind şi turbează. 

FRULLA: Da, ca cei doi savanţi sirepi'*"', de care 
vom mai vorbi; unul dintre ei, nemaiştiind ce să răspun¬ 
dă şi să argumenteze, s-a ridicat în picioare ca pentru a 
încheia disputa şi a deşertat tolba de maxime erasmiene, 
ca tot atîtea săgeţi, zbierînd: „Quid?non ne Anticyram 

navigas? Tu iile pbilosophorum protoplastes, qui nec 
Ptolomeo, nec tot tantorumque pbilosophorum et as- 
tronomorum maiestati quippiam concedis? Tu ne no- 
dum in scirpo quaeritas şi altele asemenea, demne 
de a-i fi măsurate pe spinare cu metrul acela dublu, nu¬ 
mit nuia, pe care-1 folosesc cărăuşii cînd croiesc samarul 
măgarilor. 

TEOFILO: Să lăsăm deocamdată la o parte această 
întîmplare. Mai sînt şi unii nebuni creduli care, temîn- 
du-se că vederea prea limpede le-ar dăuna, merg mai 
departe cu perseverenţă şi încăpăţînare în bezna greşe¬ 
lilor învăţate în trecut. Dar sînt şi inşi cu minţile bine 
înzestrate din naştere şi care răsplătesc toate eforturile ce 
le sînt dedicate: judecata lor nu este nesăbuită, mintea 
lor rămîne liberă şi vederea limpede; pe aceştia cerul i-a 
hărăzit să fie, dacă nu inventatori, măcat observatori, 
investigatori, judecători şi martori ai adevărului. 
Acestora Noianul le-a dobîndit, le dobîndeşte şi le va 
dobîndi consensul şi dragostea. Acestea sînt spiritele 
nobile în stare să-l audă şi să discute cu el. Iar în această 
materie nu e cu putinţă ca vreunul dintre aceştia să i se 
împotrivească, deoarece, chiar de-ar avea mintea limi¬ 
tată şi n-ar fi de acord cu el în toate privinţele, ar încuvi¬ 
inţa totuşi cele mai multe, mai mari şi mai însemnate 
convingeri ale lui şi ar recunoaşte măcar că ceea ce nu-i 
pare chiar adevărat, îi pare foarte probabil. 

PRUDENZIO: O fi cum zici, dar eu unul nu intenţio¬ 
nez să mă abat de la părerea celor din vechime, căci o vor¬ 
bă cuminte zice: „înţelepciunea sporeşte o dată cu anii“. 

TEOFILO: Şi continuă: „iar prudenţa, cu trecerea 
lor“. Dacă te-ai gîndi mai bine la vorbele astea ai vedea 
că pornind de la ele se ajunge exact la contrariul celor 
spuse de tine: vreau să zic că, în anumite privinţe, ca 
aceea de faţă, noi sîntem mai vîrstnici şi avem mai mulţi 
ani decît înaintaşii noştri. Eudoxiu*'^ care a trăit ime- 

diat după renaşterea astronomiei, dacă nu cumva chiar 
el a făcut-o să renască, n-a putut avea gîndirea matură 
a lui Callipos"^ care, trăind după treizeci de ani de la 
moartea lui Alexandru cel Mare, pe măsura acumulării 
anilor a acumulat şi observaţii. Şi din aceeaşi pricină, 
Hiparh"® avea să ştie mai multe decît Callipos, pentru că 
a văzut schimbările petrecute de-a lungul a o sută nouăzeci 
şi şase de ani după moartea lui Alexandru. Menelaos^*’, 
geometru roman, care urmăreşte mişcările cereşti după 
patru sute şaizeci şi doi de ani de la moartea lui Alexan¬ 
dru, fireşte că ştie mai multe decît Hiparh. Şi mai multe 
încă ştie Mahomed din Araca‘^°, la o mie două sute doi 
ani după acea dată. Dar şi mai multe decît toţi ştie Co- 
pernic, aproape în zilele noastre, la o mie opt sute patru 
zeci şi nouă de ani de la aceeaşi dată. E adevărat însă că 
unii dintre cei care au trăit mai tîrziu n-au cunoscut 
nici atît cît cunoşteau cei de la începuturi şi că marea 
majoritate a contemporanilor noştri a pierdut orice do¬ 
rinţă de cunoaştere: motivul este că nici aceia n-au trăit, 
precum nici aceştia de-acum nu trăiesc diferenţa de ani 
scursă; ba mai rău de atît, aceia şi aceştia deopotrivă îşi 
trăiesc viaţa de parcă ar fi morţi. 

PRUDENZIO: Spune ce vrei, trage ce concluzie pof¬ 
teşti, eu unul sînt prieten cu anticii; iar în ceea ce pri¬ 
veşte părerile sau paradoxurile dumitale, eu nu cred că 
atîţia mari înţelepţi au fost neştiutori, cum susţii dum¬ 
neata şi alţii care se dau în vînt după noutăţi. 

TEOFILO: Fie, maestre Prudenzio. Dar dacă o păre¬ 
re de-a dumitale şi de-a multora e adevărată pentru că 
este antică, rezultă că fără îndoială ea era falsă atunci 
cînd era nouă. înainte ca mintea dumitale să fie de acord 
cu această filozofie, mintea omenească a fost de acord cu 
filozofia caldeenilor, a egiptenilor, a magilor, orficilor, 
pitagoricienilor'^' şi cu a atîtor altora încă mai dinainte. 
Şi împotriva fiecăreia s-au revoltat logicienii şi mate- 

maticienii vremii lor, fără rost ori noimă, nu pentru că i-ar 
fi socotit duşmanii vechiului ci pentru că ei înşişi nu ve¬ 
deau adevărul. Să dăm aşadar la o parte argumentul ve¬ 
chimii şi al noutăţii: căci nu există nimic nou care să nu 
se învechească, şi nu există nimic vechi care odată să nu fi 
fost nou, cum bine a observat marele vostru Aristotel.'^^ 

FRULLA: Simt că plesnesc: dacă nu mă lăsaţi să vor¬ 
besc acum, o să crăp! Vorbind cu maestrul Prudenzio, 
ai spus „marele vostru Aristotel": ştii cum văd eu că 
Aristotel e al lui, id că el, Prudenzio, e peripateti- 
cian? (Rogu-vă să-mi acceptaţi, ca paranteză, o mică 
digresiune.) Aşa ca în anecdota cu cei doi cerşetori orbi 
care stăteau la poarta arhiepiscopiei din Neapole; şi 
cum unul se pretindea guelf, iar celălalt ghibelin*^'*, s-au 
încăierat şi s-au ciomăgit aşa de zdravăn că dacă nu-i 
despărţeau alţii, nu se ştie cum s-ar fi isprăvit tărăşenia. 
Intre timp se apropie de ei un om de treabă şi le spune: 
„Ia veniţi încoace amîndoi, ticăloşilor! Ce-i aia guelf? 
Ce-i aia ghibelin ? Ce-o fi însemnînd după voi să fii guelf 
sau ghibelin ?“ La care unul n-a ştiut să dea nici un răs¬ 
puns, iar celălalt s-a descurcat zicînd: „Senior Pietro Cos- 
tanzo, stăpînul meu, pentru care am o mare dragoste, e 
ghibelin". întocmai ca şi aceştia, mulţi sînt peripateticieni 
şi se mînie, se înfierbîntă şi se iau la harţă pentru Aristo¬ 
tel, vor să-i apere doctrina lui Aristotel, îi duşmănesc 
amarnic pe cei ce nu-s prieteni cu Aristotel, vor să tră¬ 
iască şi să moară pentru Aristotel, iar în fapt nu pricep 
nici măcar titlurile cărţilor lui Aristotel. Dacă vrei să 
vezi cum arată unul dintre aceştia, poftim! îl ai în faţa 
dumitale: ăsta căruia i-ai zis „marele vostru Aristotel" şi 
care cînd ţi-e lumea mai dragă trânteşte un Aristoteles nos- 
ter, Peripatedcorum pnnceps, un Pkto noster, et ultra^^^. 

PRUDENZIO: N-am nici o consideraţie pentru con¬ 
sideraţiile dumitale, şi nu-ţi apreciez aprecierile. 

TEOFILO: Fiţi amabili şi nu mai întrerupeţi. 

SMITHO: Continuaţi, senior Teofilo. 

TEOFILO: Marele vostru Aristotel a observat că ceea 
ce se petrece cu toate lucrurile se petrece şi cu opiniile 
şi cu efectele acestora: de aceea la fel de util este a apre¬ 
cia filozofiile după vechimea lor pe cît e de util să sta¬ 
bilim dacă ziua urmează nopţii sau invers. Cu alte cu¬ 
vinte, ceea ce contează este care din doi, noi sau adver¬ 
sarii noştri de la antipozi, se află în plină zi sau vede lu¬ 
mina adevărului la orizont; care din doi bîjbîie în beznă, 
noi sau ei; în concluzie, contează să aflăm dacă noi, care 
am pornit la primenirea vechii filozofii, ne aflăm în lu¬ 
mina care pune capăt nopţii sau în amurgul care încheie 
ziua. Iar concluzia nu e greu de aflat, judecînd chiar şi 
numai sumar roadele fiecăreia dintre aceste două gîn- 
diri. Şi hai să vedem care sînt unele şi care altele. Unele 
sînt cumpătate în felul de a trăi; sînt experte în medi¬ 
cină; exacte în cugetare; unice în divinaţie; miraculoase 
în magie; neîncrezătoare în superstiţii; respectuoase cu 
legile; ireproşabile ca morală; divine în teologie şi în 
toate privinţele eroice: o dovedesc longevitatea, rezis¬ 
tenţa la boli, invenţiile ingenioase, prezicerile împlinite, 
substanţele transformate prin puterea lor, pacea adusă 
popoarelor lor, inviolabilitatea jurămintelor lor, juste¬ 
ţea faptelor lor, prietenia cu spiritele tutelare benefice 
şi isprăvile lor minunate pe care timpul nu le-a şters. 
Celelalte, le las să fie judecate de oricine are judecată.*^^ 

SMITHO: Dar ce aţi zice dacă cei mai mulţi, în vremea 
noastră, ar gîndi pe dos, mai ales în materie de filozofie ? 

TEOFILO: Nu m-aş mira: căci îndeobşte cei care 
pricep puţine cred că ştiu multe, iar nebunii socotesc că 
le ştiu pe toate. 

SMITHO: Spune-mi: cum crezi că se pot corecta cei 
de soiul ăsta ? 

FRULLA: Smulgîndu-le capul şi înlocuindu-1 cu altul 
nou. 

TEOFILO: Smulgîndu-le, printr-o argumentaţie po¬ 
trivită, siguranţa că ştiu totul; şi eliberîndu-i, pe cît se 
poate, prin raţionamente iscusite, de această părere nă- 
roadă, ca să-i îndupleci să te asculte. Dar aceasta numai 
după ce omul care vrea să le deschidă ochii s-a convins 
că au ochi de văzut şi urechi de auzit. Acestora, după 
modelul şcolii pitagoriciene şi al nostru, le-aş interzice 
să pună întrebări şi să ridice obiecţii înainte de a fi as¬ 
cultat întregul curs de filozofie: căci dacă teoria e în 
sine perfectă şi a fost ascultată pînă la capăt, ea alungă 
toate îndoielile şi înlătură toate contradicţiile. De-abia 
după aceea, dacă se iveşte un spirit mai luminat, acesta 
va putea vedea dacă e ceva de adăugat, de scos, de co¬ 
rectat sau schimbat. Abia atunci va putea compara 
principiile şi concluziile acestea cu cele contrare; atunci 
îşi va putea cumpăni întrebările şi răspunsurile, apro¬ 
barea ori dezaprobarea. Căci în materie de artă şi 
ştiinţă, nu poţi să-ţi formulezi întrebările ori îndoiala, 
cu temei şi coerenţă, dacă mai întîi n-ai ascultat tot. Nu 
poţi fi un bun avocat sau judecător dacă nu ai toate in¬ 
formaţiile despre cazul respectiv. Dar dacă teoria se dez¬ 
văluie treptat, pornind de la principii şi temelii solide şi 
confirmate pentru a construi apoi o clădire desăvîrşită 
prin elementele care o cumpun, ascultătorul trebuie să 
tacă şi, mai înainte de a fi auzit şi înţeles tot, să aibă în¬ 
credere că pe măsură ce teoria va înainta, ea va elimina 
toate greutăţile. Scepticii şi pyrrhonienii’^^ obişnuiesc 
să procedeze invers: ei declară că nici un lucru nu poate 
fi cunoscut şi prin urmare, ei tot caută şi întreabă fără a 
găsi vreodată un răspuns. La fel de jalnici ca aceştia sînt 
şi ceilalţi, care despică în patru lucrurile cele mai lămu¬ 
rite, irosind neînchipuit de mult timp; şi aceia care, do¬ 
rind să pară savanţi, sau din alte pricini demne de dis¬ 
preţ, nu vor nici să înveţe, nici să fie învăţaţi, ci doar să 
contrazică şi să nege adevărul. 

SMITHO: Vorbele pe care le-ai rostit îmi trezesc o 
îndoială. O mulţime de oameni cred că ştiu totul şi so¬ 
cotesc că merită în permanenţă să fie ascultaţi: lucrul 
poate fi constatat în mai toate universităţile şi academi¬ 
ile, toate arhipline de aceşti Aristarhi'^® care n-ar ceda 
nici dinaintea tunătorului Jupiter; cine urmează învăţă¬ 
tura acestora n-are alt folos decît că trece de la neştiinţă 
(adică de la absenţa adevărului) la închipuirea şi fudu¬ 
lia că ştie totul, ceea ce este o nebunie şi o falsitate de¬ 
ghizată. Pricepi, aşadar, ce a cîştigat: a fost scăpat de o 
neştiinţă simplă şi aruncat într-una prefăcută, care, cum 
bine se spune, îndeamnă la rău. Şi atunci cine-mi garan¬ 
tează că, după ce voi irosi atîta timp şi efort, care puteau 
fi folosite mai bine cu alte studii şi ocupaţii, nu mi se va 
întîmpla şi mie ce li se întîmplă multora, anume că în 
loc să dobîndesc o învăţătură adevărată, îmi îmbol¬ 
năvesc mintea cu ţicneli primejdioase. Cu alte cuvinte, 
cum poate cineva care nu ştie nimic să facă deosebirea 
dintre ce e demn de stimă şi ce, dimpotrivă, trebuie dis¬ 
preţuit; dintre bogăţia şi sărăcia minţii; dintre cei care 
se cred înţelepţi şi cei care cu adevărat sînt ? Eu ştiu că 
toţi ne naştem neştiutori şi ne e uşor s-o recunoaştem; 
apoi, crescînd, deprindem regulile şi obiceiurile celor 
apropiaţi nouă şi, în aceeaşi măsură, ne deprindem să 
criticăm legile, riturile, credinţele şi obiceiurile adver¬ 
sarilor noştri sau ale străinilor, şi la fel fac aceştia cii ale 
noastre. Astfel, hrănită în mod natural, preţuirea deo¬ 
sebită pentru ce-i al nostru prinde rădăcini în noi; şi la 
fel prinde în ceilalţi, mulţi şi feluriţi, preţuirea pentru 
ce-i al lor. De aceea lesne s-a încetăţenit printre noi con¬ 
vingerea că asuprindu-i, masacrîndu-i, răpunîndu-i, uci- 
gîndu-i pe duşmanii credinţei noastre, aducem o jertfă 
bine venită zeilor noştri; şi la fel cred şi ei cînd fac ase¬ 
menea grozăvii. Ei îi mulţumesc lui Dumnezeu că le-a 
dăruit lumina care le promite viaţa veşnică, cu aceeaşi 

înflăcărare şi certitudine cu care noi îi mulţumim pen¬ 
tru că nu ne-a cufundat în bezna şi orbirea în care se află 
ei. La aceste convingeri religioase şi duhovniceşti se 
adaugă cele ştiinţifice. Eu însumi, influenţat fie de pă¬ 
rinţii ori pedagogii care m-au crescut, fie de fanteziile 
mele, fie de renumele vreunui savant, fie îndrurţiat de 
ignoranţa trufaşă şi norocoasă a unui dobitoc, mă voi 
considera, plin de mine, la fel de ştiutor ca altul crescut 
de un ins mai puţin ignorant sau chiar învăţat. Nici nu 
ştii ce putere au obişnuinţa şi convingerile sădite în minte 
încă din copilărie şi cît ne împiedică să înţelegem lucruri 
dintre cele mai evidente. E ca şi cum ai înghiţi mici can¬ 
tităţi de otravă care sfîrşeşte prin a nu-ţi mai face nici 
un rău, ba dimpotrivă, devine un soi de hrană naturală, 
încît antidotul însuşi poate să-ţi devină periculos şi uci¬ 
gător. Spune-mi deci: pe ce cale socoteşti că tu, şi nu alţii, 
vei cîştiga atenţia celor mulţi, înclinaţi să-i creadă pe cei¬ 
lalţi nenumăraţi ? 

TEOFILO: E un dar ceresc acesta, de a fi călăuzit de 
zei şi de a avea şansa să întîlneşti un om care nu doar are 
reputaţia de călăuză, ci chiar este o călăuză, şi de a primi 
lumina spirituală care te face să alegi ce e bun. 

SMITHO: în general însă oamenii se iau după opinia 
curentă, care, chiar dacă e greşită, îi protejează prin 
consensul şi simpatia mulţimii. 

TEOFILO: Iată o gîndire nedemnă de un om adevă¬ 
rat. Iată de ce înţelepţii şi cei dăruiţi de cer sînt atît de 
puţini. Dar aceasta a fost dorinţa zeilor, ca ceea ce e 
comun şi general să nu fie nici preţios, nici preţuit. 

SMITHO: Sînt convins că puţini sînt cel ce cunosc 
adevărul şi încă şi mai puţini cei care stăpînesc adevă¬ 
rurile de seamă. Dar mă descumpăneşte faptul că tot pu¬ 
ţini pot fi şi cei care susţin lucruri greşite, fără valoare, 
demne de dispreţ sau chiar vicii şi ţicneli de cea mai joasă 
speţă. 

TEOFILO: Ai dreptate. Şi totuşi adevărul şi temeini¬ 
cia trebuie căutate printre cei puţini, căci gloata n-a 
produs nicicînd ceva demn şi de preţ; iar perfecţiunea 
şi valoarea aparţin întotdeauna celor puţini. Dacă însă 
numai ele ar fi rare şi prea puţin răspîndite, oricine le-ar 
recunoaşte dar nu le-ar putea dobîndi, iar atunci nu 
cunoaşterea ci posesiunea le-ar dicta însemnătatea. 

SMITHO: Hai să lăsăm aceste discuţii şi să cercetăm 
puţin gîndirea Noianului. Căci nu-i lucru puţin că a 
cîştigat atîta renume încît să merite şi atenţia noastră. 

TEOFILO: El nici nu cere mai mult. Acum judecaţi 
voi înşivă cu cîtă tărie rezistă filozofia lui, cum ştie să se 
apere, să descopere şi să arate lumii deşertăciunea şi gre¬ 
şelile sofiştilor, dar şi orbirea mulţimii şi a filozofiei ei. 

SMITHO: Pentru aceasta (cum s-a făcut deja noapte), 
vom reveni aici mîine, la aceeaşi oră, şi vom cîntări des¬ 
coperirile şi filozofia Noianului. 

PRUDENZIO: Satprata biberunt: nam iam nox hu- 
mida caeîo praecipitad^'^. 


Sfîrşitul primului dialog 



DIALOGUL AL DOILEA 


TEOFILO: Atunci senior Fulke Greville'^° i-a zis: 
„Vă rog, domnule Noian, desluşiţi-mi motivele pentru 
care socotiţi că pămîntul se mişcă." La care acesta i-a 
răspuns că nu-i poate desluşi nici un motiv cîtă vreme 
nu-i cunoaşte capacităţile; şi neştiind în ce fel ar putea 
fi înţeles de el, teamă îi e să nu semene cu cei ce le ex¬ 
plică statuilor sau vorbesc morţilor. Şi de aceea să bine- 
voiască senior Greville să-i expună el mai întîi motivele 
pentru care crede contrariul. Căci doar în funcţie de 
puterea şi pătrunderea minţii pe care le va dovedi în ex¬ 
plicaţiile sale, îi vor fi date apoi răspunsurile. Şi a mai 
adăugat că plăcerea de a demonstra şubrezenia păreri¬ 
lor contrare folosind chiar argumentele adversarului, îl 
face să-şi dorescă din tot sufletul interlocutori de soi; şi 
că el unul este oricînd gata să riposteze. Astfel, cu cît va 
fi mai mare oportunitatea de a răspunde şi de a explica, 
cu atît va reieşi mai bine temeinicia filozofiei sale faţă de 
cea comună.'^' Răspunsul i-a plăcut grozav lui senior 
Folco, care a replicat: „Mi-aţi face o mare favoare; accept 
provocarea şi vreau să hotărîm o zi în care să vă con¬ 
fruntaţi cu adversari adevăraţi care să vă dea prilejul de 
a vă expune argumentele. De azi în opt zile cade Mier¬ 
curea Cenuşii*^^: vă invit la mine, să luaţi masa împreună 
cu mai mulţi gentilomi şi învăţaţi, iar apoi să discutaţi 


174 



multe şi felurite subiecte." „Promit că nu voi lipsi, a spus 
Noianul, nici atunci nici în orice ocazie asemănătoare: 
căci dorinţa mea este de a înţelege şi a învăţa, şi puţine 
lucruri m-ar putea sili să mă abat de la ea. Dar rogu-vă 
să nu mă confruntaţi cu nişte neisprăviţi, lipsiţi de învă¬ 
ţătură şi nepricepuţi la asemenea subiecte" (şi avea 
dreptate să aibă îndoieli căci, discutînd cu feluriţi sa¬ 
vanţi de prin locurile astea, pe mulţi i-a descoperit mai 
ageamii decît se poate închipui). La acestea senior Folco 
i-a răspuns să nu se teamă, căci invitaţii lui sînt cu ade¬ 
vărat învăţaţi şi au purtări alese. Drept care lucrul a 
rămas hotărît. Şi iată că soseşte ziua cu pricina — Muze, 
veniţi-mi în ajutor! 

PRUDENZIO: Apostrophe, pathos, invocaţia poe- 
tarum more.'^^ 

SMITHO: Ascultaţi, vă rog, maestre Prudenzio. 

PRUDENZIO: Lubentissime.^^* 

TEOFILO:...Noianul, aşteaptă el ce-aşteaptă pînă du- 
pă-amiază şi neprimind nici o veste, consideră că senior 
Greville, luat de alte treburi, a uitat sau n-a mai putut da 
curs invitaţiei, drept care îşi ia şi el gîndul de la întîlnire 
şi pleacă să se plimbe şi să-şi viziteze nişte amici italieni; 
revenind acasă tîrziu, după apusul soarelui... 

PRUDENZIO: Cînd împurpuratul Febus, întorcînd 
spatele emisferei noastre, purcedea cu radiosu-i cap la 
iluminarea antipozilor. 

FRULLA: Că bine le mai zici, magister! Spune dum¬ 
neata mai departe, căci povesteşti de minune! 

PRUDENZIO: Dar nu ştiu povestea. 

FRULLA: Atunci taci, naibii, din gură! 

TEOFILO: ... seara tîrziu, cînd ajunge acasă, îi găseş¬ 
te în faţa uşii pe messer Florio şi pe doctorul Gwinne'^^, 
care îl căutaseră peste tot şi acum, văzîndu-1 venind, strigă 
amîndoi: „Slavă Domnului! Haideţi repede că vă aşteap¬ 
tă o mulţime de cavaleri, de gentilomi şi de savanţi, şi 

printre ei e unul pe care-1 cheamă ca pe dumneavoastră’^* 
şi care e nerăbdător să discute"; la care Noianul zice: 
„Prin urmare trebuie să fim la înălţime. Singurul lucru 
care nu-mi place este că eu mă aşteptam să port discuţia 
la lumina zilei, iar nu la cea a luminării." Gwinne se 
scuză atunci că mai mulţi cavaleri care doreau să parti¬ 
cipe la discuţie nu puteau veni la prînz aşa că au venit la 
cină. „Hai să mergem, spuse Noianul. Ne ajute Dum¬ 
nezeu să şi ajungem, cu atîta drum cît avem de făcut pe 
bezna asta şi pe străzile astea nesigure!" Dar, în loc s-o 
luăm noi drept înainte pe stradă’^^, am socotit că e mai 
scurt dacă o cotim spre Tamisa să căutăm vreun barcaz 
care să ne ducă direct la palat.Am ajuns la pontonul 
palatului Buckhurst'^^ şi aici am stat mult şi bine stri- 
gînd „oares" adică „hei, barcagiu", irosind în acest fel tot 
atîta timp cît ne-ar fi luat dacă mergeam pînă la locul cu 
pricina pe jos, agale şi chiar oprindu-ne din cînd în cînd 
pe drum. în sfîrşit răspund hăt departe doi barcagii; şi, 
iavaş iavaş, de parcă veneau la spînzurătoare, ajung în 
cele din urmă la mal. Apoi, după o sumedenie de între¬ 
bări şi răspunsuri, că unde, de unde, de ce, cînd, cum şi 
cît, trag în sfîrşit barca la scara pontonului; atunci unul 
dintre cei doi, care parcă era cîrmaciul Tartarului’din 
Antichitate, îi întinde mîna Noianului; iar al doilea, 
care trebuie să fi fost fiu-său, deşi nu părea să aibă mai 
puţin de şaizeci şi cinci de ani, ne ajută pe ceilalţi să 
sărim în barcă. Şi deşi nu aveam cu noi un alde Hercule, 
Enea ori Rodomonte’””, regele Sarzei, 

gemuit sub pondere cimba 

sutiîis, et mulţam accepit limosa paludem. 

La auzul acestei muzici. Noianul zice: „Dă Doamne 
ca ăsta să nu fie chiar Caron în persoană. Teamă mi-e 

că barca asta e în căutarea doritei luxperpetuâ^'^^; ca ve¬ 
chime, poate concura cu succes cu arca lui Noe: pe legea 
mea dacă nu e o relicvă rămasă de la Potop." Şi într-ade¬ 
văr, dacă o atingeai cîtuşi de puţin începea să scîrţîie, iar 
dacă te mişcai, se pornea ditai corul de scîrţîituri. Zice 
Noianul: „Uite cum se adevereşte legenda după care 
zidurile Tebei, dacă-mi amintesc bine, erau sonore şi 
uneori cîntau toate la unison''*'*: dacă aveţi îndoieli, as¬ 
cultaţi barca asta ce ţignale scoate cînd îi intră apa prin 
crăpături, de-i ditamai hărmălaia." Pe noi ne pufneşte 
rîsul, dar numai Dumnezeu ştie cum, căci: 

.. .Atunci cînd vede singur în jur atîta jale 
şi soarta lumii schimbată în năpastă. 

Doar Hanibal zîmbeşte tristeţii generale.'*^ 

PRUDENZIO: Risus sardonicus^‘^^ 

TEOFILO: Noi, ademeniţi de acea muzică armoni¬ 
oasă, aşa cum e ademenită iubirea de dispreţ, de vreme şi 
de anotimpuri, ca să ţinem isonul acelei muzici ne apucăm 
să cîntăm. Messer Florio (amintindu-şi parcă de vechile 
amoruri) îngîna: „Unde-mi eşti, dulce iubită."'"*^ Noia¬ 
nul şi el: „Maurul plînge, femeie schimbătoare"**® şi aşa 
mai departe. In vremea asta, cătinel cătinel, înaintam şi 
noi cît ne îngăduia barcazul care, dupăcît era de ciuruit 
de carii şi de timp, ar fi trebuit să fie uşor ca pluta; el, cu 
toate astea, era dimpotrivă, greu ca plumbul, iar barcagii 
de-abia îşi mişcau braţele, care deşi lungi ca două prăji¬ 
ni, vîsleau scurt, urmînd dictonul festina yente''*^ 
PRUDENZIO: Optime discnptum\^^° acel „festina“ 
sugerează bine contorsiunile dorsale ale mateloţilor, iar 
„lente'" efectul limitat al acţiunii lor: asemeni lenei celor 
ce trudesc pentru zeul grădinilor.'®' 

TEOFILO: în felul acesta, înaintînd noi mult în timp 
şi puţin în spaţiu, cînd nu făcusem nici a treia parte din 

drum, ceva mai încolo de locul numit „la templu“'^^, 
cei doi ipochimeni, în loc să se grăbească, trag barca la 
mal. Noianul întreabă: „Ce fac ăştia ? vor să se oprească 
să-şi tragă sufletul ?“ La care aflăm că indivizii nu inten¬ 
ţionau să meargă mai departe, fiindcă ajunseseră acasă. 
Atunci, dăi şi roagă-i, dar nimic: pentru că ăştia sînt o 
speţă de ţărănoi la care săgeţile zeului dragostei venera¬ 
te de gloată ajung gata tocite şi rupte.'^^ 

PRUDENZIO: Principia omni rusticorum generi, 
hac est a natura tributum, utnihil virtutis amare faciant; 
et vix quicquam farmidine paenae}^^ 

FRULLA: Şi mai e un proverb despre ţopîrlanii ăştia: 

Ragatus tumet 

pulsatus ragat 

pugnis cancisus adarat}^^ 

TEOFILO: în concluzie, ne-au zvîrlit acolo; şi după 
ce le-am plătit şi le-am mulţumit (căci prin locurile as¬ 
tea aşa se obişnuieşte cînd eşti bruftuit de canalii), ne-au 
arătat pe unde să ieşim la drum. — Ei, aici am nevoie de 
tine, dulce Mafelina, muză a lui Merlin Cocai!*^^ — 
Drumul de care spun începea cu o baltă de noroi impo¬ 
sibil de ocolit pe orişice vreme şi cu oricît noroc. No¬ 
ianul, care e un învăţat şi care a umblat prin mai multe 
şcoli decît noi, zice: „îmi pare că zăresc o afurisită de tre¬ 
cere, veniţi după mine"; şi nu termină bine de rostit, că-1 
vedem împotmolit în noroi de nu-şi mai putea scoate 
picioarele; atunci, noi ceilalţi, ajutîndu-ne unii pe alţii 
şi sperînd că purgatoriul n-avea să dureze, facem ce fa¬ 
cem şi ne înglodăm şi noi întocmai ca el; în acel mo¬ 
ment soarta nemiloasă vrea să descoperim că ne aflam, el 
cu noi şi noi cu el, într-un şanţ mîlos, închis la ambele 
capete de ditai zidul, asemeni grădinii geloziei sau gră¬ 
dinii desfătărilor'^^; şi cum nu era nici strop de lumină 

ca să ne arate calea, nu puteam deosebi drumul lăsat în 
urmă de cel care se afla înaintea noastră. Nădăjduind la 
fiecare pas să se termine coşmarul şi spintecînd zeama 
puturoasă, am ajuns să ne cufundăm pînă la genunchi în 
iadul acesta adînc şi tenebros. Nimeni nu ştia ce să zică, 
nici unul nu putea da vreun sfat, ci fiecare în linişte şi pe 
muteşte, ba bombănea de furie, ba boscorodea mărunt, 
ba pufnea din buze, ba scotea un oftat şi se oprea să-şi 
tragă sufletul, ba înjura printre dinţi; şi pentru că ochii 
nu ne erau de nici un folos, picioarele urmau pe dibuite 
alte picioare, orbi călăuziţi de alţi orbi, într-o buimă¬ 
ceală desăvîrşită. 

Ca omul care zace şi plînge îndelung, 
ţeapăn în pat, orele lungi şi-ncete 
şi-aşteaptă vreun descîntec, licori ori amulete 
să-l mîntuie degrabă de chinul mult prea lung: 
cînd mai apoi pricepe că toate nu ajung 
să-l scape de durere, el fără de regrete 
acceptă moartea, ci nu vrea să repete 
nici leac de încercare nici alt remediu ciung 

la fel şi noi, după ce am încercat în fel şi chip fără a găsi 
leac răului, am pierdut orice speranţă şi, încetînd să ne 
mai străduim şi să ne batem capul, am luat-o de-a drep¬ 
tul, cu paşi hotărîţi, plescăind prin mocirla fără margini, 
al cărui şuvoi înainta alene dinspre Tamisa spre mal... 
PRUDENZIO: Frumoasă clauzulă. 

TEOFILO: .. .după ce luasem cu toţii hotărîrea tragică 
a orbului lui Epicuro care spune: 

Cînd fatalmente soarta orbeşte mă conduce, 
lasă-mă singur să merg unde voi vrea, 
nu-ţi fie milă, de mînă nu mă duce! 

Găsi-voi, poate, un lac, un şanţ pietros. 


179 



cu milă să mă scape şi scoaţă din belea, 
să mă înec îndată sau să m-arunc în jos.*®’ 

Dar, zeii fie lăudaţi (căci, după cum spune Aristotel, 
non daturinfinitum in am ajuns, în sfîrşit, fără 

alt necaz mai mare, la o mlaştină: aceasta, măcar că se 
zgîrcise şi ea cu potecile, totuşi ne-a arătat ceva mai 
multă bunăvoinţă, îngăduindu-ne să nu ne afundăm 
decît pînă la glezne. Luînd-o apoi în sus pe o cărăruie, 
ne-a onorat cu o văioagă care avea o latură pietroasă, 
uscată, unde puteam păşi fără să ne udăm, dar unde, să¬ 
rind din piatră în piatră, am ajuns curînd să ne clătinăm 
ca beţivii, nu fără pericol de a ne rupe vreun mădular. 
PRUDENZIO: Concîusio, conclusio}^^ 

TEOFILO: în concluzie, tandem keta arva tenemus^^^: 
cînd în sfîrşit am ieşit într-o stradă obişnuită şi lată, ni 
s-a părut că l-am apucat pe Dumnezeu de-un picior; 
aici, judecind după configuraţia locului, încercăm să 
pricepem unde ne scosese ocolişul ticălos; şi descoperim 
că ne aflăm la vreo douăzeci şi doi de paşi de locul de 
unde plecasem după barcă şi la doi paşi de locuinţa No¬ 
ianului. Oh, dialectici poliforme, oh, îndoieli încîlcite, 
oh, sofisme nepotrivite, oh, arguţii capţioase, oh, enigme 
obscure, oh, labirinturi întortocheate, oh, sfincşi diabo¬ 
lici, desluşiţi-vă sau îngăduiţi a fi desluşiţi: 

Aci, l-astă răscruce, ăst îndoielnic pas, 
ce pot să fac şi ce mi-a mai rămas 

Tare ne îmbia dorinţa să ne întoarcem acasă: aşa de 
bine ne potcoviseră meşterul Noroi şi cu meşterul Glod 
că de-abia mai puteam mişca picioarele. Pe lîngă asta, 
regulile odomanţiei'®'* şi ale artei augurale*®® ne sfătuiau 
şi ele, sîcîitoare, să nu continuăm călătoria. Aştrii, învă¬ 
luiţi într-o mantie întunecată şi sumbră, care umplea 


180 



văzduhul de pîclă, ne dădeau şi ei ghes să ne întoarcem. 
Vremea rea ne îndemna să nu ne îndepărtăm mai mult, 
ci să facem cîţiva paşi îndărăt. Iar împrejurimile primi¬ 
toare îi ţineau şi ele hangul. Prilejul, care cu o mînă ne 
readusese pînă aici, ne trăgea cu amîndouă să nu mai ple¬ 
căm. In sfîrşit, oboseala (ca un bolovan care, prin natura 
şi principiul său intrinsec, este atras spre centru), ne 
arăta aceeaşi direcţie şi ne împingea la dreapta. Din cea¬ 
laltă parte însă, ne îmboldeau truda, caznele şi chinurile 
îndurate care ar fi rămas fără nici un folos; dar viermele 
conştiinţei răspundea: „Dacă numai bucata asta de drum, 
de nici douăzeci şi cinci de paşi, ne-a costat atîta, la ce tre¬ 
buie să ne-aşteptăm de la ce urmează ? „Meioresperdere, 
che mas perderd^^.“ Dincolo ne ademenea dorinţa de a 
nu înşela aşteptările atîtor cavaleri şi persoane de soi; 
dincoace, rîca neiertătoare răspundea că, de vreme ce 
nu le trecuse prin cap şi nu se obosiseră să ne trimeată 
cai sau barcă să ne aducă, aşa cum li se cuvine unor oa¬ 
meni aleşi pe o asemenea vreme, la o asemenea oră, într-o 
asemenea ocazie, n-o să le pese prea mult nici dacă nu 
venim deloc. Pe de o parte riscam să fim acUzaţi de 
lipsă de politeţe sau de prea mare ţîfnă, ori să se creadă 
că preţuim stima şi favorurile numai atunci cînd le pri¬ 
mim nu şi cînd trebuie să le dăruim, şi, ca nişte mîrlani 
neciopliţi, preferăm să profităm de curtenie decît s-o 
practicăm. Pe de altă parte, aveam scuza de a fi fost 
forţaţi de împrejurări. încolo ne trăgea promisiunea pe 
care o făcuse Noianul şi teama că, nevenind, puteau să-i 
iasă vorbe.Totodată ştiam cu toţii cît e el de dornic, 
oricînd se iveşte prilejul, să cunoască oameni de spirit, 
să afle, pe cît se poate, noi adevăruri, să-şi manifeste do¬ 
rinţa de cunoaştere, să-şi îndrepte lipsurile. încoace ne 
trăgea şi ne întîrzia un soi de lehamite, care ne şoptea la 
ureche motive, poate nu nobile, dar adevărate. Cum 
puteam rezolva atari contradicţii ? Cum puteam trium- 

fa asupra liberului arbitru'^® ? De ce parte se afla drep¬ 
tatea ? Ce voia destinul ? Or, iată că destinul, prin inter¬ 
mediul raţiunii, poate deschide poarta minţii, poate 
pătrunde înăuntru şi porunci facultăţii de a alege să 
hotărască fără zăbavă continuarea călătoriei: „O passi 
graviora"'^^’^, ne spune el, „oh, fiinţe laşe, nestatornice, 
uşuratice, fără vlagă... “ 

PRUDENZIO: Exaggeratio concinnay° 

TEOFILO: ...oricît ar părea de grea, isprava nu e im¬ 
posibilă; iar greutatea e făcută tocmai pentru a-i speria 
pe mişei. Lucrurile obişnuite şi uşoare sînt pentru cei 
mulţi şi obişnuiţi. Oamenii rari, eroici şi divini străbat 
greutăţile, silind necesitatea să le acorde cununa nemu¬ 
ririi. Mai mult, chiar atunci cînd nu-i cu putinţă să atingi 
ţinta şi să cucereşti trofeul, nu ieşi din cursă, luptă-te 
pentru un lucru de o asemenea importanţă şi rezistă 
pînă la ultima suflare. Lauda nu-i revine numai învingă¬ 
torului ci şi celui ce nu moare ca un laş şi un fricos: el 
pune înfrîngerea şi moartea pe seama sorţii şi arată lumii 
că a pierdut nu dintr-o slăbiciune proprie ci din potriv- 
nicia norocului. Şi demn de onoare e nu numai cel ce a 
cîştigat trofeul, ci şi celălalt, care a alergat atît de bine şi 
care e socotit demn de a-1 primi chiar dacă nu l-a cucerit; 
de dispreţuit sînt, dimpotrivă, aceia care îşi pierd nădej¬ 
dea, care se opresc la mijlocul drumului şi nu duc cursa 
pînă la capăt — chiar cu riscul de-a ajunge ultimii — cu 
toată puterea care le mai rămîne şi pînă în ultima clipă: 

Vidi ego lecta diu et multo spectata labore 
degenerare tamen, ni vis. Sic omnia fatis 
in peius ruere, ac retro sublata referri: 
non aliter quam qui adverso vix flumine lembum 
remigiis subigit, si brachia forte remissit, 
atque Uium in perceps prono răpit alveus amne.^^^ 

învingă deci stăruinţa! Căci dacă truda e mare, recom¬ 
pensa va fi pe măsură. Orice e valoros e greu de înfăp¬ 
tuit; calea spre fericirea înaltă este îngustă şi presărată cu 
spini; iar cerul poate că ne va răsplăti şi el, după cum 
spune poetul: 


Pater ipse colendi 
haud facilem esse viam voluit, primusque per artem 
movit agros: curis acuens mortalia corda, 
nec torpere gravipassus sua regna veternoP^ 

PRUDENZIO: Iată un climax emfatic care s-ar po¬ 
trivi unei teme mult mai importante. 

FRULLA: Este îngăduit şi stă în puterea principilor 
de a preamări lucruri umile: iar dacă ei le vor conferi 
demnitate, vor fi judecate şi de alţii demne şi chiar vor 
deveni demne. Astfel ei fac o faptă mai strălucită şi mai 
remarcabilă decît dacă i-ar preamări pe cei deja mari 
(căci cei mari socotesc că merită orice tocmai pentru că 
sînt mari) sau dacă ar afirma superioritatea celor superi¬ 
ori (care ar considera lauda justificată şi dreaptă, deci nu 
ar datora nimic amabilităţii şi mărinimiei principelui). 
Acum aplică această teorie la discursul lui Teofilo.'^^ 
Sau, dacă ţi se pare totuşi anevoioasă, desprinde-o de 
subiectul nostru şi aplic-o la ce subiect doreşti. 

PRUDENZIO: Eu n-am pretins altceva decît că de¬ 
mersul părea prea emfatic pentru subiectul care se dis¬ 
cută aici. 

FRULLA: Iar eu vroiam să adaug că Teofilo pare să 
aibă şi el ceva din Prudenzio: nu i-o luaţi în nume de 
rău, pentru că, pare-mi-se, boala asta e molipsitoare. Dar 
nu vă fie teamă, căci Teofilo ştie să transforme cusurul în 
calitate şi boala în prevenire, vindecare şi sănătate. 
Continuă, deci, Teofilo. 

PRUDENZIO: Ultra, dominey^ 


183 



SMITHO: Hai, să ne grăbim, să nu treacă timpul. 

TEOFILO: Acum deschide-ţi larg aripile, Teofilo, 
pune-ţi ordine în gînduri şi nu uita că nu acesta e prile¬ 
jul de a spune ce este mai important. în această discuţie 
nu vei putea vorbi despre acea divinitate pogorîtă pe pă- 
mînt, despre acea doamnă desăvîrşită şi fără seamăn care, 
din acest cer îngheţat, apropiat de cercul polar, răspîn- 
deşte o lumină nespus de strălucitoare asupra întregu¬ 
lui glob terestru: adică despre Elisabeta, al cărei titlu şi 
demnitate regească nu sînt întrecute de nici un suveran 
din lume; a cărei dreaptă judecată, înţelepciune şi artă a 
guvernării nu sînt mai prejos de ale nimănui care ţine în 
mînă un sceptru; care îi întrece pe toţi principii Euro¬ 
pei, fără putinţă de tăgadă, în cunoaşterea artelor şi şti¬ 
inţelor şi în stăpînirea tuturor limbilor populare sau 
culte vorbite în Europa. Iar slava ei este atît de mare încît, 
dacă norocul ar fi pe măsura nobleţii sufleteşti şi inte¬ 
lectuale, s-ar cuveni ca ea să fie singura împărăteasă 
peste tot globul terestru, iar atunci cu şi mai mult rost 
mîna ei divină ar susţine sfera acestei monarhii univer¬ 
sale. Nu vei avea prilejul aici de a evoca acest spirit eroic 
care, cu mai bine de douăzeci şi cinci de ani în urmă'^^, 
în mijlocul furtunilor unei mări de ostilităţi, doar ce a 
clipit din ochi şi a instaurat pacea şi liniştea; care a rămas 
neclintit în mijlocul atîtor talazuri şi al valurilor vrăj¬ 
maşe ale atîtor furtuni dezlănţuite împotriva ei de trufia 
şi nebunia acestui Ocean care o înconjoară din toate 
părţile. Nu ai prilejul să vorbeşti aici de cea pe care, 
dacă ai vrea s-o asemeni cu vreo regină din vremurile 
străvechi, ai pîngări meritul ei de a fi unică şi nease¬ 
muită; căci pe toate ea le întrece: pe unele prin marea ei 
autoritate, pe altele prin durata guvernării care continuă 
neştirbită şi în deplinătate, iar pe toate, prin modestie, 
pudoare, talent şi ştiinţă; pe toate prin ospitalitatea şi 
curtenia arătate oricărui străin care nu se dovedeşte to- 

tal nedemn de dărnicie şi favoare. Nu ţi se oferă nici 
ocazia de a vorbi despre generozitatea şi omenia strălu¬ 
citului monsenior Robert Dudley, conte de Leicester*^^ 
etc., calităţi renumite în întreaga lume iar în regatele din 
jur menţionate alături de gloria regatului Angliei şi a 
reginei sale; calităţi iubite cu deosebire de acei italieni, de 
acele spirite nobile, pe care el (laolaltă cu doamna sa'^^) 
le-a răsfăţat şi încă le răsfaţă cu favorurile sale. El îm¬ 
preună cu excelenţa sa sir Francis Walsingham'^*, mare 
secretar al Consiliului coroanei, stau alături de soarele 
luminii regale; strălucirea înaltei lor nobleţi este de 
ajuns pentru a risipi şi alunga întunericul, iar căldura 
afecţiunii lor generoase este de ajuns pentru a şlefui şi 
a înlătura orice grosolănie şi asprime nu doar a britanici¬ 
lor, ci şi a sciţilor, arabilor, tătarilor, canibalilor şi antro¬ 
pofagilor. Nu vei afla nici prilejul potrivit de a înfăţişa 
conversaţia aleasă, manierele civilizate şi frumoasa edu¬ 
caţie a atîtor cavaleri şi atîtor înalte personaje din An¬ 
glia, printre care străluceşte ilustrul şi strălucitul cavaler 
Sir Philip Sidney'^^ pe care l-am cunoscut prea bine 
mai întîi ca renume, pe cînd mă aflam la Milano, şi apoi 
în Franţa, după aceea şi personal, de cînd locuiesc în 
patria sa: limpezimea spiritului său (alături de purtările 
sale demne de laudă) este atît de rară şi neîntîlnită încît 
greu i s-ar putea găsi egal printre oamenii cei mai rari şi 
cei mai neîntîlniţi din Italia ori din afara ei. Iată deci că 
nu voi avea prilejul de a aduce nici o laudă. In schimb, în 
mod cu totul supărător şi spre neplăcerea generală, voi 
avea prilejul să vorbesc despre o plebe, care în calitatea 
ei de plebe nu e mai prejos de nici o altă plebe hrănită la 
sînul mult prea generosului nostru pămînt: pentru că, 
mai mult decît oricare alta întîlnită de mine, ea dă mă¬ 
sura întreagă a bădărăniei, lipsei de respect, a neciviliza- 
ţiei şi proastei educaţii. Aceasta, cînd vede un străin, se 
preface (vai!) într-o haită de lupi, într-un buluc de urşi 

care se zbîrlesc şi fac o mutră precum a porcului căruia i 
se ia troaca de dinainte.**® In ce priveşte subiectul nostru, 
plebea aceasta ticăloasă e de două speţe... 

PRUDENZIO: Omnis divisio debet esse bimembris, 
vel reducibilis ad bimembrem}^^ 

TEOFILO: ...una este speţa meşteşugarilor şi prăvă¬ 
liaşilor care, recunoscîndu-te după anumite semne că 
nu eşti din partea locului, se strîmbă la tine, rînjesc, se 
hlizesc, îţi dau cu tifla, te strigă pe limba lor ba „javră", 
ba „ticălosule", ba „veneticule", iar acesta din urmă e 
pentru ei un cuvînt de ocară, care îi îndreptăţeşte să-i facă 
orice mîrşăvie omului, fie el tînăr ori bătrîn, civil ori 
soldat, de rînd ori nobil. Această plebe e stîrnită de do¬ 
rinţa de a nu scăpa nici o ocazie pentru a se încăiera cu 
străinii şi, cunoscînd că aici treaba merge altfel decît în 
Italia, are şi mai multă siguranţă. In Italia, dacă cineva 
îi sparge capul unui asemenea ticălos, toată lumea se 
adună să vadă dacă nu trece cumva pe-acolo vreun sti- 
clete să-i pună cătuşele; iar dacă eventual intervine alt¬ 
cineva, acesta încearcă întotdeauna să-i despartă şi să-i 
potolească, să-l ajute pe cel mai neputincios şi mai ales 
să ia apărarea străinului: şi nimeni în afară de reprezen¬ 
tanţii sau împuterniciţii legii, id est**^ sticleţii, nu în¬ 
drăzneşte şi n-are căderea de a pune mîna pe infractor; 
iar dacă aceştia nu sînt în stare să-l prindă, oricine alt¬ 
cineva s-ar ruşina să-i ajute; drept care de multe ori chiar 
şi acolo ticălosul reuşeşte să scape. Dar aici, dacă ghini¬ 
onul face să-l atingi pe vreunul sau să pui mîna pe armă, 
într-o clipită te trezeşti flancat cît e strada de lungă de o 
armată de mardeiaşi care răsar de pretutindeni ca din 
pămînt, mult mai repede decît (îşi închipuie poeţii**®) 
au răsărit soldaţii din dinţii balaurului semănaţi de lason; 
de fapt, ies din prăvălii şi îţi deschid dinainte frumoasa 
perspectivă a unei păduri de ciomege, de bîte, toroipane, 
prăjini, halebarde şi furci ruginite pe care le ţin totdea- 

una la îndemînă pentru asemenea ocazii, diferite, fireşte, 
de cele permise de principe. Ii vezi pe toţi năpustindu-se 
asupra ta cu o înverşunare mîrlănească, fără să ţină seama 
cum, de ce, unde, ce şi cînd, fără măcar să ţină seama unii 
de alţii; căci pentru a-şi vărsa duşmănia înnăscută faţă 
de străini, fiecare vine (dacă nu cumva îl împiedică cei¬ 
lalţi, care se înghesuie să facă acelaşi lucru) cu propriul 
ciomag să te croiască pe spinare, iar dacă nu eşti atent, 
să-ţi înfunde şi pălăria pe cap. Iar dacă, din întîmplare, 
se nimereşte prin preajmă vreun om cumsecade ori cu 
inimă bună care nu acceptă o asemenea ticăloşie şi gîn- 
deşte, spre răul lui dar nu şi spre binele tău, să te ajute, 
va fi silit (fie el chiar conte sau duce, fiindcă gloata, cînd 
se ştie astfel înarmată, n-are respect pentru nimeni) să 
stea de o parte, să-şi roadă ficaţii şi să aştepte deznodă- 
mîntul. Tandem'®'*, dacă îţi dă prin cap să te duci la băr¬ 
bier'®® ca să-ţi oblojeşti mădularele cotonogite şi sleite, 
descoperi că printre agresorii tăi erau şi jandarmii şi po¬ 
liţaii. Atunci, dacă pot pretinde că te-ai atins carecumva 
de vreunul din ei, chiar de-ai avea tu spinarea şi picioa¬ 
rele rupte, te fac ei să alergi sub o răpăială de lovituri — de 
parcă ai avea aripioare la picioare, ca Mercur, ori ai călări 
pe Pegas, ori ai sta pe spinarea armăsarului lui Perseu, 
ori te-ai sui pe hipogriful lui Astolfo, ori te-ai cocoţa în 
şaua dromaderului din Madian'®^ ori parcă ar tropăi sub 
tine una dintre girafele Regilor Magi — şi te ajută ei să 
înaintezi cărîndu-ţi la pumni, de mai bine te-ar luaîn co¬ 
pite un măgar, un catîr sau un taur; şi nu te slăbesc pînă 
ce nu te văd la puşcărie: iar aici me tibi comendo^^^. 

PRUDENZIO: A fulgore et tempestate, ab ira et in- 
dignatione, maliţia, tentatione et furia rusticorum^^^ ... 

FRULLA: ... libera nos domine^^'^. 

TEOFILO: La aceştia se adaugă speţa servitorilor; nu 
vorbesc de cei de soi, majordomi ai nobililor şi care de 
obicei nu poartă nici însemn, nici livrea (decît dacă 

stăpînii sînt prea ambiţioşi sau servitorii prea slugarnici): 
aceştia se poartă îndeobşte civilizat. 

PRUDEN2IO: Omnis regula exceptionem patiturP° 

TEOFILO: Vorbesc despre celelalte soiuri de slugi: 
unele sînt de mîna a doua: astea au livreaua lipită de 
ele; altele sînt de mîna a treia, fără livrea, fie pentru că 
stăpînii nu-şi pot permite să le-o dea, fie pentru că ele 
nu sînt vrednice sau capabile să o poarte. Ultimele, cele 
de mîna a patra, se ţin după cele cu sau fără livrea, şi 
sînt slugile slugilor. 

PRUDENZIO: Servus servorum non est malus thu- 
lus usquequaque}'^^ 

TEOFILO: Cei din prima categorie, sînt nobili săraci 
sau aflaţi la strîmtoare care, ca să facă faţă nevoilor sau să 
obţină favoruri, se aşează sub aripa protectoare a celor 
mari; aceştia, în genere, nu-şi schimbă locuinţa şi stau 
cu demnitate în suita milordului lor care îi stimează şi 
îi susţine. Cei din speţa a doua sînt negustori scăpătaţi, 
meşteri sau inşi care au învătat să citească ori ştiu o me- 

> I > > 

serie şi care au fost daţi afară sau au fugit de la vreo 
şcoală, prăvălie ori depozit. Din a treia categorie fac parte 
puturoşii care au părăsit o slujbă care le asigura libertatea 
pentru alta unde munceau mai puţin: iar aceştia sînt ori 
puturoşi acvatici, luaţi de pe corăbii, ori sînt puturoşi 
tereştri, luaţi de la plug. Ultimii, din a patra categorie, 
sînt o adunătură de disperaţi, de împilaţi de către stăpîn, 
de scăpaţi de la naufragiu, de vagabonzi, de fiinţe amor¬ 
ţite şi fără rost, de pungaşi fără întrebuinţare, de proas¬ 
păt scăpaţi din puşcărie, de escroci gata să-l înşele pe cel 
care vrea să-i ajute. Pe toţi ăştia îi găseşti pe la colona¬ 
dele Bursei”^ şi la poarta Sfîntului PauP”. Dar din spe¬ 
ţa asta găseşti cîţi vrei şi la Paris, la poarta Palatului^^'*, 
la Neapole, pe treptele de la San Paolo'^^, iar la Veneţia, 
la Rialto*^^. Din ultimele trei categorii fac parte cei care 
ţin să arate lumii că sînt stăpîni la ei acasă, tari de inimă. 

bătăuşi de soi, şi că privesc toată lumea cu dispreţ: 
aceştia, dacă li se pare că vreun trecător le-o ia înainte, 
se reped în el cu umărul, ca şi o etravă de corabie, de-1 
răsucesc ca pe-un titirez, arătîndu-i astfel cît sînt ei de 
voinici, de ţapeni şi de vînoşi, şi dîndu-i a înţelege că la 
nevoie ar putea răpune o oaste întreagă. Iar dacă nefe¬ 
ricitul mai este şi străin, degeaba ar încerca el să se dea 
la o parte şi să le facă loc, căci ei ţin morţiş să-i dove¬ 
dească ce pot face la un loc Cezar, Hanibal, Hector şi 
un bivol întărîtat. Şi fac mai ceva ca măgarul, care (mai 
ales cînd duce o povară) se mulţumeşte să meargă îna¬ 
inte pe drumul lui; dacă nu te dai la o parte tu, nu se dă 
nici el, aşa că unul din doi trebuie să-l împingă pe 
celălalt. La fel fac şi sacagii pe-aici, încît dacă nu eşti 
atent, te împung cu cîrligul de fier al ciubărului. La fel 
fac şi cei de cară bere sau zaibăr'’^: merg pe drumul lor 
şi dacă nu bagi de seamă vin peste tine, cu povara lor cu 
tot. Şi-atunci ai să simţi pe pielea ta cîtă putere au nu 
numai s-o care dar şi să răstoarne orice le stă în cale iar, 
dacă e cazul, să împingă şi o căruţă. Aceştia barem au 
scuza că poartă ditamai greutatea şi ca atare sînt mai 
mult cai, catîri sau măgari decît oameni. De acuzat sînt 
însă toţi ceilalţi, care par să aibă un dram de judecată şi 
ai zice că sînt făcuţi după chipul şi asemănarea omului. 
Aceştia, după ce-ţi zîmbesc ca şi cînd te-ar cunoaşte şi 
ar vrea să te salute, în loc să-ţi dea bună ziua sau bună 
seara, îţi ard una de vezi stele verzi. Şi-i acuz şi pe cei¬ 
lalţi, care prefăcîndu-se că aleargă, că urmăresc pe cine¬ 
va sau că, ţîşnind dintr-o prăvălie, au o grabă arzătoare, 
dau buzna peste tine de la spate sau dintr-o parte cu 
năvala unui taur înfuriat. Asta i s-a întîmplat acum cî- 
teva luni unui italian cumsecade, care, spre hazul şi dis¬ 
tracţia tuturor, a fost trîntit la pămînt de şi-a zdrobit 
un picior; iar apoi, magistratul însărcinat cu anchetarea 
cazului, n-a putut dovedi nici măcar că în locul cu pri¬ 
cina s-ar fi petrecut ceva. Aşa că fereşte-te să ieşi din 

casă dacă nu ai neapărată nevoie şi alungă de la început 
ideea de a face o plimbare prin oraş; apoi roagă-te la 
Dumnezeu şi înarmează-te cu o platoşă de răbdare — în 
care să poţi trage şi cu tunul — şi pregăteşte-te.să înduri 
de bună voie un rău mai mic, decît cu forţa unul mult 
mai mare. Poartă-te cu prudenţă şi nu uita că nu ai nicio¬ 
dată de-a face numai cu unul, cu doi sau cu cincizeci, ci 
cu întreaga republică sau ţară a prostimii, pentru care 
oricine, fie că are sau nu dreptate, trebuie să-şi pună la 
bătaie chiar şi viaţa. De aceea, frăţioare, cînd te vei simţi 
pălit în felul acesta, du frumos mîna la pălărie, salută-1 
pe agresor şi socoate că ai fost tratat prieteneşte; iar da¬ 
că lovitura a fost prea de tot, cere-i iertare ca să nu se 
întoarcă şi să ţi-o dea de două ori pe atît, asmuţindu-te 
şi pretinzînd că tu l-ai împins pe el sau că aveai intenţia 
să-l împingi. în asemenea ocazii şi cu astfel de prilejuri 
ajungi să-i cunoşti cel mai bine pe cei de teapa asta. No¬ 
ianul ne asigură că în zece luni de cînd trăia în Anglia 
n-a agonisit atîta smerenie şi iertare de păcate cît în 
seara aceea de pomină: care seară i-a fost şi început, şi 
mijloc, şi sfîrşit pentru cea mai deplină pocăinţă. „Seara 
aceea", mi-a zis, „o trec la răboj în contul celor patruzeci 
de zile şi patruzeci de nopţi pe care nu le-am postit. în 
seara aceea pot socoti c-am fost în pustiu ca schimnicii 
şi-am îndurat nu una sau trei ispitiri, ci patruzeci, la 
care am rezistat şi mi-am agonosit patruzeci de mii de 
ani de indulgenţă plenară’’*...“ 

PRUDENZIO: Per modum suffraggii.^^'^ 

TEOFILO: „...care, pe legea mea, că ar trebui să-mi 
ajungă nu numai pentru toate păcatele pe care le-am 
făcut pînă acum, dar şi pentru multe altele viitoare." 
PRUDENZIO; Supererogatorie}°° 

FRULLA: Mi-ar plăcea să ştiu dacă el a numărat fu- 
gărelile şi ghionturile pe care le-ai socotit la patruzeci, 
îmi vine în minte maestrul Mamfurio, pe care o ceată de 
derbedei l-a pus să le numere^°'. 

TEOFILO: Dacă Noianul ar fi ştiut că avea să pri¬ 
mească atîtea, poate că ar fi avut curiozitatea să le nu¬ 
mere: dar la fiecare credea că va fi ultima, pe cînd ea era 
doar ultima dintre cele deja încasate. Poate că socotind 
scatoalcele la patruzeci, el procedează ca un păcătos 
pocăit: dacă trebuie să-i mărturisească părintelui la spo¬ 
vedanie de cîte ori a păcătuit şi nu-şi mai aduce aminte 
numărul exact, spune mai degrabă mai multe decît mai 
puţine. Căci se teme că, mărturisind mai puţine, unele 
păcate ar putea rămîne neiertate, pe cînd, mărturisind 
mai multe, prisosul rămîne în mîna care-1 împărtăşeşte. 
Nu mai spun că asemenea izbituri, cotonogeli şi stîlceli 
sînt mai plăcute de povestit decît de încasat, fiindcă tru¬ 
pul le îndură şi se chinuie, pe cînd gurii îi e tot una dacă 
rosteşte doi, doisprezece, patruzeci ori o mie. Cîte au 
fost au fost: n-am putut să le număr pe-ale lui ci pe-ale 
mele. El mergea în urmă, cum fac cei care, cînd calea e 
nesigură, îşi poftesc tovarăşul de drum s-o ia el înainte. 
Dar se înşela, căci ghionturile veneau şi din spate, de la 
cei ce ne luaseră urma, şi din faţă, de la ceilalţi, care ne 
ieşeau în întîmpinare. Oricum, ca să mai reducă din nă¬ 
pastă, el făcea ca stareţul cînd încheie alaiul călugărilor 
sau ca ostaşul care se aşează în formaţie de luptă (de 
altfel, socotind după numărul beţelor care i se rupeau 
pe spinare, avea toate motivele să se creadă în bătălie); 
folosindu-ne pe noi drept scut, el rămînea la urmă ca 
orice căpitan bun care, ştiind că dacă moare el mor şi 
ceilalţi, pentru binele oastei sale, rămîne la urmă, la loc 
sigur şi ferit, ca la nevoie să dea fuga şi să ceară întăriri 
sau ca să anunţe el însuşi înfrîngerea. Aşadar, mergînd 
noi în ordinea arătată, nu aveam cum să-l vedem, căci 
ocupaţi fiind cu ceea ce ni se întîmpla nouă, n-aveam 
răgazul de a ne întoarce şi privi înapoi, fără riscul de a 
fi zăriţi şi pedepsiţi şi mai crunt. 

PRUDENZIO: Optime consultumJ^^ 

TEOFILO: Cînd am ajuns la piramida de lîngă Palat^°^, 
la întretăierea celor trei străzi... 

PRUDENZIO: In tnvio?°^ 

TEOFILO: ... ne ies înainte şase inşi blajini conduşi 
de un puşti cu un felinar: unul îmi dă un brînci mie de 
mă răsuceşte în loc şi astfel îmi dă prilejul să văd că altul 
îi dă Noianului două, dar cu atîta amabilitate şi mărini¬ 
mie, de făceau cît zece, izbindu-1 şi de perete, izbitură 
care făcea şi ea cît zece. 

PRUDENZIO: In silentio et spe erk fortitudo vestrz. 
Si quis dederit tibi alapam, tribue illi et aîteramP^ 

TEOFILO: Asta a fost ultima răpăială, căci, cu voia 
lui Dumnezeu, după ce am străbătut drumuri desfun¬ 
date, am parcurs ocolişurile nesigure, am traversat pî- 
raie învolburate, am lăsat în urmă maluri nisipoase, am 
trecut de bălţi mocirloase, am tăiat de-a curmezişul 
mlaştina tulbure, după ce am parcurs văioage pietroase, 
cărări sălbatice, treceri alunecoase, după ce ne-am îm¬ 
piedicat în bolovani colţuroşi, ne-am izbit de stînci, am 
ajuns, har Domnului, vii şi întregi în port, id esd°^ la 
poartă care, de cum am atins-o, s-a deschis. Trecînd 
pragul, am dat la parter peste o mulţime pestriţă, prin¬ 
tre care mişunau servitorii, care, fără a se întrerupe, fără 
a saluta măcar din cap şi fără a schiţa nici cel mai mic 
semn de bunăvoinţă — dimpotrivă, atitudinea lor sugera 
doar dispreţ — ne-au făcut hatîrul de a ne arăta uşa pe care 
trebuia să intrăm. Intrăm, suim la etaj, şi descoperim că, 
după ce ne aşteptaseră îndelung, îşi pierduseră speranţa 
şi se aşezaseră la masă. După prezentări, salutări, ... 

PRUDENZIO: Saluturi. 

TEOFILO:... şi alte politeţuri (dintre care merită po¬ 
vestită una hazlie: unuia dintre noi i s-a oferit ultimul 
loc, adică cel din coada mesei; el, crezînd că, dimpotrivă, 
este capul mesei, insista din modestie să se aşeze în ca- 

pătul celălalt, adică într-adevăr în capul mesei; drept 
care o bună bucată de vreme s-au contrazis cei care, din 
politeţe, voiau să-l aşeze ultimul, şi el care, din modestie, 
ţinea să stea în fruntea mesei) ne-am aşezat astfel: messer 
Florio, vizavi de un cavaler care şedea în capul mesei; se¬ 
nior Folco, la dreapta lui Messer Florio; eu şi Noianul, 
la stînga lui messer Florio; doctorul Torquato, la stînga 
Noianului, iar doctorul Nundinio, în faţa Noianului. 

SMITHO: Bine, hai să-i lăsăm să cineze; să le dăm 
răgaz pînă mîine, ca să le tihnească şi lor mîncarea. 

FRULLA: Eu unul sînt sigur că masa n-o să dureze 
cît drumul. 

SMITHO: Da, dar o s-o suplinească discuţiile. La re¬ 
vedere. 

TEOFILO: Pe curînd. 

PRUDENZIO: Valete}^^ 


Sfîrşitul dialogului al doilea 



DIALOGUL AL TREILEA 


TEOFILO: Or, doctorul Nundinio, după ce s-a in¬ 
stalat comod, după ce a scuturat puţin din umeri, şi-a aşe¬ 
zat amîndouă mîinile pe masă, şi-a plimbat ochii circum 
circa^°^, şi-a răsucit limba în gură, a ridicat ochii la cer, 
a schiţat un surîs din buze şi a scuipat o dată, a început în 
felul următor:... 

PRUDENZIO: In haec verba, in hosce pronipk sensus?°'^ 

Primul subiect 
al doctorului Nundinio 

TEOFILO: ... „Intelligis domine quae diximusY'^^^', 
şi îl întreabă dacă pricepe limba engleză. Noianul răs¬ 
punde că nu, ceea ce e adevărat. 

FRULLA: Cu atît mai bine pentru el: căci i-ar fi dat 
să priceapă lucruri neplăcute şi scîrboase mult mai des 
decît invers. E de mare folos să fii surd cu adevărat cînd 
îţi doreşti să nu fii în stare să auzi. Totuşi eu unul cred 
mai degrabă că Noianul pricepe engleza dar că se prefa¬ 
ce că nu o pricepe pentru a evita neplăcerile care decurg 
din întîlnirile neavenite şi pentru a putea filozofa în voie 
asupra obiceiurilor celor pe care îi întîlneşte. 

PRUDENZIO: Surdorum, aiiinatura, aliiphisico ac¬ 
cidente, ala raţionali voluntateP^ 

TEOFILO: Să nu credeţi aşa ceva: căci, deşi locuieşte 
în această ţară de mai bine de un an, nu ştie mai mult de 
două-trei cuvinte uzuale; şi chiar şi despre acestea, ştie 
că sînt formule de politeţe, dar nu ştie ce înseamnă cu 
adevărat. Iar dacă ar vrea să pronunţe vreunul din ele, aţi 
vedea că n-ar reuşi. 

SMITHO: De ce oare această lipsă de interes pentru 
limba noastră? 

TEOFILO: Pentru că nimic nu-1 sileşte, nimic nu-i dă 
ghes s-o înveţe: căci persoanele alese şi nobilii cu care 
are de obicei de a face ştiu toţi ori latina, ori franceza, ori 
spaniola, ori italiana.^'^ Aceştia, fiind conştienţi că engle¬ 
za nu se foloseşte decît pe această insulă, s-ar socoti 
nişte sălbatici dacă n-ar vorbi decît limba lor de baştină. 

SMITHO: Remarca aceasta e general valabilă: ne¬ 
demn este nu numai pentru un englez de viţă nobilă, 
dar şi pentru orice om de orice speţă, să nu ştie a vorbi 
decît o singură limbă. Ceea ce nu înseamnă că destui 
englezi (şi sînt sigur că şi destui francezi ori italieni) nu 
s-ar afla totuşi în această situaţie: cu aceştia, dacă nu 
cunoşti limba ţării lor, nu e chip să stai de vorbă, fără a 
simţi neliniştea şi nesiguranţa de a tălmăci şi de a fi răs¬ 
tălmăcit.^'^ 

TEOFILO: Adevărul este şi că destui sînt nobili nu¬ 
mai după sînge; în ceea ce-i priveşte pe aceştia e în inte¬ 
resul tău dar mai ales în al lor să nu-i poţi pricepe, ba 
chiar să nu-i vezi la faţă. 

Al doilea subiect 
al doctorului Nundinio 

SMITHO: Şi ce a răspuns Nundinio? 

TEOFILO: A răspuns în latineşte: „Atunci vreau să 
vă lămuresc despre ce vorbeam noi. Despre Copernic: 

anume că, foarte probabil, el nu voia să spună că pă- 
mîntul s-ar roti cu adevărat, pentru că acesta este un lu¬ 
cru imposibil şi nelalocul lui; ci că a atribuit mişcarea, 
mai degrabă decît celei de a opta sfere, pămîntului, pen¬ 
tru că această ipoteză se potrivea mai bine cu calculele 
lui.“ Noianul a răspuns că dacă doar acesta, şi nu şi 
celălalt^’"*, ar fi fost motivul pentru care Copernic a sus¬ 
ţinut că pămîntul se roteşte, atunci înseamnă că însuşi 
Copernic a înţeles ceva dar nu destul. Dar că nu încape 
îndoială că Copernic a vrut să spună despre mişcarea 
pămîntului exact ceea ce a spus, şi că şi-a dat toată silinţa 
de a o demonstra. 

SMITHO: Ce vrea să însemne superficialitatea inter¬ 
pretării date de ei teoriei lui Copernic, dacă ea nu re¬ 
zultă din niciuna dintre aserţiunile lui ? 

TEOFILO: Află mai întîi că această cugetare a pornit 
de la doctorul Torquato, care sînt sigur că a întors car¬ 
tea lui Copernic pe toate părţile dar a reţinut din ea doar 
numele autorului, numele cărţii, al tipografului şi al 
oraşului unde a fost publicată, anul, numărul de pagini 
şi de fascicole. Şi, cum se pricepe la gramatică, a înţeles şi 
epistola preliminară adăugată cărţii de nu ştiu ce măgar 
ageamiu şi fudul.^’^ Acesta, mînat de credinţa că, scuzîn- 
du-1, îl ajută pe autor, sau de dorinţa de a le oferi altor 
măgari prilejul de a paşte şl ei ceva iarbă sau salată şi a 
nu pleca cu burta de tot goală, ne spune, înainte de a în¬ 
cepe noi să citim cartea şi să-i cîntărim tezele, astfeF’^: 
„Nu mă îndoiesc că, socotind celebritatea cîştigată deja 
de noile ipoteze avansate de această carte, care afirmă 
că pămîntul se mişcă şi că soarele stă fix şi nemişcat în 
centrul universului, anumiţi erudiţi" (printre care se 
poate număra şi el) „se vor simţi puternic jigniţi şi vor 
vedea în ea începutul unei mari zăpăceli în lumea ar¬ 
telor liberale, atît de ordonate şi de stabile din vechime. 
Dar dacă vor cumpăni mai bine lucrurile, aceşti erudiţi 

vor descoperi că autorul acestei cărţi nu este de con¬ 
damnat, căci este datoria astronomilor să culeagă cu hăr¬ 
nicie şi iscusinţă istoriile mişcărilor cereşti; apoi, cum nu 
pot în nici un fel descoperi adevăratele cauze ale acestor 
mişcări, lor le e îngăduit să făurească şi să plăsmuiască 
alte cauze în loc, urmînd principiile geometrice care le 
permit să calculeze atît mişcările trecute cît şi pe cele 
viitoare: de aici decurge că nu e nevoie ca supoziţiile 
lor să fie adevărate, ba chiar nici verosimile. Astfel tre¬ 
buie să fie socotite şi ipotezele acestui autor, doar dacă 
cititorul nu ar fi atît de naiv într-ale opticii şi geome¬ 
triei încît să creadă că distanţa de patruzeci de grade şi 
mai mult pe care o atinge Venus cînd se îndepărtează de 
soare fie într-o parte fie în cealaltă, s-ar putea datora 
mişcării ei pe epiciclu.^*^ Dacă acest lucru ar fi adevărat, 
chiar şi un orb vedea că ceea ce ar decurge de aici este 
contrar oricărei experienţe: anume că diametrul stelei 
ar apărea de patru ori mai mare, iar volumul ei de şai¬ 
sprezece ori mai mare, cînd ea se află cel mai aproape 
de pămînt,în punctul opus apogeuluP’*, decît atunci cînd 
se află cel mai departe şi, cum se spune, atinge apogeul. Şi 
mai există şi alte ipoteze la fel de nepotrivite ca aceasta, 
pe care nu e cazul să le înfăţişăm aici." Şi încheie astfel: 
„Să acceptăm aşadar această comoară de ipoteze numai 
pentru uşurinţa uimitoare şi iscusită pe care o oferă cal¬ 
culelor: dar oricine va lua aceste lucruri închipuite 
drept adevărate va ieşi din această învăţătură mai prost 
decît a intrat." 

Vedeţi acum şi voi ce paznic e acesta! Observaţi în 
ce fel vă deschide uşa pentru a vă lăsa să intraţi şi să vă 
împărtăşiţi din această aleasă teorie, fără de care ştiinţa 
de a calcula, de a măsura, de a mînui geometria şi pers¬ 
pectiva rămîne un simplu joc al unor smintiţi ingenioşi. 
Socotiţi cît de bine îl serveşte pe stăpînul casei. — Co- 
pernic nu numai că a susţinut că pămîntul se mişcă, dar 

a şi declarat-o şi confirmat-o într-o scrisoare adresată 
papei^'^ unde spune că părerile filozofilor sînt foarte de¬ 
părtate de cele ale mulţimii şi că acestea din urmă nu 
merită a fi urmate, ci dimpotrivă, izgonite, pentru că nu 
sînt conforme cu adevărul şi cu dreptatea. Şi mai oferă 
şi alte numeroase indicii referitoare la poziţia sa — deşi, 
la sfîrşit, pare să facă, atît celor care înţeleg această filo¬ 
zofie cît şi matematicienilor puri care o înţeleg şi nu prea, 
următoarea propunere: dacă ipoteza mişcării pămîntului, 
pentru o serie de aparente neajunsuri, nu le convine, să-i 
lase totuşi lui libertatea de a o formula, pentru a-i îngă¬ 
dui să facă demonstraţii mai convingătoare decît cele 
ale anticilor, care au avut libertatea de a imagina atîtea 
feluri şi modele de cercuri pentru a dovedi mişcarea aş¬ 
trilor. Aceste cuvinte nu înseamnă însă că el s-ar îndoi 
de ceea ce a declarat, lucru dovedit cu prisosinţă în car¬ 
tea întîi unde răspunde cu argumente celor ce susţin 
ideea contrară; în această carte el se plasează nu doar pe 
poziţia matematicianului care formulează ipoteze ci şi 
pe cea a fizicianului care demonstrează mişcarea pămîn¬ 
tului. Dar pentru Noian contează prea puţin că înaintea 
lui mişcarea pămîntului a fost afirmată de Copernic, de 
Nicetas din Siracuza, pitagoricianul, de Philolaos, de 
Heraclit din Pont, de Ecphantes pitagoricianuP^°, de 
Platon în Timeos (deşi timid^^‘ şi fără constanţă căci 
pentru el era mai degrabă o chestiune de intuiţie decît 
de ştiinţă) şi de divinul Cusanus, în cea de a doua carte 
a lucrării sale Despre docta ignoranţa^^^, sau alţi puţini 
învăţaţi care au spus-o, au susţinut-o^^ şi propovăduit-o 
înaintea lui: pentru că el. Noianul, o deduce dintr-o se¬ 
rie de principii diferite şi mai solide care îi aparţin şi 
care îi permit ca, sprijinindu-se nu pe autoritate, ci pe 
dovada vie produsă de simţuri şi de raţiune^^"*, să consi¬ 
dere această mişcare certă, pe cît de cert poate fi ceva pe 
lumea asta. 

SMITHO: Asta-i un lucru bun. Dar, rogu-vă, ce e cu 
argumentul acela folosit de paznicul lui Copernic, pre¬ 
cum că este probabil, dacă nu chiar adevărat, că dimen¬ 
siunea planetei Venus ar trebui să varieze proporţional 
cu distanţa^^^ ? 

TEOFILO; Acest nebun, care se teme şi se îngrijeşte 
ca alţii să nu înnebunească din pricina teoriei lui Coper¬ 
nic, nu ştiu, zău, dacă putea găsi vreun argument mai 
nepotrivit ca acela. El declară cu solemnitate că cine 
susţine teoria lui Copernic se recunoaşte neştiutor într- 
ale opticii şi ale geometriei — şi crede că declaraţia ţine 
loc de adevăr. Aş vrea să ştiu de care optică şi geome¬ 
trie vorbeşte acest dobitoc, care nu face decît să dove¬ 
dească cît de neştiutor într-ale opticii şi geometriei este 
el împreună cu cei care l-au învăţat pe el. Aş vrea să ştiu 
cum se poate deduce din mărimea corpurilor lumi¬ 
noase apropierea sau depărtarea lor în spaţiu; şi invers, 
cum, din apropierea sau depărtarea unor asemenea cor¬ 
puri, se poate deduce vreo variaţie proporţională a mă¬ 
rimii lor. Aş vrea să aflu care principiu al perspectivei 
sau opticii ne permite nouă să deducem cu certitudine 
din variaţia diametrului unui corp luminos distanţa sau 
apropierea mai mare sau mai mică. Aş vrea să înţeleg 
dacă următoarea concluzie a noastră este greşită: că din 
mărimea aparentă a unui corp luminos nu se poate de¬ 
duce nici mărimea lui reală nici distanţa la care se află; 
căci, aşa cum nu se poate vorbi în acelaşi fel despre un 
corp opac ca despre unul luminos, tot aşa nu putem ju¬ 
deca mărimea sau distanţa unor corpuri de luminozitate 
diferită, adică a unuia puţin luminos şi a altuia mult mai 
luminos sau foarte luminos. Mărimea capului unui om 
aflat la două mile nu se vede, dar aceea, mult mai mică, 
a unei făclii sau a unui alt fel de foc, se vede fără greu¬ 
tate (deşi nu fără deosebire) şi de la şaizeci de mile: aşa 
cum de la capul Otranto din Puglia se văd adesea făcli- 

ile din Avelon^^^ cu toate că aceste două localităţi sînt 
despărţite de Marea loniană. Orice om raţional şi cu 
bun simţ ştie că focurile care se văd la şaptezeci de mile 
depărtare, pentru a fi văzute la fel la o sută patruzeci de 
mile, trebuie să aibă o luminozitate dublă; la două sute 
zece mile, o luminozitate triplă; la două sute optzeci, o 
luminozitate quadruplă, şi aşa mai departe, imaginea 
sporind proporţional nu cu dimensiunea ci cu intensi¬ 
tatea luminii. Căci menţinerea constantă a diametrului 
şi volumului depinde mai degrabă de calitatea şi inten¬ 
sitatea luminii decît de dimensiunea corpului care emite 
lumina. Spuneţi voi, opticieni înţelepţi şi savanţi într-ale 
perspectivei: dacă eu văd o lumină de patru degete dia¬ 
metru la o distanţă de o sută de stadii^^^, asta înseamnă 
că dacă ea s-ar afla la cincizeci de stadii eu am s-o văd 
de opt degete diametru; că la douăzeci şi cinci de stadii 
o să-mi apară de şaisprezece degete; şi la douăsprezece 
mile şi jumătate de treizeci şi două de degete şi tot aşa 
mai departe, pînă ce, lîngă noi, va fi de mărimea pe care 
o vreţi voi ? 

SMITHO: In felul în care spui nu s-ar putea dovedi 
pe cale geometrică falsitatea teoriei, fără îndoială greşi¬ 
te, a lui Heraclit din Efes^^®, după care soarele este de 
dimensiunea pe care o vedem noi cu ochii. La asemenea 
teorie a subscris şi Epicur^^’, după cum aflăm din Epistola 
către Sofoc]^^° şi din cartea a unsprezecea a lucrării De 
natura (după relatarea lui Diogenes Laertios^^'). Epicur 
declară că, după judecata lui, „mărimea soarelui, a lunii şi 
a celorlalte stele este aceea ce se arată simţurilor noastre"; 
căci, spune el „dacă şi-ar micşora mărimea în raport cu 
distanţa, şi mai mult şi-ar micşora culoarea"; şi adaugă 
că „la fel trebuie să judecăm luminile, fie că sînt apropi¬ 
ate, fie că sînt depărtate de noi".^^^ 

PRUDENZIO: Illud quoque epicureus Lucretius 
testatur quinto „De natura" libro: 

Nec nimio solis maior rota, nec minor ardor 
esse potest, nostris quam sensibus esse videtur. 

Nam quibus e spaciis cumque ignes lumina possunt 
adiicere et calidum membris adflare vaporem, 
lila ipsa intervalla nihil de corpore limant 
flammarum, nihilo ad speciem est contractior ignis. 
Luna quoque sive notho fertur, sive lumine lustrans, 
sive suam proprio iactat de corpore lucem, 
quicquid id est, nihilo fertur maiore figura. 
Postremo quoscunque vides hinc aetheris ignes, 
dum tremor est clarus, dum cerni tur ardor eorum, 
scire licetperquam pauxillo posse minores 
esse, vel exigua maiores parte brevique, 
quando quidem quoscunque in terris cernimus ignes, 
perparvum quiddam interdum mutare videntur, 
alterutram in partem filum, cum longius absint.^^^ 

TEOFILO; Ai dreptate în ce spui: degeaba vin să-i 
contrazică pe epicurei, cu argumentele obişnuite şi spe¬ 
cifice domeniilor lor, geometrii şi specialiştii într-ale pers¬ 
pectivei, chiar şi cei înţelepţi, şi nu doar nebunii de soiul 
celui care scrie prefaţa la Copernic. Să vedem cum vor 
putea calcula ei, la uriaşa distanţă care e epiciclul plane¬ 
tei Venus, diametrul corpului planetei şi alte lucruri ase¬ 
mănătoare. — Mai mult, vreau să vă atrag atenţia asupra 
încă unui lucru. Vedeţi cît e de mare corpul pămîntu- 
lui ? Ştiţi că noi nu putem vedea decît ceea ce se întinde 
pînă la orizontul artificiaF^'* ? 

SMITHO: Desigur. 

TEOFILO: Acum, presupunînd că v-aţi putea înde¬ 
părta de globul pămîntesc, într-un punct oarecare al 
ţinutului eteric: de oriunde s-ar afla acest punct, ar fi cu 
putinţă ca pămîntul să ne apară mai mare 

SMITHO: Cred că nu; pentru că nu văd nici o raţiu¬ 
ne pentru ca linia mea vizuală să crească şi să-şi lun- 

gească semidiametrul care măsoară diametrul orizon¬ 
tului. 

TEOFILO; Corectă judecată. Totuşi, pe măsură ce 
ne îndepărtăm, orizontul se micşorează şi, o dată cu mic¬ 
şorarea orizontului, se estompează ceea ce se găseşte din¬ 
colo de orizontul văzut mai înainte, ca în figura de faţă: 



[Fig- 1] 

aici 1-1 reprezintă orizontul artificial căruia îi corespunde 
arcul A-A al globului terestru; 2-2 este orizontul artifi¬ 
cial al unei prime micşorări a distanţei, căreia îi cores- 

punde arcul B-B; 3-3 este orizontul celei de a treia^^^ 
micşorări, căreia îi corespunde arcul C-C; orizontul 
celei de a patra^^^ micşorări este 4-4, căreia îi cores¬ 
punde arcul şi aşa mai departe: pe măsură ce 

orizontul artificial descreşte, coarda arcului se lungeşte, 
pînă la linia emisferei şi chiar dincolo de ea. Dacă ne-am 
plasa la aproximativ aceeaşi distanţă, am vedea pămîn- 
tul cum vedem acum luna, cu aceleaşi neregularităţi, cu 
zone mai strălucitoare şi zone mai întunecate, după cum 
suprafaţa lui este în unele locuri de apă în alte locuri de 
pămînt. Astfel, cu cît descreşte unghiul vizual, cu atît se 
lungeşte coarda care subîntinde arcul şi cu atît se mic¬ 
şorează orizontul artificial (căruia îi păstrăm denu¬ 
mirea, deşi în limbajul curent termenul are doar o sem¬ 
nificaţie). Aşadar, cu cît ne îndepărtăm mai mult, per¬ 
cepem o parte mai mare din emisferă şi o intensitate mai 
mare a luminii. Cu cît diametrul se micşorează cu atît 
lumina devine mai uniformă; iar dacă ne îndepărtăm tot 
mai mult de lună, petele ei vor deveni mereu mai mici 
iar în cele din urmă nu vom mai vedea decît un corp mic 
în întregime luminos. 

SMITHO: Mi se pare că am înţeles acum un lucru 
nici obişnuit nici lipsit de importanţă. Dar să revenim, 
rogu-te, la opinia lui Heraclit şi Epicur, despre care spui 
că rezistă în faţa argumentelor perspectivei, din cauza 
insuficienţei principiilor acestei ştiinţe. Pentru a pricepe 
această insuficienţă şi pentru a culege roadele teoriei 
dumitale, aş vrea să aflu care sînt argumentele care de¬ 
monstrează, fără tăgadă, nu numai că soarele este mare, 
dar că este chiar mai mare decît pămîntul. Argumentul 
se bazează pe faptul următor: corpul luminos mai ma¬ 
re, luminînd un corp opac mai mic, dă naştere unui con 
de umbră ce porneşte de la corpul mai mic şi se întinde 
în spatele lui, ca în figura următoare^^*: 

[Fig. 2] 


lumina corpului luminos M, întîlnind corpul opac C, 
delimitat de HI [HN şi IN], aruncă conul de umbră cu 
vîrful în punctul N. Dar conul format de un corp lumi¬ 
nos mai mic, pornind de la un corp opac mai mare decît 
el, nu va întîlni nici un spaţiu care să poată să-i dese¬ 
neze baza. Se pare, de aceea, că el se prefigurează ca un 
conoid infinit. Iată de ce, în aceeaşi figură, corpul lumi¬ 
nos A proiectează un con de umbră pornind de la cor¬ 
pul opac C; iar cele două linii CD [AD] şi CE [AE], di- 
latînd tot mai mult umbra conoidală, se pierd în infinit 
fără a putea găsi o bază care să le delimiteze. De aici se 
poate trage concluzia că soarele este mai mare decît pă- 
mîntul, pentru că el proiectează conul de umbră al aces¬ 
tuia pînă în preajma sferei lui Mercur şi nu mai departe.^^^ 
Dacă soarele ar fi fost un corp luminos mai mic decît 
pămîntul, lucrurile ar fi trebuit să se petreacă altminteri; 
iar cînd corpul luminos s-ar găsi în emisfera inferioară, 
ar trebui ca în emisfera noastră cerul să fie mai mult 
întunecat decît luminos, dacă admitem că toate stelele 
îşi primesc lumina de la soare.^'‘° 

TEOFILO: Aţi înţeles deci cum un corp luminos mai 
mic poate lumina mai mult de jumătate dintr-un corp 
opac mai mare. Observaţi cu atenţie datele oferite de ex¬ 
perienţă. Dacă avem două corpuri, unul mare şi opac 
precum A, iar altul mic şi luminos precum şi îl pla¬ 
săm pe cel luminos în imediata apropiere a celui mare şi 
opac, ca în figura următoare, el va lumina în limitele ar¬ 
cului mic C-D, subîntins de coarda Bj. Dacă îl plasăm 
la a doua distanţă, mai mare, el va lumina în limitele ar¬ 
cului mai mare E-F, subîntins de coarda B^. Dacă îl pla¬ 
săm la a treia distanţă, încă şi mai mare, va lumina arcul 
G-H, subîntins de coarda Bj. In concluzie, dacă lumina 
corpului luminos N are suficientă forţă pentru a stră¬ 
bate tot spaţiul necesar, acest corp, îndepărtîndu-se, va 



[Kg. 3] 


205 



















sfîrşi prin a lumina un arc mai mare de o jumătate de 
cerc; căci dacă la o anumită distanţă a putut lumina o 
jumătate de cerc, nimic nu-1 opreşte de a lumina un arc 
încă şi mai mare dacă distanţa între el şi celălalt corp spo- 
reşte.^'*^ Mai mult chiar. Să presupunem că, dintre cele 
două corpuri, cel luminos îşi pierde diametrul foarte 
încet şi greu, iar cel opac, oricît de mare va fi fost la în¬ 
ceput, şi-l pierde nemăsurat de repede, atunci, aşa cum 
distanţa progresiv mai mare a făcut să crească unghiul 
luminos de la coarda mică CD, la coarda EF mai mare, 
iar apoi la cea GH care e diametru^"*^, în acelaşi fel, dis¬ 
tanţa crescînd din nou progresiv, unghiul luminos va 
atinge coardele progresiv mai mici din spatele diame¬ 
trului pînă cînd corpul opac nu va mai împiedica vede¬ 
rea reciprocă a corpurilor diametral opuse. Explicaţia e 
că ecranul constituit de diametru nu încetează să se mic¬ 
şoreze o dată cu diametrul însuşi, pe măsură ce unghiul 
B [N] devine tot mai ascuţit. Pînă la urmă este necesar 
ca unghiul să devină atît de ascuţit încît să se confunde 
cu o linie (căci numai un nebun poate crede că divide- 
rea fizică a unui corp finit se poate face la infinit, fie că 
infinitul îl înţelegem ca potenţial sau în act^'*'*) în lungul 
căreia două corpuri aflate faţă în faţă devin vizibile 
unul pentru altul, fără ca nimic din ce este plasat între 
ele să le împiedice vederea. — Căci acel ceva plasat la 
mijloc şi-a pierdut proporţionalitatea şi diferenţa de 
diametru care în cazul corpurilor luminoase se păstrea¬ 
ză. Totuşi corpul opac aflat între celelalte, trebuie să se 
afle la o distanţă suficient de mare de ambele corpuri 
pentru a-şi pierde dimensiunile şi diferenţa de dia¬ 
metru: lucru ce se poate observa în cazul pămîntului al 
cărui diametru nu împiedică vederea reciprocă a două 
stele aflate de o parte şi de alta a lui, la fel cum ochiul le 
vede fără nici o dificultate pe amîndouă din centrul emi¬ 
sferei N şi din punctele aflate pe circumferinţa ANO 

[Fig. 4] 


(imaginînd, pentru aceasta, că pămîntul ar fi împărţit în 
două părţi egale aşa încît să se poată trasa toate liniile 
de perspectivă). Acest lucru reiese bine din figură; linia 
AN [AO] fiind diametru, [în N 1] formează un unghi 
drept în raport cu circumferinţa; dar în a doua poziţie 
a lui N, unghiul este ascuţit; iar în a treia poziţie, este 
încă şi mai ascuţit; unghiul sfîrşeşte prin a deveni atît de 
ascuţit încît ajunge pînă la limita în care nu mai apare ca 
un unghi ci ca o dreaptă, ceea ce anulează relaţia insti¬ 
tuită de diferitele valori ale semidiametrului; prin ur¬ 
mare se anulează diferenţa produsă de întregul diame¬ 
tru AO. De aici decurge în mod necesar că nimic nu 
împiedică vederea reciprocă a două corpuri luminoase 
dacă ele nu îşi reduc prea repede diametrul — acesta ne- 
diminuîndu-se atît de repede ca cel al unui corp opac 
sau mai puţin luminos plasat între cele două. — De aici 
se poate trage concluzia că un corp de dimensiune mai 
mare, susceptibil de a-şi micşora diametrul, deşi plasat 
în linie dreaptă între alte două corpuri —, nu va 

împiedica vederea în perspectivă a celor două, oricît de 
mici ar fi ele, cu condiţia ca ele să-şi păstreze diametrul 
de vizibilitate pierdut de corpul cel mare plasat la mij¬ 
loc. Dacă vreţi să daţi agerime unei minţi încete şi s-o 
ajutaţi să priceapă fără trudă şi să se convingă de raţio¬ 
namentul precedent, supuneţi-o la următoarea expe¬ 
rienţă: dacă îşi apropie de ochi un băţ de lemn, îi este 
cu neputinţă să vadă lumina unei luminări plasate la o 
oarecare distanţă; cu cît însă depărtează băţul de ochi 
şi-l apropie de luminare, lumina devine tot mai puter¬ 
nică; cînd băţul ajunge lîngă flacără, atît de aproape de 
ea pe cît era la început de ochi, obstacolul pe care îl pu¬ 
ne el în calea luminii nu va fi nici măcar pe măsura mă¬ 
rimii lui. Să presupunem acum că băţul ar rămîne pe 
loc, dar lumina s-ar îndepărta de băţ cît băţul de ochi: 
în acel caz băţul devine un obstacol nesemnificativ în 
calea luminii. Astfel, cînd ochiul şi lumina vor fi plasate 
la distanţă egală faţă de băţ, omul nostru va vedea nu¬ 
mai lumina, practic nemaipercepînd băţul. Cugetînd la 
acest exemplu, chiar şi mintea cea mai împiedicată va 
putea să priceapă cele explicate mai sus. 

SMITHO: în această privinţă mă declar deplin satis¬ 
făcut; dar mai am o nelămurire în legătură cu ce ai ex¬ 
plicat înainte: cum adică noi, dacă ne-am ridica de la pă- 
mînt tot mai sus, pierzînd din ochi orizontul care trep¬ 
tat se va tot micşora, ajungem să percepem acest corp ca 
pe o stea^'*^ ? Aş vrea aşadar să adaugi la cele spuse unele 
lămuriri în această privinţă, ştiind că, după dumneata, 
în univers există multe sau chiar nenumărate alte pă- 
mînturi asemeni acestuia. Şi îmi amintesc că am citit în 
Cusanus, pe care ştiu că nu îl conteşti, că şi soarele s-ar 
compune din părţi diferite, la fel cum se compun luna 
şi pămîntul. Spune Cusanus^'*^ că dacă privim cu atenţie 
corpul solar, vom vedea că strălucirea lui — mai vizibilă 
pe circumferinţă — are în mijloc o opacitate marcată. 

TEOFILO: Formularea şi gîndirea lui sînt divine, iar 
dumneata le-ai aplicat cu măiestrie. Dacă bine îmi 
amintesc, am spus mai devreme că — de vreme ce cor¬ 
purile opace îşi reduc diametrul repede, iar cele lumi¬ 
noase, încet — imaginea unui corp obscur se şterge şi 
piere cu depărtarea, în vreme ce imaginea unui corp lu¬ 
minat diafan, sau a unui corp luminos în general, tinde 
să se închege şi din mai multe părţi luminoase disper¬ 
sate se formează o unică lumină continuă şi vizibilă. De 
aceea, dacă luna s-ar afla mai departe, ea n-ar mai eclip¬ 
sa soarele; şi orice om care pricepe asemenea lucruri va 
înţelege cu uşurinţă că, dacă ar fi mai departe, ea ar de¬ 
veni şi mai luminoasă.^"*^ Iar dacă ne-am afla chiar pe 
lună, ea nu ne-ar mai apărea luminoasă de loc; la fel cum, 
aflîndu-ne pe pămînt, noi nu percepem lumina pe care 
acesta o dăruieşte celor ce se află pe lună^"**, şi care poate 
că este mai vie chiar decît razele soarelui, reflectată cum 
e de cristalul lichid al pămîntului. In ceea ce priveşte lu¬ 
mina soarelui, deocamdată nu ştiu dacă ea trebuie jude¬ 
cată în acelaşi fel. Dar ne-am îndepărtat prea mult de la 
subiect. E timpul să revenim la celelalte aspecte ale pro¬ 
blemei noastre. 

SMITHO: E bine să auzim şi celelalte subiecte pro¬ 
puse de el. 


Al treilea subiect 
al doctorului Nundinio 

TEOFILO: Apoi Nundinio a spus că e neverosimil ca 
pămîntul să se mişte, deoarece, fiind mijlocul şi centrul 
universului, el trebuie să fie temeiul nemişcat şi stabil al 
oricărei mişcări.^'’’ La care Noianul a răspuns că acelaşi 
lucru îl poate spune şi cine consideră că în centrul uni¬ 
versului s-ar afla soarele, care atunci ar sta el, iar nu 

pămîntul, fix şi nemişcat, aşa cum susţine Copernic şi 
toţi cei care atribuie universului o limită şi o circumfe- 
rinţă.^^° în acest chip argumentul lui Nundinio (dacă 
poate fi socotit un argument) n-are relevanţă pentru 
aceştia, fiind doar o petiţie de principiu. Dar argumen¬ 
tul n-are relevanţă nici în raport cu teoria Noianului, 
care consideră universul infinit şi, prin urmare, susţine 
că despre nici un corp din univers nu se poate afirma în 
mod absolut că s-ar afla în centru sau la margine sau 
între acestea două, ci doar relativ la alte corpuri şi repere 
stabilite cu bună ştiinţă. 

SMITHO; Şi ce părere ai de asta ? 

TEOFILO: Excelentă. Deoarece, aşa cum nici un 
corp natural nu s-a dovedit a fi perfect rotund, şi deci 
avînd un centru la modul absolut, la fel printre mişcările 
fizice sensibile pe care observăm că le au corpurile în 
natură, nu există niciuna care să nu se abată destul de la 
o traiectorie absolut circulară şi regulată în jurul unui 
centru — în pofida celor care se căznesc să rotunjească 
şi să dreagă cu tot dinadinsul orbitele neregulate şi di¬ 
ferenţele lor de diametru, născocind tot felul de remedii 
şi leacuri doar doar vor drege natura pentru a o pune în 
slujba lui jupîn Aristotel sau a altora şi a trage con¬ 
cluzia că orice mişcare este continuă şi regulată în jurul 
unui centru.^^^ Dar noi care privim nu nălucile fan¬ 
teziei ci chiar lucrurile în sine, noi care avem în vedere 
un corp aerian, eteric, spiritual, transparent, un rezer¬ 
vor vast de mişcare şi repaos, chiar imens şi infinit — 
putem s-o rostim fără teamă căci nici simţurile nici raţi¬ 
unea nu ne arată că ar exista vreun sfîrşit, noi ştim cu 
certitudine că el, fiind efectul şi produsul unei cauze 
infinite şi al unui principiu infinit, el, în ceea ce priveşte 
capacitatea fizică şi modul de existenţă, trebuie să fie 
infinit de infinit.^^^ Sînt sigur că nu numai Nundinio ci 

nimeni din cei care au capacitatea de a înţelege nu va 
putea dovedi vreodată, nici măcar pe jumătate, că uni¬ 
versul fizic ar avea o limită şi, în consecinţă, că aştrii con¬ 
ţinuţi în spaţiul lui ar fi în număr finit, nici că acest uni¬ 
vers ar avea un centru şi un mijloc determinat natural. 

SMITHO: Şi ce a răspuns Nundinio la asta? A adus 
vreun argument, vreo ipoteză posibilă în sprijinul afir¬ 
maţiei că: unu, universul ar fi finit; doi, că pămîntul ar sta 
în centrul universului; trei, că acest centru ar sta complet 
neclintit, fără să se mişte nici pe loc ? 

TEOFILO: Nundinio e genul de om care, dacă afirmă 
ceva, atunci aceea e ori o prejudecată ori o obişnuinţă, 
iar cînd infirmă, o face pentru că respinge din principiu 
tot ce e nou şi neobişnuit —, comportare des întîlnită la cei 
ce gîndesc puţin şi nu-şi controlează nici gîndirea, nici 
reacţiile naturale. Drept care Nundinio a rămas năucit 
şi cu gura căscată, de parcă i s-ar fi arătat o nălucă. Şi 
cum din fire e ceva mai discret, mai puţin încrezut şi ră¬ 
utăcios decît tovarăşul său, a tăcut mîlc şi n-a mai în¬ 
cercat să cîrpească cu vorbe lipsa de argumente. 

FRULLA: Maestrul Torquato e dimpotrivă: fie că 
are sau nu dreptate, fie că-1 apără pe Dumnezeu sau pe 
diavol, el vrea una şi bună: să te înfrîngă. Iar cînd nu 
mai are nici scut să se apere, nici spadă să atace, vreau 
să spun cînd nu mai are nici argumente, nici răspunsuri, 
loveşte cu copitele mîniei, ascute ghiarele jignirii, scrîş- 
neşte din dinţii injuriei, răcneşte din gîtlejul sborşelii: 
după cîte am auzit, face orice ca să nu te lase să-ţi ros¬ 
teşti argumentele contrare şi ca ele să nu ajungă la ure¬ 
chile ascultătorilor. 

SMITHO: Aşadar n-a mai zis nimic. 

TEOFILO: N-a mai spus nimic despre subiectul în 
discuţie, dar a propus îndată altul. 

Al patrulea subiect 
al doctorului Nundinio 

Noianul afirmase în treacăt că există nenumărate pă- 
mînturi asemeni acestuia al nostru, iar maestrul Nundi- 
nio, neştiind ce-ar putea spune la asta, dar fiind meşter la 
sîcîială, începe atunci să pună întrebări aiurea; sare de la 
chestiunea mişcării sau nemişcării globului pămîntesc 
la însuşirile celorlalte globuri şi întreabă din ce materie 
sînt făcute acele corpuri despre care se crede că sînt din 
a cincea esenţă^^'*, dintr-o substanţă inalterabilă şi ne- 
degradabilă care alcătuieşte, în părţile ei cele mai dense, 
stelele.^^^ 

FRULLA: Deşi nu mă pricep la logică, întrebarea asta 
mi se pare alăturea cu drumul. 

TEOFILO; Din politeţe. Noianul n-a vrut să-i facă un 
asemenea reproş; dar, după ce şi-a exprimat dorinţa ca 
Nundinio să nu se abată de la subiect şi să pună între¬ 
bările în consecinţă, i-a răspuns totuşi că celelalte glo¬ 
buri asemenea pămîntului nu sînt deloc diferite de aces¬ 
ta: decît doar că sînt mai mari sau mai mici, aşa cum se 
întîmplă şi cu celelalte specii de animale^^^ care se deo¬ 
sebesc prin diferenţe individuale; dar că, în ceea ce pri¬ 
veşte sferele de foc, precum soarele, el crede deocamdată 
că acestea se deosebesc între ele la fel cum se deosebeşte 
căldura de frig, unele avînd o luminozitate proprie, al¬ 
tele o luminozitate venită din afară. 

SMITHO: De ce a spus că aşa crede el deocamdată şi 
nu a afirmat-o în mod absolut ? 

TEOFILO: De teamă ca Nundinio să nu părăsească 
iarăşi subiectul, propus de ultima lui întrebare, pentru 
a sări şi a se agăţa de ceastălaltă. Las la o parte că pămîn- 
tul, deoarece este o fiinţă, aşadar un corp neomogen, tre¬ 
buie considerat în anumite porţiuni rece, îndeosebi în 
părţile exterioare ventilate de aer, iar în altele, mai nu- 

meroase şi mai mari, trebuie considerat cald şi chiar 
foarte cald. Şi mai las la o parte şi faptul că într-o dis¬ 
cuţie în care accepţi în parte principiile adversarului, care 
se declară şi vrea să treacă drept peripatetician^^^, fără a 
te îndepărta totuşi de propriile-ţi principii, neclintite şi 
nu doar de circumstanţă, poţi admite ideea că, în anu¬ 
mite privinţe, pămîntul este la fel de cald ca soarele. 

SMITHO; Cum asta? 

TEOFILO: Pentru că, aşa cum am arătat, cu cît un 
corp ceresc e mai departe cu atît părţile lui întunecate şi 
opace dispar, iar cele cristaline şi luminoase se unesc 
între ele; de aici rezultă întotdeauna o creştere a lumi¬ 
nozităţii o dată cu depărtarea. Ori, dacă lumina este ca¬ 
uza căldurii (aşa susţin unii, urmîndu-1 pe AristoteP^*: 
după ei, luna şi celelalte stele sînt şi ele mai mult sau 
mai puţin calde, în funcţie de cît de mare le este lumi¬ 
nozitatea; şi după ei, afirmaţia că unele planete sînt reci 
este relativă şi doar în raport cu alte planete), atunci, ca 
o consecinţă a acestei proprietăţi, pămîntul, o dată cu 
lumina pe care o transmite departe în eter, va transmite 
şi căldură. Dar noi nu avem nici o dovadă că lumina 
produce în mod necesar căldură: căci vedem în jurul 
nostru destule lucruri care răspîndesc lumină dar nu şi 
căldură. Iar ca să revenim la Nundinio: iată că începe 
să-şi arate colţii, să-şi caşte fălcile, să strîngă din ochi, 
să-şi încrunte sprîncenele, să-şi umfle nările, să scoată 
din bojoci un cîrîit de clapon, dînd de înţeles în felul 
ăsta celor de faţă că el pricepe totul, că dreptatea e de 
partea lui şi că ce susţine celălalt e ridicol. 

FROLLA: Şi de-ar fi fost adevărat, n-ar fi rîs tot aşa ? 

TEOFILO: Iată ce se întîmplă cînd dai diamante la 
porci. Cînd l-au întrebat de ce rîde, a răspuns că afirma¬ 
ţia şi închipuirea că ar exista alte pămînturi cu aceleaşi 
proprietăţi şi neregularităţi ca şi pămîntul acesta sînt 
născocirile lui Lucian din Istoria adevârat^^^. La aceas- 

ta, Noianul a răspuns că Lucian, prezentînd luna ca un 
alt pămînt, locuit şi cultivat ca şi al nostru, îşi bătea joc 
de filozofii care susţineau că ar exista mai multe pămîn- 
turi (luna cu deosebire, pentru că, fiind mai aproape de 
pămînt, asemănarea ei cu acesta este mai vizibilă), dar 
că aici Lucian greşea, dovedindu-se la fel de ignorant şi 
de orb ca ceilalţi. Deoarece, dacă ne gîndim bine, vom 
constata că pămîntul împreună cu atîtea alte corpuri 
denumite astre, care sînt principalele mădulare ale uni¬ 
versului, dau viaţă şi hrană celorlalte lucruri, luîndu-le 
şi în aceeaşi măsură restituindu-Ie materie, sînt ele înse¬ 
le şi în măsură sporită vii; şi fiind vii, ele, în mod volun¬ 
tar, ordonat, urmînd un principiu intrinsec şi natural, se 
mişcă înspre lucrurile şi spaţiile care li se potrivesc mai 
bine.^*° Nu există alte cauze externe care să pună în miş¬ 
care sferele închipuite de unii, în care aştrii ar sta ţintuiţi 
şi ar fi transportaţi doar o dată cu şi prin mişcarea aces¬ 
tor sfere imaginare; căci, dacă acestea ar fi adevărate, 
violenţa mişcării ar depăşi natura corpului pus în miş¬ 
care, motorul ar fi mai puţin perfect decît este, iar mo¬ 
torul şi mişcarea ar fi mai căznite şi mai zbuciumate; şi 
s-ar mai ivi multe alte inconveniente.^^* Socotiţi că, aşa 
cum bărbatul este atras de femeie şi femeia de bărbat, 
orice plantă ori animal este atras, mai mult sau mai pu¬ 
ţin vizibil, către principiul său vital, la fel ca soarele şi 
ceilalţi aştri; magnetul atrage fierul, chihlimbarul atra¬ 
ge paiul, pe scurt, orice lucru este atras de ceea ce i se 
potriveşte şi respins de ceea ce nu i se potriveşte: totul 
se mişcă în temeiul unui principiu intern şi suficient 
care determină orice activitate naturală, şi nu al unui 
principiu exterior — cum vedem că se întîmplă cu lucru¬ 
rile care sînt deplasate împotriva ori dinafara propriei 
naturi. Aşadar pămîntul şi ceilalţi aştri se mişcă, fiecare 
în spaţiul său specific, în virtutea unui principiu intrin¬ 
sec care este însuşi sufletul fiecăruia.^^^ — „Şi, după 

dumneata", a spus Nundinio, „sufletul ăsta este senzi¬ 
tiv?" — „Nu numai senzitiv", a răspuns Noianul, „ci şi 
intelectiv; şi intelectiv nu ca sufletul nostru ci, poate, 
într-o măsură şi mai mare." La asta Nundinio a tăcut şi 
n-a mai ns.^'’^ 

PRUDENZIO: Pare-mi-se că, dacă are suflet, pămân¬ 
tul nu se bucură când i se sapă în spinare grote şi caverne, 
după cum nici noi nu ne bucurăm ci suferim când ni se 
scoate un dinte sau ni se străpunge carnea. 

TEOFILO: Nundinio nu-i seamănă lui Prudenzio 
într-atît încât să emită, în cazul în care i-ar trece prin 
minte, un asemenea raţionament: căci nu este atît de ig¬ 
norant într-ale filozofiei ca să nu ştie că, dacă pământul 
are simţăminte, ele nu sînt ca ale noastre; dacă are car¬ 
ne, sânge, nervi, oase şi vene, ele nu seamănă cu ale noas¬ 
tre; dacă are inimă, nu o are asemenea nouă; şi la fel se 
poate spune despre toate mădularele tuturor acelor vie¬ 
ţuitoare pe care noi le numim animale şi care sînt 
socotite de toată lumea animale şi nimic mai mult. Nun¬ 
dinio nu e un Prudenzio atît de bun, nici un medic^^"* 
atît de prost încât să nu ştie că, dată fiind marea masă a 
pământului, acesta n-are cum să sufere de pe urma unor 
asemenea accidente, pe care noi, în prostia noastră, le 
socotim foarte supărătoare. Şi mai cred că Nundinio 
poate pricepe că, asemeni animalelor recunoscute ca 
atare, la care părţile trupului se află în continuă schim¬ 
bare şi mişcare, într-un soi de flux şi de reflux, primind 
necontenit ceva din exterior şi expulzînd necontenit 
ceva din interior (de unde şi creşterea unghiilor, hră- 
nirea părului, blănii sau lînii, cicatrizarea pielii, întărirea 
călcâielor), la fel şi pămîntul se supune influxului şi eflu- 
xului unor părţi, care, la multe animale recunoscute ca 
atare, ne arată că sînt în viaţă. Şi pare mai mult decît ve¬ 
rosimil că (de vreme ce orice pe lume este într-un anume 
fel viu) în noi trăiesc mai mulţi sau chiar nenumăraţi 

indivizi şi nu doar în noi ci şi în toate celelalte corpuri 
compuse. Iar cînd vedem că ceva anume „moare", cum 
îndeobşte se spune, nu trebuie să înţelegem că moare 
cu adevărat, ci că mai degrabă se transformă, adică îşi 
pierde alcătuirea şi ordinea accidentală, dar părţile ce-o 
alcătuiau rămîn nemuritoare — lucru valabil pentru tot 
ce e material şi concret şi încă mai mult pentru ce este 
spiritual, aşa cum vom arăta mai departe.^^^ Dar să 
revenim la Noian: văzîndu-1 pe Nundinio că tace şi fiind 
încă supărat de comparaţia în zeflemea cu Istoria ade¬ 
vărată a lui Lucian, atunci şi-a vărsat şi el o parte din 
fiere şi i-a spus că într-o discuţie civilizată nu e bine să 
rîzi şi să-ţi baţi joc de ce nu eşti în stare să pricepi: 
„Dacă eu nu rîd de născocirile dumitale", a spus Noia¬ 
nul, „nici dumneata nu trebuie să rîzi de afirmaţiile 
mele. Dacă eu discut politicos şi cu respect, dumneata 
trebuie să faci cel puţin la fel, pentru că eu îţi cunosc ca¬ 
pacitatea intelectuală şi ştiu că dacă mi-aş pune în minte 
să susţin cu adevărat poveştile lui Lucian, n-ai fi în stare 
să mă contrazici." Aşadar, dacă la întrebare răspunsese 
cu argumente, la batjocură a răspuns acum cu arţag. 

Al cincilea subiect 
al doctorului Nundinio 

înghesuit atît de Noian cît şi de ceilalţi să înceteze de 
a mai întreba cum, de ce, cînd şi unde, şi să formuleze 
o temă... 

PRUDENZIO: Per quomodo et quare, quilibet asi- 
nus novit disputareA^ 

TEOFILO: . ..Nundinio a propus una dintre cele mai 
răsuflate: anume că, dacă e adevărat că pămîntul se ro¬ 
teşte spre partea pe care noi o numim răsărit, atunci 
norii ar trebui neapărat să pară că se deplasează spre 

apus, din cauza marii repeziciuni şi viteze a globului 
nostru care în numai douăzeci şi patru de ore ar trebui 
să facă o rotaţie completă.^*^ La aceasta, Noianul a răs¬ 
puns că aerul prin care se mişcă norii şi vîntul aparţin 
pămîntului: căci prin denumirea de „pămînt“ trebuie 
înţeles, după părerea lui (în această interpretare) 
întreaga maşinărie şi întreaga vietate luată cu toate 
părţile sale atît de diferite între ele: drept care rîurile, 
pietrele, mările, aerul agitat de vapori închis între 
munţii cei înalţi, sînt părţi alcătuitoare ale pămîntului la 
fel cum este, de pildă, aerul care umple plămînii şi alte 
cavităţi ale unui animal, prin care acesta respiră şi care 
dilată arterele şi produce alte efecte necesare vieţii. 
Aşadar norii, puşi în mişcare de neregularităţile corpu¬ 
lui terestru, se află înăuntrul lui, cum am spune, în vis¬ 
cerele lui, la fel ca apele. Lucrul acesta a fost înţeles şi 
de Aristotel care, în prima carte din Meceorologicele^^^ 
spune că: „aerul care înconjoară pămîntul, umed şi cald 
din pricina emanaţiilor acestuia, este la rîndul lui în¬ 
conjurat de un alt aer, cald şi uscat, unde nu există nori: 
iar acest aer se află în afara circumferinţei pămîntului, 
adică în afara suprafeţei care îl delimitează dîndu-i ast¬ 
fel forma perfect rotundă pe care o are; cît priveşte vîn- 
turile, acestea iau naştere nu altundeva decît în mărun¬ 
taiele pămîntului, în cavităţile lui: de aceea nici nori, 
nici vînturi nu apar deasupra munţilor foarte înalţi, unde 
aerul are o mişcare circulară regulată ca şi corpul uni¬ 
versului." Asta înţelegea poate şi Platon cînd spunea că 
noi am locui în cavităţile şi în părţile întunecoase ale 
pămîntului şi că raportul dintre noi şi animalele care 
vieţuiesc în aer este la fel cu cel dintre noi şi peşti, care 
locuiesc într-un fluid mai dens.^^’ Aceasta înseamnă că 
aerul plin de vapori este un fel de apă; iar aerul pur, în 
care vieţuiesc alte animale mai fericite, se află deasupra 
pămîntului: acolo unde aerul nostru este pentru ele 



apă, la fel cum este apă pentru noi Amfitrite^^°. Iată aşadar 
ce trebuie răspuns la întrebarea lui Nundinio: aşa cum 
marea nu se află la suprafaţa ci în pîntecul pămîntului şi, 
ca ficatul pentru noi, este sursă de umori, la fel acest aer 
zbuciumat nu stă în afara pămîntului ci înăuntrul lui, ca în 
plămînii animalelor. 

SMITHO: Cum se face atunci că, deşi locuim în mă¬ 
runtaiele pămîntului, noi vedem totuşi emisfera întreagă. 

TEOFILO: Rotunjimea globului terestru, ale cărui 
straturi interioare nu sînt mai puţin sferice decît cel ex¬ 
terior şi ultim, face ca orizontuF^' să ni se arate ca o su¬ 
prapunere de convexităţi: astfel, în depărtare, un munte 
nu constituie un obstacol între ochii noştri şi o parte a 
cerului, cum ar fi în apropiere, cînd ne-ar împiedica cu 
siguranţă să vedem cercul orizontului. Aşadar depărta- 



[Fig. 5] 

rea la care se află asemenea munţi, care urmează şi ei con- 
vexitatea pămîntului, care nu e plat ci sferic, ne împie¬ 
dică să-i percepem pe noi care ne aflăm în măruntaiele 
lui. Lucrul acesta se poate observa cu uşurinţă în figura 
următoare^^^: ABC este adevărata suprafaţă a pămîntu¬ 
lui, înăuntrul căreia se află lucruri numeroase şi diferite 
precum mările şi continentele, cum ar fi cel notat cu M 
de unde emisfera se vede întreagă şi tot atît de bine ca şi 
din A sau din alte puncte aflate pe suprafaţa exterioară. 
Ceea ce se explică în două feluri: pe de o parte prin 
mărimea pămîntului, pe de alta, prin convexitatea cir¬ 
cumferinţei sale: de aceea în M nu există vreun obsta¬ 
col care să împiedice vederea orizontului, căci munţii 
chiar cei mai înalţi nu se interpun în M după drepta MB 
(ceea ce s-ar întîmpla, cred, dacă pămîntul ar fi plat) ci 
după linia MC, MD — care, după cum se vede, nu cons¬ 
tituie un impediment datorită curburii arcului. Mai 
mult, observaţi că punctul K se află faţă de M în acelaşi 
raport în care M se află faţă de C şi D: prin urmare pă¬ 
rerea lui Platon depre uriaşele scobituri şi proeminenţe 
ale pămîntului nu arată a fi o născocire. 

SMITHO: Aş vrea să ştiu dacă aflîndu-ne în apro¬ 
pierea unor munţi foarte înalţi întîlnim o asemenea 
piedică. 

TEOFILO: Nu, dar în apropierea unor munţi mai 
mici, da. Căci munţii sînt foarte înalţi numai cînd sînt 
şi foarte întinşi, aşa încît privirea noastră nu poate per¬ 
cepe mărimea lor adevărată — ceea ce ne îngăduie să cu¬ 
prindem în afară de acest orizont, nenumărate alte ori¬ 
zonturi artificiale unde accidentele care le alterează pe 
unele nu le pot altera pe celelelalte. Prin „munţi înalţi" 
nu înţelegem însă nişte înălţimi precum Alpii sau Piri- 
neii, ci precum Franţa întreagă, care se ridică între două 
mări. Oceanul la nord şi Mediterana la sud: plecînd de la 
aceste două mări, mergînd spre Auvergne urci necon- 

tenit şi la fel urci dinspre Alpi şi dinspre Pirinei, care 
odinioară au fost creasta unui singur lanţ foarte înalt. 
Sfărîmat o dată cu trecerea timpului (căci, în virtutea 
continuei reînnoiri a pămîntului, iau naştere în acelaşi 
timp alţi munţi în alte locuri), el formează mai multe 
creste separate pe care noi le numim munţi. Nundinio, 
aducînd exemplul unor munţi din Scoţia, unde probabil 
a fost el, dovedeşte că nu a priceput ce anume înseamnă 
„munţi foarte înalţi": căci în fapt întreaga insulă brita¬ 
nică este un munte care îşi înalţă creştetul deasupra un¬ 
delor mării oceanice; piscul acestui munte trebuie să se 
afle în locul cel mai înalt al insulei; iar dacă înălţimea 
lui atinge altitudinea la care aerul e liniştit, atunci avem 
dovada că el este într-adevăr unul dintre acei munţi foar¬ 
te înalţi unde locuiesc poate vieţuitoarele cele mai fericite. 
Alexandru din Afrodisia cugetă la fel despre Olimp unde 
cenuşa sacrificiilor dovedeşte înălţimea foarte mare a 
acestui munte precum şi liniştea aerului care se află 
deasupra marginilor şi mădularelor pămîntului.^^'* 
SMITHO: Mi-ai satisfăcut pe deplin curiozitatea şi 
mi-ai dezvăluit cu măiestrie multe taine ale naturii, care 
stau ascunse sub această cheie. Răspunsul referitor la 
comportamentul norilor şi vîntului oferă totodată altul, 
la obiecţia ridicată de Aristotel în Despre cer şi lume, 
cartea a doua: după el, [dacă pămîntul s-ar învîrti] ar fi 
cu neputinţă ca o piatră aruncată în sus să revină pe pă- 
mînt urmînd aceeaşi traiectorie dreaptă şi perpendicu¬ 
lară, ci, din cauza mişcării foarte rapide a pămîntului, ea 
ar cădea mult îndărăt, spre apus.^^^ Căci această arun¬ 
care petrecîndu-se în interiorul pămîntului, o dată cu 
mişcarea acestuia se modifică în mod necesar relaţiile 
între liniile drepte şi cele oblice, la fel cum există o di¬ 
ferenţă între mişcarea unei corăbii şi mişcarea lucruri¬ 
lor din interiorul ei. Dacă lucrul acesta n-ar fi adevărat, 
atunci cîtă vreme o corabie se deplasează pe mare, ni- 

meni niciodată n-ar putea să mişte vreun obiect de Ia 
un capăt la altul al ei în linie dreaptă, nici, sărind în sus, 
să cadă în acelaşi loc. 

TEOFILO: O dată cu pămîntul se mişcă toate lucru¬ 
rile care se găsesc pe pămînt; în vreme ce, dacă un obiect 
ar fi aruncat pe pămînt din afara pămîntului, din prici¬ 
na mişcării acestuia, el n-ar putea să urmeze o traiecto¬ 
rie dreaptă. Iată cum apare acest lucru în cazul corăbiei 
dacă ea se deplasează pe cursul unui rîu, iar cine¬ 
va de pe mal aruncă o piatră drept în ea, cu cît viteza de 
deplasare a navei e mai mare, cu atît şansa de a o nimeri 
e mai mică. Dar dacă omul nu stă pe mal ci pe catargul 
corăbiei, oricît de repede s-ar mişca aceasta, o va nimeri 
cu siguranţă. Nimic nu va împiedica piatra sau orice alt 
corp greu aruncat din punctul E, situat în vîrful catar¬ 
gului sau în gabie, să ajungă în linie dreaptă punctul D 
situat la baza catargului sau altundeva, în chila sau pe 
puntea corăbiei. Astfel dacă cineva care se află în interi¬ 
orul corăbiei aruncă o piatră în linie dreaptă din D spre 
E, piatra va cădea înapoi pe aceeaşi traiectorie, oricît de 
repede ar înainta corabia — cu condiţia totuşi ca ea să 
nu se legene. 

SMITHO: Dacă ţineam seama de această diferenţă, 
multe şi importante secrete ale naturii şi ale filozofiei 
profunde încep să ni se dezvăluie. Căci, deşi se întîmplă 
foarte des, prea rar se ia în consideraţie ce mare dife¬ 
renţă există între a te vindeca singur şi a fi vindecat de 
altcineva. E lucru vădit că ne face mai multă plăcere şi 
mai mare satisfacţie cînd ne hrănim cu mîna noastră 
decît atunci cînd ne bagă altul în gură. Chiar şi copiii, de 
îndată ce pot folosi propriile instrumente pentru a apuca 
hrana, nu acceptă decît cu neplăcere să mai fie hrăniţi de 
alţii: ca si cum, natura într-un fel i-ar învăţa că o dată cu 
plăcerea scade şi folosul. Pruncii care sug, nu vedeţi cum 
strîng în mînă ţîţa ? Iar în ceea ce mă priveşte pe mine 

personal, hoţia nu m-a înspăimîntat nicicînd mai tare de- 
cît atunci cînd a fost comisă de un servitor de-al casei: căci 
întotdeauna o fiinţă apropiată îmi insuflă, mai mult decît 
cineva străin, un sentiment de mister şi de întunecime 
care acţionează ca un duh rău şi ca o prevestire de temut. 

TEOFILO: Acum, ca să revenim la subiect, să ne în¬ 
chipuim că doi oameni aflaţi unul la bordul corăbiei în 
mişcare, celălalt pe mal, ar ridica în acelaşi timp şi apro¬ 
ximativ la aceeaşi înălţime mîna şi ar da drumul unei 
pietre, lăsînd-o pur şi simplu să cadă fără a-i da vreun 
impuls. Piatra celui dintîi va ajunge în punctul prestabilit, 
fără a se depărta nici abate de la traiectoria sa, în vreme ce 
piatra celui de al doilea, va rămîne în urmă. Şi aceasta 
dintr-un singur motiv: piatra care cade din mîna celui 
aflat pe corabie şi care, în consecinţă, se mişcă o dată cu 
corabia, capătă o virtute care lipseşte pietrei din mîna 
omului aflat pe mal, chiar dacă pietrele au aceeaşi greutate, 
străbat acelaşi aer, pleacă (pe cît posibil) de la aceeaşi înăl¬ 
ţime şi au acelaşi impuls iniţial. Această diferenţă nu se 

poate explica decît într-un singur fel: că lucrurile care 
sînt fixate sau cuprinse într-altfel de corabie se mişcă o 
dată cu ea, iar prima piatră este înzestrată cu virtutea mo¬ 
toare care mişcă corabia, în vreme ce a doua e înzes¬ 
trată cu o virtute motoare care nu participă la mişcarea 
corăbiei. De aici reiese cu claritate că virtutea de a că¬ 
dea în linie dreaptă nu provine nici din poziţia punctu¬ 
lui de plecare, nici a punctului de sosire, nici din calitatea 
mediului pe care îl străbate, ci din eficienţa virtuţii im¬ 
primate la origine: diferenţa depinde numai de aceasta.^^^ 
Cred că explicaţiile acestea sînt de ajuns pentru a răs¬ 
punde la obiecţiile lui Nundinio. 

SMITHO: Atunci mîine ne reîntîlnim pentru a auzi 
observaţiile lui Torquato. 

PRUDENZIO: 


Sfîrşitul celui de al treilea dialog 



DIALOGUL AL PATRULEA 


SMITHO: Vreţi să vă spun care e motivuP^? 

TEOFILO: Da, spune-1. 

SMITHO: Motivul e că sfînta scriptură (al cărei sens, 
deoarece purcede de la inteligenţe superioare care nu 
greşesc, trebuie luat neapărat în seamă) susţine şi pre¬ 
supune în mai multe locuri contrariul.^*° 

TEOFILO; In această privinţă, vă rog să mă credeţi 
că dacă zeii ar fi catadicsit să ne dăruiască învăţătura 
lucrurilor existente în natură tot atît cît ne-au dăruit 
practica lucrurilor morale, aş prefera să mă încred în 
revelaţiile lor şi pe acestea le-aş urma, în loc să mă iau 
după certitudinile oferite de raţionamentele şi de 
simţurile mele. Dar (cum poate vedea cu claritate oricine) 
cărţile sfinte nu se ocupă cu demonstraţiile şi interpretă¬ 
rile privitoare la lumea naturală în aşa fel încît să ser¬ 
vească minţii noastre drept filozofie; ci mai degrabă se 
ocupă cu legile dăruite minţii şi simţămintelor noastre 
pentru a pune ordine în comportamentul nostru mo¬ 
ral.^*’ Aşadar, divinul legislator, avînd acest scop dina¬ 
intea ochilor, nu-şi dă osteneala de a comunica acele ade¬ 
văruri care nu servesc norodului pentru a se îndepărta 
de rău şi a îmbrăţişa binele; aceste adevăruri le lasă în 
seama minţilor contemplative, în vreme ce mulţimilor. 

pentru ca ele să priceapă ce e mai însemnat, le vorbeşte 
pe limba şi după înţelegerea lor.-^*^ 

SMITHO: Desigur, cineva care vrea să făurească is¬ 
toria şi să dea legi are dreptate să vorbească pe înţelesul 
mulţimii, şi să nu se îngrijească de lucrurile care nu o 
privesc. Smintit ar fi acel istoric care, scriindu-şi lucra¬ 
rea, ar vrea să impună cuvinte socotite noi şi să le modi¬ 
fice pe cele vechi, în aşa fel încît cititorul să fie obligat 
să-l perceapă şi să-l desluşească mai degrabă ca gramati- 
cian decît ca istoric. Şi cu atît mai smitit ar fi cineva care, 
vrînd să dea tuturor noroadelor legea şi orînduiala după 
care să trăiască, ar folosi o limbă pe care nu o înţelege 
decît el şi alţi cîţiva, şi s-ar apuca să vorbească cu insis¬ 
tenţă despre lucruri străine de scopul pentru care au 
fost date legile; el ar părea desigur că nu-şi îndreaptă în¬ 
văţătura către cei mulţi, pentru care a fost întocmită, ci 
către minţile înţelepte şi generoase, către cei care sînt cu 
adevărat oameni şi care fac ce trebuie să facă fără a avea 
nevoie de legi.^*^ De aceea filozoful Al-Ghazîlî^®'*, mare 
preot şi teolog mahomedan, spunea că scopul legilor nu 
e atîta cel de a afla adevărul şi de a-1 interpreta, cît cel de 
a îmblînzi obiceiurile, de a spori civilizaţia, de a aduce 
înţelegerea între popoare, de a face mai uşoară comuni¬ 
carea între oameni, de a menţine pacea şi a dezvolta 
statele.^*^ Aşadar, de multe ori şi în multe privinţe, poţi 
da dovadă de prostie şi necunoaştere dacă înfăţişezi lu¬ 
crurile după adevăr şi nu după circumstanţe şi trebuin¬ 
ţe. înţeleptul a spus: „Soarele răsare şi apune, se înalţă 
la miazăzi şi coboară la miazănoapte"^®^; dacă ar fi spus 
„Pămîntul se roteşte spre est şi lasă astfel în urmă soarele 
care apune; se înclină la cele două tropice, cel al Racului 
spre sud şi cel al Capricornului spre nord" ascultătorii 
s-ar fi crucit: „Ce tot îndrugă ăsta că pămîntul se mişcă ? 
ce bazaconii mai sînt şi astea ?“ şi l-ar fi socotit nebun, 
şi chiar nebun ar fi fost.^®^ — Şi totuşi, de-ar fi să răs- 

pundem insistenţelor unui rabin pisălog şi nerăbdător, 
aş vrea să ştiu dacă pentru a ne confirma teoria nu ne-am 
putea totuşi sprijini lesne pe însăşi Sfînta Scriptură. 

TEOFILO; Cînd Moise a spus că între toţi aştrii Dum¬ 
nezeu a făcut doi mai mari, care sînt soarele şi luna^*®, 
afirmaţia trebuie socotită, după cum pretind sfiinţiile 
lor, la modul absolut, anume că toţi ceilalţi aştrii sînt 
mai mici decît luna? Sau trebuie luată în sensul concret 
şi plebeu al vorbirii şi înţelegerii comune? Nu există 
atîţia aştri mai mari decît luna ? Nu pot fi alţii mai mari 
decît soarele^®^ ? Ce-i lipseşte pămîntului pentru a fi un 
astru mai mare şi mai frumos decît luna, cînd şi el pri¬ 
meşte în trupul oceanului şi al altor mări interioare marea 
strălucire a soarelui şi, de aceea, poate apărea ca un corp 
foarte luminos^’® pentru celelalte lumi denumite aştri, 
la fel cum ele ne apar nouă ca nişte torţe scînteietoare ? 
Desigur, neprecizînd dacă pămîntul este un astru mare 
sau mic, ci păstrînd calificativul numai pentru soare şi 
lună, Moise a spus ceea ce trebuia şi, într-un anume fel, 
era şi adevărat: pentru că el trebuia să se facă înţeles prin 

cuvintele si sensurile lor obişnuite si nu să-si etaleze 
> > 1 > 

nebuneşte şi prosteşte cunoştinţele şi înţelepciunea. A 
vorbi pe limba adevărului atunci cînd nu e nevoie în¬ 
seamnă a vrea ca gloata şi mulţimea de proşti, de la care 
nu se aşteaptă decît fapte, să aibă o înţelegere subtilă a 
lucrurilor: este ca şi cum ai vrea ca mîna să aibă ochi; dar 
mîna n-a fost făcută de natură ca să vadă, ci ca să făureas¬ 
că şi să urmeze vederea. In această situaţie de ce ar fi 
vorbit Moise despre substanţele spirituale (a căror na- 
mră fără îndoială o cunoştea)^^*, dacă nu doar pentru a 
aminti că unele dintre ele au o legătură şi o comunicare 
cu oamenii, atunci cînd vin ca mesageri ? El ştia desigur 
că luna şi celelalte corpuri din univers, vizibile sau invi¬ 
zibile nouă, se comportă la fel sau asemănător cu lumea 
noastră; dar, după părerea voastră, şi-ar mai fi îndepli- 

nit el misiunea lui de legislator intrînd în asemenea 
consideraţii şi zăpăcind poporul ? Ce legătură are punerea 
în practică a legilor şi exercitarea virtuţii cu consideraţiile 
amintite? Prin urmare, atunci cînd sfinţii vorbesc despre 
lucrurile naturii în accepţiunea lor populară, ei nu tre¬ 
buie priviţi ca o autoritate. Dar atunci cînd vorbesc 
într-alt fel care n-are neapărat legătură cu norodul, trebuie 
să se dea atenţie vorbelor lor, cum de altminteri trebuie 
să se dea şi poeţilor care au vorbit dintr-o inspiraţie 
divină. Şi pretind să nu se interpreteze ca metaforă ceea 
ce n-a fost spus ca metaforă şi, dimpotrivă, pretind să 
se ia drept adevăr ceea ce a fost spus prin comparaţie.^’^ 
Dar nu e dat oricui să priceapă, nici să vrea să priceapă 
diferenţa dintre metaforă şi adevăr. — Acum, dacă vrem 
să ne îndreptăm ochii minţii către o carte contempla¬ 
tivă, naturală, morală şi divină, noi vom găsi teoria noas¬ 
tră împărtăşită şi pusă la loc de cinste. Mă refer la 
una dintre scrierile cele mai deosebite din cîte se pot citi, 
plină de teologie excelentă, de filozofie naturală şi de 
doctrină morală, înţesată de subiecte savante, pe care 
Moise însuşi a adăugat-o la tablele legii. Unul dintre 
personajele acelei cărţi, vrînd să descrie providenţa şi 
puterea divină, spune că Dumnezeu instituie pacea 
între creaturile sale supreme, adică între sublimii săi fii 
care sînt aştrii, zeii, dintre care unii sînt de foc, alţii de 
apă (noi spunem că unii sînt sori, ceilalţi, pămînturi); în 
pofida faptului că sînt contrari, între ei domneşte con¬ 
cordia, pentru că unul are nevoie de celălalt pentru a trăi, 
a se hrăni şi a se dezvolta; fără a se amesteca nici încur¬ 
ca, ei se rotesc unii în jurul celorlalţi păstrînd anumite 
distanţe.^’"* Astfel, universul se împarte în foc şi apă, 
care sînt întruchiparea a două prime principii esenţiale şi 
active: căldura şi frigul.^^^ Corpurile care degajă căldură 
sînt sorii, calzi şi luminoşi prin ei înşişi. Corpurile care 
degajă frigul, sînt pămînturile: care, fiind corpuri ete- 

rogene, sînt numite mai degrabă ape, de vreme ce din 
pricina apei sînt ele vizibile, şi deci, pe bună dreptate le 
numim după materia care le permite să fie percepute; 
ele adică sînt percepute nu prin natura lor, ci datorită 
luminii soarelui care se răspîndeşte pe suprafaţa lor. 
Această doctrină este conformă celei a lui Moise care 
denumeşte „firmament" aerul în care sălăşluiesc toate 
aceste corpuri, în spaţiul căruia se face distincţia şi îm¬ 
părţirea între apele de jos (adică cele care se găsesc pe 
globul nostru) şi apele de sus (cele ce se găsesc pe cele¬ 
lalte globuri): acolo, cum se mai spune, apele au fost 
despărţite de ape.^^^ Dacă citiţi cu atenţie Sfînta Scrip¬ 
tură, veţi vedea că în multe locuri zeii şi slujitorii Atot¬ 
puternicului sînt numiţi „ape“, „abisuri", „pămînturi" 
şi „flăcări arzătoare": cine îl împiedica pe Moise să le nu¬ 
mească „corpuri neutre, inalterabile, neschimbătoare", 
„chintesenţe", „părţi dense ale sferelor", „berili", „car- 
bunculi" şi alte ciudăţenii care, necunoscute mulţimii, ar 
fi împiedicat-o să şi le însuşească ? 

SMITHO: In ceea ce mă priveşte, eu pun mult temei 
pe autoritatea cărţii lui Iov şi a lui Moise, şi acest simţ 
al realităţii îmi dă mai multă încredere decît metaforele 
şi abstracţiunile: numai că anumiţi papagali ai lui Aris- 
totel, Platon şi Averroes, care pornind de la filozofia 
acestora se cocoaţă apoi singuri la rangul de teologi, 
spun că textul cărţii are un sens metaforic şi, din prea 
marele zel faţă de filozofia în care au crescut, plecînd de 
la ideea metaforei, îl fac să însemne tot ce le place lor.^’^ 

TEOFILO: Iar cît de constante sînt metaforele astea, 
puteţi judeca după faptul că evreii, creştinii şi musul¬ 
manii au în mînă aceeaşi scriptură; secte atît de diferite 
şi de opuse încît dau mereu naştere altora nenumărate, 
încă şi mai diferite şi mai opuse, toate află în acest text 
ce le place să găsească şi ce îi convine mai mult fiecăreia: 
tot soiul de sensuri nu doar numeroase şi diferite, ci 

chiar de-a dreptul contradictorii, transformînd un „da“ 
în „nu", şi un „nu" în „da", cum s-a întîmplat spre exem¬ 
plu în unele pasaje în care se pretinde că Dumnezeu s-ar 
exprima ironic. 

SMITHO: Să nu ne pierdem timpul cu aceştia. Sînt 
sigur că puţin le pasă lor dacă sensul e sau nu meta¬ 
foric: nu de ei trebuie să ne temem că ar veni să ne tul¬ 
bure filozofia. 

TEOFILO: De cenzura spiritelor înalte, a adevăra¬ 
ţilor teologi, a oamenilor cu fire aleasă, prieteni cu dia¬ 
logul civilizat şi cu adevărata ştiinţă, nu avem de ce să 
ne temem; căci de îndată ce vor considera cu atenţie fi¬ 
lozofia noastră, vor descoperi singuri nu numai că ea 
spune adevărul ci şi că sprijină, mai mult decît oricare alta, 
religia^^*: mai mult decît acelea care presupun că uni¬ 
versul este finit, că finite sînt puterea şi eficacitatea pu¬ 
terii divine, că inteligenţele şi naturile intelectului ar fi 
numai opt sau zece, că substanţa lucrurilor este corup¬ 
tibilă, că sufletul este muritor — ca şi cînd el ar consta 
mai degrabă într-o dispoziţie accidentală rezultată 
dintr-o alcătuire, un temperament şi o armonie suscep¬ 
tibile de a dispărea—, că, prin urmare, dreptatea divină 
n-ar avea nici un efect asupra acţiunilor omeneşti; decît 
cele care consideră cunoaşterea lucrurilor particulare 
complet independentă de cauzele prime şi universale^’^ 
sau alte teorii aiurea care, fiind false, întunecă lumina 
intelectului, şi, fiind lîncede şi bicisnice, sting avîntul 
sentimentelor frumoase.^°° 

SMITHO: Sînt bucuros c-am primit aceste lămuriri 
cu privire la filozofia Noianului. Dar să ne întoarcem la 
discuţia lui cu doctorul Torquato care, dacă nu-1 între¬ 
ce pe Nundinio în neştiinţă, sînt sigur că-1 depăşeşte în 
îngîmfare, în trufie şi neobrăzare. 

FRULLA: Îngîmfarea şi neştiinţa fac casă bună una cu 
alta şi stau laolaltă într-unul şi acelaşi trup şi suflet. 

TEOFILO: Torquato stătea ţanţoş precum divum 
descris în Metămorfoze^^ cînd, tronînd în mij¬ 
locul soborului zeilor, a tunat sentinţa-i nemiloasă îm¬ 
potriva sacrilegului Licaon^°^, şi a început prin a-şi con¬ 
templa lanţul de aur ... 

PRUDENZIO: Torquem auream, aureum monile?°‘^ 

TEOFILO: ... pentru a privi apoi cu insistenţă piep¬ 
tul Noianului, unde ar fi putut vedea cel mult dacă nu 
lipseşte vreun nasture^°^; apoi, s-a îndreptat de spate, 
şi-a luat coatele de pe masă, a scuturat puţin din umeri, 
a pufnit uşor din buze, şi-a potrivit calpacul de catifea^®^ 
pe cap, şi-a răsucit mustaţa, şi-a luat o expresie căutată 
pe chipul Iui mirositor a parfum, a ridicat din sprîncene, 
şi-a umflat nările, şi-a dat ochii peste cap, şi-a proptit 
mîna stîngă în şoldul stîng şi, începîndu-şi exerciţiul de 
scrimă^°^, şi-a repezit înainte primele trei degete de la 
mîna dreaptă în atac frontal, declamînd cam aşa: „ Tune 
iile philosophorum protoplastes... Noianul, bă¬ 
nuind că discuţia riscă s-o ia pe alăturea, îl întrerupse 
zicîndu-i: „Quo vadis domine, quo vadis? Quid si ego 
philosophorum protoplastes ? quid si nec Aristoteli nec 
cuiquam magis conced am, quam mihi ipsi concesserint ? 
ideo ne terra est centrum mundiinmobile Cu ase¬ 
menea imbolduri şi cu o răbdare îngerească îl îndemna 
să ofere argumente hotărîtoare sau măcar aproximative 
în favoarea celorlalţi protoplaşti sau împotriva proto- 
plastului nou venit. Şi, întorcîndu-se spre cei din jur. 
Noianul spuse, pe jumătate rîzînd: „Domnul acesta n-a 
venit înarmat cu argumente cît cu vorbe, iar snoavele lui 
mor de foame şi clănţăne de frig.“ Atunci Torquato, 
rugat de toţi într-un glas să-şi formuleze argumentele, iată 
ce a grăit: „Unde igitur stella Martis nune maior, nune 
vero minor apparet, si terra movetur}“^^° 

SMITHO: O, seninătate arcadică! e cu putinţă să existe 
in rerum natura^^^ un medic şi filozof... 

FRULLA: Şi doctor şi purtător de colier.^*^ 

SMITHO: ... care să raţioneze în felul ăsta ? Şi ce a răs¬ 
puns Noianul ? 

TEOFILO: Noianul nu s-a fîstîcit deloc, ci i-a răs¬ 
puns că unul dintre motivele principale pentru care 
steaua Marte ne apare periodic ba mai mare ba mai mică 
îl constituie mişcarea pămîntului şi de asemeni a lui Marte 
pe propriile cercuri, de unde urmează că aceste planete 
sînt ba apropiate ba depărtate.^*^ 

SMITHO: Ce a răspuns Torquato la asta? 

TEOFILO: A întrebat imediat care e proporţia din¬ 
tre mişcarea planetelor şi cea a pămîntului. 

SMITHO: Şi Noianul, pus în faţa unei asemenea în- 
gîmfări şi neghiobii, a avut răbdarea de a nu-i întoarce 
spatele şi a nu pleca acasă, scuzîndu-se faţă de gazdă ... 

TEOFILO: Mai mult decît atît, a răspuns că nu venise 
acolo ca să ţină nici prelegeri, nici lecţii, ci ca să răspundă 
la întrebări; că simetria, ordinea şi măsura mişcărilor 
cereşti se presupun a fi deja cunoscute cu exactitate atît 
de antici cît şi de moderni^'''; că el nu dezbate o aseme¬ 
nea chestiune şi că nu se află acolo pentru a se certa cu 
matematicienii contestîndu-le teoriile si măsurătorile, în 
care are încredere şi la care, de altfel, subscrie, şi că 
scopul său este să desluşească natura şi să verifice su¬ 
biectul acestor mişcări.^'^ Apoi a adăugat: „Dacă îmi 
voi irosi timpul pentru a răspunde la această întrebare, 
vom sta aici toată noaptea fără să dezbatem nimic şi fără 
să explicăm fundamentele împotrivirii noastre la fi¬ 
lozofia obişnuită. Şi noi, şi voi admitem orice ipoteză 
cu condiţia de a ajunge la o concluzie adevărată privind 
cantitatea şi calitatea mişcărilor cereşti; şi aici sîntem cu 
toţii de acord. Atunci de ce să ne mai stoarcem creierele 
depărtîndu-ne de subiect ? E treaba voastră să cercetaţi 
dacă observaţiile şi verificările noastre, cîte pot fi ele, vă 
îngăduie să ne contraziceţi; numai apoi vă e îngăduită 

libertatea de a pronunţa condamnarea." 

SMITHO: Era suficient să-l îndemne să nu se mai 
abată de la subiect. 

TEOFILO: Trebuie spus că nimeni din cei de faţă nu 
era atît de ignorant încît să nu arate, prin mimică au prin 
gesturi, că a priceput că individul era un dobitoc aurati 
ordinis^^^. 

FRULLA: Id est Lîna de aur^*^. 

TEOFILO: Totuşi, ca să încurce lucrurile, l-au rugat 
pe Noian să-şi explice poziţia, pentru ca astfel să-l deter¬ 
mine pe numitul doctor Torquato să-şi prezinte argu¬ 
mentele. Noianul a răspuns că el unul se explicase prea 
destul, iar dacă ceilalţi duceau lipsă de argumente, pînă şi 
un orb putea să vadă că vina nu era a subiectului. Cu 
toate acestea, a confirmat încă o dată că universul este 
infinit şi că el constă într-un imens ţinut eteric: el nu 
este altceva decît un cer denumit spaţiu în sînul căruia 
îşi află sălaş, asemeni pămîntului, numeroase corpuri 
cereşti. Luna, soarele şi alte nenumărate corpuri stau 
asemenea pămîntului în acest ţinut eteric şi nu trebuie 
să credem că ar exista un alt firmament, o altă temelie 
şi un alt fundament pe care s-ar sprijini aceste mari fi¬ 
inţe care intră în alcătuirea lumii: adevărat subiect şi in¬ 
finită materie a infinitei puteri divine în act. Aşa ne 
arată atît raţiunea şi gîndirea discursivă cît şi revelaţiile 
divine care spun că fără de număr sînt slujbaşii Atotpu¬ 
ternicului, care lucrează mii şi mii pentru el şi sute de 
mii i se supun.^*® Aceştia sînt acele fiinţe uriaşe dintre 
care unele ne sînt în întregime vizibile, datorită luminii 
strălucitoare pe care o răspîndesc corpurile lor. Iar din¬ 
tre acestea unele sînt efectiv calde precum soarele şi alţi 
numeroşi aştrii de foc; altele sînt reci, precum pămîntul, 
luna, Venus şi alte nenumărate pămînturi. Pentru a co¬ 
munica una cu alta şi a-şi împărtăşi una alteia principiul 
vital, ele se învîrt unele în jurul altora, respectînd anu- 

mite spaţii şi distanţe, cum bine se poate vedea cu aces¬ 
tea şapte care se rotesc în jurul soarelui. Dintre acestea 
unul e pămîntul, care învîrtindu-se în timp de 24 de ore 
dinspre partea numită occident spre orient, creează apa¬ 
renţa unei mişcări a universului în jurul său, numită 
mişcare universală sau diurnă.Această aparenţă este 
însă imaginară şi cu totul falsă, imposibilă şi împotriva 
naturii, în vreme ce posibil, potrivit, necesar şi adevărat 
este că pămîntul se mişcă în jurul propriului centru 
pentru a primi alternativ lumina şi întunericul, ziua şi 
noaptea, căldura şi frigul; şi se mişcă în jurul soarelui, 
pentru a avea parte de primăvară, vară, toamnă şi iarnă şi 
înspre aşa numiţii poli şi puncte opuse ale emisferei, 
pentru ca să se reînnoiască veacurile şi să se schimbe 
chipul pămîntului: în aşa fel încît acolo unde odată era 
marea, să apară uscatul; unde era arşiţă să fie frig; unde 
era ţinutul tropicului să fie cel al echinocţiului şi ca, în 
cele din urmă, toate lucrurile să se perinde pe astrul nos¬ 
tru şi pe toţi ceilalţi aştri nu întîmplător numiţi de ade¬ 
văraţii filozofP^° ai Antichităţii „lumi". în vreme ce No¬ 
ianul spunea aceste lucruri, doctorul Torquato zbiera: 
„Ad rem, ad rem, ad rein.“^^' în cele din urmă Noianul a 
izbucnit în rîs şi i-a zis că el nici nu-i argumentează, nici 
nu-i răspunde, ci îi propune doar un subiect de gîndire; 
aşadar „ista sunt res, res, res“^^^; şi apoi, că era rîndul lui 
Torquato să vină el cu ceva ad renr?^^. 

SMITHO: Măgarul ăsta, crezîndu-i pe cei din jurul lui 
nătărăi şi gogomani, socotea că zbierătul „ad rem“ avea 
să treacă drept argument şi că lumea se va mulţumi cu 
atît şi cu lanţul lui de aur. 

TEOFILO: Ascultaţi mai departe. în vreme ce toţi 
stăteau în aşteptarea mult doritului subiect, numai ce se 
întoarce doctorul Torquato spre comeseni şi, din stră¬ 
fundurile suficienţei sale, zbîrlindu-şi mustaţa, scoate 
la iveală un adagiu erasmian: „Andciram navigat“^^^. 

SMITHO: Ce altceva putea zice un măgar şi ce putea 
aştepta s-audă cine umblă cu măgarii. 

TEOFILO: După mine, era o profeţie (deşi el unul 
habar n-avea de ea): că Noianul se ducea să facă provizii 
de elebor ca să le dreagă minţile acestor barbari ţicniţi. 

SMITHO; Dacă lumea din jur ar fi fost nu doar şle¬ 
fuită ci chiar cultivată, ar fi trebuit ca în locul colanului 
să-i pună căpăstru şi să-i tragă şi patruzeci de ciomege 
numărate, din cuvioşenie faţă de postul cel mare.^^^ 

TEOFILO: Noianul i-a răspuns că nu el, ci doctorul 
Torquato e nebun de vreme ce stă în lanţ^^* şi că fără 
lanţul cu pricina, numitul doctor ar fi valorat tot atît cît 
hainele de pe el, haine care făceau puţine parale dacă nu 
erau luate la desprăfuit cu bătătorul. Şi zicînd asta, s-a 
ridicat de la masă, exprimîndu-şi regretul că seniorul 
Fulke^^^ nu făcuse rost de interlocutori mai de soi. 

FRULLA: Ăsta e soiul care rodeşte în Anglia: puteţi 
căuta mult şi bine că tot de doctori în gramatică o să daţi: 
în ziua de azi, în patria aceasta ferice, domneşte o igno¬ 
ranţă sclifosită şi o încăpăţînate trufaşă amestecate cu o 
mitocănie care l-ar face şl pe Iov să-şi piardă răbdarea. 
Dacă nu mă credeţi, mergeţi la Oxford şi aflaţi ce anume 
i s-a întîmplat acolo Noianului cînd a avut disputa pu¬ 
blică cu doctorii în teologie,în prezenţa prinţului polo¬ 
nez Alasco [Laski] şi a mai multor nobili englezi.^^® O 
să vi se povestească cum a ştiut să răspundă la toate su¬ 
biectele, cum, la cincisprezece silogisme, sărmanul co- 
rifeu^^’ pe care Academia îl scosese în faţă pentru această 
înfruntare, a rămas neajutorat ca un pui de găină jumulit. 
Cereţi să vi se povestească cu cîtă aroganţă şi bădărănie 
i se adresa porcul ăla şi cu cîtă răbdare şi bună-cuviinţă 
îi răspundea Noianul, care se dovedea un adevărat na- 
politan, născut şi crescut sub un cer mai darnic. Cereţi 
să vi se spună cum l-au silit să pună capăt lecturilor pu¬ 
blice, şi celor de immonalitate animae şi celorlalte de 
quintuplici sphera^^°. 

SMITHO: Cine aruncă nestemate la porci, să nu se 
mire că le vede călcate în picioare. Dar povesteşte mai 
departe ce a spus Torquato. 

TEOFILO; Pe cînd se ridicau cu toţii de la masă, unii 
îl acuzau în limba lor pe Noian că n-ar fi avut răbdare, 
deşi ar fi trebuit să acuze impoliteţea barbară şi sălbatică 
a lui Torquato şi a lor înşişi. Totuşi Noianul, care îşi face 
o ambiţie din a întrece în politeţe pe oricine l-ar depăşi 
fără greutate într-altă privinţă, şi-a revenit îndată şi, 
uitînd parcă tot ce fusese înainte, i-a spus cu prietenie 
lui Torquato; „Te rog să nu crezi că din pricina opiniei 
dumitale, eu unul aş vrea sau aş putea să te duşmănesc. 
Dimpotrivă, îţi sînt tot atît de prieten dumitale cît îmi 
sînt şi mie. De aceea vreau să ştii că, înainte de a consi¬ 
dera această teză ca perfect sigură, ani de zile am consi¬ 
derat-o doar adevărată; iar, mai demult, cînd eram mai 
tînăr şi mai puţin învăţat, o socoteam discutabilă; cînd 
însă eram începător într-ale filozofiei, îmi părea atît de 
greşită încît chiar mă miram că Aristotel a luat-o în 
considerare şi că a irosit mai mult de jumătate din car¬ 
tea a doua din Despre cer şi lume căznindu-se să de¬ 
monstreze că pămîntul nu se mişcă. Iar pe cînd eram un 
prunc total lipsit de cunoştinţe filozofice, mi se părea de-a 
dreptul o nebunie ideea că pămîntul s-ar putea mişca şi 
credeam că ea a fost propusă doar ca un subiect sofistic 
şi insidios, ca exerciţiu pentru minţile oţioase care fac 
din dispută un joc şi au ambiţia de a argumenta şi dovedi 
că albul este negru. Aşadar nu te pot urî pentru aceasta 
pe dumneata mai mult decît m-aş urî pe mine însumi 
copil sau mai tînăr, mai puţin înţelept şi fără discernă- 
mînt. De aceea, în loc să mă înfurii pe dumneata, eu te 
compătimesc; şi mă rog la Dumnezeu ca, aşa cum mi-a 
dăruit mie această cunoaştere, să vă deschidă şi vouă 
ochii, iar de nu, măcar să vă convingă că sînteţi orbi: ceea 
ce v-ar ajuta nu puţin să deveniţi mai civilizaţi, mai 
politicoşi, mai puţin ignoranţi şi temerari. Iar dumnea- 

ta, la rîndul dumitale, trebuie să mă iubeşti, dacă nu 
pentru felul în care sînt acum, mai prudent şi mai bătrîn, 
măcar pentru felul în care eram odată, mai neştiutor şi 
mai tînăr: cînd, în anii mei cei mai fragezi, eram pre¬ 
cum eşti dumneata la bătrîneţe. Vreau să spun că, deşi 
nu am fost niciodată atît de nărăvaş, de necivilizat şi 
prost-crescut în discuţii şi dispute, am fost şi eu, într-o 
vreme, neştiutor ca dumneata. Ca atare, dacă eu voi ţine 
seamă că dumneata eşti acum la fel cum eram eu odini¬ 
oară, iar dumneata vei lua în consideraţie că eu am fost 
odată cum eşti dumneata acum, eu te voi iubi, iar dum¬ 
neata nu mă vei mai urî. 

SMITHO: Si ce au zis ceilalţi la această nouăîntorsă- 

I > 

tură a disputei ? 

TEOFILO: Pe scurt, au spus că ei sînt tovarăşi cu 
Aristotel, Ptolemeu şi alţi nenumăraţi prea docţi filo¬ 
zofi. Iar Noianul a adăugat că nenumăraţi sînt proştii, 
smintiţii, neghiobii şi ageamii care sînt tovarăşi nu 
numai cu Aristotel şi Ptolemeu, ci cu toţi cei care nu-s 
în stare să priceapă ce are în cap Noianul; şi că, dimpo¬ 
trivă, nu sînt şi nu pot fi mulţi cei care pricep şi sînt de 
acord cu el, ci sînt puţini, divini şi prea-înţelepţl, pre¬ 
cum Pitagora, Platon şi alţii. „In ceea ce priveşte vul¬ 
gul, care se împăunează că-i are de partea sa pe filozofi, 
aş vrea să afle că în măsura în care acei filozofi sînt ase¬ 
meni vulgului, el au produs o filozofie vulgară. Iar în 
ceea ce vă priveşte pe voi, care vă aliniaţi în spatele lui 
Aristotel, vă sfătuiesc să nu vă umflaţi în pene ca şi cum 
aţi fi înţeles ce a înţeles Aristotel şi aţi fi pătruns unde a 
pătruns Aristotel. Căci este o uriaşă diferenţă între a nu 
şti ce nu a ştiut el şi a şti ce el a ştiut: căci în ceea ce acel 
filozof n-a ştiut, el vă are alături nu numai pe voi ci şi pe 
toţi cei asemeni vouă, laolaltă cu toţi barcagii şi hamalii 
din Londra; pe cînd în ceea ce omul acela respectabil s-a 
dovedit ştiutor şi înţelept, cred, ba chiar sînt sigur, că 

voi toţi la un loc staţi hăt departe de el. De un singur 
lucru mă mir însă, din cale afară: că deşi aţi fost invitaţi 
şi aţi venit pentru a dezbate, nu aţi avansat nici o teză, 
nu aţi propus nici o demonstraţie prin care să ajungeţi 
la o concluzie contrară mie sau contrară lui Copernic; 
şi totuşi există destule argumente serioase şi raţiuni con¬ 
trare." Atunci Torquato, ca şi cum ar fi vrut să purceadă 
la o demonstraţie savantă, a pronunţat cu maiestoasă se- 
meţie: „Ubiest auxsolis Noianul a răspuns că e li¬ 
ber să şi-l imagineze unde-i place şi să tragă o concluzie. 
Deoarece apogeul nu se află mereu în acelaşi punct al 
elipticii ci se deplasează, iar el nu vede de ce i s-a pus 
această întrebare”^ La care Torquato pune din nou ace¬ 
eaşi întrebare, ca şi cum Noianul n-ar fi ştiut să răspundă 
la ea. Atunci Noianul a replicat: „Quotsunt sacramenta 
ecciesiae ? Est circa vigesimum Cancri; et oppositum circa 
decimum vel centesimum CapricomP^^, sau deasupra clo¬ 
potniţei de la Sfîntul PaveP^"*." 

SMITHO: De ce crezi că a pus Torquato această în¬ 
trebare ? 

TEOFILO: Pentru a le arăta celor care nu pricepeau 
nimic că el, vezi Doamne, dezbate, adică spune şi el 
ceva; şi că, dînd-o înainte tot cu quomodo, quare, ubP^^, 
o să găsească o întrebare la care Noianul să spună că nu 
ştie să răspundă. A mers pînă într-acolo încît a întrebat 
cîte sînt stelele de mărimea a patra. Dar Noianul a spus 
că nu ştie decît ceea ce se referă la subiect. întrebarea 
despre apogeul soarelui duce la concluzia definitivă că 
Torquato era cu totul incapabil de a purta o controver¬ 
să. A întreba pe cineva care susţine că pămîntul se mişcă 
în jurul soarelui şi că soarele stă nemişcat în mijlocul 
acestor aştrii rătăcitori, unde se află apogeul soarelui 
este la fel cum ai întreba pe cineva care susţine contrariul, 
unde se află apogeul pămîntului. Prima lecţie care tre¬ 
buie învăţată de oricine vrea să deprindă arta argumen- 

taţiei, este de nu pleca de la propriile principii, ci de la 
cele pe care ţi le oferă adversarul. Dar pentru netotul 
ăsta era totuna; n-ar fi ştiut să argumenteze nici plecînd 
de la premisele potrivite, nici de la unele din afara 
subiectului. — Terminîndu-se discuţia, toţi s-au pornit 
să vorbească între ei în englezeşte şi, după o oarecare 
vreme, numai ce apare pe masă o hîrtie şi o călimară. 


PTOLEMAEVS. 



COPERNICVS. 


[Fig. 7] 

Doctorul Torquato aşterne ditamai foaia, ia pana, trage 
o linie dreaptă din margine pînă în margine, în mijloc 
desenează un cerc, linia dreaptă de mai înainte străbă- 
tîndu-1 şi trasîndu-i diametrul, apoi scrie într-unul din 
semicercuri Pămînt şi în celălalt semicerc. Soare. In par¬ 
tea cu pămîntul desenează opt semicercuri şi în fiecare scrie 
caligrafic numele cîte unei planete, iar în cel de al op- 

tulea, scrie Octava Sphaera Mobili^^, iar pe margine scrie 
Ptolomaeus. Văzînd asta, Noianul l-a întrebat ce are de 
gînd să facă cu desenul ăsta pe care-1 cunoaşte pînă şi un 
ţînc. larTorquato de colo: „Vide, taceet disce: ego doce- 
bo te Ptoîomeum et Copernicum."^^^ 

SMITHO: Sus quandoque Minervam?^^ 

TEOFILO: Noianul răspunde că cine de-abia învaţă 
alfabetul greşeşte dacă vrea să-l înveţe gramatică pe 
altul mai învăţat. Dar Torquato continuă să-şi desăvîr- 
şească desenul. In jurul soarelui care stă la mijloc, tra¬ 
sează alte şapte semicercuri pe care scrie acelaşi lucru, iar 
în jurul ultimului scrie Sphera Immobilis FixarunP^'^, iar 
pe margine, Copernicus.^° Apoi revine la cel de al trei¬ 
lea cerc^"** şi alege un punct de pe circumferinţa lui în 
care fixează centrul unui epiciclu unde, după ce-i tra¬ 
sează orbita, desenează pămîntul. Şi ca nu cumva vre¬ 
unul din cei de faţă să se înşele şi să creadă că n-o fi 
acolo pămîntul, scrie tot caligrafic: Terra; şi undeva pe 
circumferinţa epiciclului, departe de centru, desenează lu¬ 
na. Văzînd asta. Noianul exclamă : „Ia te uită, cineva vrea 
să mă înveţe despre Copernic ceva ce nici Copernic n-a 
înţeles, ba mai degrabă şi-ar fi tăiat gîtul decît să spună 
sau să scrie aşa ceva. Pentru că pînă şi cel mai măgar din¬ 
tre măgari ştie că din partea aceea diametrul soarelui s-ar 
vedea la fel, şi ar urma multe alte concluzii imposibil de 
verificat." Zice Torquato: „Tace, tace, tu vis me docere 
Copernicum „Nu de Copernic îmi e mie şi nu-mi 
pasă dacă voi sau alţii ca voi îl înţelegeţi sau nu“, răs¬ 
punde Noianul. „Vreau doar să vă atrag atenţia că altă 
dată, dacă vreţi să veniţi iar să mă învăţaţi, e bine să vă 
pregătiţi lecţia mai bine." Atunci cei prezenţi au fost 
cuprinşi de o asemenea hărnicie încît au adus acolo car¬ 
tea lui Copernic^'*^. Şi uitîndu-se în ea, au văzut că pă¬ 
mîntul nu era înfăţişat pe circumferinţa epiciclului, ca 

luna. Dar Torquato o ţinea morţiş^'*'* că punctul acela 
care se afla în mijlocul epiciclului pe circumferinţa celei 
de a treia sfere, era pămîntul. 

SMITHO: Greşeala vine dintr-aceea că Torquato 
privise desenele din carte, dar nu citise şi capitolele cu 
pricina; sau dacă le citise, nu înţelesese o iotă. 

TEOFILO: Noianul a început să rîdă şi i-a spus că 
punctul acela nu era altceva decît piciorul compasului 
cînd s-a trasat epiciclul pămîntului şi al lunii, care e unul 
singur şi acelaşi: „Dacă vreţi cu adevărat să ştiţi unde se 
află pămîntul după Copernic, citiţi-i cuvintele." Atunci 
au citit şi au descoperit că spunea astfel: „pămîntul şi 
luna sînt ca şi cuprinse într-un acelaşi epiciclu"^"'^ etc. 
Atunci au mai stat o vreme rumegînd pe limba lor, pînă 
ce Nundinio şi Torquato, după ce i-au salutat pe toţi 
cei de faţă cu excepţia Noianului, au plecat: iar acesta a 
trimis pe cineva după ei ca să-i salute pe amîndoi din 
partea sa. Gentilomii rămaşi l-au rugat pe Noian să nu 
se necăjească pentru vădita necuviinţă şi obraznica ig¬ 
noranţă a celor doi doctori, şi să aibă milă de sărăcia 
acestei ţări, care a rămas văduvă de cunoscători într-ale 
filozofiei şi matematicii adevărate (unde apar asemenea 
măgari, toţi deopotrivă de orbi, dar care se pretind vă¬ 
zători şi iau băşicile drept lămpi) şi, salutîndu-1 cu 
curtenie, au plecat fiecare în drumul lui. Noi şi Noianul 
am luat-o şi noi pe al nostru şi ne-am întors acasă noaptea 
tîrziu, scăpînd de data asta de bruftuielile obişnuite, 
pentru că era întuneric beznă aşa că dobitoacele corno- 
rate şi copitate nu ne-au mai vătămat la întoarcere ca la 
sosire. 

PRUDENZIO: 

Nox erat et phcidum carpebant fessa soporem 

corpora per terras, salvaeque et saeva quierant 

aequorâ, cum medio voivuntur sidera lapsu 
cum tacet omnis ager, pecudes, etc. 

SMITHO: Hai, gata. Am vorbit destul pentru azi. Ro- 
gu-te,Teofilo, vino şi mîine pentru că mai vreau să înţe¬ 
leg unele lucruri din doctrina Noianului; căci aceea a lui 
Copernic, deşi la îndemînă în ceea ce priveşte calculele, 
nu e foarte sigură nici convingătoare în privinţa cauze¬ 
lor naturale, care sînt cele mai importante.^"*^ 
TEOFILO: Revin cu plăcere altădată. 

FRULLA: Şi eu. 

PRUDENZIO: Ego quoque. Vaiete?*^ 


Sfîrşitul celui de al patrulea dialog 



DIALOGUL AL CINCILEA 


TEOFILO: De fapt, ceilalţi aştri nu sînt nici mai tare, 
nici altfel fixaţi de cer decît e fixat astrul acesta, adică 
pămîntul, de cerul său care este aerul. Iar numele de a 
opta sferă, denumind locul unde se află coada Ursei, ar 
putea la fel de bine să să denumească locul unde ne aflăm 
noi şi pămîntul: căci aceste corpuri, distincte şi îndepăr¬ 
tate unele de altele la anumite distanţe bine potrivite, îşi 
au cu toatele sălaşul într-un acelaşi ţinut eteric, într-un 
acelaşi spaţiu întins sau cîmp. Gîndiţi-vă din ce cauză 
s-a socotit că ar exista şapte ceruri ale aştrilor rotitori şi 
unul singur pentru toţi ceilalţi la un loc. Pentru că cele 
şapte au mişcări diferite; celelalte, însă, părînd să aibă o 
singură şi neschimbată mişcare regulată, unde distanţa 
dintre ele e mereu aceeaşi, s-a considerat că acestea ar fa¬ 
ce toate împreună o singură mişcare, fiind ţintuite într-o 
aceeaşi sferă, şi că ar exista numai opt sfere perceptibile 
în care toţi aştrii stau ca bătuţi în cuie. Dar dacă noi do- 
bîndim destulă cunoaştere şi discernămînt pentru a înţe¬ 
lege că aparenţa mişcării universale se datorează mişcării 
pămîntului, dacă, prin similitudine cu situarea acestui 
corp ceresc înăuntrul aerului, socotim situarea tuturor 
celorlalte corpuri cereşti, atunci o să credem şi o să de¬ 
monstrăm contrariul credinţei de pînă acum, rod al vi¬ 
sului şi fanteziei. Acesta a fost primul impas din care 

apoi au izvorît şi sînt pe cale de a izvorî altele nenumă¬ 
rate. Şi aşa s-a născut greşeala. Dacă noi stăm în mijlocul 
orizontului şi ne rotim privirea în toate părţile, putem 
aprecia distanţa mai mare sau mai mică pînă la, de la şi 
între lucrurile apropiate de noi, dar de la o anumită dis¬ 
tanţă încolo toate ne par la fel de depărtate; la fel, privind 
aştrii firmamentului, noi percepem distanţele şi miş¬ 
cările diferite ale cîtorva aştrii care se află mai aproape 
de noi, dar cei aflaţi departe sau foarte departe ne par 
nemişcaţi şi, ca longitudine cerească, la aceeaşi distanţă 
faţă de pămînt. în acelaşi fel, un copac poate să ne apară 
mai apropiat de altul decît este în realitate dacă amîn- 
doi sînt aproape de aceeaşi rază vizuală, iar dacă sînt 
chiar pe aceasta, imaginea celor doi copaci se va supra¬ 
pune; şi totuşi, în realitate ei sînt cu mult mai distanţaţi 
decît alţii pe care, din pricina diferenţei razelor, îi per¬ 
cepem ca foarte depărtaţi între ei. La fel se întîmplă şi 
cu stelele dintre care unele sînt socotite mult mai mari, 
cînd de fapt sînt mai mici, sau mult mai depărtate, cînd 
în realitate sînt mai apropiate. Lucrul acesta se vede bine 
în figura următoare unde pentru ochiul O steaua A, 
deşi identică cu steaua B şi distinctă de ea, va părea to¬ 
tuşi foarte apropiată. Iar steaua C, aflîndu-se pe o rază 
[vizuală diferită şi mult] distanţată, va apărea ca mult 
mai îndepărtată decît steaua B cînd de fapt ea se află 
mai aproape. Aşadar, dacă noi nu vedem multe dintre 
mişcările stelelor iar ele nu par nici să se apropie nici să 
se depărteze unele de altele, asta nu înseamnă că ele nu 
s-ar roti întocmai cum se rotesc şi cele mai apropiate de 
noi: pentru că nu există motiv ca ceea ce se întîmplă cu 
acestea să nu se întîmple şi cu acelea, iar un corp, ca să 
capete forţă de la altul, trebuie să se învîrtă în jurul lui. 
De aceea stelele îndepărtate nu trebuie numite fixe în 
temeiul faptului că aparent ele îşi păstrează aceeaşi dis¬ 
tanţă faţă de noi, ci pentru că mişcarea lor nu e percep- 

O: vederea, ochiul 

OAB, OC, OD: lungimi, longitudini 
şi linii vizuale 

AC, AD, CD: lăţimi, longitudini 
[Fig. 8] 

tibilă pentru noi. Acelaşi lucru se poate constata şi dacă 
privim o corabie foarte îndepărtată: dacă ea înaintează 
cu treizeci sau patruzeci de paşi, nouă ni se va părea că 
stă pe loc, întocmai ca atunci cînd nu se mişcă deloc. La 
fel, proporţional, trebuie socotit şi în cazul corpurilor 
foarte mari şi luminoase, dintre care unele nenumărate 
trebuie să fie la fel de mari şi de strălucitoare ca soarele 
şi chiar mai mult: dar mişcările şi revoluţiile lor, deşi mult 
mai mari, nu pot fi văzute de noi. De aceea, dacă între unii 
dintre aceşti aştri îndepărtaţi de noi se modifică dis- 

tanţa, această modificare nu poate fi percepută decît în 
urma unor observaţii nespus de îndelungate, care nu au 
fost începute, iar continuate nici atîta: pentru că nimeni 
nu a crezut, nu a cercetat nici presupus existenţa aces¬ 
tei mişcări. Iar noi ştim cu toţii că orice cercetare nu 
poate să pornească decît de la premisa sau certitudinea 
că obiectul său există sau că măcar este posibil şi credi¬ 
bil, iar de la el, apoi, se pleacă mai departe. 

PRUDENZIO: Rem acu tangis.^‘*^ 

TEOFILO; Această răspîndire a aştrilor în eter a fost 
afirmată de Heraclit, Democrit, Epicur, Pitagora, Par- 
menide şi Melissos, cum dovedesc fragmentele rămase de 
la ei. De unde putem înţelege că ei au conceput un spaţiu 
infinit, un ţinut infinit, o pădure infinită, un recipient 
infinit de lumi nenumărate asemănătoare cu a noastră; 
că aceste lumi se rotesc la fel cum se roteşte şi pămîntul; 
de aceea, în Antichitate se numeau ethera adică alergătoa¬ 
re, curiere, ambasadoare, solii ale măreţiei singurului 
Atotputernic, care cu muzicală armonie asigură ordinea 
firească a naturii, oglindă vie a infinitei dumnezeiri. Dar 
oarba neştiinţă le-a sustras acest nume, ethera, pentru 
a-1 da unor presupuse chintesenţe sferice în care aceşti 
licurici ori luminiţe ar sta înfipţi întocmai ca nişte cuie. 
Principiul mişcărilor acestor aştrii alergători se află în 
însăşi natura lor, în sufletul şi inteligenţa lor: căci lichi¬ 
dul şi aerul uşor n-au destulă putere pentru a mişca alcă¬ 
tuiri atît de uriaşe şi de compacte. Pentru a face asta ar 
avea nevoie de o forţă care să le tragă ori să le împingă 
sau de altele asemenea, care nu poate exista în lipsa unui 
contact între cel puţin două corpuri, dintre care unul 
împinge, iar celălalt este împins. Şi desigur, toate cor¬ 
purile care sînt rnişcate în acest fel admit ca principiu al 
mişcării fie unul contrar, fie unul extern propriei naturi. 
Prin urmare, ca efect al cauzei supreme şi perfecte, pen¬ 
tru ca lucrurile existente să funcţioneze cum trebuie, e 

necesar ca această mişcare să pornească dintr-un prin¬ 
cipiu intern şi o propulsie proprie, care nu se loveşte de 
nici o rezistenţă. Acest lucru se petrece cu toate corpurile 
care se mişcă fără vreun contact sensibil cu un alt corp 
care să le împingă sau să le tragă. Greşesc însă cei ce spun 
că magnetul atrage fierul, chihlimbarul atrage paiele, 
smalţul atrage pana, soarele atrage heliotropuP^°: căci 
înăuntrul fierului este un fel de simţ (care e deşteptat de 
o virtute spirituală pe care o răspîndeşte magnetul) care 
îl face să se deplaseze spre acela, face paiele să se mişte 
spre chihlimbar; la fel tot ceea ce simte dorinţă şi lipsă 
de ceva se mişcă înspre lucrul dorit şi, pe cît posibil, se 
transformă în acel lucru, începînd cu voinţa de a sta în 
acelaşi loc. Nici un lucru nu se mişcă de la locul său 
dintr-un principiu exterior, dacă nu se află în contact 
cu o forţă superioară rezistenţei obiectului: iată ceea ce 
trebuie înţeles pentru a înţelege apoi nărozia solemnă 
— inadmisibilă pentru o minte bine construită — că luna 
ar mişca apele mării, provocînd fluxul, că ar spori umo¬ 
rile, ar fecunda peştii, ar umple scoicile şi ar mai avea 
tot felul de alte efecte, deoarece în toate aceste lucruri 
luna este de fapt un semn şi nu o cauză. Repet: este semn 
şi indiciu, pentru că dacă noi observăm aceste lucruri 
concomitent cu anumite poziţii ale lunii, iar alte lucruri, 
diferite şi contrare acestora, cu alte poziţii, şi ele dife¬ 
rite şi contrare, ale lunii, aceasta se datoreşte ordinii lu¬ 
crurilor din univers, corespondenţelor care există între 
ele şi faptului că legile transformării sînt în conformi¬ 
tate şi corespondenţă unele cu altele. 

SMITHO: Necunoaşterea acestei deosebiri este pri¬ 
cina nenumăratelor greşeli care umplu hîrţoagele, care 
ne învaţă atîtea bazaconii filozofice, unde lucrurile care 
sînt semne, circumstanţe sau accidente, sînt numite cau¬ 
ze. Printre aceste inepţii, regină peste toate celelalte este 
aceea care spune că razele perpendiculare (ce cad în 


246 



unghi drept) produc încălzirea, iar cele oblice (care cad 
după un unghi ascuţit) produc răcirea: ceea ce de fapt 
se petrece dintr-un accident al soarelui, care este adevă¬ 
rata cauză, în funcţie de timpul mai mare sau mai mic 
în care se menţine deasupra pămîntului. Raza reflectată 
şi perpendiculară, unghiul ascuţit sau obtuz, liniile per¬ 
pendiculare, incidente sau orizontale, arcul mai mare 
sau mai mic şi alte multe aspecte sînt reprezentări ma¬ 
tematice şi nu cauze naturale. Una este să te joci de-a 
geometria, alta e să demonstrezi prin probe fizice. Nu 
liniile, nici unghiurile nu sînt cele care dau o căldură 
mai mare sau mai mică a focului, ci faptul că el este mai 
aproape sau mai departe de pămînt, că stă mai mult sau 
mai puţin timp deasupra lui. 

TEOFILO: Ai înţeles foarte bine; iată cum un adevăr 
lămureşte un altul. Dar, ca să conchidem, aceste cor¬ 
puri mari, dacă ar fi mişcate de o forţă exterioară, alta 
decît binele după care tînjesc şi ţinta spre care tind, miş¬ 
carea lor ar fi violentă şi accidentală; asta chiar şi dacă 
ele ar avea acea putere despre care se spune că anulează 
rezistenţa, care în realitate este natura însăşi; iar natu¬ 
ralul, vrei nu vrei, este principiu intrinsec, care conduce 
singur lucrul unde trebuie. în orice altă ipoteză, moto¬ 
rul extrinsec nu va putea să le mişte decît cu mare greu¬ 
tate ori dacă nu, va fi complet nenecesar şi superfluu. 
Dacă vrei să-l consideri necesar, atunci va trebuie să 
acuzi cauza eficientă ca fiind ineficientă în efectele sale 
şi irosindu-şi înalta nobleţe a motoarelor sale aplicînd-o 
la nişte mobile mult prea neînsemnate. Asta fac cei care 
atribuie organizarea perfectă a furnicilor sau păian¬ 
jenilor nu iscusinţei şi prudenţei acestor vietăţi, ci unor 
inteligenţe divine infailibile de la care le-ar veni, verbi 
nişte impulsuri numite naturale sau alte denu¬ 
miri fără sens. Căci dacă îi întrebaţi pe ştiutorii aceştia 
ce anume înseamnă instinct, nu vă vor răspunde decît 

„instinct" sau vreun alt cuvînt la fel de imprecis şi de 
prostesc precum acest „instinct" (care înseamnă princi¬ 
piu care instigă, expresie des folosită pentru a exprima 
cel de al şaselea simţ sau raţiunea sau intelectul). 

PRUDENZIO; Nimis arduae quaestiones?^^ 

SMITHO: Pentru cei ce nu vor să le înţeleagă şi care 
se încăpăţînează să creadă în ceea ce e fals. Dar să ne în¬ 
toarcem la subiectul nostru. Eu aş şti cum să le răspund 
celor cărora le vine greu să creadă că pămîntul se învîr- 
teşte pentru că este un corp atît de mare, atît de dens şi 
atît de greu. Şi totuşi aş prefera să aud cum ai răspunde 
dumneata, deoarece te văd că argumentezi cu multă 
hotărîre. 

PRUDENZIO: Non talis m/fii?” 

SMITHO; Pentru că dumneata eşti o cîrtiţă. 

TEOFILO: Aş răspunde în felul următor: că acelaşi 
lucru se poate spune despre lună, despre soare şi despre 
alte corpuri uriaşe şi nenumărate despre care adversarii 
noştri pretind că se învîrtesc cu toată viteza în jurul pă- 
mîntului pe orbite nemăsurat de mari. Şi totuşi li se 
pare neacceptabil că pămîntul s-ar învîrti în 24 de ore 
în jurul axei sale şi într-un an de zile în jurul soarelui. 
Trebuie ştiut că nici pămîntul, nici vreun alt corp nu este 
greu sau uşor în mod absolut: nici un corp în locul în 
care se află nu este greu sau uşor. Aceste diferenţe şi în¬ 
suşiri nu sînt specifice corpurilor principale, entităţilor 
individuale, particulare şi perfecte din univers^^''; ci se 
potrivesc cu părţile care sînt despărţite de întreg, care 
sînt în afara lui, rătăcitoare: acestea îşi fac drum spre 
locul conservării lor nu altfel decît fierul care se în¬ 
dreaptă spre magnet, nu într-o singură direcţie, jos, sus 
sau la dreapta, ci în orice poziţie şi Ioc s-ar afla. Părţile 
pămîntului din aer se îndreaptă către noi, pentru că aceas¬ 
ta este sfera lor; dacă aceasta s-ar afla în partea opusă, ele 
ar pleca de la noi, ducîndu-se spre ea. La fel se întîmplă 

cu apele, la fel cu focul. Apa, în locul în care se află ea, 
nu e grea şi nu-i apasă pe cei ce stau în adîncul mării. 
Braţele, capul şi celelalte mădulare nu sînt grele pentru 
propriul trup şi nici un lucru din natură nu produce un 
act de violenţă dacă se află în locul său natural. Greu¬ 
tatea şi uşurinţa nu se percep în act la lucrurile care se 
află în locul şi poziţia lor naturală, ci în lucrurile care 
au un anumit impuls şi care se străduiesc să ajungă în 
locul potrivit lor. Este, aşadar, absurd să denumim uşor 
sau greu un lucru din natură, dat fiind că aceste însuşiri 
nu privesc corpurile aflate în starea lor naturală, ci pe 
cele aflate în afara acesteia: ceea ce nu i se poate întîm- 
pla nicicînd unei sfere, dar se poate întîmpla unor părţi 
ale acesteia. Acestea, însă, nu se orientează spre un anu¬ 
me loc în funcţie de noi, ci tind întotdeauna spre locul 
în care se află sfera lor şi centrul conservării lor. în con¬ 
secinţă, dacă dedesubtul pămîntului s-ar afla un alt fel 
de corp, părţile de pămînt s-ar îndepărta în mod natu¬ 
ral de acesta şi s-ar înălţa spre pămînt; dacă (dau un 
exemplu obişnuit) o scînteie de foc s-ar afla pe concavi- 
tatea lunii, focul acesta s-ar îndrepta în jos cu aceeaşi 
viteză cu care s-ar ridica de pe convexitatea pămîntului. 
Astfel, apa coboară pînă în centrul pămîntului, dacă i se 
oferă spaţiu, în aceeaşi măsură în care din centrul pă¬ 
mîntului suie spre suprafaţă. Cu aceeaşi uşurinţă se 
mişcă aerul dintr-un loc într-altul. Ce înseamnă atunci 
greu şi uşor? Nu vedem noi uneori că flacăra o ia în jos 
sau lateral, aprinzînd un corp făcut să o hrănească şi să-i 
asigure conservarea ? Nici un lucru natural nu este difi¬ 
cil; orice poziţie şi mişcare naturală este perfect adec¬ 
vată. Corpurile imobile stau nemişcate la locul lor la fel 
de uşor şi de firesc pe cît se mişcă cele mobile în spaţi¬ 
ile potrivite lor. Şi aşa cum primele s-ar pune în mişcare 
numai în urma unei intervenţii violente şi împotriva 
naturii lor, tot prin violenţă şi împotriva naturii ceste- 


249 



lalte ar putea fi oprite în loc. Este aşadar sigur că dacă 
pămîntului i s-ar potrivi să stea nemişcat, urnirea lui din 
loc ar fi violentă, dificilă şi contra naturii. Dar cine spune 
că stă nemişcat? Cine susţine aşa ceva? Ignoranţa gene¬ 
rală, lipsa de bun-simţ şi de raţiune. 

SMITHO: Am înţeles prea bine că pămîntul în locul 
său firesc nu este mai greu decît soarele într-al său şi 
mădularele corpurilor principale, precum apele, cînd se 
află în locurile proprii lor; şi că, despărţite de acestea, 
din orice loc şi în orice poziţie s-ar afla, s-ar mişca spre 
ele. De aceea, din punctul nostru de vedere, le putem 
socoti la fel de bine grele ori uşoare, grele şi totodată 
uşoare sau nici grele nici uşoare. Lucrul acesta îl ob¬ 
servăm la comete sau la alte corpuri aprinse, al căror 
corp, arzînd, îşi trimite flacăra cînd în urmă, şi atunci sînt 
numite „cu coamă", cînd spre noi, cînd sînt numite „cu 
barbă", cînd spre laturi, cînd li se spune „cu coadă"^^^. 
Aerul, care conţine totul şi este firmament corpurilor 
sferice, iese sau intră pretutindeni, pătrunde şi se răs- 
pîndeşte în toate locurile; de aceea argumentul invocat 
de adversari că pămîntul ar sta nemişcat pentru că este 
un corp greu, dens şi rece, este fals. 

TEOFILO: Mulţumesc lui Dumnezeu că înţelegi atît 
de repede. Mă scuteşti de o mare trudă pricepînd atît de 
bine principiul care-ţi va permite să răspunzi la argu¬ 
mentele cele mai puternice ale filozofilor de duzină şi 
pătrunzînd multe şi adînci cugetări asupra naturii. 

SMITHO: înainte să trecum la alte probleme, aş vrea 
să ştiu următorul lucru: cum putem noi spune că soa¬ 
rele este adevăratul element al focului, este cel dintîi 
dintre corpurile calde şi că stă nemişcat în mijlocul aces¬ 
tor corpuri rotitoare printre care se numără şi pămîntul ? 
Ideea care mi-a venit este că mişcarea soarelui este mai 
verosimilă decît mişcarea celorlalte corpuri vizibile nouă. 

TEOFILO: Explică de ce. 

SMITHO: Părţile pămîntului, ţinute pe loc fie prin 
violenţă fie pe cale naturală, stau nemişcate. Şi la fel stau 
părţile apei, dacă se află în afara mării, a rîurilor sau a al¬ 
tor recipiente vii. Dar părţile focului, cînd nu sînt lăsate 
să se ridice în sus, ca atunci cînd sînt prizoniere în con- 
cavitatea cuptorului, se răsucesc şi se învîrtesc în cerc şi 
nu e chip să fie oprite. Aşadar dacă vrem să ne referim la 
părţi şi să ne întemeiem afirmaţia pe ele, mişcarea este 
mai potrivită cu soarele şi cu elementul focului decît cu 
pămîntul. 

TEOFILO: La aceasta răspund în primul rînd că soa¬ 
rele ar putea să se mişte în jurul său, dar nu şi în jurul 
altui centru decît al său propriu^^^; căci e de-ajuns că 
toate corpurile din preajmă se rotesc în juru-i atît cît le 
trebuie lor şi, poate, cît îşi doreşte şi el de la ele. în al 
doilea rînd, trebuie luat în considerare că elementul 
focului ţine de primul dintre corpurile calde, care este 
şi el un corp dens şi format din părţi şi mădulare felu¬ 
rite întocmai ca pămîntul. însă focul pe care noi îl ve¬ 
dem mişcîndu-se în felul în care spuneai este numai ae¬ 
rul încins, care se numeşte „flacără", la fel cum acelaşi 
aer schimbat de răceala pămîntului se numeşte „abur". 

SMITHO: Asta îmi pare a veni ca o confirmare la ceea 
ce spuneam: căci aburul se mişcă încet şi alene, în vreme 
ce flacăra şi fumul se mişcă extrem de repede. De aceea 
aerul mai asemănător focului apare mult mai mobil 
decît cel asemănător pămîntului. 

TEOFILO: Asta pentru că focul se căzneşte să fugă 
cît mai departe de zona caracteristică corpului cu însu¬ 
şiri opuse. La fel apa sau aburul, dacă s-ar afla în zona 
focului sau într-una asemănătoare, ar fugi mai repede 
decît fumul care ţine totuşi de natura focului şi are mai 
multe afinităţi şi potriviri cu acesta decît diferenţe şi 
discordanţe. Mulţumeşte-te cu această explicaţie căci 
discursul Noianului nu face precizări referitoare la mobi- 


251 



litatea sau imobilitatea soarelui. Aşadar, mişcarea flăcă¬ 
rii prizoniere în cuptor vine de la faptul că puterea focu¬ 
lui chinuie, aprinde, alterează şi preschimbă aerul aburos 
cu care vrea să se hrănească şi să sporească, în vreme ce 
aburul, dimpotrivă, se retrage şi fuge din faţa duşma¬ 
nului său şi a pedepsei pe care vrea să i-o aplice. 

SMITHO: Ai vorbit de aerul aburos: ce-ai zice de aer 
pur şi simplu ? 

TEOFILO: Acela nu e supus căldurii mai mult decît 
frigului; tot aşa primeşte ori absoarbe umezeala, cînd 
devine dens de frig, precum absoarbe aburii şi fumul cînd 
căldura evaporă apa. 

SMITHO: Deoarece nu există nimic în natură care să 
nu asculte de providenţă şi să nu aibă o cauză finală, aş 
vrea să-mi mai spui o dată (pentru că, din cîte ai spus pînă 
acum, s-a înţeles îndestul): de ce există mişcarea locală^^* 
a pămîntului ? 

TEOFILO: Ea există pentru a reînnoi şi a face să re¬ 
nască acest corp. Prin însăşi constituţia sa, acesta nu se 
poate perpetua: toate lucrurile care nu se pot înmulţi ca 
număr (cum se spune îndeobşte), se perpetuează ca 
specie^^’; substanţele care nu se pot perpetua sub ace¬ 
eaşi înfăţişare, se perpetuează totuşi, dar schimbîndu-şi 
chipul. Căci materia şi substanţa lucrurilor fiind inco¬ 
ruptibilă, ea trebuie să poată lua toate formele tuturor 
corpurilor, dar în aşa fel încît în toate, pe cît e cu putin¬ 
ţă, ea să fie totul, să devină totul, dacă nu în acelaşi timp 
şi în aceeaşi clipă a eternităţii, în clipe de eternitate suc¬ 
cesive şi periodice. Deşi materia în întregimea ei conţine 
în sine laolaltă toate formele, toate formele nu pot exista 
împreună şi deodată în fiece parte a materiei. Cum nu 
este în firea lucrurilor ca întreaga masă în care constă 
acest glob, acest astru, să moară şi să dispară, cum şi na¬ 
turii, în întregul ei, îi este imposibil să se anihileze, de 
aceea cînd şi cînd, într-o anumită ordine, ea se reînno- 

ieste, modificînd, schimbînd, înlocuind părţile ei una cîte 
una. Iar această primenire trebuie să se facă în chip orga¬ 
nizat şi cu o anume periodicitate, fiecare parte luînd locul 
alteia şi aşa toate pe rînd. Altminteri, aceste corpuri, 
care sînt pieritoare, la un moment dat chiar ar pieri, cum 
pierim noi, neînsemnate existenţe individuale.^^® Dar 
acestorlalte (cum crede Platon în Timaios şi cum cre¬ 
dem şi noi) li s-a spus de la începutul începutului: „Voi 
sînteţi pieritoare, dar nu veţi pieri." De aceea nu există 
parte din centrul şi dinăuntrul unei stele care să nu 
ajungă la suprafaţă sau în afara ei; şi nu este porţiune 
din suprafaţă sau din exteriorul ei care la un moment 
dat să nu pătrundă înăuntru şi să sălăşluiască în interi¬ 
orul ei. Ne-o demonstrează experienţa zilnică: căci zil¬ 
nic anumite lucruri sînt primite în pîntecul şi viscerele 
pămîntului, iar altele sînt scoase dinăuntru la suprafaţă. 
Noi înşine şi tot ce ne aparţine plecăm şi venim, ne 
ducem şi ne întoarcem: şi nu există lucru de-al nostru 
care să nu se înstrăineze de noi, nici lucru străin care să 
nu devină al nostru. Şi orice parte alcătuitoare din noi la 
un moment dat nu mai e a noastră şi, la fel, orice parte 
care nu e a noastră la un moment dat poate veni să ne 
alcătuiască (într-un singur fel, dacă materia lucrurilor e 
una; în două feluri, dacă materiile sînt două: pentru că 
nu am stabilit încă dacă substanţa şi materia numită 
spirituală se preschimbă sau nu în cea denumită corpo¬ 
rală, şi invers). Astfel, toate lucrurile în felul lor cunosc 
perindarea domniei cu supuşenia, a fericirii cu neferi¬ 
cirea, a stării aceleia denumite viaţă cu starea denumită 
moarte, a luminii cu întunericul, a binelui cu răul. Şi, în 
rînduiala naturii, nu există lucru care să fie etern cu 
excepţia substanţei care este materia însăşi, căreia însă 
îi e rînduit să fie în perpetuă schimbare.^^* Despre sub¬ 
stanţa supra-substanţială nu vorbesc deocamdată aici, 
ci reiau discuţia despre această mare existenţă indivi- 

duală care este perpetua noastră doică şi mumă, despre 
care voiai să ştii de ce are o mişcare locală. Iţi răspund 
deci că pricina mişcării locale, atît a întregului ei corp, 
cît şi a fiecăreia dintre părţile ei, este schimbarea; nu 
numai pentru ca toate lucrurile să ocupe pe rînd fiecare 
loc, dar şi pentru ca, în acest fel, totul să capete toate dis¬ 
punerile şi formele. De aceea, pe bună dreptate, mişcarea 
locală a fost socotită principiul nobil al tuturor celor¬ 
lalte schimbări şi forme, iar în lipsa lui, nici o alta n-ar 
putea exista. Aristotel şi-a dat seama că alcătuirea şi 
însuşirile tuturor părţilor pămîntului se află în continuă 
schimbare, dar nu a înţeles că principiul acestei schim¬ 
bări e mişcarea locală. Totuşi, la sfîrşitul primei cărţi 
din Meteorologicele^^- el a vorbit ca un profet şi ca un 
prezicător: şi deşi uneori nu se înţelege el însuşi pe sine, 
deşi uneori şchioapătă şi amestecă mereu avîntul divin 
cu greşeala sa personală, totuşi, în lucrurile esenţiale, el 
rosteşte cel mai adesea adevărul. Să ne amintim deci 
ceea ce în spusele lui e adevărat şi demn de luat în con¬ 
sideraţie; şi apoi să precizăm cauzele, pe care el nu le-a 
putut cunoaşte. „Nu întotdeauna", spune el, „aceleaşi 
locuri de pe pămînt sînt mereu umede sau mereu uscate; 
ci ele se schimbă în funcţie de formarea sau dispariţia 
cursurilor de apă; din acest motiv ceea ce este acum 
ocean nu a fost şi nu va fi întotdeauna ocean; ceea ce va 
fi şi a fost pămînt, nu este şi nici nu a fost întotdeauna 
pămînt: ci cu o anumită perindare, cu o ordine şi o în¬ 
toarcere ciclică, trebuie să credem că acolo unde acum 
este una va fi în viitor alta, şi unde este alta, va fi una." 
Iar dacă îl întrebaţi pe Aristotel care este cauza şi princi¬ 
piul acestui lucru, el vă va spune că „interiorul pămîntu¬ 
lui, asemeni corpului animalelor şi plantelor, atinge per¬ 
fecţiunea iar apoi îmbătrîneşte. Dar există o diferenţă 
între pămînt şi celelalte corpuri, anume că acestea în toate 
părţile lor alcătuitoare şi în acelaşi timp se dezvoltă. 

ajung la perfecţiune şi apoi decad (sau după expresia lui 
Aristotel, se maturizează şi îmbătrînesc), pe cînd, în 
ceea ce priveşte pămîntul, lucrul acesta se petrece cu fie¬ 
care parte pe rînd, prin alternanţa frig-cald care gene¬ 
rează creşterea şi micşorarea, datorată soarelui şi mişcării 
circulare care conferă părţilor pămîntului diferitele lor 
alcătuiri şi virtuţi. în acest fel, apele sînt o anumită 
vreme ape, apoi seacă şi îmbătrînesc, în vreme ce alte 
locuri seci revin la viaţă şi unele din ele devin ape. De 
aceea vedem izvoare care pier, rîuri care devin fluvii sau 
care din fluvii devin pîrîiaşe şi pînă la urmă seacă. Şi pen¬ 
tru că rîurile dispar, dispar apoi şi lacurile şi se transfor¬ 
mă şi mările. Dar aceste schimbări ale pămîntului se 
petrec rînd pe rînd, într-un timp foarte lung şi încet, şi 
cu greu pot fi observate pe parcursul unei generaţii sau 
chiar al mai multora; căci neamuri întregi pier şi cad în 
uitare şi mari schimbări şi măcinări se produc [în ome¬ 
nire] din pricina distrugerii, depopulării, a războaielor, 
epidemiilor şi potopurilor, din pricina stricării limbilor 
şi scrierilor, a transmigrării şi sterilităţii locurilor, încît 
e aproape cu neputinţă să păstrăm, de la început şi pînă 
la sfîrşit, timp de atîtea secole, lungi şi zbuciumate, 
amintirea celorlalte transformări. Aceste mari schim¬ 
bări se văd totuşi prea bine în vechiul Egipt, la porţile Ni¬ 
lului care toate (cu excepţia vărsării de la Canope^^^) sînt 
făcute de mîna omului; se văd în oraşul Memfis, unde lo¬ 
curile joase au fost locuite mai tîrziu decît cele înalte; 
se văd în Argos şi Micene: pe vremea troienilor, în pri¬ 
ma dintre aceste două cetăţi, care era mlăştinoasă, locuia 
puţină lume, în vreme ce a doua, mai fertilă, era mult mai 
populată, iar în zilele noastre lucrurile stau invers, 
Micene este stearpă, iar Argosul a devenit roditor şi a că¬ 
pătat o climă temperată. Or, ceea ce se petrece, în mic, 
cu asemenea zone limitate trebuie să ne gîndim că se pe¬ 
trece, în mare, cu ţinuturi întregi; drept care putem ve- 

dea că multe locuri odinioară acoperite de ape sînt acum 
continente, şi peste multe regiuni odinioară uscate se în¬ 
tinde acum marea." Asemenea schimbări se produc 
însă încetul cu încetul, cum dovedesc exemplele pome¬ 
nite si cum ne arată si eroziunea munţilor foarte înalţi 
» > > » 

care, deşi depărtaţi de apele mării, poartă urmele, parcă 
proaspete, ale talazurilor învolburate. Ştim, de ase¬ 
meni, din istoriile mucenicului noian Felix^^'', că în vre¬ 
mea acestuia (adică aproximativ acum o mie de ani) 
marea ajungea pînă sub zidurile cetăţii, unde se înalţă o 
biserică denumită încă „din port"^^^, deşi acum ea se 
află la dousprezece mii de paşi de mare. Şi oare nu ace¬ 
laşi lucru se vede în toată Provenţa ? Toţi bolovanii aceia 
risipiţi pe cîmpuri, nu arată că odinioară au fost drîţi de 
ape ? Cît credeţi că s-a schimbat clima Franţei din vre¬ 
mea lui Cezar şi pînă astăzi ? Pe vremea aceea nicăieri 
acolo nu se putea cultiva viţa de vie^^^, pe cînd astăzi 
Franţa produce vinuri la fel de bune ca oricare altă ţară 
şi fructele acestei plante se obţin chiar şi în regiunile ei 
cele mai din nord. Iar anul acesta eu am mîncat struguri 
cultivaţi chiar în grădinile din Londra, ce-i drept mai 
prejos decît cei mai puţini buni din Franţa, dar de o cali¬ 
tate (după cum spune lumea) niciodată atinsă pe pămînt 
englezesc. Aceasta deoarece Mediterana, cu cît îşi schim¬ 
bă direcţia înspre Libia^^^, aduce tot mai mult uscăciune 
şi căldură în Franţa şi prin părţile Italiei, ceea ce am pumt 
vedea cu propriii mei ochi, şi face ca ItaHa şi Franţa să 
devină tot mai calde iar Britania mai temperată; la 
modul general, putem afirma, că regiunile globului îşi 
modifică clima răcindu-se treptat cu cît ne apropiem de 
polul arctic. întrebaţi-1 pe Aristotel: „De ce se întîmplă 
lucrul acesta ?“; el vă va răspunde: „Din cauza soarelui 
şi a mişcării circulare." Expresie nu confuză şi obscură, 
ci divină, profundă şi cît se poate de adevărată. Dar cine 
a rostit-o? Aristotel filozoful? Nu, ci mai degrabă un 

Aristotel profet; mai degrabă cineva care înţelegea, dar 
nu îndrăznea să vorbească, asemeni celui care vede şi nu 
crede sau, dacă crede, n-are siguraţa că poate să afirme, 
temîndu-se să nu vină cineva care să-l oblige să dea o 
justificare care lui îi lipseşte. Şi atunci alege să poves¬ 
tească faptele în aşa fel încît să închidă gura oricui ar 
dori să afle mai mult (asta dacă nu cumva avem de a face 
cu un fel de a vorbi moştenit de la vechii filozofi): şi 
atunci declară că frigul şi căldura, umezeala şi uscăciunea 
sporesc şi scad în toate regiunile pămîntului, unde toate 
lucrurile se reînnoiesc, capătă consistenţă, apoi îmbă- 
trînesc şi pier. Şi, vrînd să explice cauza acestui lucru, 
spune: „propter soîem et circumlationem"^^^. Dar de 
ce nu spune „propter solis circulationem"^^^ ? Deoarece 
pentru el era lucru stabilit şi recunoscut de toţi filozofii 
timpului său şi asemeni lui, că soarele cu mişcarea sa nu 
putea pricinui aceste diferenţe. Intr-adevăr, în măsura 
în care eliptica e înclinată faţă de planul echinocţial, soa¬ 
rele trebuie să se afle veşnic între cele două puncte ale 
tropicelor, iar de aici decurge că el nu poate încălzi vreo 
altă parte a pămîntului şi că zonele şi climele trebuie să 
se menţină mereu neschimbate. De ce nu a spus „din 
cauza rotirii celorlalte planete ? Pentru că se ştia deja că 
acestea se deplasează toate în limitele zodiacului (unele 
depăşindu-1 puţin) care este numit „drumul obişnuit al 
aştrilor călători". De ce nu a spus „din cauza rotirii pri¬ 
mului mobil" ? Pentru că nu cunoştea altă mişcare decît 
cea diurnă şi că în vremea lui prea puţini bănuiau exis¬ 
tenţa unei mişcări de întîrziere, asemănătoare celei a pla- 
netelor.^^° De ce n-a spus: „din cauza rotaţiei cerului" ? 
Pentru că nu putea să explice care şi cum era aceasta. De 
ce nu a spus „din cauza rotaţiei pămîntului" ? Pentru că 
socotea subînţeles principiul că pămîntul nu se mişcă. 
Atunci de ce a spus aşa ? Pentru că l-a constrîns adevă¬ 
rul faptelor, căci acesta vorbeşte prin efectele sale natu- 

rale. Mai rămîn, aşadar, cauze posibile, soarele şi miş¬ 
carea: soarele, pentru că el este singurul care insuflă şi 
răspîndeşte viaţa; mişcarea, pentru că dacă soarele nu s-ar 
mişca spre celelalte corpuri sau celelalte corpuri înspre 
soare, cum ar putea primi ceea ce nu are sau da ceea ce 
are ? Prin urmare este necesar să existe mişcare, iar miş¬ 
carea nu poate fi parţială ci generală, şi aşa cum pro¬ 
duce reînnoirea unor părţi, ea vine să le înnoiască şi pe 
celelalte, care au aceeaşi constituţie şi natură şi, prin 
aceasta, au aceeaşi putere pasivă căreia trebuie să-i cores¬ 
pundă (dacă natura nu greşeşte) o putere activă. — Dar, 
în acest caz, există încă şi mai puţine motive pentru ca 
soarele şi tot universul stelelor să se învîrtă în jurul 
acestui glob şi nu invers, ca pămîntul să se mişte în 
raport cu universul, să facă o rotaţie anuală în jurul 
soarelui şi, într-o succesiune regulată, să se întoarcă şi 
să se aplece în toate chipurile spre el, ca spre elementul 
viu al focului. Nu există nici un motiv care să ne facă să 
credem că, fără un scop ori necesitate urgentă, aştrii ne¬ 
număraţi care sînt tot atîtea lumi, unele chiar mai mari 
decît a noastră, au cu pămîntul şi numai cu el o legătură 
atît de puternică. Nu avem nici o justificare să susţinem 
că polul vibrează, că axa lumii se clatină, că punctele 
cardinale ale universului îşi pierd echilibrul, că 
mulţimea nenumărată a globurilor — chiar şi a celor mai 
mari şi magnifice — se frămîntă, se întoarce, se răsu¬ 
ceşte, se realcătuieşte, se fărîmiţează într-atîta, sfidînd 
natura, pentru ca pămîntul (într-un chip cu totul căznit, 
cum pot dovedi cei ce cunosc subtilităţile opticii şi geo¬ 
metriei) să ajungă să ocupe locul central, sub pretextul 
că ar fi singurul corp greu şi rece. Dar nimeni nu poate 
dovedi că pămîntul ar fi diferit de orice alt corp care 
străluceşte pe firmament, atît ca substanţă şi materie, cît 
şi ca poziţie; iar dacă acesta este îndrăgit de aerul în care 
şade, la fel de bine şi celelalte pot fi îndrăgite de aerul 


258 



care le înconjoară pe ele; iar dacă acelea, singure şi 
îndemnate de propriul suflet şi de propria natură pot să 
străbată aerul şi să se rotească în jurul unui centru, la fel 
poate face şi pămîntul. 

SMITHO: Ideea asta aş vrea s-o socotim acceptată: 
pentru că, în ceea ce mă priveşte, consider mult mai 
plauzibil să se mişte pămîntul decît toată acea schelărie 
plină de lumini ţintuite în ea. Pe de altă parte, pentru 
cei care n-au înţeles încă treaba asta, e mai bine să o con¬ 
sidere un subiect principal, decît unul secundar, demn 
doar de o digresiune. Dacă vrei să-mi faci pe plac, expli¬ 
că-mi, rogu-te, care sînt mişcările pe care le face globul 
pămîntesc. 

TEOFILO: Cu cea mai mare plăcere: căci digresiu¬ 
nea mea ar fi amînat din cale afară de mult concluzia la 
care voiam să ajung, anume acea care decurge din fap¬ 
tul că este necesar şi dovedit că toate părţile pămîntului 
ocupă, rînd pe rînd, toate poziţiile în raport cu soarele 
şi intră cu el în toate relaţiile, căpătînd astfel toate alcă¬ 
tuirile şi toate felurile de a fi. Pentru acest scop anume 
este aşadar potrivit şi necesar ca mişcarea pămîntului să 
fie astfel încît, permiţînd o anumită perindare, marea să 
fie înlocuită de uscat iar uscatul de mare; frigul să fie 
înlocuit de căldură şi invers; ca locurile cele mai tempe¬ 
rate şi prielnice locuirii să devină neprielnice şi invers; 
în concluzie, ca fiecare parte a lui să aibă toate tipurile 
de relaţie cu soarele pe care o au toate celelalte părţi, în 
aşa fel încît fiecare să împărtăşească orice formă de viaţă, 
orice generare, orice fericire. Mai întîi deci, pentru a 
putea vieţui el şl tot ceea ce conţine el, pentru a îngădui 
alternanţa zilnică între căldură şi frig, între lumină şi 
întuneric, ca o expiraţie şi o inspiraţie, pămîntul se miş¬ 
că în jurul propriului centru într-un răstimp de două¬ 
zeci şi patru de ore egale, expunîndu-şi pe cît posibil 
spinarea la soare.^^' în al doilea rînd, pentru regenera- 

rea lucrurilor care trăiesc şi se mistuie pe spinarea lui, 
cu centrul său el se roteşte în jurul corpului strălucitor 
al soarelui în trei sute şaizeci şi cinci de zile şi aproxi¬ 
mativ un sfert; aici, din cele patru puncte ale elipticii, 
anunţă naşterea, adolescenţa, maturitatea şi declinul 
fiecărui lucru de pe el. în al treilea rînd, pentru regene¬ 
rarea secolelor, el participă la o altă mişcare pentru ca 
relaţia pe care o are acum cu universul emisfera superi¬ 
oară să o dobîndească la un moment dat şi cea infe¬ 
rioară, şi să-i urmeze celeilalte, preluîndu-i poziţia. în 
al patrulea rînd, pentru ca să se schimbe înfăţişarea şi 
alcătuirea pămîntului, el are nevoie neapărat de încă o 
mişcare astfel încît orientarea pe care o are polul nostru 
spre punctul din apropierea Arcticii să se schimbe ca 
orientare cu celălalt pol, spre punctul opus, al Antarc¬ 
ticii. Prima dintre aceste mişcări se măsoară prin în¬ 
toarcerea în acelaşi loc, sau aproape, a unui punct aflat 
pe linia echinoxială a pămîntului. A doua mişcare se mă¬ 
soară pornind de la un punct imaginar de pe eliptică 
(adică de pe orbita pămîntului în jurul soarelui) pînă 
cînd pămîntul revine în acelaşi punct, sau aproape. Cea 
de a treia mişcare se măsoară după poziţia pe care o 
ocupă o linie emisferică a pămîntului, care are funcţie de 
orizont, cu diferitele sale poziţii în raport cu universul, 
pînă cînd aceeaşi linie sau o linie aproape identică re¬ 
vine în poziţia de la început. Cea de a patra mişcare se 
măsoară prin înaintarea unui punct polar al pămîntului 
care, urmînd unul dintre meridiane, trece prin celălalt 
pol pentru a reveni în locul pe care îl ocupa înainte sau 
pe-aproape. Trebuie observat însă că, deşi noi vorbim 
de patru mişcări, ele toate se unesc într-o unică mişcare 
compusă. Trebuie de asemeni să remarcăm că, dintre 
aceste patru mişcări, prima se deduce din faptul că toţi 
aştrii par să se învîrtă în jurul pămîntului în răstimpul 
unei zile naturale, în jurul a ceea ce se numeşte polii 

lumii. A doua se deduce din faptul că soarele pare să 
parcurgă într-un an tot cercul zodiacal, străbătînd în 
fiecare zi, după calculele lui Ptolemeu din cartea a treia 
a Almages^^^-ului său, 59 şi nouă de minute, 8 secunde, 
17 treimi, 13 sferturi, 12 cincimi, 31 de şesimi; iar după 
Alfons^^'*, 59 de minute, 8 secunde, 11 treimi, 37 de pătri¬ 
mi, 19 cincimi, 13 şesimi şi 56 de şeptimi; după Copernic, 
59 de minute, 8 secunde şi 11 treimi. Cea de a treia 
mişcare se deduce din faptul că a opta sferă, urmînd or¬ 
dinea zodiilor, pare să se mişte atît de lent în jurul po¬ 
lilor zodiacului, în sens contrar mişcării diurne, încît ea 
nu parcurge mai mult de un grad şi 28 de minute în două 
sute de ani: în aşa fel încît c nevoie de 49 000^^^ de ani 
pentru ca pămîntul să facă o asemenea rotaţie completă; 
principiul acestei mişcări este atribuit de unii unei a noua 
sfere. Cea de a patra mişcare se deduce din trepidaţia^^^ 
din mişcarea de înaintare şi retragere, atribuită celei de 
a opta sfere faţă de două cercuri egale imaginate în conca- 
vitatea celei de a noua sfere, aflate, în zodiacul său, la 
începutul Berbecului şi Balanţei. Ea provine din necesi¬ 
tatea ca eliptica celei de a opta sfere să nu taie cercul 
echinocţial mereu în aceleaşi puncte, ci ca intersecţia să 
fie cînd la începutul Berbecului cînd dincolo de el, cînd 
de o parte cînd de cealaltă a elipticii. Altă observaţie 
este că declinaţiile maxime ale zodiacului nu sînt mereu 
aceleaşi, de unde rezultă cu necesitate că echinocţiile şi 
solstiţiile variază continuu, cum într-adevăr s-a observat 
de multă vreme. Apoi, nu trebuie uitat că deşi noi spu¬ 
nem că aceste mişcări sînt patru la număr, ele se compun 
toate într-una singură. în al doilea rînd, că deşi noi le 
numim circulare, nici una dintre ele nu este cu adevărat 
circulară. în al treilea, că deşi mulţi s-au trudit să gă¬ 
sească adevărata regulă a acestor mişcări, cu toţii au fă- 
cut-o şi o vor face degeaba: fiindcă nici una dintre aceste 
mişcări nu e absolut regulată şi perfect şlefuită de pila 

geometriei. Aşadar, aceste mişcări (vreau să spun dife¬ 
renţe de schimbare a poziţiei, ce afectează pămîntul) 
sînt şi nu pot fi decît patru; iar dacă una dintre ele este 
neregulată le face pe toate celelalte să fie neregulate — 
aşa cum voi arăta îndată descriind mişcarea unei mingi 
aruncate în aer. Centrul mingii se deplasează mai întîi 
de la A la Apoi, pe măsură ce se mişcă de sus în jos 
sau de jos in sus, mingea se roteşte şi în jurul propriului 
centru deplasînd punctul I în locul punctului K şi punc¬ 
tul K în locul punctului I. In al treilea rînd, răsucindu- 
se puţin cîte puţin, în timp ce înaintează şi îşi măreşte 
viteza de rotaţie, sau, dimpotrivă, şi-o reduce (ceea ce 
se petrece cu mingea care la început se ridică datorită 
vitezei sale superioare, apoi îşi încetineşte mişcarea şi 
face tocmai contrariul la coborîre, după ce a parcurs cu 
o viteză medie etapele intermediare ale ascensiunii şi 
coborîrii sale) ea va substitui poziţiei pe care o ocupă 
prima jumătate a circumferinţei, notată cu 1,2,3,4, cea¬ 
laltă jumătate, notată cu 5,6,7,8. în al patrulea rînd, 
această conversie nefiind dreaptă (pentru că în loc să se 
comporte ca o roată care se învîrteşte în virtutea unui 
elan circular, în care constă momentul gravitaţiei, ea 
merge oblic pentru că este vorba de un glob care se 
poate înclina în toate felurile), punctele I şi K nu se 
convertesc totdeauna unul în celălalt după o aceeaşi 
dreaptă; iar lucrul acesta face necesar ca, mai devreme 
sau mai tîrziu, în mod continuu sau discontinuu, să se 
împlinească acea mişcare prin care punctul O se duce să 
ocupe locul punctului V şi viceversa. Este suficient ca 
una singură dintre aceste mişcări să nu fie uniformă 
pentru ca toate celelalte să nu mai fie uniforme; dacă nu 
cunoaştem una atunci nu le cunoaştem pe toate. Totuşi 
ele se apropie sau se depărtează de regularitate nu la în- 
tîmplare ci urmînd o anumită regulă : astfel, cea mai re¬ 
gulată dintre toate aceste mişcări, cea mai apropiată de 

[Fig. 9] 

o mişcare uniformă, este mişcarea centrului. Vine apoi 
mişcarea care se efectuează în jurul centrului, de-a lun¬ 
gul diametrului, cu mare viteză. A treia ca regularitate 
este mişcarea care, din cauza celei de a doua (constînd 
într-o viteză şi o încetineală sporite), transformă puţin 
cîte puţin întreaga înfăţişare a emisferei. Ultima, cea 
mai neregulată şi nesigură, este mişcarea care transformă 
laturile: căci se întîmplă ca în loc să meargă înainte, să 
dea înapoi, şi doar cu mare lipsă de constanţă reuşeşte să 
permute locurile a două puncte opuse. Lucrul acesta. 

care se petrece cu mingea, se petrece şi cu pămîntul: pri¬ 
ma dintre mişcările sale este cea efectuată anual de cen¬ 
trul său, care e cea mai regulată dintre toate şi, mai mult 
decît celelalte, e asemănătoare cu sine. A doua mişcare, 
mai puţin regulată, este cea diurnă; cea de a treia, ne¬ 
regulată, noi o denumim mişcare emisferică; cea de a pa¬ 
tra, foarte neregulată, este mişcarea polară sau colurală.^^® 

SMITHO: Aş vrea să aflu în ce ordine şi după ce re¬ 
gulă ne va explica Noianul aceste mişcări. 

PRUDENZIO: Ecquis erit modus? novis usque et 
usque semper indigebimus theoriis}^^'^ 

TEOFILO: Nu-ţi fie teamă, Prudenzio, căci nu ne 
vom atinge de ceea ce au bun anticii. Dumitale, Smitho, 
am să-ţi trimit dialogul Noianului intitulat Purgatoriul 
infernuluP^^'. acolo se arată roadele mîntuirii. Dumnea¬ 
ta, Frulla, păstrează secretul acestor discuţii ale noastre 
şi ai grijă să nu ajungă la urechile celor pe care i-am 
ocărit, nu de-altceva dar ca să nu se înfurie pe noi şi să 
vină iar oferindu-ne astfel prilejul de a-i ocărî şi mai tare 
şi a le aplica o pedeapsă şi mai necruţătoare. Dumneata, 
maestre Prudenzio, trage concluzia şi fă-ne un epilog 
strict moral al tetralogului nostru: căci partea speculati¬ 
vă, prilejuită de cina din Miercurea Cenuşii, s-a încheiat. 

PRUDENZIO: Nolanule^®’, te conjur: pe speranţa 
pe care o ai în unitatea supremă şi infinită, care-ţi dă viaţă 
şi pe care o adori; pe divinităţile eminente care te prote¬ 
jează şi pe care le onorezi; pe geniul tău divin care te 
apără şi în care ai încredere; te conjur deci să te fereşti 
de discuţiile nedemne, josnice şi barbare, pentru ca, în¬ 
demnat de furie şi de supărare, să nu devii sarcastic ca 
Momos^®^ printre zei şi mizantrop ca Timon^®^ printre 
oameni. Şi rămîi în preajma seniorului de Mauvissiere, 
acest spirit strălucit şi nespus de generos (sub oblă¬ 
duirea căruia începi publicarea acestei măreţe filozofii): 
căci poate, cu ajutorul lui, se va ivi un mijloc pentru ca 

aştrii şi puternicele divinităţi să te conducă pînă la locul de 
unde vei putea privi de sus această şleahtă de neghiobi. 
Iar pe voi ceilalţi, nobili de viţă aleasă, vă implor pe scep¬ 
trul tunătorului Jupiter, pe faimoasa bunăcuviinţă a 
neamului lui Priam^®"*, pe măreţia senatului şi poporu¬ 
lui lui Quirinus^®^ pe nectarul pe care-1 beau zeii dea¬ 
supra arzătoarei Etiopii: dacă se va mai întîmpla ca 
Noianul, pentru a vă face o plăcere, o favoare sau un 
serviciu, să vină să mai petreacă o noapte în casele voas¬ 
tre, faceţi în aşa fel încît să-l feriţi de asemenea întîlniri; 
iar dacă ar mai trebui să se întoarcă acasă pe întuneric, 
dacă nu-1 puteţi conduce cu cincizeci sau o sută de torţe 
(care îl vor însoţi chiar şi în plină zi dacă îi va fi dat să 
moară pe pămîntul catolic al Romei), conduceţi-1 măcar 
cu una; sau dacă asta vi se va părea prea mult, împru¬ 
mutaţi-! barem o lampă cu seu, cu fitilul aprins, pentru 
ca noi să puteam atunci comenta pe larg fericita sa în¬ 
toarcere acasă — despre care acum n-am vorbit nimic. 
— Adiuro maestre Nundinio şi Torquato, pe 

mîncarea antropofagilor, pe piuliţa lui Anaxarh^®^ ci¬ 
nicul, pe şerpii uriaşi ai lui Laocoon^*®, pe oribila plagă a 
sfîntului Roch^®’, să-l chemaţi (chiar de-ar fi în străfun¬ 
durile lumii, la judecata de apoi) pe mitocanul şi necivi¬ 
lizatul pedagog care v-a învăţat cum să vă purtaţi şi pe 
arhimăgarul şi ageamiul care v-a învăţat cum se poartă 
o dispută, ca să vă despăgubească cu dobîndă pentru 
banii aruncaţi pe fereastră şi pentru mintea pe care aţi 
pierdut-o. Adiuro vos, barcagii ai Londrei, care despi¬ 
caţi cu vîslele voastre valurile mîndrei Tamise; din res¬ 
pect pentru Evenus şi Tiberinus^’°, care şi-au dăruit 
numele acelor două mari şi renumite rîuri, vă rog, pe fai¬ 
mosul şi vastul mormînt al lui Palinurus^”, ca pe banii 
noştri să ne duceţi la destinaţie. Iar voi, simbriaşi neîm- 
blînziţi, vajnici războinici ai prostimii, vă conjur pe mîn- 
gîierile cu care l-au alintat pe Orfeu Menadele^’^ trace. 

pe ultimul serviciu pe care i l-au făcut lui Diomede şi fra¬ 
telui lui Semeles caii^’^, pe virtutea scutului lui Perseu^’"* 
care împietrea pe oricine îl privea: cînd vedeţi sau întîl- 
niţi un străin, un trecător, dacă nu vă puteţi abţine de a-1 
privi pieziş şi a vă strîmba precum Eriniile^’^ încercaţi 
măcar să vă abţineţi de a-1 lua la bătaie.^^^ Ca încheiere, 
vă conjur pe toţi deopotrivă, pe unii pe scutul şi lancia 
Minervei^’^; pe alţii pe generosul şir de urmaşi ai calu¬ 
lui troian; pe alţii pe preacinstita barbă a lui Esculap^^®; 
pe alţii pe tridentul lui Neptun^^^; pe alţii pe sărutările 
pe care i le-au dăruit lui Glaucos''°° iepele: data viitoare 
cînd veţi mai veni să vă disecăm, discutaţi mai ca lumea 
sau tăceţi din gură. 


Sfîrşitul Cinei din Miercurea Cenuşii 



NOTE 


1. Miercurea Cenuşii este, după tradiţia catolică, prima zi a 
Postului mare denumit la noi şi Păresimi. Titlul, deşi trimite la 
circumstanţele reale în care a avut loc disputa dintre Bruno şi cei 
doi doctori de la Oxford, pare totuşi să facă aluzie şi la Cina cea 
de Taină şi la viile dispute din acei ani, din mediile protestante 
engleze, privitoare la misterul eucaristic. Această posibilă aluzie 
a fost luată în discuţie în timpul procesului lui Bruno de către 
inchizitorii veneţieni. 

2. Cuvîntul sugerează, ca şi cel original (rifugio), ostilitatea 
de care s-a înconjurat Bruno după disputele de la Oxford. 

3. Michel de Castelnau (1520-1592), senior de Mauvissiere, 
Concressault şi Joinville, diplomat francez, reprezentant al 
regilor Franţei Henric al Il-lea şi Henric al IITlea pe lîngă mai 
mulţi suverani europeni, este ambasadorul Franţei la curtea Eli- 
sabetei I între 1574 şi 1585. La sfîrşitul acestei perioade, la reco¬ 
mandarea regelui său, el îi oferă găzduire şi protecţie lui Bruno 
la Londra. 

4. Sonetul pare să fie adresat adversarului de la Oxford pe care 
Bruno l-a înfruntat cu prilejul cinei pe care se pregăteşte să o po¬ 
vestească. Cuvîntul italian (malcontento), ca şi echivalentul său 
englezesc (walcontenc), era frecvent folosit în literatura vremii. 
Este de remarcat în acest poem reacţia violentă şi agresivă a Iui Bru¬ 
no faţă de ostilitatea cu care l-au întîmpinat savanţii Oxfordului. 

5. Este probabil o aluzie la incompatibilitatea dintre şoareci 
şi broaşte moştenită de la Batrahomiomahia, poem antic atribuit 
lui Homer. 

6. Poate fi vorba de mai multe texte biblice; Iov, IV,8; Ecle¬ 
ziastul, VII, 3; Proverbele, XXII, 8. 

7. Aluzie ironică la păcatul lui Adam care, mîncînd din fruc¬ 
tul oprit, ar fi atras pedeapsa divină asupra neamului omenesc: 
Bruno crede, în realitate, că specia umană este una dintre nume¬ 
roasele specii naturale. 

8. Referire la sărbătoarea evreiască a Purim-ului, cînd se co¬ 
memorează banchetul în timpul căruia Esther l-a înduplecat pe 
regele Asuerus să retragă edictul împotriva evreilor. 

9. Senator roman celebru pentru fastul şi rafinamentul os¬ 
peţelor sale. 

10. Personaj din mitologia greacă, evocat şi în Metamorfo¬ 
zele lui Ovidiu, care i-a sfidat pe zei, oferindu-le un ospăţ din 
carne de om, 

11. Tiest, personaj din mitologia greacă, invitat la un ospăţ de 
fratele său Atreu, mănîncă, fără să ştie, carnea propriilor săi fii. 

12. Tantal, personaj mitologic, încearcă să răpească mîncarea 
zeilor spre a o dărui oamenilor şi a-i face nemuritori. Este con¬ 
damnat să sufere pe veşnicie de foame în mijlocul poamelor na¬ 
turii. 

13. Aluzie la dialogul filozofic al lui Platon, Banchetul. 

14. Referire la filozoful care a împins la extrem principiul re¬ 
întoarcerii la natură, propovăduit de şcoala cinică, şi care nu bea 
decît apă. 

15. Referire la poetul Francesco Berni (1497-1535) care, în- 
tr-unul din poemele sale burleşti, îşi bate joc de zgîrcenia mesei 
oferite lui de către parohul din Povigliano. 

16. Aluzie la personajul principal al comediei Lumînărarul, 
scrisă de Bruno în 1582. 

17. Cuplurile de epitete antinomice sugerează una dintre 
temele fundamentale ale gîndirii bruniene: unitatea, care presu¬ 
pune coincidentia oppositorum. Cîteva dintre calificativele înşi¬ 
ruite aici erau impuse de tradiţia populară sau cultă, precum cele 
referitoare la grăsimea Bolognei şi la slăbiciunea Florenţei sau, 
mai departe, la veselia lui Democrit şi tristeţea lui Fleraclit, la 
frugalitatea cinicilor şi la dezmăţul lui Sardanapal etc. 

18. Aluzie la înfăţişarea primului interlocutor al lui Bruno, 
doctorul Nundinio, descris la începutul dialogului al treilea din 
cartea de faţă. 

19. în original „şi pe sfîntul Colombino, patriarh al ordinu¬ 
lui « Gesuati»“. 

20. „Cenuşă era pîinea pe care o mîncam". Psalmii, CII, 10. 

21. „Ziua cenuşii". 

22. în original : „di memento". 

23. Sir Fulke Greville (1554-1628), prieten şi biograf al lui 
Philip Sidney, l-a protejat iniţial pe Bruno, apoi, ca urmare a 
polemicilor stîrnite de publicarea Dialogurilor acestuia, a de¬ 
venit mult mai rezervat faţă de filozoful italian. Discuţia relatată 
în Cina din Miercurea Cenuşii este prezentată ca avînd loc în 
reşedinţa acestuia de la curte, probabil chiar la White Hali, ţinta 
faimoasei călătorii descrise în cel de al doilea dialog. Cu toate 
acestea, în timpul procesului de la Veneţia, Bruno va afirma că 
banchetul cu pricina s-a petrecut în locuinţa lui Michel de 
Castelnau. 

24. Parafrază a descrierii făcute de Francesco Berni în satira 
sa Sonet pentru descrierea arhiepiscopului de Florenţa. 

25. Aluzie la exegeza tradiţională, în patru direcţii (diferită 
de cea luterană, sărăcită), a Bibliei, care, începînd cu Origene, por¬ 
nea de la premisa că sensul literal sau „istoric" ascunde sensuri 
morale şi spirituale mai adînci. 

26. Imaginea mîncării ca metaforă a procesului lent de asimi¬ 
lare a adevărului, sugerată de altfel şi de titlul dialogului, revine 
frecvent la Bruno. 

27. Este vorba de cei doi doctori de la Oxford cu care Bruno 
discută teoria lui Copernic. Unul se numeşte Nundinio (nume 
derivat din latinescul nundinae adică „tîrg, piaţă" ) şi sugerează 
că, aşa cum în Antichitate tîrgoveţii erau recunoscuţi după inele, 
personajul în cauză, care are degetele pline de inele, nu depăşeşte 
nivelul unui tîrgoveţ. Celălalt se numeşte Torquato (nume 
derivat din latinescul torques, „colier, colan") şi se caracterizea¬ 
ză prin strălucirea colanelor de aur pe care le poartă pe piept şi 
nu prin cea a minţii. 

28. Bruno are convingerea nezdruncinată că doctrina lui este 
un punct de cotitură în gîndirea filozofică a lumii şi că el readu¬ 
ce la lumină un adevăr antic sub un chip nou. 

29. Necesitatea de a măsura valoarea unei filozofii prin efectele 
pe care ea le produce asupra ogranismului social este o constantă 
a gîndirii lui Bruno. 

30. „Tropologic", care înseamnă „figurat", face aluzie la aceeaşi 
interpretare în patru direcţii a Bibliei în Evul Mediu. 

31. în mitologia greacă, unul dintre argonauţi care avea o pri¬ 
vire deosebit de pătrunzătoare. 

32. Substantivele „petruccia" şi „sassetto", traduse aici cu „chi¬ 
ţibuş" şi „fleac" par să amintească numele a doi intelectuali itali- 

eni, Petruccio Ubaldini şi Tommaso Sassetti, stabiliţi la Londra 
şi cunoscuţi de cercurile de la curte. Mai important ni se pare 
însă în această frază îndemnul lui Bruno de a nu neglija detaliile 
şi a căuta necontenit, sub aparenţă, un sens mai profund. 

33. Analogia între activitatea pictorului şi cea a filozofului re¬ 
vine în repetate rînduri la Bruno. Şi în comedia Lumînărarul, de 
altfel, personajul care înţelege şi profită de toată situaţia este un 
pictor. Dar această analogie reflectă şi concepţia specific bruniană 
a vieţii care este egală pretutindeni în tot universul şi care aboleşte 
ierarhiile tradiţionale (adică şi pe cea între subiect principal şi 
detaliu). 

34. Deşi cunoaşterea mai multor limbi, dintre care una fiind 
obligatoriu latina, face parte din programul filozofiei lui Bruno, 
Bruno însuşi nu este un cunoscător de limbi străine şi nu de 
puţine ori, în cartea de faţă, priveşte cu ironie o limbă din pers¬ 
pectiva alteia. 

35. Concepţia după care Dumnezeu ar fi o sferă infinită cu cen¬ 
trul oriunde şi circumferinţa nicăieri îi este atribuită lui Hermes 
Trismegist şi, în general, tradiţiei hermetice. Deplasarea descrierii 
dinspre imaginea divinităţii spre imaginea universului se petrece 
la Nicolaus Cusanus (De docta ignorantia), iar Bruno o adoptă 
şi, insistînd asupra caracterului material al universului, face din 
ea piatra de temelie a filozofiei sale naturale. 

36. Afirmaţia vizează direct unul dintre punctele centrale ale 
cosmologiei aristotelice care postula o diferenţă de esenţă între 
compoziţia amestecată şi impură a corpurilor de pe pămînt şi cea 
pură, perfectă şi incoruptibilă a aştrilor. Considerînd că materia 
lumii „sublunare" este aceeaşi cu a celei „supralunare". Bruno 
conferă demnitate egală tuturor lucrurilor din natură, dărîmînd 
atît „scara naturală" a aristotelicienilor (ierarhia fixă a lucrurilor 
în funcţie de gradul lor de perfecţiune) cît şi teoria umanistă 
asupra omului ca fiinţă cu o alcătuire privilegiată. 

37. Teza aceasta, propusă de Platon, reluată de Plotin şi intens 
comentată de Ficino şi de şcoala neoplatonică florentină, este 
îmbinată în mod original de Bruno cu doctrina copernicană, din 
această îmbinare rezultînd cosmologia bruniană conform căreia 
viaţa impregnează întregul univers. 

38. Bruno face o distincţie clară între teologie şi filozofie şi 
consideră că ele urmăresc obiective diferite prin metode diferite 
şi folosind limbaje diferite. Există însă o privinţă în care teolo¬ 
gia şi filozofia sînt, după Bruno, convergente: ambele lucrează 

spre binele comunităţii omeneşti, potenţînd comunicarea dintre 
oameni şi a oamenilor cu natura. 

39. Sînt numele celor patru interlocutori care vor interveni în 
discuţia imaginată de autor. 

40. Conform modelului cosmologic propus de Ptolemeu (as¬ 
tronom din Alexandria, din sec. II d.C.) universul are în centrul 
lui pămîntul în jurul căruia se rotesc şapte sfere în care sînt fixa¬ 
te cele şapte planete (în rîndul cărora se numărau şi soarele şi 
luna) cunoscute atunci, iar în exterior, o a opta sferă, în care sînt 
„încrustate" stelele şi care constituie şi frontiera cosmosului. 

41. Etimologia aceasta apare la Platon şi este preluată şi de 
Aristotel. 

42. Filozofii aristotelicieni explicau mişcarea corpurilor, con¬ 
cepute ca mase inerte şi lipsite de viaţă, prin intervenţia unui 
agent exterior. Acestora li se opune ipoteza platonică, reluată de 
neoplatonicieni şi de Bruno, conform căreia mişcarea s-ar dato¬ 
ra unui principiu vital lăuntric corpurilor, sursă a unei infinite 
transformări. Postularea existenţei acestui principiu vital care ani- 
mează materia îl face pe Bruno să respingă şi teoria mareelor care 
presupunea acţiunea unei cauze exterioare mărilor şi oceanelor. 

43. Şi aici Bruno neagă o temă importantă a aristotelicienilor, 
anume aceea care postulează existenţa unei diferenţe ontologice 
între mişcarea circulară şi perfectă a sferelor cereşti şi mişcarea 
rectilinie a corpurilor de pe pămînt, semn al naturii lor limitate 
şi imperfecte. 

44. în Cina din Miercurea Cenuşii, Bruno, în polemică fron¬ 
tală cu imaginea cosmosului închis şi finit al aristotelicienilor, 
avansează teza fundamentală a filozofiei sale privind existenţa 
unui univers infinit, fără centru şi fără frontiere. Rămîne însă ne¬ 
dezbătută aici chestiunea substanţei care alcătuieşte universul şi 
care este sursa unei continue naşteri de lumi şi entităţi indivi¬ 
duale: tema aceasta va fi dezbătută în dialogul următor. Despre 
cauză, principiu şi unu. 

45. Bruno se referă probabil la Cato Cenzorul (243-149Î.C.), 
în Roma antică, exemplu de virtute şi seriozitate. 

46. Apare aici un topos brunian care îşi are originea într-o 
imagine oferită de Platon şi reluată în Renaştere de Cusanus, de 
Pico della Mirandola, Tasso, Rabelais, Erasm etc. Platon, în Ban¬ 
chetul, referindu-se la urîţenia chipului lui Socrate care ascundea 
o înţelepciune şi o frumuseţe divină, face comparaţia cu statuile 
Silenilor (bătrîni şi dizgraţioşi satiri) care ascundeau în interi- 

orul lor chipul zeului. Imaginea sugera şi la Platon, şi la renas¬ 
centişti că valoarea autentică şi excelenţa rămîn ascunse celor 
mulţi şi nepricepuţi. 

47. Bruno îşi dezvăluie aici intenţia programatică de a nu sta¬ 
bili ierarhii şi a respecta demnitatea oricărui detaliu. 

48. Se continuă opoziţia între ceea ce apare la suprafaţă şi 
substanţa profundă şi adevărată a lucrurilor. 

49. Este vorba de Astianax, fiul lui Hector, care, după cuce¬ 
rirea Troiei de către ahei, a fost aruncat de pe zidurile cetăţii. 
Este limpede din această comparaţie că Bruno înţelegea riscurile 
pe care şi le atrăgea cu această dispută în Londra acelor ani. 

50. Nobil roman, vestit pentru bogăţiile sale. 

51. V. nota 14. In continuare Bruno reia legenda după care 
Alexandru Macedon, admirator ai filozofului cinic, se oferă să-i 
împlinească o dorinţă, la care filozoful îl roagă pe marele împărat 
să se dea la o parte şi să nu-i ia soarele la care se încălzea. Legenda, 
reluată şi de Erasm, povesteşte că admiraţia lui Alexandru ar fi 
crescut atunci într-atîta încît ar fi spus că dacă el însuşi nu ar fi 
fost Alexandru, ar fi vrut să fie Diogene. Bruno insistă asupra pa¬ 
ralelismului celor două cupluri (Diogene - Alexandru, Bruno - 
Michel de Castelnau) nu numai pentru a-şi flata mecenatul, dar 
şi pentru a repeta toposul silenic. 

52. Cum am mai spus, la Londra Bruno a locuit într-o aripă 
a reşedinţei lui Castelnau. 

53. Salut latin de rămas bun şi totodată formulă tipică de 
încheiere a unei scrisori. 

54. Continuînd interpretarea propusă de Bruno în epistola 
introductivă, numele interlocutorilor dezvăluie natura lor 
„silenică", adică semnificaţia mai profundă a poziţiei lor în dez¬ 
baterea relatată. Teofilo (care înseamnă „iubitorul de Dum¬ 
nezeu") este personajul care înfăţişează filozofia lui Bruno, fiind 
nu întîmplător o variantă inversată a numelui Filoteo, pe care 
Bruno şi-l atribuie adesea şi care se voia şi un omagiu adus pro¬ 
fesorului său , călugărul augustinian Teofilo di Vairano. Smkho 
îşi ia numele după nobilul englez John Smith, iubitor al limbii şi 
culturii italiene, cunoscut de Bruno la Londra. Prudenzio 
reprezintă figura intelectualului, desigur prudent, dar şi pedant 
şi preţios, numele lui fiind inspirat din comedia Pedantul a lui 
Francesco Belo (1538). Frulla, nume probabil inventat de Bruno, 
are oarecum sensul de „aiuritul, zurliul" şi vine de la verbul 
frullare, „a învîrti, a bate albuşul" etc. într-adevăr, intervenţiile 
lui Frulla vor fi tăioase şi dezinvolte. 

55. Bruno foloseşte aici toposul silenic răsturnat, despre care 
vorbea şi Erasmus în Adagiile sale, insistînd asupra fastului exte¬ 
rior şi goliciunii interioare a celor doi profesori de la Oxford. 

56. Joc de cuvinte intraductibil: sapere c//înseamnă atît „a şti“ 
cît şi „a mirosi a ceva“, aşadar fraza lui Smitho dacă cei doi ştiau 
greceşte este ironic decodată de Teofilo ca întrebare dacă miro¬ 
seau a vin grecesc. 

57. Cu o turnură specific bruniană, frecventă şi în comedia 
Lumînărarul, filozoful face aici o aluzie ironică la natura miste¬ 
rioasă a diadei pitagoriciene, pe care însă o va lua în serios în 
tratatul său De monade. 

58. „Pentru că e nevoie de doi martori". Prudenzio, care pe 
tot parcursul dialogului nu pare să perceapă decît învelişul ling¬ 
vistic al problemelor tratate, face o referire erudită dar anapoda 
la un articol al codului civil roman. 

59. Frulla confundă voit cele două sensuri ale cuvîntului latin 
testis, adică „martor" şi „testicul". Este încă o sugestie ironică 
cu privire la incompetenţa celor doi adversari de la Oxford în a 
înţelege şi dezbate filozofia nouă propusă de Bruno. 

60. „Pe Hercule!", interjecţie latină. 

61. Teofilo cumulează aici, în spirit sincretic, interpretarea 
pitagoreică a semnificaţiei numerelor, distincţia platonică între 
cele două feluri de iubiri, termenii fizicii calitative a lui Platon şi 
Aristotel, principiile active ale lumii naturale după Bernardino 
Telesio. 

62. „Berbecul şi Taurul", numiţi aici „corifei" pentru că ocupă 
primele două Case ale zodiacului la echinocţiul de primăvară.. 

63. „Nu fiţi precum" {Psalmii, XXXI, 9). Frulla parodiază o 
serie de teme creştine, în intenţia de a sugera, prin referiri la arca 
lui Noe, la semnele zodiacale etc., apartenenţa adversarilor lui 
Bruno la regnul animal şi, în cele din urmă, caracterizarea lor 
drept măgari. 

64. Este vorba despre deja amintiţii Pietruccio Ubaldini şi 
Tommaso Sassetto, italieni stabiliţi în Anglia, care nu erau de 
origine din Florenţa. 

65. Frulla reia în cheie sarcastică numele secretarului împăra¬ 
tului roman Augustus, Asinius Pollio, care derivă, într-adevăr, 
de la cuvintele latineşti însemnînd „măgar" şi „mînz". 

66. Silen era, în genere, reprezentat ca un bătrîn călare pe un 
măgar. Zeul protector al grădinilor şi livezilor era Priap, simbol 
al fertilităţii şi copulării, care, urmărind-o pe nimfa Lotis, şi-a 

văzut planurile dejucate de un măgar care cu răgetul lui a aver¬ 
tizat-o pe nimfă de primejdia care o ameninţa. 

67. „Iată un spirit reuşit, iată o enumerare deloc de dis¬ 
preţuit!" 

68. „La genul masculin". 

69. „Iată ceva care nu este lipsit nici de farmec, nici de graţie" 
dar „să lăsăm la o parte aceste laude. Să luăm însă loc, căci, aşa 
cum spune principele peripateticienilor, şezînd şi odihnindu-ne, 
căpătăm înţelepciune". 

70. „Adică o discuţie între patru (persoane)". 

71. „Discuţie între doi" etc. 

72. „Discuţie purtată între mai multe persoane". 

73. „Ca începutul cuvîntului latinesc « divers 

74. „Oh, vremuri (vitrege)!" 

75. „Ce e mai rău". 

76. „Nu trebuie să plecăm de la o definiţie şi explicaţie a cu¬ 
vîntului ?" 

77. Referire ironică la preceptele lui Cicero (născut la Arpi- 
nium), folosite în exces de profesorii de la Oxford. 

78. Aici, ca şi în alte opere ale sale. Bruno face o declaraţie de 
poetică anticlasică, refuzînd formulele erudite ale tradiţiei poe¬ 
tice. Invocarea aceasta trebuie însă legată şi de reforma lingvis¬ 
tică preconizată de Bruno în Alungarea bestiei triumfătoare, care 
îşi propune să restabilească legătura între „lucruri" şi „cuvinte". 

79. Şiretenia grecească este un loc comun în literatura Renaş¬ 
terii. Versul combină însă două citate din poemul Morgante de 
toscanul Luigi Puici. 

80. Sînt imagini frecvente în lirica de inspiraţie petrarchescă 
a Renaşterii. Dar Bruno sugerează prin ele că renunţă la abstrac¬ 
ţiunile mitologice pentru femeile în carne şi oase. 

81. Metaforă erotică, folosită şi de alţi poeţi ai Renaşterii, 
care subliniază caracterul concret şi prezent al inspiratoarelor 
feminine. 

82. Mnemosina, mama muzelor şi zeiţă a memoriei. Această 
invocaţie afectuoasă face o trimitere directă la operele de mne¬ 
motehnică scrise de Bruno la Paris şi la Londra, pomenite în 
continuare, Triginta sigillorum explicaţia şi De umbris idearum. 

83. Bruno foloseşte aici doi termeni care fac aluzie la două 
dintre lucrările sale publicate înainte de şederea la Londra: 
Sigillus sigillorum şi De umbris idearum. 

84. Este vorba de John Florio şi de Matthew Gwinne. 

85. Sir Fulke Greville, amintit mai sus. 

86. Copernic subliniase el însuşi caracterul „paradoxal" al des¬ 
coperirilor sale. 

87. Este o afirmaţie importantă, prin care Bruno respinge ra¬ 
portul genetic al doctrinei sale faţă de teoria copernicană. 
Pentru Bruno filozofia sa este profund originală şi nu trebuie 
socotită a fi o prelungire a noii viziuni despre cosmos. Teoria 
copernicană are numai o valoare funcţională şi de verificare 
pentru Bruno. Extrapolînd motivul silenic, adică tema deosebirii 
între înveliş şi esenţă, la domeniul cunoaşterii ştiinţifice, Bruno 
explică diferenţa între matematician, care se ocupă de aspectul 
cantitativ şi exterior al lucrurilor, şi filozof, care pătrunde sen¬ 
sul profund şi calitativ al lor, folosind comparaţia cu diferenţa 
dintre un traducător şi un comentator— diferenţă pe care de alt¬ 
minteri o va aprofunda în Despre cauză, principiu şi unu. 

88. Este o afirmaţie fundamentală care propune istoria cu¬ 
noaşterii ca acumulare progresivă şi ascendentă, opunîndu-se 
concepţiei curente a umaniştilor care priveau spre trecutul antic 
ca spre o „epocă de aur". 

89. Celebru profet pomenit în miturile greceşti, Tirezias or¬ 
bise pentru că o ofensase pe zeiţa Atena, dar primise în schimb 
darul profeţiei. Era tatăl lui Manto. 

90. Fiica lui Tirezias, ea însăşi înzestrată cu darul profeţiei. 
Legenda spune că ar fi întemeiat oraşul Mantova. 

91. „Celui lipsit de vedere, îi rămîne ascunsă o mare parte din 
adevăr; mă voi duce totuşi acolo unde mă cheamă patria şi 
Phoebus. Tu, fiica mea, călăuză a unui tată lipsit de lumina ochi¬ 
lor, înfăţişează-mi semnele exterioare ale acestui oracol sacru" 
— citat din tragedia lui Seneca, Oedip. 

92. Declaraţia aceasta, întărită în rîndurile următoare, expri¬ 
mă convingerile bruniene privitoare la libertatea gîndirii filo¬ 
zofice faţă de orice autoritate ori dogmă şi obligaţia filozofului 
de a gîndi cu mintea proprie. 

93. Eudoxiu din Cnid (aprox. 408 - 355 î.C.), Hiparh din 
Nicea (aprox. 161 - 126 î.C.), autorul primului catalog stelar, 
Claudiu Ptolemeu (aprox. 100 - 175 d.C.), înşiruiţi de Bruno în 
ordine inversă, sînt principalii astronomi greci susţinători ai 
teoriei geocentrice. 

94. Bruno nu este singurul filozof din Renaştere care-1 pri¬ 
veşte pe Copernic ca pe un matematician divin, neînstare însă 
să-şi interpreteze filozofic propriile teorii matematice. Filozof 

al naturii. Bruno subliniază de altminteri, în mai multe rînduri, 
limitele gnoseologice ale matematicii. Teoria heliocentrică a lui 
Copernic, în multe privinţe revoluţionară, menţinuse totuşi te¬ 
zele aristotelice şi ptolemaice privind existenţa sferelor cereşti şi 
a universului finit delimitat de sfera a opta, a stelelor fixe. 

95. Copernic, născut la Torun, în Prusia occidentală, aflată 
atunci sub stăpînirea regelui Poloniei, a fost socotit în epocă fie 
polonez, fie german, fie polonez de limbă germană, drept care 
adesea era calificat drept Germanus. 

96. Cum se va vedea mai departe, prin „vechea şi adevărata fi¬ 
lozofie" Bruno se referă la Pitagora, care nu accepta geocentrismul. 

97. Este strofa XXIX din poemul II vendemmiatore (Cule¬ 
gătorul) de Luigi Tansillo (1510 - 1568), poet, curtean şi mili¬ 
tar în slujba mai multor familii aristocratice napoletane. 

98. Celebru pictor grec (sec.IV î.C.), portretist oficial al lui 
Alexandru Mecedon. 

99. Ilustru sculptor atenian (sec.V î.C.). 

100. „Prea îndrăzneţ a fost cel care întîiul, cu o şubredă bar¬ 
că, a străbătut apele perfide şi, în timp ce lăsa în urmă ţărmul na¬ 
tal, se dăruia volei vînturilor" (Seneca, Medeea, v. 301 - 304). 

101. „Peste un număr de ani, va veni timpul cînd Oceanul va 
deschide barierele lumii, iar omul va descoperi un pămînt 
imens: atunci Typhis va dezvălui o lume nouă, iar Thule nu va 
mai fi ultimul ţărm" (ibid., v. 375 - 379). în antichitate Thule 
era considerat un ţinut misterios şi neexplorat în nordul Euro¬ 
pei care ar fi constituit una dintre frontierele lumii. 

102. „Părinţii noştri au trăit vremi nevinovate, străine de ori¬ 
ce hoţie: fiecare trăia, tihnit, în ţara sa, îmbătrînea pe pămîntul 
strămoşilor săi, mulţumindu-se cu puţin şi fără a cunoaşte altă 
bogăţie decît produsele pămîntului său natal. Dar locurile care, 
conform legilor universului, trebuiau să rămînă separate, au fost 
unite de barca tesalică: lemnul de pin (din care era făcută) a silit 
undele să simtă loviturile vîslelor, iar marea care desparte 
pămînturile a devenit pentru noi de temut" {ibid., v. 329 - 339). 
Bruno este unul dintre puţinii italieni din Renaştere care înfie¬ 
rează metodele crude de colonizare folosite mai ales de spanioli 
în Lumea Nouă. Dar această critică se datorează la Bruno şi ma¬ 
tricei biologice de la care pleacă în interpretarea istoriei; con¬ 
form acesteia, societăţile omeneşti, ca şi indivizii, cunosc o tine¬ 
reţe, o maturitate şi o bătrîneţe, iar cuceririle geografice din vremea 
sa nu fac decît să transporte spre o lume tînără viciile şi deca¬ 
denţa bătrîneţii care chinuie Europa. 

103. Autoelogiul lui Bruno se inspiră din lauda pe care Lucre- 
tius în De rerum natura (1 ,72 - 80) i-o aduce lui Epicur. Afirmarea 
orgolioasă a misiunii care îi revine Noianului în „roata timpului" 
este reluată şi în alte opere bruniene. 

104. Ariosto, Orlando furioso, XXV, 1,1-12. 

105. In această imagine, concepţia aristotelică după care pă- 
mîntul este, dintre elemente, cel mai josnic se întîlneşte cu o 
antropologie negativă creştină, prin care viaţa omului este o 
vană şi trecătoare mizerie. Este interesant că Renaşterea, prin 
Nicolaus Cusanus, Leonardo da Vinci şi mai ales prin Giordano 
Bruno, tocmai cînd teoria geocentrică este pusă în dubiu, 
încearcă să redea demnitate cosmică pămîntului socotindu-1 un 
astru nobil. 

106. Ideea că în cosmos, pe alţi aştri, ar exista viaţă, apare din 
Antichitate şi este, după cum se vede, reluată şi în Renaştere. 
Kepler va fi unul dintre susţinătorii ei. 

107. Universul unitar, infinit şi omogen, populat de nenumă¬ 
rate lumi asemenea cu lumea noastră, căruia Dumnezeu îi este 
imanent, este viziunea fundamentală a gîndirii bruniene, de care 
filozoful va da seama, de altfel, şi în faţa Inchiziţiei. 

108. Luigi Tansillo, op.cit., XVIII şi XIX. Versurile lui Tan- 
sillo erau o invitaţie optimistă la un anume hedonism cultivat în 
Renaştere. Bruno le atribuie, evident, un sens filozofic mai pro¬ 
fund. 

109. Este vorba tot de Noian, adică de Bruno însuşi. 

110. „Dacă afacerile şi sentimentele tale nu mai sînt cele de 
odinioară, fă în aşa fel încît să te bucuri de ce îţi oferă prezentul. 
Ai grijă să nu fi singurul care dispreţuieşte opinia gloatei: căci dis- 
preţuindu-i pe toţi, nu vei plăcea nimănui" {Discicha Catonis, II, 
2 şi’29). ^ 

111. „învaţă de la cei învăţaţi; pe cei neînvătati, învaţă-i tu" 
(ihfJ., IV, 23). 

112. Este un îndemn pe care Bruno îl repetă în mai multe 
opere şi care îşi are originea, pe de o parte, în elitismul culturii 
Renaşterii (pe care îl înfiera lorga), pe de alta, în doctrina herme- 
ticilor, a vechilor curente magico-astrologice orientale şi mai ales 
a gnosticilor, care făceau parte din bagajul cultural al lui Bruno. 

113. în original „lavar il capo a l’asino" (a spăla creierul mă¬ 
garului) : este o expresie italiană curentă, folosită şi astăzi. Cu toate 
acestea, comentatorii lui Bruno au socotit-o un ecou al expresiei 
identice folosită în latină de Erasm în Adagii, III, 3, 39. Mai 

departe, expresia „a arunca nestematele la porci", şi ea acum de 
uz curent, provine neîndoielnic din Evanghelie (Matei, VII, 6). 

114. Adică „barbari" — calificativ pe care Bruno îl repetă 
adesea în dialogurile lui, cu referire la englezi. 

115. „Ce-i asta ? Tu navighezi spre Anticyra ? Te crezi primul 
dintre filozofi ca să nu-1 iei în seamă pe Ptolemeu şi să nu res¬ 
pecţi măreţia atîtor iluştrii filozofi şi astronomi? Cauţi nod în 
papură ?“ Anticyra era una dintre localităţile în care, în Antichi¬ 
tate, se cultiva eleborul, plantă reputată că ar fi lecuit nebunia. De 
aceea expresia „navighezi spre Anticyra", folosită cu adevărat în 
Adagiile lui Erasm, are sensul de „ţi-ai pierdut minţile". 

116. Eudoxiu din Cnid, v. nota 93 . Este pomenit şi de Co- 
pernic în De revolutionibus, III, 2. 

117. Callipos din Cizicos, discipol al lui Polemarh, a trăit în 
a doua jumătate a secolului IV î.C. El a reluat şi corectat siste¬ 
mul sferelor concentrice propus de Eudoxiu. 

118. V. nota 93. Şi el este citat de Copernic în op.cit., III, 2. 

119. Menelaos din Alexandria, astronom din sec. I d.C., a trăit 
un timp la Roma, motiv pentru care atît Copernic cît şi Bruno îl 
denumesc „romanul". 

120. Muhammed Al-Battînî (aproximativ 858-929), astro¬ 
nom arab a cărui lucrare Rudimenta astronomica fusese publi¬ 
cată în latină, în 1537, la Nurenberg. Ataca este transcripţia de¬ 
numirii arabe „ar Raqqah" a localităţii unde se născuse savantul. 

121. Este succesiunea marilor etape ale filozofiei propusă în 
Renaştere de Marsilio Ficino. 

122. Aristotel, Meteorologicele, I, 3, 339b. 

123. Adică. 

124. „Guelf" şi „ghibelin" sînt, respectiv, membrii celor două 
partide politice omonime, existente în oraşele italiene în perioa¬ 
da civilizaţiei comunale (cu precădere în secolele XII şi XIII). 
Denumirile lor continuă însă să fie frecvent folosite în Italia 
pînăîn secolul al XVII-lea, adică mult după dispariţia efectivă a 
partidelor în cauză. 

125. „Aristotel al nostru, principele peripateticienilor"; un 
„Platon al nostru" şi aşa mai departe. 

126. în gîndirea lui Bruno raportul organic, sfînt pentru 
umanişti, între Antichitate şi adevăr, nu are valabilitate. Valoarea 
unei filozofii, după Bruno, trebuie socotită după efectele pe care 
ea le produce, la toate nivelurile, asupra societăţii omeneşti. 

127. Pyrrhon din Elida (365-275 î.C.), fondatorul şcolii filo¬ 
zofice sceptice. Bruno face aluzie la una dintre ideile scepticilor 
care afirma suspendarea judecăţii în faţa a două teze contrare. 

128. Aristarh din Samotrace (217-145 î.C.), gramatician 
grec, autor al mai multor lucrări de critică a gramaticii, etimolo¬ 
giei, ortografiei şi textului. Specialist şi în filologie homerică, el 
este autorul aşa-numitului „canon alexandrin". Lăudat de 
Horaţiu, în Arfa poetica, Aristarh este, dimpotrivă, transformat 
de Bruno în emblemă a tuturor acelora care se opun filozofiei 
sale în numele unei erudiţii sterile şi neputincioase. 

129. „Păşunile au băut îndestul; pogoară deja din cer noaptea 
umedă" (Vergiliu, Ecloge, III, 111). 

130. Scena evocată acum de Teofilo se petrece acasă la Gre- 
ville, V. nota 23. 

131. Teofilo califică astfel doctrina cosmologică ptolemaică, 
curent acceptată în vremea sa. 

132. Unii biografi ai lui Bruno au calculat că în acel an, 1584, 
această sărbătoare cădea pe 15 februarie 1584; totuşi Bruno în¬ 
suşi o plasează pe 25 februarie. 

133. „Apostrofă, patos, invocaţie în stilul poeţilor." 

134. „Cu mare plăcere." 

135. Este vorba de John Florio (1553-1625), italian natura¬ 
lizat englez care trăieşte la Londra unde devine cunoscut ca tra¬ 
ducător al lui Montaigne, ca autor de dicţionare, de manuale 
precum şi ca profesor de limba italiană. Cînd are loc întîlnirea 
evocată de Bruno, Florio locuia şi el la reşedinţa ambasadorului 
Franţei, Michel de Castelnau, unde îi preda italiana fiicei acestu¬ 
ia. Celălalt personaj este Matthew Gwinne (1558-1627), medic, 
filozof şi poet galez, prieten cu Florio. 

136. Este vorba probabil de un anume Brown, rămas neiden¬ 
tificat de biografi. 

137. E vorba de Ştrand, paralelă cu Tamisa, care mergea 
direct de la Temple la Charing Cross, de unde apoi se putea 
continua drumul spre Whitehall, unde se afla pe atunci curtea şi 
unde îşi avea reşedinţa de serviciu şi Fulke Greville. 

138. Adică la palatul regal de la Whitehall. Cum se va vedea 
şi mai departe, comunicaţiile fluviale în acea vreme la Londra 
erau mai rapide şi mai sigure decît cele terestre. 

139. Thomas Sackville, Lord Buckhurst (1536-1608), per¬ 
sonaj politic influent şi intelectual apreciat la curtea Elisabetei 1. 

140. Caron care, în mitologie, transporta cu barca sufletele mor¬ 
ţilor în regatul lui Hades. Prin acestă referire şi prin nenu¬ 
măratele aluzii care urmează, călătoria nocturnă a lui Bruno spre 
Whitehall sugerează o coborîre în infern. 

141. Personaj din Oriando Furioso de Ludovico Ariosto. 

142. „Barca şubredă geme sub această greutate şi multă apă 
mîloasă pătrunde în ea“ (Vergiliu, Eneida, VI, 412-413). 

143. „Lumină veşnică". Bruno face aluzie la rugăciunea cato¬ 
lică rostită la slujba de înmormîntare. Se confirmă încă o dată 
aluzia la călătoria pe tărîmul morţilor. 

144. După legenda mitologică, zidurile Tebei — ridicate de 
Anfion cu sunetul muzicii sale — emiteau uneori sunete armo¬ 
nioase. 

145. Citat dintr-un sonet al lui Petrarca (Canţonierul, 102, 
V. 5-7). 

146. „Rîs sardonic". Prudenzio citează din Erasm, Adagiile, 
III, 5,1. 

147. Citat aproximativ din Ariosto, Oriando Furioso, VIII, 
76, V. 1-2. 

148. Ibid., XXVII, 117, v.1-2. 

149. „Grăbeşte-te încet". 

150. „Excelentă descriere". 

151. Priap — v. nota 66. 

152. Fleet Street, unde, în trecut, fusese sediul londonez al 
Ordinului Cavalerilor Templieri. 

153. Bruno se face ecoul unei lungi tradiţii de dispreţuire şi 
denigrare a ţăranilor, foarte vie în Renaştere. 

154. „Natura a orînduit încă de la început ca ţărănoii, de 
orice fel ar fi ei, să nu facă niciodată nimic de dragul virtuţii, şi 
prea puţin de frica pedepsei". 

155. „Se revoltă cînd e rugat, se roagă cînd e bătut şl adoră pe 
cine îl ţine în pumni", citat din luvenal. Satire, III, v. 298-300. 

156. Mafelina este o variantă ironică a Melpomenei, muza 
tragediei, invocată de Teofilo Folengo (1491-1544), poet man- 
tovan care, sub pseudonimul Merlin Cocai, a scris poemul satiric 
şi burlesc Baldus. Este o indicaţie clară că întîmplările ce vor ur¬ 
ma au pentru Bruno o latură tragică şi alta grotescă. 

157. Imagine recurentă în poemele cavalereşti ca şi în icono¬ 
grafia Renaşterii. După Giovanni Gentile, unul dintre cei mai 
autorizaţi comentatori ai lui Bruno, noroiul fără ieşire trebuie 
interpretat ca o alegorie a filozofiei din vremea lui Bruno, pe care 

Bruno trebuie să o cunoască, printr-o experienţă de tip dantesc, 
pentru a ieşi la liman, adică la noua lui filozofie. 

158. Tansillo (v. nota 97), Cantonierul, sonetul Ca omul care 
zace şi piînge, v. 1-8. 

159. Marco Antonio Epicuro, Cecaria, terţinele I şi III. 

160. „Nu există infinitul în act“, Aristotel, Fizica, III, 5. 

161. „Concluzia, concluzia". 

162. „In sfîrşit păşim pe o cîmpie încîntătoare", Vergiliu, 
Eneida, VI, 744. Citatul prin care Enea este înfăţişat păşind pe 
Cîmpiile Elizee marchează şi sfîrşitul „coborîrii în infern" a lui 
Bruno şi a tovarăşilor săi. 

163. Citat din Petrarca, sonetul Ce trebuie să fac. 

164. Tehnică divinatorie care se bazează pe interpretarea 
drumului care urmează a fi făcut. 

165. Interpretarea obişnuită a auspiciilor. 

166. „Mai bine să pierzi ceva, decît să pierzi mai mult", pro¬ 
verb spaniol. 

167. Bruno îşi propune, într-adevăr, să continue dialogul 
compromis prin întreruperea bruscă a prelegerilor lui de la Ox¬ 
ford, căutînd noi interlocutori printre intelectualii de la curtea 
Elisabetei I. 

168. Prin referirea ironică la liberul arbitru şi prin celelalte 
cuvinte cu rezonanţă scripturală. Bruno sugerează tot mai des¬ 
chis că „barbaria" de care suferă societatea engleză porneşte de 
la o rădăcină religioasă. 

169. „Voi care aţi îndurat încercări atît de mari", Vergiliu, 
Eneida, I, 199. 

170. „Elegantă dezvoltare". 

171. „Am văzut putrezind seminţe îndelung observate şl ale¬ 
se cu mare grijă, dacă mîna omului nu le tria an de an una cîte 
una. Astfel toate lucrurile fatalmente se degradează şi sînt pe ne¬ 
simţite silite să se stingă. La fel se întîmplă cu cel care vîsleşte 
împotriva curentului: de îndată ce-şi lasă braţele în jos, îndată 
curentul îl tîrăşte în abis împreună cu barca", citat uşor modifi¬ 
cat din Vergiliu, Georgicele, I, 197 - 203. 

172. „însuşi părintele zeilor a vrut ca agricultura să fie trud¬ 
nică, şi a fost primul care a răsturnat cu meşteşug brazda: el a 
ascuţit, prin griji, mintea muritorilor şi nu a permis ca împărăţia 
sa să lîncezească într-o nedemnă trîndăvie", citat uşor modificat 
din Vergiliu, op.cit., I, 121—124. Ambele citate din Georgice, ca 
şi întreg pasajul, evocă o temă preţioasă a lui Bruno, dezvoltată şi 


281 



la începutul operei sale Sigillus sigillorum, anume elogiul muncii. 
Contrar motivului clasic şi umanist al epocii de aur a lui Saturn, 
urmată de decăderea în epoca de trudă a lui Jupiter, Bruno 
interpretează grijile şi dificultăţile ca instrumente ale civilizaţiei, 
ca pe un dar divin care îl obligă pe om să se ridice, prin muncă 
(şi nu doar prin contemplaţie), deasupra condiţiei animale. 

173. Intervenţia lui Frulla pune în relief demersul silenic al 
discursului, subliniind că Bruno prin stilul său doreşte să înno¬ 
bileze şi să exalte ceea ce este în aparenţă mic şi neînsemnat. Este 
o temă recurentă, care aici se îmbogăţeşte cu o cugetare politică. 

174. „Continuă, maestre!" 

175. Elisabeta i-a urmatlatron surorii sale, din 17 noiembrie 
1558 şi a fost încoronată la 1 ianuarie 1559. 

176. Robert Dudley (1532 P-1588), conte de Leicester şi can¬ 
celar al universităţii din Oxford, era unul dintre principalii 
exponenţi ai curentului puritan. 

177. Este vorba de a doua soţie a contelui de Leicester, 
Lettice Knollys, contesă de Essex. 

178. Sir Francis Walsingham (1532?-1590), prim secretar al 
reginei începînd din 1573, era, împreună cu Lordul trezorier 
Burghley, cel mai înalt responsabil al administraţiei regatului. 
Răspunzînd şi de serviciile secrete, unii biografi ai lui Bruno 
(John Bossy în Giordano Bruno and the Embassy Affair, New 
Haven-Londres, Yale University Press, 1991, urmat de Dan 
Grigorescu în Necunoscutul de la Ambasada Franţei - Un 
episod din viaţa Iui Giordano Bruno, Editura 100+1 Gramar, 
Bucureşti, 1996) au formulat ipoteza, greu de verificat, că în 
timpul şederii sale la Londra Bruno ar fi spionat, din însărci¬ 
narea lui Walsingham, ambasada Franţei unde-şi avea locuinţa 
şi pe gazda sa, ambasadorul Michel de Castelnau. 

179. Poet şi critic englez renumit (1554-1586), Philip Sidney 
îşi petrecuse trei ani (1572-1575) pe continent, în Franţa şi Ita¬ 
lia. Avea relaţii de prietenie sau rudenie cu Dudley, Walsingham, 
Greville, acesta din urmă devenindu-i ulterior şi biograf. Bruno 
îi dedică două importante dialoguri filozofice; Alungarea bestiei 
triumfătoare (1584) şi Despre eroicele avînrun (1585). 

180. Xenofobia londonezilor în acea epocă este confirmată 
de mai multe documente ale vremii. Dar este limpede că Bruno 
vrea să despartă două categorii de interlocutori: o aristocraţie 
rafinată şi, în aparenţă, deschisă filozofiei noi, la care doreşte să 
aibă acces, şi o plebe necioplită căreia, cum se va vedea, îi va adău¬ 
ga intelectualitatea cu minte îngustă şi comportare necivilizată a 

mediilor academice engleze. Acestora, în urma eşecului său de 
la Oxford, Bruno le poartă o ranchiună prea puţin disimulată. 

181. „Orice împărţire trebuie să aibă doi termeni sau să fie 
reductibilă la doi termeni". Principiu teoretizat în manualul de 
logică al lui Pierre de la Ramee, folosit în toate universităţile 
engleze din vremea lui Bruno . 

182. „Adică". 

183. Probabilă referire la Ovidiu care, în Metamorfoze, VII, 
121, evocă una dintre legendele legate de lason, căpetenia mito¬ 
logică a Argonauţilor. 

184. „în sfîrşit". 

185. Bărbierul era în mod curent şi chirurg. 

186. Conform tradiţiei mitologice, zeul Mercur avea aripioa¬ 
re la picioare; Pegas era calul înaripat al eroului Belerofon; 
printr-o contaminare a miturilor, şi Perseu ar fi avut un cal înari¬ 
pat, confundat de la un anumit moment cu Pegas; Astolfo este 
personajul din Oriando Furioso de Ariosto care zboară pe lună 
cu ajutorul unui hipogrif; Madian este amintit în cartea profe¬ 
tului Isaia (LX, 6). 

187. „Mă dau pe mîna ta", parafrază a unui citat din Evan¬ 
ghelia după Luca, XXII, 46. Nu este o ironie inocentă, deoa¬ 
rece, cum s-a mai văzut şi se va mai vedea, pentru Bruno com¬ 
portarea „barbară" a englezilor este legată în mod direct de noua 
religie protestantă. 

188. Bruno modifică ironic textul liturgic Litania pro roga- 
tionibus adăugind la textul canonic; „de fulger şi de furtună, de 
mînie şi de indignare, de rău şi de tentaţie" invocaţia finală; „de 
mînia mitocanilor". 

189. „Scapă-ne, Doamne". 

190. „Fiecare regulă cu excepţia ei". 

191. „Nu este niciodată degradant să fii servitorul servitoru¬ 
lui", dar Bruno face probabil aluzie şi la unul dintre titlurile pur¬ 
tate de papă; servus servorum Dei. 

192. „Exchange" construită în 1566 de Thomas Gresham, va 
dispărea în incendiul din 1666. 

193. Este vorba de vechea catedrală Sfîntul Pavel, distrusă în 
acelaşi incendiu din 1666. 

194. „Le Châtelet", sediul tribunalului. 

195. Catedrala San Paolo Maggiore. 

196. Podul Rialto, principalul pod al Veneţiei. 

197. în original „ala", formă italienizată pentru ale, bere tare, 
specific englezească. 

198. Indulgenţa plenară era iertarea tuturor păcatelor: fireşte 
că expresia este aici folosită ironic. 

199. „Ca sufragiu", expresie folosită în Biserica Catolică pen¬ 
tru a denumi operele de caritate făcute ca pomană pentru morţi. 

200. „E o plată prea generoasă". 

201. Este vorba de personajul Mafurio din comedia lui 
Bruno Candelaio. 

202. „Excelentă decizie". 

203. La Charing Cross, Strand-ul întîlnea străzile care duc spre 
Hay Market şi Whitehall. In acest loc, se găsea pe atunci un monu¬ 
ment ridicat de regele Eduard I în memoria soţiei sale Eleonora. 

204. „La intersecţia a trei străzi". 

205. „In tăcere şi speranţă se află forţa voastră", citat din 
Evanghelia după Matei, 5, 39, pe care Prudenzio îl răstălmă¬ 
ceşte, adăugîndu-i „cui îţi dă o palmă, tu dă-i două". 

206. „Adică". 

207. „Rămas-bun". 

208. „De jur-împrejur". 

209. „Şi-a dat drumul cu aceste cuvinte, cu aceste fraze". 

210. „Maestre, înţelegi ceea ce spunem ?" 

211. „Unii sînt surzi din natură, alţii dintr-un cusur fizic, alţii 
prin proprie alegere şi în mod deliberat". 

212. în Anglia elisabetană limba italiană este mult studiată şi 
răspîndită în mediile intelectuale şi politice. John Florio, per¬ 
sonaj pomenit în aceste dialoguri şi italian de origine, se plînge 
în scrisorile lui că, la Londra, lumea de pe stradă nu vorbeşte ita¬ 
lieneşte — ceea ce înseamnă că el, obişnuit cu aristocraţia, se aş¬ 
tepta la contrariul. în aceeaşi vreme, ambasadorul Veneţiei la Lon¬ 
dra, în rapoartele sale, specifică faptul că toţi consilierii coroanei 
engleze vorbeau sau înţelegeau italiana. 

213. Această observaţie a Iui Smitho, referitoare la o pro¬ 
blemă aparent empirică, anunţă în realitate întorsătura pe care o 
va lua ulterior discuţia, cînd cei doi doctori, surzi la argumen¬ 
tele adversarului, încearcă constant să mute centrul dezbaterii 
dinspre observaţiile asupra existenţei naturale spre analiza ter¬ 
menilor şi cuvintelor. 

214. Cele două interpretări posibile ale ipotezei heliocen- 
triste. Ia care se referă Bruno, pun în discuţie o temă a cunoaş¬ 
terii fundamentală pentru momentul respectiv, în care lua 
naştere gîndirea ştiinţifică: pe de o parte, concepţia tradiţională, 
datînd din Antichitate, prin care matematica oferă ipoteze func¬ 
ţionale de explicare a observaţiilor astronomice directe, fără o 

legătură necesară cu structura efectivă a cosmosului — cu alte 
cuvinte, oferă o comodă ficţiune; pe de altă parte, concepţia 
nouă şi acreditată ulterior de ştiinţele exacte, prin care ipoteza 
copernicană este o teză cosmologică care pretinde să descrie 
adevărata structură a universului. Confuzia între cele două in¬ 
terpretări a fost şi rămîne posibilă chiar datorită textului lui 
Copernic, care în demonstraţia sa sugerează a doua interpretare 
— care va fi receptată şi răspîndită de Galilei, în vreme ce în in¬ 
troducerea la demonstraţie (care nu îi aparţine, se pare, lui 
Copernic) îşi ia precauţia (faţă de astronomi, dar mai ales faţă 
de Biserică) de a o propune pe cea dintîi — care va fi preluată şi 
accentuată mai ales de teologi, atît catolici cît şi protestanţi. 

215. Este vorba tocmai de celebra prefaţă la tratatul lui 
Copernic De revolutionibus orbium coelestium, care este atri¬ 
buită de diverşi critici unor diverşi autori, în general teologi (cel 
mai probabil pastorului luteran Andreas Hosemann, cunoscut 
sub numele latinizat Osiander), dar pe care toţi înclină să o con¬ 
sidere un fals care a substituit, încă de la început, introducerea 
scrisă de Copernic însuşi. Imaginea măgarului autor ai acestei 
prefeţe va fi preluată de la Bruno şi de Kepler în a sa Astrono¬ 
mia nova, publicată la Frankfurtîn 1609. Introducerea susţine 
caracterul pur ipotetic al teoriei copernicane şi în general al 
tuturor doctrinelor astronomice. 

216. Citatul dat de Bruno în continuare este, probabil, prima 
traducere din latină a unui fragment din tratatul lui Copernic, 
mai exact din prefaţa incriminată Ad lectorem de hypothesibus 
buius operis. Bruno se pare că era în posesia unui exemplar al 
ediţiei din 1566 a tratatului copernican. Este simptomatic faptul 
că în citatul său Bruno omite deliberat un pasaj în care autorul 
prefeţei insistă asupra raportului organic existent între „cunoaş¬ 
tere" şi „revelaţie" şi, implicit, asupra limitelor teoriilor astrono¬ 
mice şi filozofice. 

217. Este vorba de orbita descrisă de o planetă care se mişcă 
circular în jurul unui centru mobil, care execută la rîndul său o 
mişcare circulară. Teoria epiciclurilor fusese acreditată încă din 
Antichitate pentru a rezolva o problemă spinoasă a cosmografiei 
ptolemaice care postula că toate complexele deplasări ale aş¬ 
trilor urmează traiectorii perfect circulare. Prin combinarea ce¬ 
lor două rotaţii se explicau aparentele neregularităţi ale mişcării 
unora dintre planete — precum Venus — care se apropie şi înde¬ 
părtează de pămînt în mod alternativ. 

218. Apogeul este punctul de maximă depanare a unei plane¬ 
te de pămînt. Termenul folosit de Bruno este „auge“, frecvent 
în astronomia medievală, şi nu cel de apogeu şi perigeu, între¬ 
buinţat de Ptolemeu ca şi de Copernic. 

219. Este vorba de epistola-dedicaţie a tratatului său De re- 
volutionibus, adresată de Copernic papei Paul III, în care savan¬ 
tul susţine — în vădit contrast cu interpretarea lui Osiander — 
că sarcina expresă a astronomului este de a descrie structura 
reală a cosmosului. 

220. Primii doi astronomi citaţi sînt cei indicaţi de însuşi 
Copernic ca precursori ai teoriei sale: Nicetas din Siracusa con¬ 
sidera că pămîntul ar fi singurul corp ceresc care se mişcă, idee 
reluată de neopitagoricianul Philolaos din Crotona (sec.V î.C). 
Heraclid din Pont (sec.IV î.C.), discipol al lui Platon, era con¬ 
siderat autorul unui sistem cosmografie în care soarele era centrul 
mişcării lui Venus şi Mercur. Ecphantes, astronom siracuzan, 
dezvoltă teoria lui Philolaos, susţinînd că pămîntul se învîrteşte 
în jurul propriului centru, de la vest la est. 

221. De fapt, afirmaţia făcută de Platon în Timaios (40 b-c) 
este ambiguă şi a fost interpretată diferit de diferiţi filozofi. E 
mai probabil că Bruno are în minte lectura aristotelică a acestei 
afirmaţii: în Despre cer (II, 13, 293 b, 30-32) Aristotel spune 
explicit că în Timaios se susţine mişcarea pămîntului în jurul său. 

222. Nikolaus Cryffs (Krebs) (1401-1464), născut la Cues 
(în latină Cusa), de unde numele latinizat de „Cusanus" — filo¬ 
zof, matematician şi astronom german, a fost episcop de Bressa- 
none, cardinal şi legat al papilor Eugeniu IV şi Pius II. în opera 
sa fundamentală. De docta ignorantia, el îmbină neoplatonismul 
medieval şi tradiţia mistică germană cu noua cultură umanistă, 
făcînd astfel trecerea de la gîndirea medievală la cea a Renaşterii. 
El accentuează conceptul de infinit, pe care îl extinde de la 
Dumnezeu la univers, refuzînd din această cauză tradiţionala 
cosmologie aristotelică. închipuindu-1 pe Dumnezeu ca Unu 
infinit şi coincidentia oppositorum, iar universul — desfăşurare 
a Unu-lui în multiplu — ca infinit şi lipsit de centru, el este unul 
dintre principalii precursori ai metafizicii (dacă nu ai fizicii) lui 
Bruno. Nu întîmplător, aşadar, şi nu numai aici. Bruno îl cali¬ 
fică drept „divin". 

223. In realitate Bruno, în această enumerare, alătură astro¬ 
nomi care au susţinut şi care nu au susţinut ipoteza mişcării 
pămîntului, printre aceştia din urmă numărîndu-se Platon şi 
Cusanus. 

224. Această afirmaţie, aparent revoluţionară, pentru că 
poate crea impresia unei abordări de tip ştiinţific a astronomiei, 
se referă, în realitate la premisa bruniană că universul ar fi o mare 
fiinţă animată şi deci mişcătoare. în calea de abordare a teoriei 
copernicane, aşadar,între Bruno şi contemporanul său Galilei se 
cască o prăpastie de netrecut. 

225. Pentru a demonstra imposibilitatea fizică a sistemului 
copernican, Osiander pornea de la o consecinţă a modelului as¬ 
tronomic ptolemaic, anume că Venus ar avea un epiciclu enorm, 
disproporţie ce dispare în modelul lui Copernic, şi de la premisa 
optică, combătută şi de Galilei, că, din pricina aceasta, dimensi¬ 
unea vizibilă a planetei la apogeu ar fi mult diferită de cea de la 
perigeu. Bruno opune consideraţiilor teologului german princi¬ 
piile opticii lui Epicur, conform căreia diametrul aparent al unui 
corp luminos, spre diferenţă de al unuia opac, nu se modifică 
esenţial în raport cu distanţa. Dacă s-ar modifica atît de mult, 
făcliile de la Valona, vizibile într-adevăr de pe coastele Pugliei, 
ar trebui să fie în realitate uriaşe. 

226. Probabil Valona, pe coasta dalmată. 

227. Măsură de lungime specifică Greciei antice, corespun- 
zînd cu 600 de picioare, şi care în Antichitate varia uşor de la un 
stat la altul, în funcţie de unitatea de bază, piciorul. Mărimea lui 
se poate totuşi aproxima între 177 şi 185 de metri. 

228. Heraclit din Efes (sec.VI î.C.), filozof grec, înteme¬ 
ietorul dialecticii — teoria ţ)erpetuei deveniri a tot ceea ce există, 
generată de lupta contrariilor. Consideră focul elementul de 
bază al naturii. 

229. Epicur din Samos (341-270 Î.C.), mare filozof grec, înte¬ 
meietorul şcolii filozofice omonime. în materie de fizică, el reia 
în cea mai mare parte teoria atomistă a lui Democrit; în episte¬ 
mologie, susţine că la baza cunoaşterii se află simţurile şi senza¬ 
ţiile; în etică socoteşte că unicul bine este plăcerea (înţeleasă ca 
aponia, adică absenţa durerii şi ca ataraxia, perfecta detaşare şi 
seninătate). Concepţia sa despre fenomenele cereşti ne este cu¬ 
noscută cu precădere din epistola scrisă de el lui Phitocles. 

230. în realitate este vorba despre Scrisoarea către Phitocles 
(Diogenes Laertios, X, 91, v. nota următoare). 

231. Diogenes Laertios (sec.III d.C.), Vieţile şi doctrinele fi¬ 
lozofi lor celebri, IX, 3. Referirea la teoriile lui Epicur doreşte să 
infirme unul dintre postulatele fundamentale ale fizicii lui Aris- 
totel, după care ar exista o diferenţă ontologică între substanţa 
uniformă şi incoruptibilă din care se compun aştrii şi materia 

amestecată şi coruptibilă din care se compun corpurile „sublunare" 
adică pămînteşti. Infirmînd această teză, se ajunge la ideea că strălu¬ 
cirea aştrilor nu dovedeşte o mai mare demnitate sau perfecţiune a 
acestora în raport cu pămîntul, ci este un simplu efect optic. 

232. Replicile lui Smitho subliniază unul dintre aparentele 
impasuri ale metodei de cercetare adoptate de Bruno: relaţia 
înşelătoare pentru ochi dintre intensitatea luminii şi mărimea 
aparentă a corpului luminos poate mina perspectiva gnoseologi¬ 
că de tip epicureu propusă de Bruno, bazată pe centralitatea 
simţurilor în procesul cunoaşterii. Răspunsul lui Teofilo, de 
aceea, pune în discuţie tocmai primatul cognitiv al simţurilor. In 
materie de luminozitate, spune Bruno, ochiul singur nu poate 
aprecia corect distanţa şi mărimea aştrilor, de aceea este nevoie 
de un ochi al minţii. 

233. „Lucrul acesta este atestat şi de epicureul Lucreţiu în 
cartea a cincea din De re rum natura: «Nici roata nici căldura 
Soarelui nu pot fi mult mai mari sau mai mici decît apar ele sim¬ 
ţurilor noastre. într-adevăr, la orice distanţă s-ar afla, focurile 
pot să-şi trimită lumina şi suflul lor cald asupra trupului nostru, 
fără ca, străbătînd spaţiul, ele să-şi micşoreze de vreun fel 
mărimea flăcării şi să o înfăţişeze ochilor noştri ca mai mică. 
[...] Iar luna, fie că rătăceşte prin spaţiu strălucind de o lumină 
reflectată, fie că emană raze din chiar substanţa corpului ei, în 
amîndouă cazurile, ea îşi păstrează în drumul ei aceeaşi mărime 
pe care noi o observăm cu ochiul. [...] în sfîrşit, toate acele fo¬ 
curi din eter, pe care le vedem de aici de la noi — ca şi toţi aştrii 
vizibili de pe pămînt, pînă cînd limba lor de foc rămîne distinc¬ 
tă, ce uneori par a-şi mări sau micşora într-o oarecare măsură 
dimensiunea în raport cu distanţa — pot să ne dea convingerea 
că doar cu foarte puţin sînt mai mari sau mai mici decît ne apar 
ele nouă »“ (Lucreţiu, De rerum natura, V, 564-569; 575-579; 
585-589). Principiile gnoseologice ale senzaţiei şi evidenţei îl 
conduceau pe Epicur la afirmaţia că dimensiunile efective ale aş¬ 
trilor nu pot fi mult diferite de cele percepute de om cu ochiul li¬ 
ber. Folosite pentru a-1 combate pe Aristotel, la Bruno ele capătă 
altă direcţie: el afirmă explicit necesitatea de a integra datul sensi¬ 
bil în interiorul unui sistem de cunoaştere elaborat de intelect. 

234. „Orizontul artificial" era o noţiune relativ folosită de 
astronomi. De exemplu, în tratatul lui Clavius, în In Sphaeram, 
publicat la Roma în 1596, se afirma că de demult fusese stabilită 
existenţa a două orizonturi: unul perceput pe cale raţională şi de 
aceea numit raţional şi natural; celălalt, perceput prin simţuri. 

numit sensibil sau aparent. Acesta din urmă este un plan tangent 
la suprafaţa globului. Cel raţional — care trece prin centrul pă- 
mîntului şi împarte tot cerul în două emisfere, separînd partea 
vizibilă de cea invizibilă — nu poate fi perceput ci numai con¬ 
ceput de astronomi şi, de aceea, mai este denumit şi artificial. 
(G.A. 358) 

235. Bruno sau tipograful său greşeşte adesea cînd execută sau 
descrie figurile geometrice. Aici este vorba de a doua micşorare. 

236. Idem; a treia micşorare. 

237. în ilustraţia originală, preluată din ediţia pe care lucrăm, 
notaţiile 4 - 4 şi D - D nu sînt reprezentate în figură. De aceea 
reproducem aici figura cu notaţiile corectate, preluată din ediţia 
bilingvă Giordano Bruno, Oeuvres completes, II, Le Souper 
des Cendres, Paris, Les Belles Lettres, 1994, care. Ia rîndul său 
se foloseşte de desenele corectate şi comentate de R.Armerio în 
ediţia Guzzo-Armerio {Opere di Giordano Bruno, La Gena 



[Fig. 1'] 

238. Din nou notaţiile din figură nu corespund celor din text: 
M (din text) corespunde cu A (din figură), A (din text) cores¬ 
punde cu B (din figură), N (din text) corespunde cu I (din figu¬ 
ră), H (din text) este punctul de intersecţie al dreptelor HN şi 
AD (din text) sau al dreptelor IH şi DB (din figură). Repetăm 
în continuare figura, cu notaţiile corectate de noi: 



239. Smitho îşi propune să demonstreze că teza epicureană, 
conform căreia dimensiunile efective ale corpurilor luminoase 
nu diferă prea mult de cele vizibile omului, este greşită şi că gre¬ 
şeala — relevată de unii astronomi atît din Antichitate cît şi din 
Evul Mediu — se poate dovedi geometric, prin raportul existent 
între dimensiunile unui corp ceresc şi forma umbrei pe care, în 
diferite circumstanţe, el o proiectează. Bruno studiase şi predase 
astronomia la Noii, între 1576 şi 1577, apoi la Toulouse, între 
1578 şi 1591. Totuşi, ultima afirmaţie, referitoare la proiecţia 
umbrei pămîntului luminat de soare asupra lui Mercur, nu poate 
fi verificată prin calcule nici în sistemul ptolemaic nici în cel 
copernican. Nu se ştie în baza căror calcule face Bruno această 
afirmaţie. (G.A. 359) 

240. Deşi răspîndită, ideea că stelele şi-ar primi toate lumina 
de la soare nu era totuşi, în epocă, unanim împărtăşită. 

241. Figura originală are, din nou, notaţiile greşite. Dăm în 
continuare varianta refăcută (preluată din ed. Les Belles Lettres, 
1994, cit.). 

242. Fizic nu există nici o distanţă, oricît de mare, din care 
sursa N să poată lumina jumătatea opacă a emisferei. După 
R. Armerio {ed. c/f.) afirmaţia lui Bruno ar putea avea sens nu¬ 
mai într-un context metafizic. 

243. Este vorba de linia IK din fig. 3'. 



[Fig. 3'] 


244. După Aristotel {Fizica, III), infinitul în act este o im¬ 
posibilitate, dar există două posibilităţi de infinit în potenţă: cel 
al numerelor şi cel al mărimilor. Bruno va mai polemiza şi în 
alte dialoguri cu matematicienii care susţin divizibilitatea la in¬ 
finit a continuului. 

245. Observaţia este preluată de Bruno de la Cusanus (De 
docta ignorantia, II, 12), care derivă de aici şi afirmaţia că pă- 
mîntul, arătînd în depărtare ca o stea, este la fel de nobil ca 
stelele. (N.T. 1002) 

246. Cusanus {De docta ignorantia, II, 12) presupune că soa¬ 
rele ar avea un miez terestru şi un înveliş exterior strălucitor de 
foc, dar nu afirmă că lucrul acesta s-ar putea observa cu ochiul 
liber. Bruno aclamă aici intuiţia genială a lui Cusanus privind 

petele solare care urmau a fi descoperite mult mai tîrziu de 
Galilei. 

247. Bruno are dreptate în ceea ce priveşte dispariţia eclip¬ 
selor de soare în cazul unei luni foarte îndepărtate de pămînt; 
greşeşte însă cînd afirmă că o lună mai îndepărtată de pămînt ar 
deveni mai luminoasă văzută de pe el. 

248. Bruno, ca şi Cusanus, ia în calcul posibilitatea ca şi cei¬ 
lalţi aştri să fie locuiţi asemeni pămîntului. Dar ideea locuirii 
lunii străbate, mai în glumă mai în serios, şi literatura Renaşterii. 

249. Nundinio citează practic din Aristotel, Despre Cer, II, 14. 

250. într-adevăr, sistemul copernican păstrează imaginea 
universului finit şi delimitat de sfera stelelor fixe, în centrul că¬ 
ruia se află, nemişcat, soarele, în jurul lui învîrtindu-se pe orbite 
perfect circulare cele şapte planete. Sub acest aspect, teoria lui 
Copernic nu introduce elemente noi faţă de cea ptolemaică. 
Bruno însă, preluînd de la Cusanus ideea legăturii organice exis¬ 
tente între cauza infinită şi efectul infinit, deplasează raţiona¬ 
mentul lui Copernic din planul fizicii în cel al metafizicii şi trece 
de la teza heliocentristă la cea a universului infinit şi fără centru. 

251. Ca şi la Cusanus, la Bruno noţiunea de „centru" sau 
„margine" dispare în ipoteza unui univers infinit, menţinîndu-se 
numai în sens relativ, pentru a indica poziţia unor corpuri în 
raport cu altele. 

252. Intr-adevăr, încă de dinainte de Ptolemeu, urmînd teza 
exprimată de Aristotel în Fizica, după care toate corpurile 
cereşti au orbite perfect circulare, astronomii încercaseră diverse 
corecţii impuse de observaţiile empirice, introducînd, de pildă, 
teoria epiciclurilor. 

253. Această teză este amplu dezbătută de Bruno în dialogul 
Despre infinit, univers şi lumi. 

254. „A cincea esenţă" era, după Aristotel, „primul corp" sau 
„eterul" care alcătuieşte lumea „supralunară". 

255. Conform interpretării medievale a fizicii aristotelice, 
planetele nu erau decît părţi mai dense ale aceleiaşi substanţe 
care alcătuiau sferele cereşti. 

256. A nu se pierde din vedere că, aşa cum spune imediat Teo- 
filo, pentru Bruno universul este un mare animal şi toate părţile 
sale componente sînt de asemeni vii. Teza era destul de răspîndită 
în Renaştere, fiind împărtăşită de Marsilio Ficino, Leonardo da 
Vinci sau Cirolamo Fracastoro. 

257. Adică aristotelician. 

258. Aristotel lega căldura de lumină deoarece considera că 
amîndouă provin din frecarea aerului de sfera care transportă 
soarele. Unii comentatori ai Stagiritului (precum Simplicius sau 
Averroes) au abordat cu destulă dificultate şi reţinere această 
teză. Dimpotrivă, teoria că lumina ar fi generatoare de căldură va 
fi sprijintă mai degrabă de gînditori antiaristotelicieni, precum 
Francesco Patrizi, Bernardino Telesio sau Tommaso Campanella, 
care neagă existenţa „celei de a cincea esenţe" şi atribuie lumina şi 
căldura direct aştrilor şi cerului. Bruno se serveşte aici de această 
teză pentru a nega orice deosebire dintre lumea „sublunară" şi 
cea „supralunară" şi a investi pămîntul cu o demnitate egală cu 
a celorlalţi aştri. 

259. Este vorba despre Lucian din Samosata (sec.II d.C.), so¬ 
fist şi scriitor satiric grec. Lucian de fapt afirmă explicit intenţia 
parodică a născocirilor sale privitoare la locuitorii altor planete. 

260. Teza, provenită din comentariile la dialogul platonic Ti- 
maios, după care aştrii ar fi „animale divine", este reluată de Plo- 
tin iar apoi, în Renaştere, de Marsilio Ficino. In operele lui Bruno 
această temă este dezbătută în conexiune cu concepţia privitoare 
la primatul vieţii. 

261. Bruno aduce aici o critică directă doctrinei aristotelice 
(Metafizica, XII) privitoare la sferele cereşti şi la motoarele lor 
separate. 

262. Această temă fusese deja dezvoltată de Bruno în Sigillus 
Sigillorum, în legătură cu doctrina vieţii unice care animă orice 
existenţă din univers, şi va fi reluată şi în dialogul Despre infinit, 
univers şi lumi. 

263. Giovanni Aquilecchia, ilustru comentator al lui Bruno, 
se întreabă aici dacă tăcerea lui Nundinio este semnul admiraţiei 
pe care i-o trezeşte Noianul sau al spaimei în faţa unei atari ere¬ 
zii (ed. cit., p. 362). 

264. Cei doi doctori de la Oxford cu care polemizează Bruno 
trebuie să fi fost într-adevăr licenţiaţi în medicină, căci facultatea 
de medicină era, pe vremea aceea, singura de la Oxford unde se 
preda şi astronomia. De altminteri. Bruno spune explicit de mai 
multe ori că sînt medici şi la fel va repeta la proces. (L.F. 303) 

265. In Despre cauză, principiu şi unu. 

266. „Cu « de ce » şi « cum », orice măgar ştie să ducă discuţia 
mai departe". 

267. Obiecţia fusese deja respinsă de Copernic, care le-o atri¬ 
buise lui Aristotel şi Ptolemeu. 

268. Aristotel, Meteora, 340 b - 341 a. 

269. Platon, Fedon, 109 b-e. Bruno preia mitul povestit de 
Platon pentru a înfăţişa care este soarta sufletelor după moarte, 
şi îl priveşte în lumina teoriei copernicane. 

270. Adică marea. In mitologie, Anfitrite era nimfa marină, 
fiică a lui Okeanos şi Tetis şi soţie a lui Neptun. 

271. Bruno vrea să spună că oricît ar fi de adînci, depresiunile 
existente pe suprafaţa pămîntului sînt întotdeauna îndeajuns de 
întinse pentru a permite omului să vadă toată emisfera. Noianul 
se situează şi aici pe o poziţie critică faţă de gnoseologia epicu¬ 
reică, susţinînd necesitatea ca datele oferite de simţuri să fie in¬ 
tegrate într-un sistem de gîndire mai general, elaborat de in¬ 
telect. 

272. In figura originală, linia MD nu e trasată corect. Dăm 
aici figura corectată, conform ediţiei citate anterior. 

273. Obiecţia înălţimii munţilor apărea mai totdeauna în dis¬ 
putele pe tema rotunjimii pămîntului. Este prezentă şi la Galilei, 
în Sidereus nuncius. 

274. Legenda, care apare nu numai la Alexandru din Afrodisia 
ci şi la Plutarh, Philopon etc., povesteşte că semnele trasate în 
cenuşa animalelor sacrificate pe vîrful acestui munte ar fi fost des¬ 
coperite intacte după un an de zile: de aici concluzia că la ase¬ 
menea altitudini aerul ar fi întotdeauna nemişcat şi senin. (N.T. 
1014) 

275. Aristotel, Despre cer, II, 14. 

276. Figura 6, care logic ar trebui să ilustreze această demon¬ 
straţie, pare însă total desprinsă de argumentaţia bruniană şi nu 
poartă nici o notaţie. Unii exegeţi, înclinaţi spre o lectură herme- 
tizantă şi mistică a oricărui text brunian, au întrevăzut în această 
necorespondenţă între figurile şi descrierile matematice ale lui 
Bruno diferite sensuri ascunse. Nu împărtăşim această scuză. 

277. A.Koyre {Etudes galileennes, 1939, reed. Paris, 1966) a 
subliniat originalitatea şi gîndirea pătrunzătoare a lui Bruno do¬ 
vedite de acest exemplu al corăbiei, care depăşeşte gîndirea lui 
Copernic şi care, chiar dacă lacunar din punctul de vedere al 
unei explicaţii ştiinţifice suficiente, îi va servi şi lui Galilei care 
cu siguranţă a avut cunoştinţă de el. 

278. „Aşa să fie“. 

279. Care este motivul adevărat al obiecţiei ridicate de Nun- 
dinio la teoria mişcării pămîntului. Merită însă subliniat pro¬ 
cedeul naratologic şocant al lui Bruno, întîlnit şi în alte dialo¬ 
guri, dar îndeosebi în comedia sa Candelaio, de a-1 introduce pe 
cititor într-o discuţie deja începută, şi deci pentru el eliptică. 

280. Pasajul cel mai citat în epocă drept argument împotriva 
doctrinei copernicane era Ecleziastul, I, 5-6. 

281. Bruno face o delimitare clară, discutată dejaîn Renaştere 
şi grea de semnificaţii ulterioare, între teologie pe de o parte şi 
filozofie şi ştiinţă, pe de altă parte. La scurtă vreme după el, 
Galilei va face distincţie şi între ultimele două. Aici Bruno pro¬ 
pune interpretarea, reluată puţin altfel şi de Galilei, după care 
Sfînta Scriptură ar avea finalităţi practice şi nu teoretice; prin 
urmare ea nu-i poate ajuta pe filozofii naturii, dar poate învăţa 
mulţimile neştiutoare şi necivilizate cum trebuie să trăiască 
omul în comunitate. Interpretarea aceasta se opunea pe faţă opi¬ 
niei teologilor din acea vreme care, aproape toţi, apărau ideea că 
Dumnezeu i-ar fi dat lui Adam, iar apoi profeţilor, cunoaşterea 
lucrurilor naturale. 

282. Transpare din acest pasaj ideea lui Bruno, importantă 
pentru toată creaţia sa, privitoare la interpretarea unui text şi a 
limitelor de valabilitate specifice fiecărui limbaj. După Bruno, 
înţelegerea unui text începe cu depistarea scopurilor şi destina¬ 
tarilor săi. De aceea şi o interpretare corectă a Scripturii trebuie 
să ţină seama de scopul eminamente moral urmărit de profeţi 
care, acţionînd la nivelul comunicării cu masele, luminează mul¬ 
ţimile scoţîndu-le din starea de „barbarie" şi educîndu-le întru 

o viaţă armonios asociată. Profetul părăseşte deliberat cerce¬ 
tarea adevărului naturii pentru a-şi dedica discursul educării 
mulţimilor. Şi tot de aceea, limbajul folosit de profet (idee dez¬ 
voltată minunat de Galilei) nu poate să fie decît simplu, concret, 
sugestiv şi eficient în raport cu capacitatea şi interesul decodării 
de către destinatarii săi. Filozoful, dimpotrivă, caută să comu¬ 
nice adevăruri puţin vizibile sau total inaccesibile celor mulţi şi, 
pentru a o face, trebuie să opereze o profundă transformare şi 
resemantizare a limbajului comun. Limbajul filozofului poate 
de aceea părea obscur neiniţiaţilor. 

283. Reîntîlnim şi aici concepţia elitistă a lui Bruno, specifică 
gîndirii Renaşterii, ale cărei origini le-am mai pomenit. 

284. Teolog arab, Al-Ghazîlî (1058-1111), tradus în latină 
doar parţial şi deci parţial cunoscut în Evul Mediu şi Renaştere, 
a fost în realitate un critic acerb al filozofiei, care ar aspira să con¬ 
cureze certitudinile absolute oferite de Coran. Bruno îi atribuie 
acestuia, greşit dar poate cu intenţie, interpretarea în cheie civilă 
pragmatică a religiei care, de fapt, îi aparţine lui Averroes. 

285. Găsim aici una dintre temele fundamentale ale lui Bruno, 
anume legătura strînsă care uneşte legea, religia şi viaţa în soci¬ 
etate. Eficacitatea legilor şi valoarea religiei trebuie necontenit 
măsurate după efectele pe care le produc la nivelul vieţii sociale. 

286. Ecleziastul, I, 5-6. 

287. Bruno insistă din nou asupra necesităţii de a înţelege ca¬ 
racterul specific al limbii scripturilor. A confunda limbajul legii 
cu limbajul adevărului este, aşadar, „o nebunie" care riscă să 
compromită ambele discipline. 

288. Genesa, I, 16. 

289. Observă Aquilecchia ( ed. cit., p 366) că pînă aici întrebă¬ 
rile puse de Bruno nu diferă de cele ale interpreţilor tradiţionali 
ai Bibliei. De aici încolo însă, ele (imaginarea pămîntului ca un 
astru strălucitor şi presupunerea că Moise cunoştea adevărul na¬ 
turii, dar l-a ascuns pentru a rămîne la nivelul de înţelegere al 
norodului) sînt noi şi tulburătoare. 

290. Bruno reia aici ipoteza că, din pricina marilor suprafeţe 
de apă care reflectă lumina, pămîntul ar putea apărea, la mare 
distanţă, ca un astru strălucitor. Ideea va fi contrazisă curînd de 
Kepler şi de Galilei. 

291. Tăcerea lui Moise asupra creării îngerilor a preocupat pe mai 
mulţi dintre marii exegeţi ai Bibliei, printre care Sfîntul Augustin şi 
Sfîntul Toma d’Aquino. 

292. Bruno refuză orice interpretare literală a textului biblic, 
dar prin chiar aceasta, el îi atribuie o pluralitate de sensuri şi re¬ 
gistre stilistice. Dintre ele, valoarea filozofică iese la lumină, 
după opinia lui, numai acolo unde intenţia moralizatoare şi civică 
a textului trece în planul al doilea. Interpreţii „pedanţi", care ac¬ 
ceptă sensul literal al Scripturii, nu pot diferenţia, după Bruno, 
ceea ce în el este metaforă de ceea ce este adevăr. 

293. Profunzimea şi complexitatea cărţii lui Jov sînt afirmate 
de Bruno şi în De magia şi în De monade. 

294. Iov, XXV, 2. 

295. Căldura şi frigul sînt cele două principii active ale lumii 
fizice în concepţia lui Bernardino Telesio, a cărui operă îi era si¬ 
gur cunoscută lui Bruno. Dar Bruno, prin viziunea universului 
infinit populat de pămînturi şi de sori, se îndepărtează funda¬ 
mental atît de cea ptolemaică a lui Telesio, cît şi de cea biblică. 

296. Genesa, I, 7. în textul biblic, „firmamentul" (termen fo¬ 
losit în Vulgata) denumeşte cupola solidă şi aparentă a cerului, şi 
nu stratul infinit de aer pe care îl închipuie Bruno. De asemeni, 
interpretarea pe care o dă Noianul apelor superioare şi inferioare 
este cu totul originală. 

297. Bruno, cu aceeaşi energie cu care combate interpretarea 
literală a Bibliei, combate şi îngîmfarea acelora care îşi închipuie că 
pot să răstălmăcească sensul cărţii sfinte cum le trece lor prin cap. 

298. Această convingere, cu specificaţiile Imediat următoare. 
Bruno o reia şi în Despre cauză, principiu şi unu şl o va susţine 
neclintit şi la proces. 

299. Aşa cum se va vedea şi în Despre cauză, principiu şi unu, 
pentru Bruno, adevărul, deşi greu de întrevăzut, nu dispare ni¬ 
ciodată din orizontul cunoaşterii omeneşti. 

300. în această expresie se întrevede una dintre caracteristi¬ 
cile constitutive ale filozofiei bruniene: tensiunea înspre efectul 
practic. 

301. Jupiter, părintele zeilor. 

302. Ovidiu, Metamorfoze, I, 177-181. 

303. în mitologie, Licaon, regele Arcadiei, îi oferă lui Zeus ca 
mîncare carnea unui copil ucis, drept care este fulgerat, laolaltă 
cu cei cincizeci de fii ai săi, de către acesta. 

304. „Lanţul său de aur, colierul său aurit". 

305. Imaginea, sarcastică şi nu lipsită de amărăciune, nu este 
doar o simplă opoziţie între modestia şi sărăcia Noianului şl bo¬ 
găţia trufaşă a interlocutorului său, ci este şi o temă platonică şi 

neoplatonică, reluată de Bruno în parabola silenică: aspectul 
exterior, sărăcăcios şi şleampăt al lui Socrate ascunde în interior 
un spirit divin. 

306. însemn al celor care obţineau, în Anglia, diploma acade¬ 
mică de doctor. 

307. Insistenţa ironică a lui Bruno asupra gesturilor studiate 
ale adversarului are rostul de a scoate în evidenţă şi mai mult 
grosolănia comportării şi raţionamentului acestuia, prezentate 
în continuare. 

308. „Te crezi cumva primul dintre filozofi ?“ 

309. „Unde mergi. Doamne, unde mergi?" (reluare ironică a 
întrebării puse, în Evanghelie, lui Isus). „Şi dacă aş fi primul din¬ 
tre filozofi ? Şi dacă eu n-aş vrea să mă înclin în faţa lui Aristotel 
şi a altor filozofi, mai mult decît se înclină ei în faţa mea ? Rezultă 
cumva de aici că pămîntul este centrul imobil al lumii ?“ 

310. „ De ce, dacă pămîntul este cel care se mişcă, steaua Marte 
apare cînd mai mare cînd mai mică ?“ 

311. „în natură". 

312. în latină torguarus înseamnă purtător de colier. 

313. Exemplul este ales tocmai pentru că, în sistemul geocen- 
tric, această problemă, a schimbării aparente a dimensiunii plane¬ 
tei Marte, era deosebit de spinoasă: Ptolemeu, pentru a o rezol¬ 
va, atribuise sferei cereşti a lui Marte o grosime mult mai mare 
decît a celorlalte ceruri. Sistemul copernican, susţinut de Bruno, 
explica mai bine asemenea variaţii. 

314. Bruno, conform ideii sale că, spre deosebire de filozofi, 
matematicienii nu pot ajunge la o cunoaştere adevărată a naturii, 
pentru că ei închid complexa viaţă a universului în modele rigi¬ 
de şi abstracte, se consideră dispensat de obligaţia de a verifica 
calculele despre care vorbeşte şi aşadar ignoră că între calculele 
astronomilor ptolemeici şl cele ale lui Copernic, continuate de 
Kepler, exista o mare neconcordanţă. (N.T.1034) 

M5. Sarcina filozofului este, după Bruno, aceea de a studia 
fenomenele în specificitatea lor individuală. 

316. „Decorat cu aur". 

317. „Adică" Lîna de aur: Ordinul „Lîna de aur", înaltă dis¬ 
tincţie cavalerească, fondat în 1429. Referirea este ironică şi face 
evident aluzie la cele două colane de aur pe care le poartă 
Torquato. 

318. Urmînd Scriptura (Daniel, VII, 10), îngerii ar fi aştrii fă¬ 
ră de număr, slujitori ai lui Dumnezeu, pentru unii vizibili, pen¬ 
tru alţii nu. 

319. Bruno descrie aici, dintr-o perspectivă „finalistă" absen¬ 
tă la Copernic, mişcările pămîntului: mişcarea de rotaţie, cea de 
revoluţie şi cea de declinaţie căreia îi atribuie transformările 
geologice. 

320. Nu este limpede la cine se referă Bruno, poate la şcoala 
epicureică, dar este sigur că fraza conţine o polemică la adresa 
lui Aristotel. 

321. „La fapte, la fapte, la fapte". 

322. „Acestea sînt fapte, fapte, fapte". 

323. Cu ceva „concret". 

324. „Navighează spre Anticyra" (v. nota 115), ceea ce în¬ 
seamnă „a luat-o razna". Torquato, opunînd argumentelor No¬ 
ianului o replică erudită de sorginte umanistă, încearcă de fapt 
să devieze raţionamentul dinspre fapte înspre cuvinte. 

325. Violenţa acestei fraze precum şi referirea la sărbătorile 
creştine sînt ecoul unei situaţii culturale şi religioase precise: 
discuţia se poartă în perioada în care doctorii de la Oxford — 
aripa cea mai radicală a protestantismului englez şi cea mai rigu¬ 
ros aristotelică — întreprind o drastică epurare ideologică a bi¬ 
bliotecilor şi colegiilor de textele şi comentariile catolice „pa- 
pistaşe". (F.A.Y.11-28) 

326. Joc de cuvinte: Torquato purta două lanţuri sau colane 
de aur. 

327. Aceste cuvinte ale lui Bruno l-au supărat pe Fulke Gre- 
ville care, după publicarea Cinei, i-a retras Noianului prietenia sa. 

328. Prima prezentare la o dispută publică a lui Bruno în 
Anglia are loc la Oxford, în iunie 1583, unde Noianul sosea în 
suita prinţului polonez Albert Laski. La recomandarea Elisabe- 
tei I, acestuia i se face o primire fastuoasă, în care erau prevăzute 
şi dispute teologice. Atunci i se oferă şi lui Bruno posibilitatea 
de a ţine un ciclu de lecţii, care se vor întrerupe însă brusc, în lu¬ 
na august a aceluiaşi an. 

329. Personajul a fost identificat de biografii lui Bruno ca 
fiind John Underhill. 

330. „Despre nemurirea sufletului" şi despre „a cincea sferă", 
în tratarea acestor două teme. Bruno relua în lecţiile sale de la 
Oxford terminologia hermetică folosită de Marsilio Ficino în 
De vita coelitus comparanda, de aceea prelegerile sale au fost lu¬ 
ate drept un plagiat şi autorul obligat să plece. Deşi Bruno folo¬ 
sea cu generozitate materialul ficinian, ţinta lui însă, care viza 
susţinerea cosmografiei copernicane, era diferită de a lui Ficino 

şi, de fapt, această susţinere stîrnise opoziţia neechivocă a doc¬ 
torilor de la Oxford. 

331. „Unde este apogeul soarelui?" 

332. întrebarea este, într-adevăr lipsită de sens, deoarece în 
sistemul copernican, apogeul şi perigeul (respectiv distanţa 
maximă şi minimă faţă de pămînt a unui corp ceresc) nu au nici 
un rol în determinarea poziţiei aştrilor, căci orbitele lor au ca 
centru soarele şi nu pămîntul. 

333. „Cîte sînt Sfintele Taine ale Bisericii ? [Apogeul] se află 
în dreptul celui de al douăzecilea grad al Cancerului, iar contra¬ 
rul său [perigeul] în dreptul celui de al zecelea sau o sutălea grad 
al Capricornului." Răspunsul Noianului este ironic şi intenţio¬ 
nează să le facă evidentă celorlalţi prostia interlocutorului său. 

334. Clopotniţa catedralei Saint Paul din Londra pierise în 
incendiul din 1561. 

335. „Cum, de ce şi unde." 

336. „A opta sferă mobilă." 

337. „Priveşte, taci şi învaţă: eu am să ţi-i explic pe Ptolemeu 
şi pe Copernic." 

338. „Uneori şi porcii se adresează Minervei": proverb antic 
comentat de Erasm în Adagii, I, 1, 40. 

339. „Sfera nemişcată a stelelor fixe." 

340. Figura oferită în textul original nu coincide din nou cu 
descrierea făcută de Teofilo. Lipsesc denumirile aştrilor şi, în 
partea de jos, care ar trebui să ilustreze sistemul copernican, po¬ 
ziţia pămînt-lună este defectuoasă. Reproducem alăturat (fig. 7') 
desenul parţial corectat, cf. ed.cit. 

341. Indicaţie greşită: de sus în jos este al cincilea cerc, de sus 
în jos al patrulea cel pe care Torquato desenează un punct pe 
care îl denumeşte centru al unui epiciclu. în acest punct însă fi¬ 
gura nu are nici o notaţie. 

342. „Taci, taci: vrei oare să mi-1 explici mie pe Copernic?" 

343. De revolutionibus orbium caelesdum, probabil ediţia 
princeps din 1543. 

344. Torquato îl interpretează corect pe Copernic. Nu este 
vorba de al treilea cerc ci de a treia sferă, delimitată de cercul al 
treilea şi al cincilea socotind de la soare. Cercul al patrulea este 
orbita mişcării de revoluţie a Pămîntului, reprezentat ca un 
punct înconjurat de epiciclul lunii. Reproducem alăturat (fig. 
7", p. 286) desenul lui Copernic. (G.A. 372-373) 

PTOLEMAEVS 



[Fig. 7'] 

345. Textul lui Copernicnu spune ce crede Bruno, căpămîn- 
tul şi luna ar avea acelaşi epiciclu, ci că sfera revoluţiei pămîntu- 
lui conţine atît pămîntul cît şi luna şi epiciclul acesteia. 

346. Virgiliu, Eneida, IV, 522-525: „Era noapte şi trupurile 
obosite de trudă se cufundaseră pretutindeni în somn, se odih¬ 
neau şi pădurile şi cumplitele mări, la ceasul cînd astrele ajung> 
în punctul cel mai înalt al drumului lor, cînd întreg pămîntul şi 
animalele tac“. 

347. Din nou Bruno îl apreciază pe Copernic ca matemati¬ 
cian, dar nu ca filozof. 

348. „Şi eu la fel. Vă salut." 

349. „Bine zis." 

350. Floarea soarelui. 

351. De exemplu. 

352. „Sînt chestiuni prea grele." 

353. „Nu şi după mine." 


301 



354. în perspectiva unică a animaţiei universale, Bruno face 
totuşi aici o deosebire esenţială între soarta existenţelor indivi¬ 
duale mici sau a părţilor, pe de o parte, şi soarta corpurilor ce¬ 
reşti, pe de alta. Primele, cuprinse în mişcarea continuă de rege¬ 
nerare cosmică, mor transformîndu-se în alte existenţe individuale. 
La nivelul aştrilor, primenirea are loc continuu, dar pe rînd, prin 
moartea şi transformarea părţilor, dar nu a corpului astrului în 
totalitatea sa. Această fază a gîndirii lui Bruno, în care „lumile" s-ar 
bucura de o poziţie ontologic privilegiată în raport cu părţile sau 
existenţele individuale, va fi depăşită mai tîrziu. 

355. Apariţia cometei din 1577 reaprinsese vechea dezbatere 
referitoare la natura şi mişcarea acestor corpuri cereşti. Bruno 

reia aici numai trei dintre numeroasele specii de comete catalo¬ 
gate pînă în vremea lui. 

356. Rotaţia soarelui fusese avansată ca ipoteză şi de Platon 
şi de Bernardino Telesio. 

357. Ideea soarelui alcătuit din foc apărea la Bernardino 
Telesio, dar nu la Copernic. In schimb teoria expusă aici de Bruno 
cu referire la flacăra şi aburul terestru este asemănătoare cu pasajul 
copernican din De revolucionibus, I, 8. 

358. Prin mişcare locală Bruno înţelege aici, cum se va vedea 
mai departe, continua primenire din interiorul fiecărui lucru 
existent, prin moanea sau modificarea părţilor sale alcătuitoare. 

359. Teoria perpetuării ca specie acolo unde nu e posibilă 
perpetuarea ca individ se găseşte şi la Aristotel (Generaţia ani¬ 
malelor, 11,1). 

360. Ideea va fi reluată şi în De rinfinico, universo e mondi, 
dar mai tîrziu, m operele latine. Bruno va admite şi perisabilita¬ 
tea lumilor, deci şi a pămîntului, care se pot dizolva sau pre¬ 
schimba înăuntrul unui univers infinit care el este, însă, indes¬ 
tructibil. 

361. Tema va fi dezvoltată şi în Despre cauză, principiu şi 
unu. Bruno rezumă aici două teze fundamentale ale ontologiei 
sale: una este distincţia între o materie absolută, eternă şi uni¬ 
versală, care stă la baza a tot ceea ce există, şi materia care este 
constituită ca părţi alcătuitoare ale corpurilor compuse, care 
este într-o continuă transformare; a doua, că mişcarea, ca per¬ 
petuă reînnoire, este un aspect constitutiv al materiei şi nu poate 
fi disociată de aceasta. 

362. Aristotel, Meteorologicele, I, 14, 351a - 352b. în De 
rerum principiis, N III, Bruno leagă afirmaţiile lui Aristotel pri¬ 
vitoare la mişcare de un raţionament astrologie care doreşte să 
găsească o ordine ciclică în perpetua schimbare a lucrurilor. 

363. Oraş din vechiul Egipt. 

364. Există doi sfinţi din Nola cu acest nume. Bruno se referă 
probabil la San Felice, episcop de Nola, mort în 483. 

365. Santa Maria del Porto, în apropiere de Nola. 

366. Bruno se înşeală: cultura viţei de vie este atestată de 
istoricii latini şi pe vremea lui Cezar. 

367. Bruno foloseşte terminologia ptolemaică unde Libia 
denumeşte generic nordul Africii. 

368. „Din cauza soarelui şi a mişcării circulare." 

369. „Din cauza mişcării circulare a soarelui." 


303 



370. Se pare că Bruno se referă la mişcarea de precesie, care 
are loc foarte lent în sens contrar mişcării de rotaţie. Această 
mişcare era într-adevăr necunoscută pe vremea lui Aristotel. Nu 
se ştie însă la cine face aluzie Bruno prin verbul „a bănui". 

371. Bruno dă aici o interpretare liberă şi personală teoriei lui 
Copernic. Teoria mişcării universale legîndu-se strîns la Bruno 
cu cea a animaţiei universale, el consideră că mişcările pămîntu- 
lui există şi trebuie să existe pentru că el este un organism viu. 

372. Mai tîrziu, în operele latine. Bruno renunţă la ultimele 
două mişcări. 

373. Denumirea sub care traducătorii arabi au răspîndit tra¬ 
tatul de astronomie al lui Ptolemeu. 

374. Este vorba de astronomii lui Alfons al X-lea al Castiliei, 
care la mijlocul secolului al Xll-lea au adus o serie de modificări 
şi îmbunătăţiri sistemului ptolemaic. 

375. Durata anului cosmic este probabil luată de Bruno din 
Tablele alfonsine. Mai tîrziu (în Alungarea bestiei triumfătoare) 

el o va calcula la 36 000 de ani, în vreme ce Copernic o socotea 
de 25 816 ani. 

376. Teoria trepidaţiei apare încă la astronomii din Antichitate. 

377. Figura 9, care ar trebui să ilustreze exemplul din text, di¬ 
feră din nou de litera textului, B din text corespunzînd cu E din 
figură. Dăm, ca mai sus, imaginea corectată cf. ed.cit. 

378. Colurii sînt cele două cercuri maxime ale sferei cereşti, 
care trec pe la poli şi prin punctele echinocţiale. 

379. „Nu există deci o regulă? Va trebui să recurgem mereu 
la noi teorii ?‘‘ 

380. Fie este vorba de un dialog brunian dispărut sau nescris, 
fie Bruno se gîndeşte la Alungarea bestiei triumfătoare (1584) 
unde, în dialogul al treilea se face aluzie la Purgatoriu. 

381. Nu întîmplător Prudenzio adresează echivoc invocaţia 
sa atît personajului Teofilo cît şi lui Bruno însuşi, care în acest 
moment se contopesc. 

382. Momos este zeul satirei, care are privilegiul de a-i criti¬ 
ca şi batjocori pe zei. 

383. Conform legendei, Timon din Atena, ruinîndu-se, îşi pier¬ 
de toţi prietenii. Redevenind bogat, el rămîne însă fără încredere în 
oameni. 

384. Regele Troiei. 

385. A poporului roman. 

386. „Vă conjur." 

387. Filozoful cinic, Anaxarh (sec. IV î.C.) a murit strivit în- 
tr-o mare piuliţă, din ordinul tiranului Nicocreon. 

388. Laocoon, erou troian, sacerdot al lui Apolo, i-a îndem¬ 
nat pe troieni să nu bage în cetate calul troian. Pentru a-1 pedepsi, 
zeiţa Atena, care ţinea partea grecilor, a trimis doi şerpi care l-au 
strangulat şi pe el şi pe cei doi fii ai săi. Episodul este povestit de 
Vergiliu {Eneida, II). 

389. Roch din Montpellier (1295-1327), sfînt tămăduitor, pa¬ 
tronul ciumaţilor, este înfăţişat cu o plagă pe coapsă. 

390. Primul, este fiul zeului Marte, dă numele rîului în care s-a 
aruncat din disperare; al doilea este divinitatea eponimă a Tibrului. 

391. Cîrmaciul lui Enea: a fost îngropat pe un promontoriu 
care a primit numele său, în Lucania (sudul Italiei). 

392. în mitologie. Menadele (numite şi bacante, slujitoarele 
zeului Bachus) l-au sfîşiat în bucăţi pe cîntăreţul şi poetul Orfeu. 

393. Diomede, regele Traciei, este devorat de proprii cai, pe 
care obişnuia să-i hrănească cu carne de om. Polidor, fratele lui 

Semeles; Bruno pare că face o confuzie cu o altă legendă privind 
devorarea unui om de către cai. 

394. Pe scutul lui Perseu se afla capul Meduzei care împietrea 
pe oricine o privea în ochi. 

395. Divinităţi infernale înfricoşătoare, cu părul făcut din 
şerpi, care îi persecutau pe păcătoşi. 

396. Prudenzio pronunţă de fapt aici un blestem. 

397. Zeiţa înţelepciunii. 

398. Zeul medicinei. 

399. Zeul mărilor. 

400. Personaj din mitologie care a fost mîncat de iepe. 

